
M-am uitat la el. Voiam să-l întreb și să-i spun multe, dar 
știam cumva că nu era timp și, chiar dacă ar fi fost, totul era 
oarecum pe lângă subiect. 

— Ești fericit aici? am întrebat eu în cele din urmă. 

Se gândi puțin la întrebare. 

— Nu în mod special, răspunse el. Însă nici tu nu ești foarte 
fericită unde te afli. 


Istoria secretă, Donna Tartt 
— E o escrocherie care trebuie făcută de doi oameni, spuse 
Shadow. 
— Nici nu se pune problema de război, nu-i așa? 


Zei americani, Neil Gaiman 

PSUF - Protectoratul Suediei sub Uniunea Prieteniei 
Vezi, de asemenea, și Regatul Suediei 


Protectoratul Suediei sub Uniunea Prieteniei, în 
vorbirea autohtonă. 

Protectoratul Suediei este o ţară din Uniunea Prieteniei. 
Independenţa ei este o sursă de controverse. 

Țara este recunoscută de 107 dintre cele 193 de state din 
componenţa Organizației Națiunilor Unite, printre ele 
numărându-se și SUA, dar contestată de celelalte protectorate 
din Uniunea Prieteniei. 


Un prim pas către înființarea Uniunii Prieteniei a fost făcut 
după căderea Zidului Berlinului din 1989 și după evenimentele 
care au urmat. În Suedia și Finlanda s-a instituit legea marţială 
și guvernarea din aceste ţări se afla sub incidenţa alianței de 
apărare încă din 1992. Norvegia s-a alăturat mai târziu. În 17 
februarie 1995, parlamentul Protectoratului Suediei se declară 
membru integral al Uniunii Prieteniei. Blocul vestic n-acceptă 
această declaraţie și multe state membre ale Organizaţiei 
Naţiunilor Unite consideră încă Protectoratul Suediei ca fiind o 
ţară independentă. Protectoratul Suediei are control de facto și 
de jure asupra întregului său teritoriu, însă este în același timp 
supus legilor comune ale Uniunii Prieteniei, care înlocuiesc legile 
locale. Curtea Internaţională de Justiţie din Haga nu estimează 
că includerea statului în Uniunea Prieteniei este o încălcare a 
legilor internaţionale. 

Protectoratul Suediei nu mai este stat membru al Organizaţiei 
Naţiunilor Unite și a părăsit și Comunitatea Europeană înainte 
de desfiinţarea acesteia. 

Protectoratul Suediei este delimitat la est de Protectoratul 
Finlandei sub Uniunea Prieteniei, la vest de Protectoratul 
Norvegiei și în sud-vest de Danemarca, unde granița este 
închisă din 1992. Capitala  Protectoratului Suediei este 
Stockholm. 


Enciclopedia Internațională, 2016 

STOCKHOLM 


PROTECTORATUL SUEDIEI 
MAI 2037 


Doi dintre ei erau la conducere. El se ocupa de interogatorii, 
ea stătea lângă el. Asta, la început. Ea va prelua controlul mai 
târziu. Era o tactică pe care o folosiseră de multe ori și care, de 
obicei, funcţiona. Era bine să aibă un element-surpriză de partea 
lor. Cei mai mulţi oameni picau în plasă: presupuneau că el era 
șeful și că ea doar executa, că el era cel competent, iar ea, o 
simplă subordonată, pe post de asistent sau secretară. Nici 
pomeneală de așa ceva. In realitate, de ea ar fi trebuit să se 
teamă. Făceau echipă bună. Invăţaseră de-a lungul anilor să 
lucreze împreună. Unul era dur și protocolar, celălalt era blând 
și bun. Uneori schimbau subit rolurile, chiar în mijlocul 
interogatoriului, ca să-l zăpăcească și mai mult pe cel anchetat, 
dar și pentru că puteau. Insă mai tot timpul ea era cea care 
reușea să-i facă să cedeze. 

Zâmbi în sinea ei, încercând un minunat sentiment de 
satisfacţie când se gândea la cât de bună era în munca ei, însă 
și pentru că zări un loc liber de parcare chiar lângă intrarea 302. 
Trase brusc de volan, dar intră un pic și pe celălalt loc de 
parcare și se opri cu botul mașinii într-o parte. Băgă maneta în 
marșarier, dădu înapoi, pe urmă se alinie și parcă impecabil. Işi 
luă geanta de pe scaunul din dreapta, cobori din mașină și 
merse până la lift. Când ajunse acolo, arătă insigna la cameră și 
i se confirmă identitatea. O enerva că, deși facea parte din 
cercul celor de încredere, tot trebuia să se supună acestui gen 
de examinare. Insă, după cum fusese informată, regulile erau 
aceleași pentru toţi. Până și Președintele trebuia să se aplece și 
să-și arate legitimaţia, ca să i se permită accesul. Cel puţin, așa 
îi spusese el. Era important pentru Președinte să dea impresia 
că făcea parte din echipă, deși știau toți că nu era tocmai așa. 
De fapt, reflecta ea în timp ce liftul cobora, nici măcar nu știa 
sigur cine făcea parte din „echipă”. Işi cunoștea colegii cei mai 
apropiaţi; asta era cel mai important. Avea încredere în 
Președinte. Nu era totuna cu a-l cunoaște, dar nu se aștepta la 
mai mult. Trebuia să fie suficient. 

Păși în lift și imediat în spatele ei ușile se închiseră ușor, cu un 
fâsâit abia perceptibil. Liftul urcă. Înăuntru se simţi ciudat, ca și 
cum era în imponderabilitate și abia dacă-și dădu seama că se 
afla în mișcare, însă apoi, când ușile se deschiseră din nou, era 
deja la etajele superioare ale clădirii. De la ferestre se vedea o 
panoramă splendidă a orașului, în depărtare se zărea portul și, 
dincolo de el, arhipelagul și largul mării. Era oarecum confuză și, 
în același timp, cuprinsă de un sentiment de alinare și 
îngrijorare, imaginându-și că orizontul nu era nimic altceva 
decât o iluzie optică, și nici pe departe o margine, ci doar limita 
fizică a ochiului. „Se pot întâmpla multe acolo”, se gândi ea. 
Dar, mai devreme ori mai târziu, totul va fi adus de ape pe 
uscat. Așa cum avea să se întâmple și cu conținutul servietei pe 
care o ducea. O considera ca fiind o epavă eșuată pe plajă, 
zăcând acolo ruginită. Era datoria ei să strângă, să facă ordine. 
Datoria ei și a lui. Făcuseră asta de multe ori și încă simţea un 
nod în stomac doar gândindu-se la ce urma. 

Când intră în vestiar, el era deja acolo, încheindu-se la ultimii 
nasturi ai uniformei. 

— Oh, văd că ești încălțată cu pantofii tăi norocoși, spuse el 
cu un zâmbet în colţul gurii. 

Ea se descălță de pantofii negri cu tălpile roșii și-i puse în 
dulăpiorul ei. Erau pantofi scumpi, pe care sora ei îi trimisese 
din străinătate. Era o prostie, însă ajunsese să creadă că-i purta 
noroc culoarea roșie. Nu era superstiţioasă de felul ei, dar se 
obișnuise ca de fiecare dată când făcea ceva important să 
poarte ceva roșu și nu îndrăznea să renunţe în acea clipă la 
prejudecățile ei. 

— Mă bucur să-i văd, continuă el. Probabil că vom avea 
nevoie de noroc astăzi. Chiar dacă nu vorbim direct cu femeia. 

Ridică privirea către el. Presimţirea rea o făcu să simtă din 
nou senzaţia de nod în stomac, mai acut de data asta. 

— Anna Francis? E tot... indispusă? Sau cum ar trebui să 
spun? 

— Nu știu, răspunse el ridicând din umeri. N-am idee cum ar 
trebui să-i spunem. Însă, oricum ar fi, se pare că tot facem asta. 
Te aștept afară. 

El își lovi călcâiele, făcu un semn prostesc de salut, un salut 
pe care-și permitea să-l facă doar când erau ei doi, și ieși din 
vestiar. Ea își dezbrăcă sacoul și fusta și-și scoase uniforma din 

dulap. Era destul de caraghios să se ferchezuiască purtând 
haine de firmă importate ilegal și încălţată cu pantofi doar cât 
dura drumul cu mașina, pentru ca mai apoi să se schimbe de ele 
imediat ce ajungea la serviciu, dar asta o făcea să se simtă o 
persoană normală. Desigur că nu-i plăcea, însă dată fiind poziţia 
ei, își putea permite să se aranjeze și să-și pună alte haine, doar 
că nu voia să vorbească prea mult despre asta. Cel puţin așa 
credea. Nu se plânsese nimeni de rochia ei scumpă, iar ea nu 
întrebase niciodată. Când își punea uniforma bleumarin, 
devenea o rotiță într-un mecanism despre care nu știa de unde 
începea și unde se sfârșea. Insă știa că funcţiona. Cel puţin în 
mare parte - și pe undeva, mulţumită ei și colegului său. Ei erau 
programul antivirus din interiorul computerului. Ei erau cei care 
făceau actualizările necesare. 

Își încheie ultimii nasturi ai uniformei, merse în dreptul 
oglinzii, unde se privi cu o expresie de nemulţumire. Fiul ei cel 
mic încă se strecura în patul ei noaptea și nu stătea locului o 
clipă. Era ca argintul-viu. Noaptea trecută, la fel ca în multe alte 
asemenea nopți, spre dimineaţă, ajunse să doarmă ea în pătuţul 
lui vreo două ore, cu picioarele atârnându-i mult în afară. Işi 
frecă obrajii cu putere, de parcă ar fi vrut să șteargă oboseala, 
apoi scoase un elastic de păr și cu mișcări exersate își strânse 
părul castaniu într-o coadă. Deschise robinetul, își clăti mâinile 
și netezi vreo două fire de păr alb care refuzau să stea lipite de 
cap. Gândul îi fugi la primăvara care se lăsa așteptată și-și dădu 
seama că de o perioadă bună de timp nu mai văzuse soarele. Se 
gândi la cele trei săptămâni de vacanţă pe care urma să le aibă 
în vară, întrebându-se dacă vor avea timp să meargă la căsuţa 
pe care o închiriau, de obicei, și dacă afinele aveau să se coacă 
până atunci sau dacă le vor rata și vara aceea. Nu era niciodată 
sigură de concediu. Vara trecută își luase doar patru zile. 
„Probleme interne” care trebuiau rezolvate. Asta-i viaţa. 
„Trebuie, pur și simplu, să accepţți că astfel de lucruri vin la 
pachet cu genul ăsta de serviciu”, își spuse ea. Ridică servieta și 
ieși din vestiar. 

El aștepta afară și porniră împreună pe coridor către ușa cu 
grilaj. Acolo fură percheziționaţi, dar când gardianul vru să 
deschidă servieta, ea puse iute mâna pe încuietoare. 

— Asta nu trebuie deschisă. Verifică-ţi lista! 

Gardianul merse la cabina lui și ridică o staţie de emisie- 
recepţie de culoare neagră. Ea urmări prin geamul antifonic cum 
vorbea. Bărbatul încuviinţă când primi un răspuns, după aceea 
ieși din cabină și făcu un semn din cap către servietă. 

— Puteți trece! 

Ușile se deschiseră. Pe urmă se închiseră în spatele lor. 
Trecură câteva secunde, apoi lumina din colț își schimbă 
culoarea din roșu în verde și următorul set de uși se deschise. 
Ura momentul acela, de fiecare dată cu aceeași intensitate, 
când se afla blocată între uși. O făcea să se simtă prizonieră. Ca 
și cum n-ar fi fost nicio diferenţă între ea și cei din spatele ușilor. 

e 

Următorul coridor era luminat slab. Neoanele din tavan erau 
prea distanţate, iar oamenii intrau și ieșeau din penumbră și din 
lumina difuză care venea direct de deasupra. Semănau într-un 
fel cu niște cadavre umblătoare. Sunetele erau înfundate; pașii 
abia dacă se auzeau. El mergea chiar în faţa ei, iar ea îi urmărea 
linia spatelui. Ajunseră la o ferestruică din perete, el ciocăni și 
apăru un bătrân morocănos care le întinse pe sub geam o 
bucată de hârtie. După aceea bărbatul ieși ţinând în mână un 
inel mare cu multe chei și o porni pe coridor fără să scoată un 
cuvânt. Il urmară. Bătrânelul deschise o ușă grea din metal, 
aflată pe partea dreaptă, și intrară pe un alt coridor. Acolo era și 
mai întunecat. Pe partea stângă erau ferestre prin care se 
zăreau oameni stând în niște cuburi mici ce semănau cu niște 
camere de așteptare. Unii citeau, alţii priveau cu nerăbdare 
dincolo de ferestre. Dar ea știa că dinăuntru nu se putea vedea 
afară. N-o puteau vedea, doar ea îi putea vedea pe ei. Gardianul 
se opri. Ajunseseră. Le descuie și ultima ușă și-i lăsă să intre în 
camera puţin mobilată. În mijloc era o masă, cu un scaun pe o 
latură și alte două scaune pe cealaltă latură. Pe masă, se aflau o 
carafă cu apă și câteva pahare din plastic, iar în mijloc un 
magnetofon. 

— Așteaptă câteva minute, după care poţi merge să-l aduci 
pe primul, îi spuse el gardianului, care consimțţi și închise ușa în 
urma lui. 

Ea puse servieta pe masă și scoase un dosar gros plin cu 
fotografii, hărți și alte documente. Pe dosar era o ștampilă mare 
și roșie, INFORMAȚII SECRETE, iar dedesubt scria: 

SOR 234:397 
Categoria 3 
Raport despre evenimentele din ISOLA 


Își privi colegul care răsfoia încruntat dosarul. Își dădu seama 
că părea îngrijorat, ceea ce nu-i stătea deloc în fire. Îl văzuse de 
multe ori furios, iritat, obosit, plictisit, frustrat și dezamăgit, însă 
niciodată îngrijorat. Se întreba ce știa sau dacă nu cumva știa 
mai mult decât ea. Și dacă era așa, atunci despre ce putea fi 
vorba? Îl cercetă cu privirea, dar când el conștientiză că este 
analizat, se descreți, închise dosarul și-l puse pe masa din faţa 
lui fără prea mult zgomot. 

— Sper din toată inima ca superstiţia cu pantofii norocoși să 
se adeverească, pentru că-i al naibii de sigur c-o să avem nevoie 
de baftă, spuse el, în timp ce se așeza pe scaunul lui. 

— Eşti sigur că Anna Francis o să lipsească? 

Ştia că-l mai întrebase asta, însă simţea un fel de obligaţie 
care-o făcea să încerce din nou. 

— Da, răspunse el privind-o, cel puţin așa mi-au spus. Ai auzit 
altceva? 

Ea clătină din cap. Oricum, avea destulă experienţă cât să știe 
că nu era un semn bun. Vru să spună mai multe, în schimb, luă 
dosarul de pe masă și-l puse cu tact înapoi în servieta pe care o 
așeză lângă picioare. Era pe punctul de a-l întreba dacă știa 
unde se afla Anna Francis și dacă era bine, când se deschise 
ușa. 

ÎNCEPUTUL 


Anna 


E destul de ciudat cum percepem cu adevărat o altă 
persoană. Fiindcă a desluși cu adevărat înseamnă să fii 
îndrăgostit, să remarci deodată acea persoană, oricare ar fi ea, 
oriunde ar fi ea, de parcă ar fi prima oară când o vezi. Când mi- 
am dat seama prima dată cine era cu adevărat Henry Fall, 
munceam deja în aceeași unitate de ceva vreme și partea 
ciudată este că un gest mărunt m-a făcut să-l remarc. 

Fuseserăm invitaţi acasă la șeful nostru, un bărbat tânăr cu 
ambiţii mari, despre care se spunea că era persoana potrivită 
pentru „eficientizarea operaţiunilor”. Toţi membrii unităţii se 
aflau acolo, puţin stânjeniţi și străini unii față de alţii, ferchezuiţi 
și mai bine îmbrăcaţi decât de obicei și ţinând în mâini, în loc de 
obișnuitele cești cu cafea, pahare cu vin. Mulţi dintre ei purtau 
haine nou-nouţe și păreau ţepeni. Observasem o etichetă de 
preţ care atârna la gâtul secretarei noastre, o femeie în vârstă 
cu o coafură în formă de coif. Poate că încă avea chitanţa în 
geantă și plănuia să returneze hainele a doua zi. Și să-și 
recupereze cupoanele. Mi-o și imaginam la casa de marcat, cu 
bluza într-o pungă din plastic, reproșând calitatea proastă, 
mărimea, cusătura îmbrăcămintei. Și faţa obosită și puternic 
machiată a celei de la tejghea. Intr-o astfel de dispută, probabil 
că secretara ar fi ieșit triumfătoare. 

Inaintea cinei propriu-zise, care fusese servită într-o cameră 
de zi spațioasă cu vedere spre golf, ne-am delectat cu 
Rotkăppchen! dintr-un bar mobil sub forma unui cărucior din 
crom plin cu sticle. Stăteam acolo enervată de faptul că un 
mucos cum era șeful nostru își permitea un apartament luxos 
într-una dintre cele mai noi clădiri din Lidingö, cu vedere la 
Karlsudd și la baza militară Tynning6, unde se servea băutură 
scumpă importată din Occident; ceea ce însemna, probabil, că 
avea rude sus-puse (o explicaţie și pentru felul în care a obţinut 
slujba). Henry stătea în picioare, așa cum stătea mai tot timpul, 


1 Vin spumant produs de o firmă originară din Saxonia-Anhaltină, Germania. (n. red.). 

fără să participe la discuţie. Deodată, îl văd cum pune mâna cu 
nonșalanță pe o sticlă de coniac scump, își toarnă un pahar, îl 
dă pe gât repede și pe urmă pune încet paharul pe cărucior de 
parcă nu se întâmplase nimic. De fapt, nu fusese un gest prea 
politicos; și chiar dacă ar fi fost vorba despre o altă persoană, ar 
fi indicat alcoolism, nervozitate, slăbiciune și proastă creștere. 
Dar fiind vorba despre o persoană cu atât de mult control de 
sine cum era Henry, gestul lui părea să indice o sete 
chinuitoare, aproape de dependenţă. Când l-am văzut pe Henry 
dând pe gât coniacul ăla, am înţeles pentru prima oară că era 
posibil să nu fie bărbatul care credeam că era și că s-ar fi putut 
dovedi periculos pentru mine. 

De cum l-am observat pe Henry, am început să văd și mai 
multe lucruri. Totul apărea deodată precum ciupercile după 
ploaie. Iniţial, nu distingi nimic și apoi, deodată, tot pământul e 
plin de ele. Următorul lucru care mi-a atras atenţia la Henry a 
fost râsul lui. Era un bărbat care râdea. Poate că nu pare cine 
știe ce, însă cei mai mulți bărbaţi nu râd. Zâmbesc ușor, poate 
tușesc un pic, chicotesc puţin, dar nu râd cu adevărat. Henry 
însă râdea fără nicio reţinere, cu gura până la urechi, atitudine 
care nu se potrivea cu comportamentul lui potolit. Lucrând 
împreună, uneori încercam să-l provoc să râdă, doar ca să-l văd 
cum se prăvălește pe birou sau cum se reazemă de scaun, 
râzând cu lacrimi și dezvelindu-și dinţii albi. Asta a fost al treilea 
lucru: avea niște dinţi extraordinar de frumoși. 

În realitate, Henry era un bărbat obișnuit. Se achita de munca 
lui cu conștiinciozitate. Nu-și asuma riscuri. Când îi venea rândul 
la bucătărie, o dată pe săptămână, bucătăria era impecabilă. Nu 
era nici introvertit, însă nici prea deschis; nu oferea informaţii 
personale decât dacă i se adresa o întrebare directă. La care, de 
altfel, răspundea politicos, dar pe scurt. Povestea cum și-a 
petrecut sfârșitul de săptămână, își spunea părerea despre 
vreun film nou, dezvăluia ce planuri își făcuse pentru vacanţă. 
Nu oferea decât răspunsul strict la întrebarea pusă. Ce făcea, în 
schimb, destul de des era să îndrepte conversaţia asupra 
persoanei care întrebase, nu pentru că ar fi fost prea interesat 
sau din politețe, ci, probabil, deoarece, așa cum ajunsesem să 
cred, voia să evite să vorbească despre propria persoană. 

Când colegii trimiteau invitaţii la zile aniversare, la grătare 
sau la o bere după serviciu, refuza mai tot timpul, politicos și 

folosind pretexte plauzibile. Ba era ziua mătușii lui, ba se 
programase la spălătorie, ba trebuia să plece din oraș, din 
păcate. Data viitoare. Era un bărbat care nu deranja niciodată 
pe nimeni și astfel nu era niciodată deranjat. Toţi cei de la 
serviciu erau de părere că Henry Fall era o persoană agreabilă, 
însă nimeni nu observa când lipsea. Și totuși, din momentul în 
care am început să-l observ, am conștientizat că toată această 
eschivare, toată această modestie meșteșugită, era, probabil, 
mai mult decât o coincidență. Era ceva creat de el și cum își 
dorea el. 

Nici aspectul lui exterior lui nu spunea nimic important despre 
el. Arăta ca un băiat provenit dintr-un oraș mic, care crescuse 
pe un gazon bine îngrijit în spatele unor garduri albe. Care 
făcuse sporturi de echipă, avusese colecţii de cartonașe și 
fusese în tabere școlare. Era de înălțime medie și avea umeri 
ascuțiți, asemenea celor care făcuseră sport când erau mici și 
care mai apoi renunţaseră. Nu era nici supraponderal, dar nici 
slab. Avea ochi prietenoși și păr castaniu. Nu se tundea suficient 
de des, însă în fiecare dimineaţă era proaspăt bărbierit. Deși se 
putea observa că avea niște urme palide de pistrui pe nas, nu-ți 
dădeai seama dacă sub soarele de vară tenul i se înroșea sau se 
bronza. larna, purta căciulă și mănuși. Uneori avea ciorapi 
colorați cu personaje din desene animate. ȚI-l și imaginai că era 
genul de persoană care avea în garderobă o cravată cu Moș 
Crăciun pe care n-o purta niciodată. Avea o voce reținută și ușor 
piţigăiată, o faţa care lăsa impresia că era vecinul cuiva, 
prietenul cuiva din copilărie, cineva pe care-l știai de multă 
vreme, însă pe care nu știai exact de unde să-l iei. Un bărbat 
care se pierdea ușor într-o mulţime. Dacă nu l-aș fi văzut dând 
pe gât coniacul ăla, probabil că nu l-aș fi remarcat vreodată. 

(J 

Am început să adun orice informații despre el. Nu menționase 
că ar fi avut copii, nevastă sau iubită, aşa că am presupus că 
locuia singur. Intr-o seară l-am văzut pe terasă în compania unei 
femei care nu lucra în unitatea noastră. Era frumoasă în genul 
aristocratelor de odinioară, cu părul de culoarea ciocolatei și 
tuns băieţește, cu o haină din blană, iar când râdea își sprijinea 
mâna de braţul lui în așa fel încât dădeau senzaţia că erau un 
cuplu sau cel puţin amanți. Am încercat să mi-i imaginez făcând 
dragoste pasional printre cearșafurile răvășite, dar n-am reușit. 

O imagine cu Henry care să nu afișeze comportamentul lui calm 
mă făcea, efectiv, să mă simt stânjenită, și totuși, ea părea să- 
mi fi rămas imprimată în minte. Adeseori când eram la serviciu 
mă trezeam holbându-mă la mâinile lui și în singurătatea mea 
îmi închipuiam cum se atingeau ei și încercam aceeași senzaţie 
pe trupul meu, însă era de-a dreptul imposibil. Mai mult, nu-mi 
puteam imagina o situaţie în care să se fi întâmplat asta, ceea 
ce mă făcea să mă simt prostește în loc să mă înfior. Era prea 
absurd. Și totuși, nu mă puteam opri din a mă gândi la asta. 
e 

La ceva vreme după ce l-am văzut dând pe gât coniacul, am 
ajuns să lucrăm Împreună la un proiect. Era o sarcină standard, 
nimic special, genul de sarcină care trebuia făcută. Dar când am 
început să muncim Împreună, s-a petrecut ceva care cred că ne- 
a luat prin surprindere pe amândoi: colaboram excelent. Ce 
începuse ca fiind cea mai anostă și plictisitoare sarcină de 
serviciu se transformase subit în ceva interesant. Cu cât se 
scurgeau săptămânile, cu atât petreceam mai multă vreme doar 
noi doi singuri în birou, angrenați în discuții despre detalii care 
nu interesau pe nimeni. Ne înțelegeam atât de bine, că timpul 
petrecut împreună era o adevărată plăcere. Mă surprindeam 
așteptând cu nerăbdare serile acelea când toţi ceilalți plecau 
acasă, iar birourile se transformau într-o mare întunecată în 
mijlocul căreia rămânea o insulă de lumină fluorescentă. Și 
acolo ne aflam noi cu cănile de cafea, cu grămezile de acte și 
sandvișurile cu murături pe care le cumpăram de la un automat 
de vânzare de pe hol. Părea că Henry ieșise din carapace și 
devenise mult mai uman, cu mânecile suflecate până la coate și 
cu părul ciufulit de la cât de des își trecea mâna prin el, pare-se 
fără să-și dea seama. 

Munca pe care am efectuat-o a avut ca rezultat nominalizarea 
unităţii noastre pentru un premiu de contribuţie excelentă la 
serviciile departamentului din domeniul nostru de expertiză, 
însă când premiul a fost câștigat de o altă unitate, nici nu m-am 
mai gândit la asta. Pentru mine, marele și neașteptatul premiu a 
fost să-l descopăr pe Henry. Dar când m-am întâlnit a doua zi cu 
el lângă automatul de cafea, am înțeles că nu era deloc 
satisfăcut de rezultate. Am adus vorba despre premiu și a părut 
posomorât, iar răspunsul lui a fost scurt și tăios. Mi-am dat 
seama că era furios pentru că pierduserăm și se purta în 

maniera lui obișnuită, calm și stăpânit. Atunci am aflat despre 
Henry că, în ciuda comportamentului lui liniștit, era, de fapt, 
foarte competitiv. 

e 

Câteva zile mai târziu am fost invitaţi la cină de tânărul nostru 
șef, care voia să profite de această oportunitate ca să ne arate 
cât de mult aprecia munca noastră de calitate, în ciuda faptului 
că nu ne adusese niciun premiu. „Pentru mine, ca șef al vostru, 
sunteți cu toţii învingători”, notase el în buletinul lui informativ 
săptămânal când fusese anunţată cina la restaurant. Aveam 
impresia că luase cuvintele alea din manualul de leadership al 
departamentului. 

Cina a fost organizată la cel mai apreciat restaurant, unul 
cunoscut pentru ananasul de import din meniu și pentru faptul 
că n-aveau niciodată pene de curent. Pe de altă parte, 
mâncarea era uscată și scumpă, iar chelnerii, snobi. Am stat 
lângă Henry și m-am simţit puţin stânjenită să mă aflu în 
compania lui și în același timp înconjurată de alţi oameni, de 
parcă dezvăluiam ceva intim despre noi doar stând acolo și 
ridicând paharul în mod ciudat în cinstea proiectului care nu 
câștigase niciun premiu, așa că n-am reușit să fiu atentă de câte 
ori chelnerii băţoși mi-au umplut paharul. Până să se încheie 
cina, deja mă îmbătasem. Henry îmi răspundea prietenește la 
întrebările personale și extrem de incoerente, dar distant și cu 
un ton complet diferit faţă de cel folosit în timpul nopţilor 
petrecute de noi la birou. Părea că încerca politicos să se 
eschiveze și, în loc să discute cu mine, și-a petrecut o mare 
parte din seară interogându-l pe unul dintre colegii noștri despre 
avantajele și dezavantajele de a avea o movilă de compost în 
propria curte. 

In taxi, în drum spre casă, m-a cuprins regretul că mă 
făcusem de râs, chiar dacă nu prea știam exact cum. Hoinari 
singuratici își târșâiau pașii către casă sau pe Bulevardul 
Uniunea Prieteniei, în timp ce fulgii de nea cădeau în urma lor. l- 
am dat taximetristului un bacșiș mult prea generos, am descuiat 
ușa apartamentului și m-am trântit în pat, direct peste cuverturi. 
Aveam o greață și o amăreală în gât și simţeam cum patul 
aluneca mult prea iute printr-un tunel invizibil. Stăteam pe 
spate, încercând să privesc fix un punct din tavan și, în cele din 
urmă, am aţipit. Și l-am visat pe Henry. Stăteam întinși în pat 

împreună, doar în lenjerie, într-o cameră mare, albă, cu perdele 
care unduiau în dreptul unui stor. Voiam să ne sărutăm, dar 
mereu intervenea ceva. Timpul se dilata și se contracta. 
Deodată, în camera alăturată s-a auzit un zgomot de petrecere. 
Oameni intrau căutând tot felul de lucruri; și Henry s-a dus să 
caute ceva, apoi s-a întors și iar a plecat. „În curând, îmi 
spuneam eu în vis, o să mă sărute în curând”. Când ceasul 
deșteptător a sunat, n-aveam nici cea mai vagă idee unde mă 
aflam, iar în clipa în care mi-am dat seama că eram în patul 
meu, am adormit din nou și am început să visez în continuare. 

M-am trezit confuză, de parcă m-aș fi aflat într-o ceaţă. Mi-am 
făcut duș, m-am spălat pe dinţi, apoi m-am îmbrăcat cu gesturi 
automate. Simţeam în fiecare celulă a corpului dorinţa de a fugi, 
iar în trenul cu care făceam naveta am stat ușor chircită, ca și 
cum tocmai m-ar fi pocnit careva în stomac. Era efectul 
mahmurelii și nu mai eram sigură ce și cu cine vorbisem cu o 
seară în urmă. Și în timp ce stăteam în tren privind suburbiile 
cenușii pe fereastră, în drum spre serviciu, și derulând în minte 
fiecare cuvânt și întâmplare de care îmi aminteam, mi-am dat 
seama la modul cel mai serios că, după toate probabilitățile, mă 
îndrăgostisem de Henry. 

e 

Câteva săptămâni mai târziu, am fost chemată pe 
neașteptate în biroul șefului, care m-a rugat să formez o „echipă 
de vis”, așa cum îi spunea el. Urma să realizăm studii 
exploratorii și calcule în vederea pregătirii unei posibile misiuni 
de ajutorare pentru protectoratul Kyzyl Kum, la graniţa dintre 
Turkmenistan și Uzbekistan, o zonă aflată în responsabilitatea 
Uniunii Prieteniei încă de la cel de-al doilea Război Rece de la 
începutul anilor '2000. Cu cât îmi spunea mai multe, cu atât mi 
se părea o inutilitate. Până și proiectul de ajutorare în sine, prin 
prisma descrierii vagi, părea aproape nefezabil și cel puţin la fel 
de dificil: să se realizeze estimări rezonabile referitoare la 
volumul de muncă, la materiale și la personalul implicat, date 
fiind restricțiile stricte bugetare. 

Însă chiar și așa, ceva îmi făcea genunchii să tremure în timp 
ce el vorbea. Era mai degrabă un presentiment pe care-l aveam, 
și nu provocat de ceea ce spunea el, că măcar o dată exista 
posibilitatea să fac ceva care să conteze. Ceva bun. De fapt, 
proiectul cuprindea muncă de birou cu diverse calcule bugetare, 

precum și coordonarea unor unități foarte prost organizate ale 
autorităţilor implicate, iar timpul pe care-l aveam la dispoziţie 
era foarte limitat. În ansamblu, era o misiune imposibilă, dar nu 
puteam scăpa de sentimentul că undeva acolo, sub toate 
straturile de birocraţie, pâlpâia un licăr de speranţă. Așadar, am 
acceptat misiunea și m-am bucurat când am văzut fața 
surprinsă a șefului meu după ce m-am asigurat că aveam pe 
deplin autoritatea de a alege fiecare membru al echipei. 

— Atâta vreme cât sunt și ei de acord, spuse șeful meu, 
strângându-mi uimit mâna. 

Era evident că se aștepta la o altă reacție din partea mea, 
probabil furie, din moment ce era clar că încerca să mă coboare 
o treaptă ori două, în timp ce pretindea că nu era așa. Se 
aștepta la mai multă tocmeală, poate; mai multă rezistenţă. 

Primul lucru pe care l-am făcut imediat ce întâlnirea s-a 
încheiat a fost să intru în sala cu birouri cubice, ca să-l caut pe 
Henry. Mai luaserăm prânzul împreună de vreo câteva ori de la 
ultimul nostru proiect, dar fusese de parcă limbajul nostru 
secret se destrămase odată ce încetaserăm să mai lucrăm 
împreună și eram fericită că mi se oferise scuza perfectă pentru 
a încerca să restabilim legătura. L-am găsit pe hol și, în timp ce 
ne îndreptam spre cantină spunându-i despre misiune, am văzut 
cum și în ochii lui a prins viaţă o licărire. Pare-se că în anii lui de 
pregătire militară fusese instruit în genul de program de 
calculaţie pe care trebuia să-l folosim pentru a obţine o vedere 
de ansamblu și astfel avea să fie perfect pentru echipa 
proiectului. Am vorbit multă vreme despre cum să abordăm 
problema, despre cine din unitatea noastră s-ar potrivi și despre 
cum ar trebui planificat proiectul din punct de vedere al logisticii 
și al termenelor. Brusc, se părea că reînnodasem legătura. Până 
să-și vadă fiecare de drumul lui în seara aceea, mă simţeam 
ușurată; pentru prima oară eram absolut sigură că, indiferent 
din ce anume era constituită legătura dintre mine și Henry, ea 
exista și o simțeam amândoi. 

e 

Când am ajuns la serviciu a doua zi, am găsit în Inbox un e- 
mail de la Henry, scris noaptea târziu, în care mă informa tăios 
că la urma urmelor n-avea cum să participe la proiect, deoarece 
în viziunea lui cunoștințele despre calculații bugetare erau mult 
prea elementare și inadecvate. Scrisese: „... prin urmare, 

trebuie să mă retrag, din păcate, și sper ca lucrul acesta să nu-ți 
pricinuiască prea multe inconvenienţe. Toate cele bune”. Era un 
e-mail oficial, de parcă ar fi fost scris de un străin care voia 
politicos, însă ferm, să-și anuleze abonamentul la o revistă. Cam 
o oră mai târziu, secretara unităţii noastre a venit în zona 
birourilor cubice cu mesajul că Henry se îmbolnăvise de gripă și 
că n-avea să vină la birou în acea zi. A doua zi el a revenit la 
serviciu, dar fără să scoată măcar un cuvânt despre proiect sau 
despre mesajul lui ciudat de impersonal și distant. A continuat 
să se poarte cu mine politicos și cum se cuvine. O lună mai 
târziu, s-a retras din unitatea noastră și a acceptat un post de 
director al unui program de reabilitare, în clădirile F. Ne-am 
despărţit în ultima zi cu o îmbrăţișare lungă, jenantă și 
impersonală, și cu promisiunea vagă de a lua împreună prânzul 
cândva. Nu s-a întâmplat, pentru că n-am păstrat legătura. L-am 
văzut o dată de la distanţă în gară, însă n-am mai vorbit cu el. 

Nu până să-l văd pe Insula Isola. 

e 

Proiectul pe care Henry l-a refuzat s-a dovedit, în ciuda 
tuturor așteptărilor, un succes. Cumva, probabil în mare parte 
pentru a-i demonstra șefului meu (și poate și lui Henry) că 
reușesc să respect restricţiile de timp și buget, obţinând și 
rezultatul scontat. Prin urmare, câţiva dintre colegii din echipă și 
cu mine am beneficiat de ocazia de a vizita Kyzyl Kum, pentru a 
ne asigura că totul va decurge conform planului când proiectul 
în sine avea să fie implementat. Iniţial, trebuia să fie o singură 
vizită, dar mai târziu am fost rugaţi să revenim de mai multe ori, 
pentru perioade tot mai lungi, și în cele din urmă m-am trezit 
conducând întregul proiect de ajutorare la faţa locului. 

Când izbucnea discordia între clanuri, siguranța era afectată 
și neliniștea se răspândea în zonă. lar noi eram singurii lucrători 
umanitari de la fața locului. Bineînţeles că și armata se afla 
acolo, însă localnicilor le era teamă de ea, și pe bună dreptate. 
Așa că apelau la noi și, în loc să fiu liderul unei baze de ajutor, 
mă trezeam deodată cu responsabilitatea unei tabere de 
refugiaţi, care creștea de la zi la zi, o misiune pe care, din 
nefericire, nu știam cum s-o gestionez. Nimic din ce făcusem în 
viaţa mea până în acel moment nu mă pregătise pentru această 
năvală neverosimilă de oameni disperaţi care n-aveau nimic în 
afară de hainele de pe ei. Întăririle și ajutorul pe care le 

promisesem păreau să nu se materializeze niciodată, iar când 
au sosit erau atât de superficiale, încât păreau insultătoare. 

Am încercat să compensez lipsa mea de cunoștințe și toate 
celelalte neajunsuri muncind din greu, atât cât îmi era posibil. 
La început asta a presupus toată ziua și în cele din urmă s-a 
extins și pe parcursul nopţii. Și a funcţionat. Era de parcă 
descoperisem înăuntrul meu o rezervă nebănuită de energie. 
Am făcut lucruri de care nu mă consideram aptă, apelând 
neîncetat la rezerva de energie și, până să descopăr riscurile 
unei astfel de exploatări, era deja mult prea târziu. La momentul 
respectiv, nu exista răgaz pentru o astfel de reflectare. Doar 
rezultatul final conta. Așa că am continuat să muncesc, cot la 
cot cu ceilalți; lucram până când ne oboseau ochii și cumva 
subit am descoperit că în percepţia celorlalţi deveniserăm un soi 
de eroi. Începură să sosească reporterii; făceau poze, puneau 
întrebări și plecau înapoi acasă în mijloacele lor de transport 
sigure. 

Uneori ne trimiteau pagini din ziare prin intermediul unei 
corespondențe nesecurizate și citeam despre spectaculoasele 
noastre fapte eroice, care păreau fantastice și ridicole când 
stăteam în genunchi în noroi încercând să le explicăm oamenilor 
de ce nu era mâncare și de ce nu-i puteam ajuta să plece. Și 
totuși, lucrurile continuau. Primeam onoruri și atenţie din partea 
mass media. Tânărul meu șef fusese promovat în altă unitate, 
iar celebritatea mea creștea din zi în zi. De fiecare dată când mă 
întorceam acasă era mai rău. Am fost invitată la programe 
televizate sau radiofonice, iniţial în calitate de expert în Kyzyl 
Kum, dar, cu timpul, atenţia s-a îndreptat asupra persoanei 
mele. Unul dintre posturile de știri ale statului mă desemnase ca 
numărându-mă printre „Eroii Uniunii”. Am primit invitaţii la 
emisiuni televizate în care să prepar rețete împreună cu maeștri 
culinari celebri, oferte de redecorare a camerei de zi de către 
designeri de interior celebri cu gusturi groaznice, am fost rugată 
să particip la gale de amploare și petreceri formale și să defilez 
pe covorul roșu. Am refuzat de fiecare dată. Gândul de a deveni 
o persoană ușor de recunoscut mă îngrozea și, oricât de ciudat 
ar părea, simţeam mereu un sentiment de ușurare când mă 
reîntorceam la proiectul de ajutorare la faţa locului. 

Într-un final, trebuia să iasă ceva. Categoric. Din multe și 
diferite motive. Și când totul a început să se destrame, s-a 
petrecut repede. Mi s-a ordonat să închei proiectul și am părăsit 
Kyzyl Kum definitiv la doi ani după ce am ajuns prima oară 
acolo. Când m-am întors acasă, eram într-o formă tare proastă. 
Mi-am petrecut prima lună în rezerva de recuperare din spitalul 
veteranilor. Apoi am fost mutată în unităţi specializate de 
reabilitare și în cele din urmă am fost externată și m-am întors 
la familie și la slujba de birou din departament. După aceea m- 
au cuprins melancolia, sentimentul de inutilitate și rușinea. 
Fiindcă mă întorsesem din nou în ţara mea sigură, în casa mea 
confortabilă, cu frigiderul burdușit. Oamenii de la Kyzyl Kum 
erau tot acolo, iar eu îi dezamăgisem în atât de multe feluri. Mi- 
am amintit de o carte pe care o citisem cu mult timp în urmă 
despre cum oamenii care au trecut prin tragedii încearcă ulterior 
sentimente groaznice de vinovăţie, din cauza faptului că au 
supravieţuit, o noţiune care la momentul citirii îmi păruse 
ridicolă. Însă ţinând cont de experienţa trăită în Kyzyl Kum, totul 
era de neînțeles, ca și cum greșisem cu ceva. De parcă ceva nu 
funcţionase undeva sau poate chiar era vina mea. Poate că 
trișasem? 

Inițial, când m-am întors acasă și am fost în spital, tot ce-mi 
doream era să dorm, dar imediat ce am trecut prin diversele 
etape de reabilitare și am revenit la viaţa mea de zi cu zi, am 
început să am probleme din ce în ce mai mari cu somnul. Kyzyl 
Kum era încă în mine. Eram ca un miner care nu putea să mai 
scape de praful de cărbune de pe mâini. Frica și incertitudinea 
deveniseră parte din mine. Nopțile reci, teama, șoaptele din 
dormitoare, exploziile din noapte, uneori în depărtare, alteori în 
apropiere. Auzeam șobolanii mișunând, oamenii mișcându-se, 
îmi trăgeam pătura subţire de armată peste mine de parcă 
îngheţam de frig, deși zăceam singură în propriul apartament 
sub o pilotă călduroasă. Adeseori mă surprindeam stând pe 
canapea, noaptea, holbându-mă la televizor fără să văd cu 
adevărat emisiuni despre animale periculoase, războaie sau alte 
crime înfăptuite cu mult timp în urmă. Jurnale de știri și 
documentare plictisitoare, transmise când oamenii dormeau. 
Uneori stăteam așa până când ziarul de dimineaţă era vârât în 
cutia poștală, în zori. Era un sunet de care, deopotrivă, mă 
temeam și mă bucuram, un semnal că și noaptea aceea trecuse, 

că oficial eșuasem încă o dată, ceea ce însemna că mă puteam 
întinde și să dorm fără să visez câteva ore înainte de a mă trezi 
ceasul deșteptător și de a începe o altă zi. 

e 

Siri continua să locuiască împreună cu Nour. Aparent, nu era 
nimic ciudat în asta. Când am născut-o pe Siri, Nour m-a 
surprins cu un gest pe care nu l-am văzut în timpul copilăriei 
mele. Primul cadou pe care i l-a făcut lui Siri a fost o rochie 
gigantică roz cu alb, din dantelă, care arăta ca un profiterol 
pentru nunta unui oligarh. Când am întors rochia pe dos, am 
observat că se putea curăța doar la curățătorie, iar când am 
subliniat absurditatea faptului de a dărui unui copil o rochie care 
nu putea fi spălată la mașină, Nour a clătinat din cap iritată. 

— Trebuie să încetezi să mai fi atât de rigidă, Anna, spuse ea, 
trăgând cu putere din ţigara de foi Cigarillos pe care și-o 
aprinsese în spital, în ciuda regulamentului intern ce interzicea 
fumatul. Lasă fata să aibă haine frumoase! 

Vorbe mari, venind din gura unei femei care i-a tăiat părul 
propriei fiice cu foarfeca de bucătărie și a lăsat-o să umble 
îmbrăcată în haine second-hand, de coloniști, zi de zi, an după 
an, întrucât erau „rentabile ca preț și practice”, cele două 
elemente-cheie pentru Nour când era vorba de creșterea mea, 
pe vremuri. Cert este că ea se pricepea de minune la a uita. lar 
eu eram recunoscătoare că manifesta interes față de Siri; din 
punctul meu de vedere, nu era rezultatul automat al faptului că 
era bunică. 

S-a dovedit destul de repede că lui Nour nu numai că-i păsa 
de Siri, însă o și iubea cu adevărat. Și Siri o iubea la rândul ei. 
Era „Mommo” a ei cu obrajii ridaţi, părul negru (Nour albise cu 
ani în urmă, dar continua să-și vopsească părul), cu ciupiturile ei 
puternice și mânecile suflecate; Mommo, care mirosea a tutun și 
șampon cu paciuli, care dădea cu cârja de pământ când se 
enerva, care făcea cevapcic! în timp ce fredona și fuma 
deasupra cuptorului din vechiul ei apartament din cartierul Olof 
Palme, numit anterior Gamla Stan. Chiar și înainte să plec la 
Kyzyl Kum, Siri petrecea multă vreme acolo. Poate prea mult, 
mă gândeam uneori privind retrospectiv. Nour era cea care o 
lua de la creșa coloniștilor, o ducea pe Siri la ea acasă și-i 

pregătea mâncarea. Eu o luam de la Nour pe la șapte; când 
munceam până târziu, își petrecea noaptea acolo. 

Cu timpul, biroul lui Nour s-a transformat în dormitorul lui Siri. 
Teancurile de cărți și de hârtii au fost date deoparte pentru a 
face mai mult loc, ceva ce n-am mai văzut din vremea copilăriei 
mele. O armată de animale din pluș și jucării, rochite și 
așternuturi înflorate au pus stăpânire din ce în ce mai mult pe 
teritoriu printr-o manevră inteligentă de învăluire, până când 
cărţile au fost înghesuite pe rafturi în perete. Ba, în cele din 
urmă, unele dintre ele au sfârșit în pod, depozitate în cutii din 
carton. Așa că n-a fost deloc nefiresc ca Nour să fie cea care să 
aibă grijă de Siri atunci când am plecat prima oară. 

Partea ciudată s-a întâmplat mai târziu: Siri nu s-a mai întors 
cu adevărat acasă niciodată și n-am înţeles prea bine din ce 
cauză. Îmi amintesc un pasaj din unul dintre romanele preferate, 
vechi și prăfuite ale lui Nour, pe care cel mai probabil mă forţase 
să-l citesc când eram mică și în care unul dintre personajele 
principale a fost întrebat cum de a ajuns la colaps financiar, iar 
el a răspuns: „Treptat, apoi deodată”3. Exact așa s-a întâmplat 
când Siri s-a mutat cu Nour. Prima oară când m-am întors de la 
Kyzyl Kum, știam deja că aveam să plec în curând, așa că părea 
inutil s-o aduc pe Siri acasă. A doua oară s-a întâmplat la fel. Și 
iar. Și într-un târziu, când am revenit acasă bolnavă, părea nu 
doar inutil, ci și imposibil. Deci în cele din urmă a devenit totul 
inutil dintr-o sumedenie de alte motive, mult mai complicate. 
Le-am urmărit când erau împreună, pe Nour și Siri, cu capetele 
întunecate aplecate, unul mic și altul mare. Începuseră să 
aparţină una celeilalte. Când ieșeau la plimbare împreună, Nour 
avea într-o mână cârja, iar cu cealaltă o ţinea pe Siri de mână, 
chiar dacă trebuie să-i fi fost dificil. 

Nu mai văzusem acea aparenţă a lui Nour. Brusc, o imensă 
grijă o cuprindea când mâinile ei pregăteau mâncarea, 
împleteau părul, înveleau, încheiau fermoare și legau șireturi. 
lar Siri avea în permanenţă o mână pe ea, în părul, pe braţul ori 
pe obrazul ei. Când le-am zărit împreună am văzut un sistem 
închis, autosustenabil, în care energia era transferată dintr-o 
parte într-alta și în care nu lipsea mai nimic. Eu fusesem 
plecată, ele rămăseseră acasă; reprezentaseră una pentru alta 
rutina lor zilnică, în timp ce eu eram excepţia. Părea că în mare 

parte le deranjam, de parcă erau amândouă rușinate că 
trebuiau să mă iubească, însă nu puteau. Așa că Siri rămăsese 
cu Nour. Eu eram cea care venea în vizită, de două ori pe 
săptămână. Şi chiar și atunci când ne aflam toate trei în aceeași 
încăpere, părea că eu eram doar un observator din exterior. 
Stăteau într-un cerc de lumină, sprijinindu-se una de cealaltă, 
aplecate deasupra unui proiect comun care le solicita întreaga 
atenţie. O parte din mine voia să întind mâna și să le ating, dar 
n-am reușit niciodată s-o fac. Nu mai făceam parte din propria 
familie. Ele deveniseră ceva, eu altceva. 

Persoana care se holba la mine în oglindă zilele acelea era 
cineva care-mi semăna: o femeie înaltă, subțire, de vârstă 
mijlocie, cu părul scurt, care nu mai era blond, ci grizonant, 
îmbrăcată în haine negre și practice. Cu fața suptă, serioasă; 
poate că fusese cândva drăguță sau nu chiar atât respingătoare 
dacă n-ar fi fost urmele de riduri, eczema roșiatică indusă de 
stres, cercurile negre din jurul ochilor. Ochii ăia erau problema. 
Nu mai erau ai mei. Altcineva se holba la mine din orbitele 
ochilor familiari; cineva se ascundea acolo, o persoană care 
cerceta de după o fereastră neagră, ascunsă în întuneric și 
imposibil de văzut. M-am surprins dorindu-mi din ce în ce mai 
des să fi fost înapoi în tabăra din Kyzyl Kum, deși era ultimul loc 
de pe pământ unde mi-aș fi dorit să merg. Eram acasă și totuși 
nu mă simţisem nicicând atât de dezorientată. 

Asta era starea în care mă aflam când mi s-a oferit misiunea. 

Într-o după-amiază, secretara unităţii intră în biroul meu. 

— Vrea să te vadă la etajul paisprezece al Clădirii 
Secretariatului. 

— Cine? 

— Elvrea să te vadă! 

Secretara unităţii părea extrem de încântată. Ochelarii groși îi 
alunecau pe vârful nasului, iar ea îi împingea înnebunită înapoi, 
după care alunecau imediat. Puteam înţelege de ce era așa de 
agitată. Rar se întâmpla ca lucrătorii din Clădirea Secretariatului 
să manifeste interes față de activităţile noastre, cu atât mai 
puţin faţă de unul dintre noi în mod particular. Când m-am întors 
acasă definitiv din Kyzyl Kum, Președintele mi-a trimis un 
buchet de flori la birou, cu numele meu scris greșit pe bileţel, 
motiv pentru care am presupus că nu-i păsa. Aparent mă 
înșelasem. Asta m-a făcut să mă simt flatată și agitată. 

— Când? 

— Azi după-amiază. 

Zăbovi câteva secunde cu privirea pe cămașa mea boţită, 
dând impresia că se gândea la ceva. 

— Ai timp să mergi acasă să te schimbi, spuse ea, apoi se 
răsuci pe călcâie atât de repede, încât nici n-am avut timp s-o 
fac pe ofensata. 

(J 

Trei ore mai târziu, traversam cu greu curtea prin vântul tăios 
și ploaia înghețată spre Clădirea Secretariatului. Rafale de 
ploaie cu zăpadă băteau dintr-o parte biciuindu-mi obrazul, apoi 
schimbau deodată direcția. Era una dintre acele zile de februarie 
când totul era gri și ud, și rece, iar lumina nu părea a fi mai mult 
decât un licăr de speranţă. Fuseseră multe astfel de zile în iarna 
aceea. Mereu se spunea la știri că niciodată n-am avut atât de 
puțină lumină solară ca în ultimul an. Poate că de vină erau 
emisiile de carbon, poate schimbarea climatică sau poate 
amândouă. Ori poate chiar ceva mai rău, dar despre care 
bineînțeles că nu spuneau la știri. Asta era genul de lucru 

despre care oamenii vorbeau doar când erau siguri că nu-i 
asculta nimeni. 

Urcam scările și clădirea se înălța în faţa mea de parcă m-aș fi 
îndreptat către burdihanul unei balene uriașe, iar vântul 
aproape că mă azvârli înăuntru. În hol m-am înregistrat la 
recepţie, am primit o legitimaţie de vizitator, am trecut de 
diferite tipuri de uși securizate, am lăsat haina și geanta 
gardianului și am fost condusă la un lift. Pereţii și tavanul 
cabinei erau acoperiţi cu oglinzi fumurii, în care mi-am văzut, 
stânjenită, jacheta nou-nouţă și botinele de babă cumpărate de 
la cel mai apropiat magazin de biroul meu. Jacheta îmi venea 
bine, dar era dintr-un material rigid și ţepos, din cauza căruia 
transpirasem imediat ce am intrat în lift. Aveam picioarele ude 
și reci, iar dresurile mi se lăsaseră. Mă machiasem în speranța 
de a părea mai puţin trasă la faţă decât mă simţeam, însă 
aveam senzaţia că rezultatul era tocmai invers. Ploaia mi-a 
întins machiajul și mi-a șters mai toată pudra ieftină de pe 
obraji; ce mai rămăsese se strânsese ca o pojghiţă deasupra 
eczemei de pe nas și de la linia părului. Nu mă simţeam în largul 
meu; era ca și cum aș fi purtat un costum. 

e 

Ceea ce m-a uimit când am ieșit din lift la etajul paisprezece a 
fost că sunetul era complet diferit, mult mai înăbușit. Podelele 
erau acoperite dintr-un capăt în altul cu mochete, care făceau 
aproape imposibil mersul pe tocuri. Era un etaj pentru bărbaţi. 
Lemn închis la culoare, oţel cromat, plante verzi și mari: stil 
minimalist, dar scump. Pereţii, podeaua și tavanul constituiau un 
decor demn de marile corporaţii. Undeva în apropiere bâzâia un 
aparat de aer condiţionat; ziceai că se auzea un elicopter în 
depărtare. Nu prea știam ce să fac. N-aveam unde să mă așez; 
nu era niciun obiect de artă pe care să mă prefac că-l studiam. 
O ușă se deschise și o femeie în vârstă și elegantă își făcu 
apariţia. Imi spuse numele și mă rugă s-o urmez pe coridor. Am 
observat că, deși purta tocuri, mergea pe podeaua moale cu 
încredere și cu pași repezi. Deschise o ușă în capătul culoarului 
și mă invită într-o sală de conferințe zâmbind curtenitor. 

— Cafea? Ceai? Apă? 

— Cafea, vă rog, neagră. 

Incuviinţă și făcu un scurt gest cu mâna, ca să mă așez, apoi 
mă lăsă singură. Se auzi cum închise ușa în urma ei, cu un 

zgomot ușor. M-am trezit stând în mijlocul camerei. Fiecare 
detaliu, de la clanţa ușii până la plinte, părea a fi bine gândit. 
Simţeam că ofensam interiorul în culori asortate doar prin faptul 
că mă aflam în încăpere. Chiar când eram pe cale să-mi trag un 
scaun ca să mă așez, se deschise iar ușa și secretara elegantă îl 
pofti înăuntru pe Președinte. 

Era un bărbat înalt cu părul des și cicatrice vechi de la acnee 
pe față. Deși purta un costum scump, care trebuie să fi fost fie 
de import, fie făcut la comandă, părea că-i venea ciudat de 
nepotrivit, ca o statuie îmbrăcată. Îl mai întâlnisem o dată când 
făcuse un tur al unităţii noastre. Îmi amintesc felul în care 
stăteam toţi aliniaţi lângă birourile noastre, ca niște orfani 
așteptând să fie înfiaţi, în timp ce el se plimba peste tot 
împreună cu șefii și inspecta zona de lucru și personalul. 
Atmosfera fusese tensionată și forțată pe durata vizitei lui de 
atunci și părea să fie la fel și în momentul acela. Făcu câţiva 
pași și-mi întinse o mână mare. 

— Anna Francis, e o plăcere să te cunosc, în sfârșit! 

Se uită la mine și am înțeles brusc de ce. În ciuda autorităţii 
lui și rangului deținut, oamenii vorbeau adeseori despre el cu 
căldură. Expresia lui era deschisă și primitoare; te făcea să te 
simţi remarcat, de parcă erai cea mai importantă persoană din 
lume. Ca și cum era de-a dreptul fantastic să mă cunoască. 
Aproape că l-am crezut. 

— Plăcerea este de partea mea, am reușit eu să spun. 

— Te rog, ia loc! 

Președintele arătă către scaunele de la masa rotundă și, după 
ce-mi indică un loc, merse în jurul mesei și se așeză în faţa mea. 

— Mai înainte de toate, aș vrea să profit de această ocazie și 
să vă mulțumesc pentru munca depusă în Kyzyl Kum. Splendid, 
de-a dreptul remarcabil, zise el cu atâta emfază, încât mă 
întrebam dacă nu cumva conversaţia noastră era înregistrată. 
Sper că știi cât de încântați suntem de munca ta, își continuă 
discursul Președintele. Și Ministrul te salută, plin de încântare, 
desigur. De mult n-am mai avut o reputaţie atât de bună. O 
superputere umanitară și toate cele. Exact ce trebuia, după 
părerea noastră. Și, firește, ne bucurăm că te-am sprijinit în 
munca ta extrem de importantă, Anna. 

— Sunt foarte recunoscătoare pentru oportunitate, m-am 
auzit eu spunând, deși în același timp conștientizam că nu era 
cel mai bun început pentru mine. 

Întâlnirea începuse de doar câteva minute și deja Președintele 
mă făcuse să-i mulțumesc pentru că-mi distrusese minuţios 
viața, vreme de câţiva ani. Era, evident, foarte isteț. Am început 
să mă întreb de ce mă aflam acolo. Se aplecă peste masă. 

— Anna, ce vreau să vorbesc cu tine este strict confidenţial. 
Ce urmează să-ţi dezvălui trebuie să rămână între noi. 

Mă privi fix în ochi de parcă ar fi vrut să se asigure că 
înțelegeam pe deplin ce spunea. Pricepeam. Petrecusem 
suficient timp cu junta militară în Kyzyl Kum cât să înțeleg ce 
însemna „dacă răsuflă ceva, vom ști că tu ești de vină”, așa că 
am consimţit. Da, înţelegeam. 

— Anna, ai auzit de proiectul RAN? continuă el. 

Am încuviinţat din nou, simţindu-mă chiar și mai stingherită. 
Proiectul RAN era unul dintre programele despre care toată 
lumea auzise, dar despre care nimeni nu știa cu exactitate ce 
era. Fiind un proiect top-secret, oricine era tentat să afle mai 
mult. Odată, în Kyzyl Kum, unul dintre soldaţi menţionase un caz 
care fusese preluat de grupul RAN, însă când am început să pun 
întrebări, a devenit îngrijorat, poate chiar speriat, așa că am 
lăsat-o baltă. Sunt unele informaţii despre care nu vrei neapărat 
să știi. 

— Știu că există, dar nu știu ce este. 

Președintele clătină din cap dezaprobator. 

— Păi, normal, este de preferat ca nimeni să nu știe prea 
multe. 

Se aplecă și mai mult peste masă. 

— Înainte să continui, Anna, trebuie să știu: mă pot baza pe 
discreţia ta? Dacă nu, atunci întâlnirea asta s-a încheiat. 

Am înghiţit în sec și am luat în calcul toate opţiunile. Lipseau. 

— Desigur, am spus eu. Despre ce este vorba? 

Președintele păru încântat și puse pe masă un dosar. „De 
unde a apărut?”, m-am întrebat eu confuză. N-am observat nicio 
servietă, iar pe masă nu era nimic când am intrat în cameră. 

— Anna, te afli azi aici pentru că am nevoie de ajutorul tău. 
După cum îţi dai seama, are legătură cu proiectul RAN. N-o să te 
împovărez cu prea multe detalii; doar câţiva dintre noi au acces 
la informaţii despre munca grupului și după cum stau lucrurile... 

Președintele se lăsă pe spate și oftă înainte să continue: 

— ... după cum se prezintă lucrurile acum, în cadrul agenţilor 
operativi din proiect a avut loc o dezertare. Mai simplu spus, 
suntem cu un om în minus. 

După ultimele cuvinte, am simţit cum mi s-a uscat gura. 

— Vă sunt foarte recunoscătoare pentru încrederea pe care 
mi-o acordaţi, însă nu sunt sigură că... 

M-am oprit când am văzut fața împietrită de uimire a 
Președintelui. S-a holbat la mine câteva secunde cu sprâncenele 
ridicate și apoi a izbucnit într-un râs zgomotos, din inimă. 

— Nu, nu sugerez ca tu să faci parte din grupul RAN! Nu, 
dragă Anna, trebuie să precizez că avem alţi candidaţi cu... ei 
bine, alte calificări. Dar mi-ar prinde bine ajutorul tău în faza de 
recrutare. 

M-am simţit incredibil de jenată, ca atunci când răspunzi la un 
salut și-ţi dai seama că era, de fapt, adresat cuiva din spatele 
tău. Mi-am înghiţit rușinea și am încercat să trec mai departe. 

— Cum vă pot fi de folos? 

Președintele își împreună mâinile în faţă. 

— După cum sunt convins că înţelegi, avem în atenţie câţiva 
candidaţi chiar acum, fiecare foarte calificat în felul lui. Și ce 
vrem să facem este să-i testăm în situaţii de tensiune maximă. 
Un pic de exerciţiu de teren, ai putea spune. Și aici intervii tu, 
Anna. Ai foarte multă experienţă în confruntarea și evaluarea 
oamenilor în condiţii extreme. Eşti obișnuită să scoţi în evidenţă 
puncte forte și slăbiciuni. Știi ce sunt în stare oamenii să facă 
atunci când se află la capătul puterilor. Nu sunt mulţi cei care au 
genul ăsta de cunoștințe, Anna. 

Știam că lingușeala făcea parte din strategie. Trebuia să mă 
simt indispensabilă și necesară și era aproape un pic stânjenitor 
că funcţiona chiar dacă știam, de fapt, ce însemna asta. N-am 
zis nimic și am așteptat să continue. _ 

— Așa că ne-am gândit să efectuăm un mic test de stres. li 
vom confrunta pe principalii candidaţi cu o situaţie autentică, 
pentru ca ulterior să-i evaluezi. Să vezi care dintre ei manifestă 
calităţi de lider, gândește strategic, este diplomat sau nu se 
ridică la nivelul așteptărilor. 

Tot nu înţelegeam la ce se referea. 

— Mai precis, ce anume vreţi să fac? 

Președintele afișă un zâmbet strălucitor. 

— Oh, e destul de simplu. Vreau s-o faci pe moarta. 
e 

Deci ăsta era marele plan al Președintelui! O crimă înscenată 
sub forma unui test de stres. Și iată cum trebuia să se 
desfășoare: candidaţii pentru postul din proiectul RAN aveau să 
fie izolaţi pe o insulă sub pretextul că luau parte la prima fază 
de recrutare, exerciţii de grup și pregătiri premergătoare 
testelor finale. Eu urma să fiu prezentată drept unul dintre 
candidați. Ulterior, echipa avea să introducă și un doctor cu 
experiență în gestionarea crizelor. In primele douăzeci și patru 
de ore, doctorul și cu mine trebuia să înscenăm moartea mea 
(„La început ne-am gândit la suicid, însă până la urmă ne-am 
hotărât la crimă”, adăugase Președintele pe un ton flexibil și 
înțelegător) și imediat ce aveam să fiu declarată „moartă” de 
doctor, începeam să-i observ pe ceilalți participanţi dintr-un loc 
pe care Președintele îl numea „o poziție ascunsă”. Misiunea mea 
era sa evaluez cum vor gestiona candidaţii decesul meu 
dramatic. Cine prelua iniţiativa, cine se gândea la siguranţă, 
cine era primul care emitea o teorie despre ce s-a petrecut și 
așa mai departe. După patruzeci și opt de ore, exerciţiul se 
termina și toţi se întorceau acasă, iar eu înaintam un raport 
despre fiecare candidat liderilor proiectului RAN. Totul urma să 
se desfășoare sub cea mai mare discreţie prin intermediul 
secretarului proiectului RAN. 

— Deocamdată, ceea ce ne interesează cu adevărat la tine 
este judecata ta intuitivă, instinctul, continuă Președintele. 
Putem realiza analize de profunzime asupra candidaţilor mai 
târziu. 

M-am simţit teribil de stânjenită când, în cele din urmă, 
Președintele și-a încheiat explicațiile. 

— Imi pare rău, însă... nu pare excesiv de crud tot acest 
scenariu? 

M-am gândit la toate execuțiile, execuțiile false și răpirile pe 
care le-am văzut în Kyzyl Kum și la cum i-au afectat toate 
acestea pe oamenii din jur. Să fii martor la moartea cuiva părea 
să lase inevitabil urme, fie că mai târziu devenea clar sau nu că 
victima era, de fapt, în viață. Plin de sine, Președintele se uită la 
un punct din spatele meu de parcă ar fi putut citi acolo 
răspunsul. 

— Anna, te asigur că nu cruzimea excesivă mă ghidează aici. 
Membrii grupării RAN sunt responsabili de lucruri importante. De 
multe vieţi. Să punem o persoană care nu se poate descurca 
într-o astfel de situaţie ar fi excesiv de crud, atât pentru 
persoana în cauză, cât și pentru siguranța Uniunii. Firește, 
înțeleg ce simţi și într-o oarecare măsură ai dreptate. Crud, da; 
excesiv, nu. Însă mă bucur că ești conștientă de cât de serioasă 
și de crucială este misiunea ta. Adevărul este că trebuie să știm 
cine poate face faţă presiunii. Toţi candidaţii vor beneficia de 
sprijin și ajutor sub forma expertizelor psihologice și a 
gestionării în caz de criză. E valabil și pentru tine, desigur. Și, 
bineînţeles, vei fi remunerată corespunzător. 

Preciză o sumă care-mi înmuie picioarele pentru o secundă. 
N-aș fi obținut acea sumă nici dacă aș fi câștigat la Loteria 
Uniunii de mai multe ori la rând. 

— Și în afară de bani, de ce aș vrea să fac asta? 

Președintele afișă un zâmbet prietenesc. 

— Ei bine, Anna, ca să fiu cinstit, ce altceva ai face? 

Fie era un manipulator extrem de talentat, fie doar risca. 
Orice ar fi fost, a funcţionat. Fiindcă ăsta era adevărul: slujba 
mea n-avea nicio importanţă, nu mă puteam întoarce la Kyzyl 
Kum, iar pentru familia mea eram o străină. Cu banii pe care 
Președintele îi oferea, poate că aș fi luat-o de la capăt. Să plec 
în vacanţă un an. Să călătoresc cu Siri undeva unde să fie cald și 
liniște, să încercăm să ne construim o viață nouă. Sau am fi 
putut să ne cumpărăm o casă într-una dintre comunităţile 
suburbane din afara orașului, o căsuţă cu grădină. Siri ar fi putut 
merge la o școală bună; eu aș fi putut lucra într-unul dintre 
birourile administraţiei locale, s-o iau de la școală la timp, să coc 
chifle, să-i împletesc părul. Aș fi putut fi cineva din nou. Să-mi 
reclădesc viața. Am înţeles deodată cât de teribil de mult 
pierdusem în ultimii ani și cât de aproape eram de a pierde 
absolut tot. Mi s-a tăiat respirația, iar în spatele ochilor simțeam 
o senzaţie ca de arsură. Am înghiţit în sec și mi-am ridicat 
privirea spre tavan încercând să împiedic lacrimile; să fac asta 
acolo ar fi fost dezastruos. 

Președintele continuă de parcă mi-ar fi citit gândurile: 

— Anna, rosti el cu o voce calmă, știu că nu ţi-a fost ușor. 
Dacă faci asta pentru mine, îţi promit că nu va mai fi nevoie să 

mai faci nimic altceva pentru tot restul vieţii tale. Doar dacă ești 
de acord. 

Mă tot holbam la stucatura de pe tavan. Era de aceeași 
culoare ca și peretele; doar o umbră palidă îi sugera existenţa. 
Președintele așteptă câteva secunde, ca și cum ar fi vrut să 
vadă dacă aveam să spun ceva din proprie voinţă. Și apoi 
spusele lui m-au lovit ca un trăsnet: 

— Și vom lua în considerare, de asemenea, să dăm uitării 
acele... nefericite incidente din Kyzyl Kum. Din câte îmi 
amintesc n-au fost investigate serios, nu? 

Tonul lui era cald, dar vorbele cădeau ca niște lovituri. 
Trebuia să-mi fi dat seama ce urma și totuși m-a luat pe 
nepregătite. Am încercat să-mi recapăt controlul asupra 
expresiei faciale înainte să întâlnesc privirea Președintelui. Ne- 
am uitat unul la altul câteva secunde și pe urmă am răspuns: 

— Trebuie să vorbesc cu familia. 

— Desigur. 

— Cât va dura misiunea? 

— Plecăm la sfârșitul săptămânii. Apoi vom rămâne pe insulă 
două sau trei zile, maximum. 

— Și după aceea? 

— Înaintezi rapoartele. 

— Și pe urmă sunt liberă? 

— Da. 

Președintele se ridică. Îmi deschise ușa și pornirăm împreună 
pe hol. 

— Am nevoie de răspunsul tău până mâine la ora prânzului, 
cel târziu. Secretara mea va păstra legătura cu tine. 

Îmi scutură mâna, strângând-o până când îmi pocniră 
încheieturile, și mă fixă cu privirea încă o dată. 

— Mă bazez pe tine, zise el. 

Apoi se răsuci pe călcâie și dispăru pe holuri, în timp ce eu am 
ramas acolo urmărind cum se depărtează. Imediat ce am păşit 
în lift, mi-am dat seama că nu mi se oferise nici măcar o cafea. 

e 

M-am întâlnit cu secretarul grupului RAN câteva zile mai 
târziu, pentru a primi informaţiile de care aveam nevoie înainte 
de misiune. Era un bărbat slăbuț și scund, cu ochi ciudați și 
bulbucaţi și cu un nas mare. Arăta de parcă urma să cadă în nas 
cu ochii larg deschiși în orice clipă. În biroul lui era frig și 

mirosea a nicotină și gudron, așa că mi-am dat seama că ignora 
regula cu fumatul interzis și trăgea pe ascuns din țigară la 
fereastră. Mi-a strâns mâna cu o putere aproape insolentă, ca și 
cum ar fi vrut să mi-o smulgă și s-o ia la goană cu ea cu tot. 
Secretarul se prezentă ca fiind Arvid Nordquist. 

— Oh, precum cafeaua de pe vremuri? am întrebat eu, mai 
mult ca să spun ceva. 

Se holbă la mine de parcă n-avea nici cea mai mică idee 
despre ce vorbeam. În schimb, se îndreptă către peretele mic al 
camerei dreptunghiulare și tastă codul de acces al unui dulap 
mare și gri. Scoase un ditamai teancul de hârtii și dosare, pe 
care le aruncă mai apoi pe masă în faţa mea. 

— Tot ce vei vedea aici este strict confidenţial. Informațiile nu 
trebuie să părăsească în niciun chip această cameră și n-ai voie 
să-ți iei notițe. Dacă vrei să mergi la toaletă, trebuie să închidem 
din nou documentele în dulap. Orice informaţie cu care vei 
părăsi această cameră va fi întipărită doar în mintea ta; nu 
putem să riscăm ca vreunul dintre aceste documente „să iasă”, 
preciză el și făcu semnul de ghilimele cu degetele în aer. 

Expresia lui era una acuzatoare, ca și cum aș fi fost deja 
vinovată de violări de neiertat ale confidenţialității. 

Următoarele ore se scurseră încet și începură cu o trecere în 
revistă făcută de secretar. Mi-a arătat hărți nautice și 
topografice, precum și desene ale unei insule foarte mici și 
izolate numite Isola, situată chiar la capătul extrem al 
arhipelagului. Singura cale prin care se putea ajunge acolo era 
doar cu bărci private. Existau doar două structuri pe insulă: un 
debarcader și o casă principală. Dar casa principală era o clădire 
foarte neobișnuită. Pe dinafară arata normal: două etaje și un 
subsol, unde funcţiona un centru medical, însă casa era în așa 
fel construită, încât nu se putea cuprinde cu ochiul dintr-o 
privire. Erau coridoare mici care făceau legătura între camere și 
înalte cât să poată sta o persoană în picioare. Secretarul mi-a 
explicat că în fiecare perete erau orificii mici. Pe acolo se putea 
observa ce se întâmpla în casă. 

— Deci ăsta este motivul pentru care mi s-a dat misiunea 
asta, fiindcă n-aţi găsit pe altcineva suficient de slab? 

Am vrut să fie o glumă, însă secretarul mă privi sec și apoi 
continuă să prezinte schițele. M-a străfulgerat un gând și am 
întrebat: 

— N-ar fi mai ușor dacă s-ar folosi camere de supraveghere 
decât să mă strecor prin spaţiile dintre pereți? 

Secretarul clătină din cap. 

— Preferăm să nu rămână niciun fel de documentaţie de pe 
urma acestui tip de misiuni. Desigur că înregistrările pot fi 
șterse sau ţinute sub cheie, dar la fel de bine pot fi și uitate din 
întâmplare sau nu. 

Arătă către o zonă hașurată de sub subsol. 

— lar sub centrul medical este o anexă: Nivelul Strategic. Aici 
îți vei petrece nopţile și vei redacta rapoartele când vei fi 
„moartă”. Doctorul și cu tine sunteţi singurii care veţi avea 
acces la această parte a casei. 

— Cine este doctorul? 

Secretarul zâmbi pentru prima oară. 

— Katerina Ivanovici, medic și expert în psihologia traumei la 
Colegiul de Apărare. Îţi pot spune că este o persoană de foarte 
mare încredere și a lucrat îndeaproape cu proiectul RAN încă de 
la început. Te afli într-o companie foarte bună. 

judecând după expresia secretarului, avea mult mai mare 
încredere în ea decât în mine. 

— Ușa Nivelului Strategic se deschide și se închide cu un cod, 
continuă el. Găsești codul în plicul ăsta. Doctorul și cu tine 
sunteți singurele persoane care aveţi acces la el. Fă bine și 
memorează-l. Repet, fără notițe, zise el și se ridică. Te las aici 
să-ți faci temele. Mă voi întoarce în câteva ore. 

Secretarul părăsi camera. M-am așezat și m-am holbat la 
hărțile nautice, la hărţile topografice și la schiţele din faţa mea, 
întrebându-mă în ce m-am vârăt. 

(J 

În seara dinaintea plecării am mers să-mi iau la revedere de 
la Nour și Siri. Apartamentul lui Nour era pe o stradă îngustă din 
cea mai veche zonă a Stockholmului. Cartierul Olof Palme era 
aproape singurul care supraviețuise demolării. Eram bucuroasă 
în sinea mea că partea aceasta a orașului nu fusese năruită și 
nivelată, chiar dacă n-aş fi spus niciodată asta cu voce tare. Lui 
Nour i se permisese să preia apartamentul bunicului când a 
revenit în Bosnia, care ieșise din Uniune după Războiul Balcanic. 
Asta se întâmpla după ce începuse să se construiască serios în 
suburbii și, ca urmare, erau străbătute de trenurile expres la 
intervale de cinci minute. Viaţa în oraș începuse deodată să 

pară mizerabilă și așa ne-am trezit cu realitatea ciudată în care 
aproape singurii oameni care locuiau în apartamentele vechi și 
frumoase din partea veche a orașului erau imigranţi asemenea 
bunicului. Și Nour acum. 

Am intrat pe ușa principală și am urcat pe scările înguste și 
inegale. Treptele din piatră erau tocite și ușor înclinate, ca niște 
calupuri de săpun. Era un adevărat mister cum de reușea Nour 
să urce scările cu cârja ei. Am întârziat ca de obicei, iar Nour 
deschise ușa cu o expresie severă. 

— Nici nu credeam că mai apari, spuse ea în timp ce mă lăsă 
să intru în hol. 

— De ce să nu vin? 

Mi-am scos pantofii și i-am lăsat lângă ghetele de iarnă ale lui 
Siri, care erau aranjate frumos sub haina ei. Ghete negre, 
micuţe, cu blăniță albă. Păreau noi și scumpe. M-am gândit s-o 
întreb pe Nour cât au costat și să mă ofer să plătesc, dar m-am 
abținut. Nour intră în bucătărie fără să-mi răspundă la întrebare 
și începu să zdrăngănească vasele, în timp ce strigă ceva ce nu 
puteam înţelege. 

— Poftim? 

— E deja în pat. Urcă și ia-ţi la revedere înainte să adoarmă! 

Am intrat în apartament și am urcat până în fostul birou al lui 
Nour. Fuseseră multe astfel de birouri de-a lungul anilor, în toate 
apartamentele în care am locuit, și nu mi s-a permis niciodată 
să intru fără să mi se dea voie. Pe ușă era un semn desenat cu 
creionul, o pisică și flori, pe care Siri își trecuse numele în litere 
de-o șchioapă, multicolore. Am bătut ușor și, cum n-am primit 
niciun răspuns, am intrat. Siri era băgată în pat, învelită cu 
pătura cu bulinuţe, răsfoind o carte pe care i-o dădusem. Era 
despre un urs care începea școala. Stătea înconjurată de 
animale din pluș cu ochii din năsturei, iar pe peretele de 
deasupra patului era o poză cu noi două făcută la Kyzyl Kum. 
Două zâmbete identice; părul ei lung și negru lângă al meu, 
scurt și blond. Când am fost prima oară acolo, Nour a venit să 
mă vadă, pe vremea când slujba mea era una administrativă. 
Asta se întâmpla înainte de frig și de refugiaţi, înainte de 
violenţe. In următoarele mele călătorii n-au mai fost vizite. Nici 
fotografii de familie. 

M-am așezat lângă ea. Corpul i-a înțepenit imediat. 

— Vrei să-ţi citesc? 

Clătină din cap, holbându-se la mine cu niște ochi mari și 
rotunzi ca de pisică. Am ezitat o clipă, apoi am întins mâna și i- 
am dat la o parte bretonul negru de pe frunte. Părul i se simțea 
un pic aspru, dar plăcut la atingere. Işi ţinu respiraţia pentru o 
secundă, pe urmă își odihni capul pe pieptul meu. Am cuprins-o 
cu braţul și am tras-o mai aproape. Am stat așa un moment, 
amândouă simţindu-ne un pic stânjenite, totuși savurând 
neașteptata apropiere pe care eu, cel puţin, nu voiam s-o 
întrerup. l-am mângâiat obrajii. Erau moi și netezi. Rotunzimea 
lor de copil din poza de deasupra patului începea să dispară și 
puteam să-mi imaginez forma unghiulară și frumusețea pe care 
avea să le dezvolte ca adolescentă. Braţele ei uscăţive se 
odihneau pe pătură, cu cartea în mână. Când era micuță, mă 
apuca mereu de degete, cu obrazul la sânul meu și inima ei 
lângă a mea. 

— Ştii că plec iar? 

Am simţit cum încremenește. Nu spuse nimic, doar încuviință 
scurt. 

— Plec doar pentru câteva zile, de data asta, și după aceea 
mă întorc. Și apoi voi rămâne acasă; n-o să mai plec. 

Corpul îi era ţeapăn și nemișcat, doar degetele i se mișcau 
trăgând de un fir care ieșise din pilotă. Am continuat să-i mângăi 
obrajii. 

— Și când mă întorc, putem face o groază de lucruri 
împreună. Putem merge iar la mare, ţi-ar plăcea? 

Rămase la fel de tăcută. Auzeam tonul forțat al vocii mele în 
timp ce vorbeam cu voioșie încercând să-i intru pe sub piele. De 
ce să-și fi dorit să meargă la mare cu mine? Abia dacă mă mai 
cunoștea. 

— Bun, e timpul să dormi; ne revedem în câteva zile. Noapte 
bună, draga mea! Somn ușor! 

l-am luat cartea, am învelit-o cu pătura, am sărutat-o pe 
obraz și am stins lumina. Stătea pe spate cu faţa întoarsă către 
perete. Conturul corpului ei firav abia dacă se zărea de sub 
pilota încreţită. Chiar când mă pregăteam să ies din camera 
întunecată, i-am auzit vocea pentru prima oară de când 
pusesem piciorul înăuntru. 

— Mamă? 

— Ce e, scumpo? 

— Ai să te întorci? 

Am ezitat un pic. 

— Bineînţeles că am să mă întorc. Dormi, scumpo! 

În timp ce coboram scările am simţit ceva pe bărbie și doar 
când am ridicat mâna să mă șterg mi-am dat seama că erau 
lacrimile mele. 

Am trecut prin sufragerie și m-am oprit acolo o clipă. Aveam 
senzaţia că nu numai clădirea era veche; toată casa lui Nour 
arăta de parcă era desprinsă dintr-o lume de odinioară. Când 
eram mică, o decorase cu mobilă de la IKEA și Hellerau, exact 
așa cum recomanda partidul, dar, odată cu trecerea anilor și cu 
diminuarea entuziasmului ei pentru partid, casa ei începuse să 
arate ca a bunicului. Poze ale unor rude în vârstă luaseră locul 
celor cu conducătorii partidului, covoare orientale pe podea, 
cărţi vechi pe rafturi. Și nu doar în sufragerie - cărți prăfuite 
peste tot. Nour zicea că atunci când bunicul a venit aici din 
Bosnia prin anii '70, pe vremea când ţara încă făcea parte din 
lugoslavia, nu era deloc ciudat să vezi străini aici. Acum, abia 
dacă vezi așa ceva. Aproape toţi cei care au venit aici au părăsit 
zona Mării Baltice după căderea Zidului în 1989, când disidenții 
au încercat să dărâme zidul dintre Germania de Est și de Vest, 
înainte de reunificare. Nour și casa ei erau o specie pe cale de 
dispariţie în lumea asta. În unele privinţe era bucuroasă că Siri o 
avea în viaţa ei, deși ar fi putut să-i creeze probleme în viitor. 

Am intrat în bucătărie și m-am așezat pe unul dintre scaunele 
din jurul mesei. Nour spăla încă vasele cu spatele la mine. 
Deodată lăsă mâinile jos și se opri din treabă, însă fără să se 
întoarcă. 

— Se întreabă ce ai de gând, să știi. 

— Cum adică? 

— De ce dispari mereu. 

Am simţit cum panica îmi cuprinde pieptul și cum mi se 
trezește instinctul de a mă apăra. Am stat acolo fără să spun 
nimic o vreme. 

— Dar te are pe tine, am zis eu într-un final. 

Nour se întoarse. Ochii îi erau încercănaţi. Am înţeles dintr- 
odată că mai avea puţin până să împlinească șaptezeci de ani. 
Am considerat-o mereu nemuritoare, o persoană care exista 
undeva în afara timpului. Îmi aruncă o privire iscoditoare, apoi 
scoase din dulap două pahare și o sticlă de votcă și se așeză în 
fața mea, puse paharele în fața noastră și turnă. Se uită la mine 

îndelung, de parcă ar fi vrut să-și dea seama dacă urma să fiu 
receptivă la ce voia să-mi spună. 

— Nu te înfuria, rosti ea în cele din urmă. 

— De ce să mă înfurii? 

— Din cauza a ce urmează să te întreb. 

— Păi, nu depinde de ce urmează să mă întrebi? 

— Nu glumi, e ceva serios. 

Continuă să mă privească. 

— Bine, întreabă. 

Nour ridică paharul, luă o înghiţitură zdravănă și lungă și apoi 
îl puse la loc. 

— Te întorci? 

— Plec pentru două sau trei zile și pe urmă... 

Nour clătină furioasă din cap. 

— Nu, nu, nu, nu asta am vrut să zic. Vreau să zic, osăte 
întorci teafără? 

M-am holbat la ea până când și-a mutat privirea spre 
fereastra întunecată. Niciuna din noi nu spuse nimic vreme 
îndelungată. În cele din urmă, Nour începu să vorbească din nou 
cu vocea scăzută: 

— Acolo, sus, doarme o fetiță care nu știe dacă are o mamă. 
Și, deși nu vorbește despre asta, o macină. Eu îmi dau seama de 
asta, chiar dacă tu nu. 

— Dar te are pe tine, am repetat eu aproape fără vlagă, de 
parcă aș fi rostit o mantră. 

Nour continua să privească pe fereastră cu încăpățânare. 

— Însă problema este că nu sunt mama ei. Eu sunt mama ta. 
Și se întâmplă că și eu vreau să știu dacă... 

Se opri în mijlocul propoziției. Am văzut-o înghițind în sec. 

— Să știi ce? 

— Dacă te vei întoarce teafără. Dacă îţi dorești să trăiești. 

O lacrimă îi cobori pe obraz, însă n-o șterse. 

— Fetiţa mea, rosti ea cu vocea stinsă și privirea încă 
întoarsă. 

Nu-mi dădeam seama dacă vorbea despre mine sau despre 
Siri. Mi-am golit paharul dintr-o înghiţitură și urechile îmi ţiuiau. 
Apoi m-am ridicat și m-am apropiat de Nour, care încă stătea 
țeapănă, privind pe fereastră. Am sărutat-o apăsat pe creștet; i 
se vedeau rădăcinile albe, ceea ce o făcea să arate de parcă ar 
fi purtat o perucă. 

— Ne vedem în câteva zile, Nour. 

Am ieșit pe hol, mi-am îmbrăcat haina, mi-am încălţat ghetele 
și am luat-o în goană pe scări până afară în stradă, unde am 
vomitat într-un tomberon. 

e 

A doua zi dimineață, am plecat de acasă înainte să se 
lumineze de-a binelea. La marginea trotuarului din fața 
apartamentului meu mă aştepta un taxi. Fulgi mici de nea 
dansau în aer, în timp ce șoferul se opintea și punea bagajele în 
portbagaj. M-a cuprins brusc un imbold de a mă întoarce și de a 
fotografia clădirea în care locuiam, de parcă urma să plec 
pentru o lungă perioadă de timp. 

Taxiul părăsi orașul îndreptându-se către uriașele docuri 
industriale; șerpui printre depozite și containere stivuite înainte 
să oprească la un debarcader cu porţile ferecate. Şoferul îmi 
scoase bagajele din portbagaj și le lăsă pe jos, dar, înainte ca 
măcar să-l întreb dacă trebuia să plătesc sau să semnez vreo 
chitanță, se urcă înapoi în mașină și plecă. Am rămas acolo 
singură, întrebându-mă ce ar fi trebuit să fac, pe urmă am văzut 
un bărbat în uniformă apropiindu-se de dincolo de poartă. Fără 
vreun cuvânt, descuie lacătele care ţineau lanţurile groase în 
jurul porţilor și mă lăsă să intru. Uitându-mă în jur, am 
descoperit că pe unul dintre stâlpii înalţi ai porţii era montată o 
cameră de supraveghere și am presupus că astfel au știut că 
sosisem. Zăpada albă acoperise pământul ca un strat subțire de 
zahăr pudră. În timp ce mergeam pe chei am întors capul ca să- 
mi privesc urmele pașilor. Erau deja acoperite de zăpadă. 

Acostată la capătul îndepărtat al cheiului era o barcă 
militărească de culoare cenușie, cu motor, și pe dana de 
acostare am recunoscut silueta uscăţivă a secretarului. Lângă el 
stătea o femeie despre care am presupus că era doctorița, 
Katerina Ivanovici. Era mai tânără decât mine, mai mult decât 
m-aș fi așteptat, cu părul blond, strâns într-un coc și ochi negri 
strălucitori; purta haine practice și lejere și de un umăr avea 
atârnat un rucsac făcut dintr-o țesătură rezistentă. In ciuda orei 
mult prea matinale, a frigului și a zorilor ceţoși, părea energică, 
un lider colonist care se îndrepta spre noi aventuri în munţi. În 
contrast, liniile lăsate pe faţa mea de stres și de lipsa de somn 
nu arătau deloc o persoană vioaie. Când m-am prezentat, mi-a 
scuturat mâna cu o oarecare fermitate. 


VP - 37 


— Bună, Anna. Sunt Katerina. Spune-mi Katja. 

Mă privi fix în ochi și felul în care-mi repetă numele când m- 
am prezentat indica faptul că era obișnuită să le inspire rapid 
încredere necunoscuţilor. Un fel de strângere de mână secretă 
pentru doctori, psihologi și preoţi. M-am întrebat cu ce o aveau 
la mână, din moment ce a acceptat misiunea. 

Secretarul își stinse ţigara pe chei și-și strânse haina gri. 

— Păi, bănuiesc că e vremea să urcăm și să punem la punct 
detaliile călătoriei. Ne va lua câteva ore, așa că aș sugera să ne 
apucăm de treabă cât mai repede. 

e 

Ambarcațiunea avea sub punte două cabine. Una era mare, 
cu canapele de piele maronie prinse de perete, iar dincolo de ea 
era o alta, cu cușete înguste suprapuse. Secretarul făcu un 
semn din mână, iar Katja și cu mine ne-am așezat una lângă 
cealaltă pe una dintre canapele. Ne-a servit cu cafea de la un 
aparat fixat în perete. Avea gust de ars și o aromă ciudată, iar 
paharul din carton părea atât de subţire, încât aveai impresia că 
trebuia să golești repede conţinutul, altfel s-ar fi dizolvat. Și 
totuși, era cafea și era caldă. Am sorbit, mult prea mult, și mi- 
am fript limba. Între timp, secretarul sufla cu buzele subţiri în 
cafea de parcă ar fi încercat să cânte la un n-ai diform. Apoi se 
așeză și începu să vorbească: 

— M-am gândit să vă reîmprospătez memoria revizuind 
strategia pentru colaborarea voastră pe insulă. Anna, te vei da 
drept unul dintre pretendențţii postului din grupul RAN. Katja, n- 
ai un rol anume, vei fi tu însăţi, un doctor, cineva disponibil ca 
un fel de prim ajutor pe insulă, pentru cazul în care s-ar simţi 
cineva rău, de exemplu, sau să aibă cine știe ce accident. 
Aceeași justificare este valabilă și pentru centrul medical de la 
subsol - care poate oferi ajutor în situaţii de criză, din moment 
ce o intervenţie de salvare ar necesita timp. La urma urmelor, 
nu vrem să părem iresponsabili, spuse el, pesemne fără a fi 
conștient de ironie. Testul de stres va dura patruzeci și opt de 
ore. În mijlocul nopţii, tu, Anna, vei fi „ucisă”, preciză el făcând 
semnul ghilimelelor în aer. Katja te va anestezia și-ţi va da și un 
relaxant muscular, ca nu cumva să ai mișcări reflexe. Și Katja, 
tot tu vei fi cea care va „descoperi” mai târziu „crima”... 

Nu se deranjă nici măcar să lase jos mâinile între cuvinte. 

— ... Și vei trimite după unul dintre ceilalţi, care să fie martor 
la ceea ce s-a întâmplat. Va trebui să ne asigurăm că martorul 
este drogat bine la momentul respectiv, astfel încât să nu fie 
prea atent. Apoi, Anna, vei fi pusă într-o ladă frigorifică din 
centrul medical înainte să te examineze altcineva. Lada 
frigorifică va fi sigilată și vom spune că doar Katja este cea care 
are codul. In realitate, o vei putea deschide dinăuntru, ca să poți 
ajunge atât la centrul medical, cât și la Nivelul Strategic. Imediat 
ce efectele medicamentului vor trece, îţi vei croi drum prin 
gaura din podeaua lăzii frigorifice către Nivelul Strategic. După 
aceea va urma atenta observare și evaluare și când timpul va fi 
scurs, vom veni și-i vom lua pe candidați și pe voi două, iar 
participanţii vor afla la ce au luat parte pe barcă în drum spre 
casă; vor fi îngrijiţi de echipa noastră. Tu, Anna, ne vei da 
informaţiile generale și vei numi candidatul. Aveţi întrebări? 

Mi-am dres vocea înainte de a deschide gura, temătoare să 
nu fi rămas fără glas după lungul discurs al secretarului; în 
același timp, mă gândeam cât de onestă puteam fi. Secretarul 
nu era Președintele, n-avea aceeași putere, chiar dacă mai mult 
ca sigur era în subordinea lui directă. Poate că-mi puteam 
permite câteva întrebări critice, la urma urmelor. 

— Deci nu veţi debarca până când nu vor fi trecut cele 
patruzeci și opt de ore, indiferent ce s-ar întâmpla? 

— Corect. 

— Așadar, ce se va întâmpla dacă cineva nu reacţionează 
prea bine? Dacă cedează careva? 

Secretarul o privi cu subiînţeles pe Katja, care se oferi să 
răspundă: 

— In acest caz, sunt câteva soluţii la care putem apela. Prin 
urmare, nu trebuie să-ţi faci griji. 

— Ce fel de soluţii? 

Katja ezită. 

— Mai presus de toate, soluții farmaceutice. 

— Deci planul vostru este să drogăm, pur și simplu, pe oricine 
are o cădere nervoasă până când exerciţiul ia sfârșit? Cât de 
bine se potrivește tactica asta cu etica ta medicală, Katja? 

Doctorița păru stânjenită; un mic rid se ivi între ochii ei mici și 
închiși la culoare. 

— Bineînţeles că problema poate fi dezbătută pe marginea 
ambelor variante, totuși în zilele noastre beneficiem de niște 

medicamente extrem de bune și eficiente pentru anxietate, care 
pot fi folosite în momente de criză, așa cum tu însăţi ar trebui să 
fii foarte conștientă de asta, dat fiind timpul petrecut în Kyzyl 
Kum. Am înţeles bine? 

Întrebarea fu pusă într-un sens larg, însă tot îmi făcu greață. 
Era clar că știa mai multe despre mine decât știam eu despre 
ea. Am decis să las problema deoparte, așa că am ridicat din 
umeri. 

— Păi, nu sunt eu cea responsabilă de partea medicală, deci 
las asta în grija ta. 

— Minunat! exclamă secretarul. La urma urmelor, cooperarea 
dintre voi două este o condiţie necesară pentru succesul acestui 
experiment. 

Nu m-am putut abţine, deși abia decisesem că nu era 
problema mea. 

— Și ce se întâmplă dacă nu va fi un succes? 

Secretarul oftă, extrem de deranjat. 

— Vom gestiona problema asta când va fi cazul. Ceea ce mă 
îndoiesc că se va întâmpla. Normal că ne-am pregătit meticulos 
și știm ce facem. Acum, vă sugerez să încercaţi să vă odihniţi; e 
posibil să nu prea aveţi parte de odihnă în următoarele câteva 
zile. În cabină sunt paturi, dacă vreţi să dormiţi; dacă nu, puteți 
sta aici, sunt reviste și câteva canale TV. 

M-am ridicat și am intrat în cabină, unde erau patru paturi 
pregătite. M-am chircit în cel de jos de pe partea stângă, dar 
fără să pot adormi. În cele din urmă, am coborât și m-am 
alăturat secretarului, care era aplecat deasupra mai multor 
hârtii. Când m-a văzut, le-a acoperit din reflex cu mâna, 
asemenea unui școlar, de parcă aș fi încercat să copiez la vreun 
test. M-am așezat în fața televizorului și am găsit un canal care 
transmitea toate episoadele vechi ale unui serial occidental 
care-mi plăcuse pe vremea când eram mai tânără. Pe la 
începutul anilor '90, când mai existau canalele TV capitaliste, iar 
noi nu eram încă pe de-a-ntregul un stat din Uniune, serialul 
fusese ridicol de popular în rândul populaţiei tinere și fusese o 
adevărată zarvă când partidul decisese să-l întrerupă. Prin 
urmare, televiziunea de stat a cumpărat toate drepturile și era o 
adevărată tradiţie ca serialul să ruleze pe unul dintre canale, an 
de an. Nour îmi povestise, cu un dezgust foarte prost mascat, că 

serialele americane și cele britanice erau difuzate în mod 
constant înainte. Acum însă, ăsta era aproape singurul transmis. 

Secretarul îmi scutură umărul, deloc delicat, în mijlocul unei 
scene înduioșătoare în care Ross și Rachel se despărţeau din 
nou din cauza unei neînțelegeri. Nu-l auzisem strecurându-se în 
spatele meu, așa că am tresărit în scaun. 

— Ajungem în cincisprezece minute; poate vrei să urci. 

M-am îndreptat cu intenţia de a mă ridica în picioare. Brusc, 
m-a cuprins un sentiment de groază atât de puternic, încât 
aproape că simţeam că mă ia cu ameţeală. Am rămas ţintuită 
pe scaun, întrebându-mă: „De ce, de ce am acceptat misiunea 
asta?” Desigur, eram obișnuită cu neplăcerile din Kyzyl Kum, 
unde situaţiile adeseori treceau de la neprevăzut și ameninţare 
la groază teribilă, însă nu mă întrebasem niciodată de ce mă 
aflam acolo și cărui scop serveam. Dar mă întrebam în acel 
moment, în cabină: Cum de m-am lăsat convinsă să mă implic în 
așa ceva? 

Mi s-a trezit din nou instinctul de apărare, stare prin care 
trecusem de multe ori în ultimele zile: aveam nevoie de bani, de 
slujbă și, mai mult decât orice, îmi doream ca rapoartele din 
Kyzyl Kum să dispară. Nu prea aveam ce pierde, dimpotrivă, 
doar de câștigat. Mi-am repetat asta de câteva ori, însă grijile n- 
au dispărut, dar m-am calmat suficient de mult cât să-mi încalț 
pantofii, să-mi trag haina pe umeri, să-mi iau bagajele și să urc 
pe punte. 

e 

Katja stătea deja lângă grilaj, alături de secretar. M-am așezat 
de cealaltă parte a ei și mi-am încheiat haina până sus. Vântul 
mării cenușii sufla cu putere, iar părul îmi flutura în toate 
direcţiile. 

— lată, Isola! strigă secretarul arătând către un punct de la 
orizont. 

Încet, punctul prindea contur, căpătând nuanţe și detalii. 
Apropiindu-ne de țărm, mi-am dat seama că prejudecățile mele 
mă făcuseră să-mi imaginez locul total greșit. În mintea mea, 
insula arăta amenințătoare și militaristă. În schimb, ce se 
dezvăluia în faţa mea era o insulă cu contururi neregulate din 
arhipelag, cu ceva care arăta ca o casă parohială pe partea 
stângă. Construcţia nu era nici prea mare, nici impresionantă, 
însă stâncile țâșneau direct din mare, astfel încât insula semăna 


VP - 41 


cu un tort făcut din piatră și iarbă. În capăt se afla un chei cu o 
scară metalică urcând pe stâncă și am înțeles că era 
indispensabil pentru acostarea bărcii. Stâncile erau mai înalte și 
mai abrupte decât păreau la o primă vedere și pietre rotunde 
ieșeau din apă chiar și în apropierea țărmului. Dacă n-ar fi fost 
cheiul, ar fi fost imposibil să ne apropiem de insulă și mă 
întrebam cum au reușit primii vizitatori să acosteze acolo, ca să 
nu mai vorbesc de cum au construit o casă. 

Am acostat la debarcader, iar secretarul se cățără imediat pe 
scara care urca pe peretele stâncii. Părea stresat. 

— Ar fi minunat dacă ne-am putea grăbi un pic, strigă el către 
noi două, cu o voce ascuţită și încordată, ca să acopere vuietul 
vântului. Cealaltă barcă vine din urmă și vreau să vă arăt partea 
clădirii la care doar voi amândouă veţi avea acces. 

Am înghiţit în sec și am încercat să nu privesc în jos în timp ce 
urcam pe peretele vertical. Ninsoarea se transformase într-o 
ploaie deasă și măruntă care făcea ca treptele scării să fie 
alunecoase. Am blestemat tălpile netede ale încălţărilor mele pe 
când priveam cum Katja, încălțată cu ghete de drumeţie cu 
șanțuri adânci, urca fără probleme treptele deasupra capului 
meu. Până să ajungem noi sus, secretarul se îndrepta deja către 
casă, iar Katja și cu mine l-am urmat ascultătoare; felul în care 
mergea, vioi, sugera că alerga vara și schia iarna, în vreme ce 
eu mă târșâiam ca o adolescentă îndărătnică. Apropiindu-ne de 
casă, mi-am dat seama că primele mele impresii fuseseră la fel 
de înșelătoare. In ciuda fațadei banale, era totuși ceva 
ameninţător la locul acela. Poate că de vină erau proporțiile. 
Arăta prea mare. Etajele erau mult prea sus unul deasupra 
celuilalt; ferestrele păreau să fie prea distanţate. M-am gândit 
că o fi fost din cauza spaţiilor dintre pereţii fiecărei camere, cele 
care aveau să-mi permită să mă mișc în libertate și să-i observ 
pe toţi, în timp ce ei erau complet neștiutori în legătură cu acest 
aspect. Mi-am dat părul umed de pe frunte și am grăbit pasul, 
aproape alergând ca să-i ajung din urmă pe Katja și pe secretar. 

— La ce anume a folosit locul ăsta, iniţial? 

— La evaluări, răspunse scurt secretarul. 

— Ce fel de evaluări? 

— Cum este cea de acum. Oameni aflaţi în situaţii delicate. 

— Deci casa asta a fost amenajată ca să puteţi spiona în voie? 

Mă privi peste umăr. 

— Întotdeauna sunt oameni care-și ascund slăbiciunile și 
există mereu momente și locuri în care acest aspect îi poate 
afecta pe alţii, răspunse el. Mai bine să-i descoperim înainte să 
poată face vreun rău. Exact scopul misiunii noastre. 

Grăbi pasul ca să sugereze clar că discuţia era încheiată, 
urcând cu greu dealul. Dar eu nu mă dădeam bătută. 

— Chiar aveţi atât de multă încredere în judecata mea încât 
să fiţi satisfăcuţți de orice voi avea de spus? 

— Păi, nu ești doar tu, zise secretarul aruncând o privire 
drăgăstoasă către Katja Ivanovici, care, plină de diplomaţie, 
rămase câțiva metri în urmă pentru a nu ne asculta conversaţia. 
Amândouă veți înmâna câte un raport, continuă el, și sunt 
convins că, una peste alta, după ce vom lua în considerare 
ambele puncte de vedere, vom avea un volum satisfăcător de 
informaţii pe care să ne bazăm deciziile în etapa următoare a 
procesului de recrutare. 

Merse și mai iute, punând ceva distanţă între noi în timp ce se 
grăbea către casă. 

— Aici te vom pune când vei fi „moartă...” 

Secretarul bătu cu mâna pe o ladă frigorifică într-o cameră din 
interiorul centrului medical de la subsol, care, dacă mai 
contează, arăta ca un mic spital militar de companie. Excelent 
pentru îngrijirea de spintecături, dislocări, sângerări și excoriaţii. 
Mai puţin potrivit pentru căderi nervoase induse de stres. Multe 
dintre produsele farmaceutice rânduite pe rafturi îmi erau 
familiare datorită transporturilor medicale care veneau la Kyzyl 
Kum. Poate prea familiare. Diferite tipuri de analgezice, de 
medicamente împotriva anxietăţii și sedative stăteau aliniate pe 
rafturi. Mi-am întors privirea în timp ce ni se prezenta totul 
gândindu-mă la „soluţiile farmaceutice” despre care Katja 
Ivanovici vorbise mai devreme. 

Pe urmă m-am uitat cu atenţie la lada frigorifică. Brusc, 
secretarul sări deodată în ea și se întinse pe fundul ei, cu 
mâinile strânse la piept. Arăta ca Nosferatu. 

— ... Şi apoi trebuie să faci asta! 

Secretarul apăsă pe un buton ascuns în perete și se deschise 
silențios o trapă în podeaua lăzii frigorifice, exact la picioarele 
lui. Cu o mișcare surprinzător de sprintenă, se răsuci pe burtă și 
cobori în gaură cu picioarele înainte. 

— În regulă, mă poţi urma! 

Katja și cu mine ne-am uitat una la alta. 

— Doamnele înainte, am spus eu. 

Katja mă privi confuză, apoi cobori ascultătoare. Am urmat-o. 
Și când am ajuns în anexă, am rămas cu gura căscată. 

— Bine aţi venit la Nivelul Strategic! zise secretarul. 

e 

Era un loc cu adevărat remarcabil. Lumina era obscură și 
gălbuie, așa cum îmi imaginam că trebuia să fi arătat lumina 
lămpilor cu gaz pe vremuri. Mobilierul și echipamentele păreau 
și ele vechi, ca o staţie de telegraf din prima jumătate a 
secolului XX. Lemn închis la culoare, aramă strălucitoare, piele 
verde uzată. Tavanul era un pic cam jos, ca al unui submarin, și 
m-am încovoiat, deși nu era chiar nevoie. Imaginile de pe 
monitoare erau în alb și negru și arătau fiecare încăpere a casei 
prin intermediul unor camere de supraveghere care păreau a fi 
montate pe tavan. M-am întors spre secretar. 

— Parcă spuneai că nu sunt camere. 

— Camerele astea nu sunt legate la un echipament de 
înregistrare. Sunt prea vechi ca să fie adaptate la tehnologia 
modernă. După cum am menţionat, nu vrem să ne asumăm 
riscuri cu documentarea. Poţi vedea doar ce se întâmplă într-un 
anumit moment, însă sunetul nu funcţionează și, ca să fiu 
sincer, nici calitatea imaginii nu-i cine știe ce. Camerele sunt 
mai mult de formă. Din experienţa noastră, vei putea observa 
mai bine dacă o faci direct. 

— Adică trăgând cu ochiul prin pereţi? 

— Observând într-o manieră profesionistă, răspunse 
secretarul cu reproș în glas. Și nu-ţi face griji în privinţa 
electricităţii, chiar dacă va fi vreo întrerupere de curent pe ici, 
pe colo, totul aici funcţionează pe baza unui generator propriu. 

Merse într-un colţ al camerei și trase într-o parte o draperie. 
În spatele ei era o mică galerie. Un frigider, o chiuvetă și un pat 
mic înghesuite în mai puţin de patru metri pătraţi, atât de mici, 
încât lăsau impresia că ar fi fost făcute pentru copii. M-am 
gândit la cei care fuseseră acolo înaintea mea. Zile și nopţi fără 
lumina soarelui, cu ochii aţintiţi asupra vieţii altora. 
Documentarea, tăcerea. Micuța galeră era cufundată în 
singurătate. 

Secretarul continuă să ne arate Nivelul Strategic. Un dulap 
montat în perete plin cu conserve. O cutie de lămpi cu gaz și 
rachete de semnalizare. Analgezice ușoare și bandaje. Și apoi, 
lângă treptele pe care coborâserăm, o ciudată ușă îngustă din 
lemn închis la culoare, ca un portal de intrare într-o altă 
dimensiune, din povești. 

— Așa ai acces la restul casei. 

Secretarul îmi dădu o lanternă care proiecta o rază roșie 
difuză, asemenea unei lumini de veghe, și-mi făcu semn să 
intru. Era un spaţiu strâmt, cu tavanul jos. Urcând scările 
abrupte, m-am lovit cu capul de tavan, iar coapsele mi se 
hârșâiau de pereţi. Pereţii, tavanul și podeaua erau tapetate cu 
un material ca o spumă, în care picioarele mi se adânceau și 
care estompa orice zgomot pe care-l făceam când mă mișcam. 
Era ceva neobișnuit în a merge silențios. Secretarul era chiar în 
spatele meu. Deodată, am ajuns la draperie. M-am întors și i-am 
băgat secretarului raza roșie direct în ochi. Arăta ca un craniu. 

— O draperie înseamnă o cameră nouă, mormăi el. Dacă pipăi 
pereţii, vei găsi trape glisante care acoperă orificiile. Le tragi și 
poți privi în camere. Doar asigură-te că stingi lanterna înainte. 

Am luminat peretele, am găsit o trapă la nivelul ochilor, am 
închis lanterna și am deschis trapa. 

Mă holbam prin două orificii mici în salonul de lângă scara 
principală. Era ciudat să stau acolo în întunericul dens care mă 
înconjura și să mă uit în cealaltă cameră scăldată în lumină 
naturală. Mă simţeam ca o fantomă. Secretarul îmi vorbi în 
ureche: 

— Sunt difuzoare în fiecare cameră, așa că poţi auzi 
conversațiile destul de bine. Dar, desigur, dacă oamenii încep să 
șoptească sau să vorbească încet unul cu altul, va fi mult mai 
greu. 

Am aprins din nou lanterna și am mai urcat câteva trepte 
până în dormitoare. Doar atunci am înțeles că aveam să văd 
absolut tot. Erau trape glisante și în dormitoarele echipate cu 
paturi și șifoniere, ba chiar și băi. 

— Este crucial să-i poţi observa permanent, adăugă 
secretarul, ca și cum îmi simţise aversiunea față de ideea de a 
observa un necunoscut la baie. 

— Oamenii au tendinţa să se simtă mult mai în siguranţă aici. 
Aici își dezvăluie adevărata fire. 

Am ridicat din umeri în întuneric, de parcă aș fi vrut să-i arăt 
că nu-mi păsa, chiar dacă gândul de a spiona oameni când se 
aflau pe WC mă făcea să mă simt ca un șobolan. 

— Să ne întoarcem. Am văzut suficient. 

l-am dat lanterna, el făcu o piruetă, iar eu am urmat lumina 
roșie obscură pe scări și înapoi în galeria subterană unde urma 
să-mi petrec următoarele zile după ce aveam să fiu „ucisă”. 

e 

În cameră, secretarul scoase schiţele etajului pe care le 
văzusem în biroul lui. De data aceasta, dormitoarele erau 
numerotate de la unu la șapte: șase la etaj și unul la parter. Cel 
din urmă era rezervat persoanei care avea să fie trezită în 
mijlocul nopţii pentru a confirma „moartea” mea. Nu era încă 
nicio listă de nume care să indice cine va sta în fiecare cameră. 
Am recapitulat diferitele etape ale planului încă o dată. Unde 
aveam să fiu „ucisă” și descoperită (în bucătărie), în ce loc urma 
să fiu dusă (în lada frigorifică) și cum îmi voi continua misiunea 
mai târziu. Am fost întrerupţi când telefonul prin satelit al 
secretarului începu să sune. Răspunse, mormăi scurt și apoi 
închise. 

— Ceilalţi sunt pe drum. Vom merge să-i întâlnim. 

Am luat-o pe scările înguste și am ieșit prin deschizătură, 
închizând-o cu atenţie, pe urmă am ieșit pe ușa principală și am 
mers până la marginea stâncii, deasupra scării și a 
debarcaderului. Dedesubt se vedea o ambarcațiune, un pic mai 
mare decât cea cu care veniserăm, care tocmai acostase la 
debarcader. Prima persoană care urcă pe scară fu însuși 
Președintele, îmbrăcat într-un costum bleumarin de marină și 
încălțat cu pantofi lucioși. 

Se zice că romanii n-au aflat niciodată trucul pe care grecii îl 
foloseau atunci când le-au copiat arhitectura templelor: elenii le 
construiau cu piloni care se îngustau în vârf și cu planuri 
orizontale arcuite, astfel încât templele păreau ușoare, ca și 
cum aproape că pluteau. Romanii și le construiau într-un mod 
logic, cu linii drepte, care lăsau impresia că templele urma să se 
prăbușească în orice moment sub propria greutate. Așa arăta 
Președintele îmbrăcat cu haina lui groasă. Ca un om care urma 
să fie strivit sub propria greutate. Secretarul îl întâmpină 
imediat, îi scutură mâna energic și schimbară câteva vorbe. 
Președintele încuviinţă scurt cu o mișcare din cap către Katja în 

timp ce se mută lângă noi, făcându-le loc celorlalţi, care urcau în 
spatele lui. 
e 

Prima persoană care urcă fu o adevărată surpriză pentru 
mine. Era o femeie trecută de cincizeci de ani și, deși n-o 
cunoșteam, fața ei îmi părea foarte familiară. Franziska Scheele 
era una dintre cele mai cunoscute gazde de emisiuni TV din 
tară; lucra de mai mulți ani pentru unul dintre multele posturi de 
televiziune de stat. Din câte îmi aduceam aminte, fusese gazda 
celei mai urmărite emisiuni politice din ţară; era difuzată 
duminica seara și probabil că intervievase fiecare politician 
important al Uniunii. Părea mult mai fragilă în realitate decât pe 
sticlă: era înaltă și slabă ca un adolescent și drăguță, însă pe 
faţa ei se vedea că vicisitudinile vieții își puseseră amprenta. 

Părul negru era prins la spate într-un coc, lăsându-i fruntea 
liberă, așa cum îl avea de fiecare dată când apărea pe ecran, și 
purta o haină lungă de un verde-închis cu guler din blană; părea 
să fie făcută la croitor, călduroasă și uscată, de parcă era 
destinată pentru o vânătoare pe o moșie. Când puse piciorul pe 
ultima treaptă a scării, întinse o mână lungă, acoperită cu inele 
și cu o manichiură impecabilă, într-un gest care sugera să fie 
ajutată, ceea ce secretarul și făcu. 

A doua persoană care urcă fu un bărbat cam de aceeași 
vârstă cu Franziska Scheele. Hainele lui păreau scumpe și 
neprotocolare: pantofi sport colorați, o șapcă, blugi de import și 
un fel de vestă din fâș, omul semănând cu un prinţ consort din 
vechea Europă de Vest. Și faţa lui era extrem de familiară, dar 
mai greu de identificat. Am presupus că era vreun afacerist; 
aveam impresia că-i văzusem fotografia în paginile roz-somon, 
la secţiunea financiară a ziarelor cotidiene. 

Al treilea bărbat era în vârstă, peste șaptezeci de ani, și m-am 
trezit întrebându-mă pentru ce fel de poziţie ar fi putut oamenii 
aceia să concureze dacă era luat în considerare unul dintre 
candidaţi trecut de vârsta de pensionare și abia urcând pe 
scară. Insă când mi-a scuturat mâna, a făcut-o energic, 
tinerește. Părul lui alb și fața brăzdată păreau să ducă greutatea 
anilor mai mult decât ochii, care erau curioși și limpezi. Ochii 
unui băiețandru. „Exact opusul meu, am meditat eu. Ochii mei 
sunt ai unei persoane bătrâne”. 

Apoi urcă încă o femeie, despre care am bănuit că era de 
vârsta mea. Părea să aibă dificultăţi în a se căţăra pe scară, iar 
strângerea ei de mâna fu una fermă și directă. Îngrijită și curată, 
cu pantofi fără toc și o coafură practică și scurtă. Și imediat 
după ce am salutat-o, cel de-al șaptelea și ultimul participant la 
experiment urcă cele din urmă trepte ale scării și păși pe gazon. 
Am rămas ca trăsnită. 

Era Henry. 

Henry 


Am remarcat-o pe Arma Francis cu mult înainte să mă 
observe. Cam așa cred că se întâmplă de cele mai multe ori cu 
ea, oamenii o remarcă înainte ca să-i remarce la rândul ei. Așa 
sunt unii oameni, mai ieșiţi din comun decât alții. Când intră 
într-o încăpere, e imposibil să nu-i vezi. Anna obișnuia să dea 
năvală la serviciu de parcă ar fi fost mereu în întârziere și 
trebuia să alerge. Părea mereu absorbită de propriile gânduri, 
scotocind mereu în geanta mare. Mergea grăbită pe coridor, 
făcându-i pe toţi ceilalţi să pară că se mișcau încet. Întotdeauna 
părea că trebuia să ajungă undeva, chiar dacă era vorba doar 
de o ședință de dimineaţă, de automatul de cafea sau de un 
drum la toaletă. Biroul ei era ca un fort din hârtii, dosare, 
rapoarte și pahare de cafea pe jumătate goale și cu mucegai. Ea 
însăși stătea în mijlocul lor, ca și cum ar fi vrut să se baricadeze 
de restul biroului. 

Avea vocea ascuţită și pătrunzătoare și toți cei din unitate o 
știau pe Anna, o femeie nu tocmai plăcută. Deși era indiscutabil 
bună la ceea ce făcea, i se dusese vorba în același timp că avea 
o fire cam dificilă. Mulţi, spre exemplu, găseau enervant faptul 
că punea o groază de întrebări critice la fiecare întâlnire, de 
obicei, când aceasta era pe sfârșite, iar oamenii începeau să se 
foiască în scaune. Era de parcă nu se putea abţine să nu pună la 
îndoială orice, fie că era sau nu un moment oportun. 
Comportamentul ăsta s-a agravat când a fost numit un șef nou, 
tânăr, nesigur, preocupat de propria persoană și carieră și nu 
prea interesat de ce făceam noi. Cel mai rezonabil lucru de făcut 
era să pretindem, desigur, că totul era în ordine și să ne vedem 
de treabă, însă Anna nu făcuse un secret din faptul că-l 
considera un idiot. Circulau zvonuri prin unitate că-și dorea ea 
postul de conducere, dar că nu-l primise, chiar dacă era mult 
mai competentă. C-o fi fost adevărat sau nu, n-am idee, certe 
că ședințele unităţii începuseră să semene din ce în ce mai mult 
cu niște procese informale, în care Anna se proclama deopotrivă 
acuzator și judecător. 

Era ceva fariseic în felul în care analiza fiecare sugestie cu 
care venea șeful nostru, de parcă ea se considera singura care 

putea să-l înțeleagă, ca și cum ignora că toti credeau că era un 
fraier, însă li se părea inutil, neesenţial și neplăcut să se pună 
de-a curmezișul. Şi tot urmărind-o cum se arunca în bătălii fără 
sorţi de izbândă, în care reușea doar să pară din ce în ce mai 
imposibilă, am început să înţeleg că nu încerca să-și dea aere - 
pur și simplu, așa era ea. Imediat ce mi-am dat seama de 
adevărata ei natură, am început s-o plac mai mult. Deși 
presupun că tot o consideram enervantă. Nu știu de ce a 
devenit interesată de persoana mea, cert e că s-a întâmplat 
aproape peste noapte. A trecut de la saluturi abia mormăite la 
a-mi căuta compania, la a iniția conversații scurte lângă 
automatul de cafea și la a alege să stea lângă mine la cantină. 
Am  surprins-o de câteva ori privindu-mă foarte atentă din 
capătul celălalt al încăperii, gândindu-se, probabil, că ar fi putut 
găsi vreun soi de răspuns doar holbându-se la mine insistent. 

La scurt timp după ce am observat schimbarea asta, am fost 
desemnaţi pentru acelaşi proiect. N-am fost tocmai 
entuziasmat; îmi imaginam că va combate fiecare idee cu 
întrebările ei interminabile și critice și că n-aveam să facem 
nimic, dar, spre surpriza mea, am descoperit că se lucra foarte 
ușor cu ea. Zvonurile despre competenţa ei deosebită s-au 
dovedit a fi adevărate și, pe deasupra, era modestă și destul de 
amuzantă. Energia ei a devenit mai puţin plictisitoare când era 
pusă la treabă și era ușor să te afli în preajma sa. Din ce în ce 
mai des, rămâneam singuri la serviciu. Nu era nicio problemă 
pentru mine să muncesc peste program, însă era surprinzător 
pentru Anna să facă asta seară de seară. Ştiam că avea o fetiță 
pe care o creștea singură, dar n-am întrebat-o niciodată cine 
avea grijă de copil seara și nici ea n-a adus vreodată vorba. 
Când munceam împreună, absorbiți de sarcinile atribuite, mă 
foloseam adeseori de această oportunitate ca s-o observ. 

Umerii ascuţiţi, părul scurt și blond cu bretonul lung care-i 
arunca umbre pe obraji, făcându-i palizi, verzui și ascuţiţi în 
lumina darnică a neonului. Cei mai mulţi oameni simt când sunt 
priviţi, însă Anna era diferită; te puteai holba la ea cât voiai și 
nici c-ar fi observat. Îngropată, efectiv, în hârtiile de pe birou, 
putea munci ore întregi, fără să-și piardă concentrarea. Dar 
uneori își ridica privirea și arunca un zâmbet cu subiînțeles: „Nu-i 
așa că-i drăguţ cum muncim noi doi aici?” Și când am intrat și 
eu în conflict cu șeful nostru insipid o dată, mi-a luat partea fără 

nicio reţinere și fără prea mult tam-tam și m-a apărat nu numai 
în faţa lui, ci și în fața întregului grup. l-am mulțumit că mi-a 
ținut spatele. A ridicat, pur și simplu, din umeri, de parcă n-ar fi 
fost mare lucru pentru ea. Am presupus că făcusem ceva de i- 
am câștigat loialitatea, însă mă deranja puţin că nu știam precis 
ce anume. 
e 

Un alt aspect care m-a uimit tot petrecând atâta vreme cu ea 
a fost că nu părea fericită. Ceea ce considerasem la început ca 
fiind nemulțumire părea să fie mai degrabă o tristețe. Am 
întrebat-o la un moment dat despre tatăl fiicei ei și privirea i s-a 
întunecat; a răspuns evaziv și tăios, ca și cum el nu făcuse 
niciodată parte din peisaj. Se pare că primea ceva ajutor din 
partea mamei sale, care se întâmpla să fie cea mai bârfită 
persoană pe la colțuri, pentru că fusese exclusă din partid pe 
motiv de neloialitate. Uneori o suna mama ei la serviciu și-ţi 
dădeai seama imediat din vocea Annei când vorbea cu ea. 
Prelua apelul întotdeauna într-o altă încăpere. Revenită în birou, 
avea buzele strânse și rareori dura mai mult de cinci minute 
până când făcea o criză și începea să toace mărunt pe cineva. 
Adeseori se îmbăta la petrecerile cu personalul, era un pic 
obositoare și doritoare de atenţie. Nu-mi dădeam seama dacă 
avea o problemă cu băutura sau dacă, pur și simplu, trecea 
printr-o perioadă grea. 

e 

N-am mai petrecut timp împreună după ce am plecat din 
unitate. O mai vedeam uneori, așteptând un tren către oraș și 
purtând mereu jachete care nu păreau suficient de călduroase. 
Și întotdeauna era cu gențile ei mari și cu părul blond la vârfuri, 
cu vântul învăluind-o, de parcă era mereu viscol acolo unde 
stătea ea. Dar nu-mi făceam niciodată cunoscută prezenţa. 
Lucrurile erau un pic tensionate între noi după ce am renunțat 
să fac parte din proiectul la care lucra și în care, ca să fiu sincer, 
n-ar fi trebuit să mă implic de la bun început. A fost o greșeală 
din partea mea. Când m-a luat deoparte prima oară pe coridor 
ca să-mi spună despre proiect, m-am gândit iniţial că șeful 
nostru pusese ceva la cale tocmai ca să scape de ea. 

Fiindcă programul era destinat eșecului. O misiune suicidară 
fără buget și fără scopuri realizabile. Calcule nesfârșite și acte 
care-ţi zdrobeau mintea. Oricine ar fi avut vreo urmă de 

mândrie profesională ar fi respins-o spunând că era imposibil de 
realizat. Mai puţin ea, se pare, care s-a trezit cu misiunea pe 
tavă. În timp ce încerca să intre în detalii, la o cafea în cantină, 
despre toate problemele care ar fi putut să apară, ea rupea 
metodic un șerveţel de hârtie, până când în cele din urmă l-a 
transformat într-o grămadă de bucățele pe tava de plastic 
maroniu din fața ei, iar ochii îi străluceau că ai unui copil care 
vedea pentru prima oară un brad de Crăciun. 

— lţi dai seama, nu-i așa, că toată treaba asta se va duce, 
probabil, naibii? mă întrebase ea la un moment dat, afișând un 
zâmbet larg. 

Înfăţișarea Annei era ciudată în astfel de momente. Uneori 
părea un pic dură și urâtă, ca o statuie veche a lui Birger Jarl, 
dar când era entuziasmată de ceva devenea de-a dreptul 
izbitoare. Stând cu ea și ascultând-o cum plănuia mari isprăvi, 
parcă eram niște copii care jucam roluri și totul era posibil. 
Entuziasmul ei era irezistibil și n-am oprit-o, deși știam, chiar și 
când stăteam acolo discutând planurile pe care le făcea pentru 
noi, că ele nu se vor realiza niciodată. Imediat ce ne-am separat 
drumurile în gară, luându-ne la revedere călduros fiecare în 
trenul lui de navetă, am început să mă simt agitat și mai târziu 
în acea seară i-am trimis un e-mail în care i-am scris ce ar fi 
trebuit să-i spun chiar de la început: că n-aveam nici cea mai 
mică intenţie de a face parte dintr-un proiect imposibil, căruia îi 
lipsea finanţarea. 

Desigur, n-am spus-o chiar atât de direct; în schimb, am 
inventat o scuză rezonabilă cum că n-aș fi avut suficientă 
experiență, ceea ce nu era adevărat, însă firește că ea n-avea 
de unde să știe asta. Am presupus că trebuia să fi durut mai 
puţin decât adevărul. In orice caz, mesajul se pare că a ajuns la 
ea, deoarece n-a mai adus vorba niciodată, dar am remarcat că 
încă avea un efect asupra ei. Părea să-și fi pierdut interesul faţă 
de mine. Incă se antrena în discuţii prietenoase lângă automatul 
de cafea, însă zâmbetul acela larg dispăruse. Incepuse să mă 
trateze cu o răceală politicoasă. Probabil că era dezamăgită de 
mine și de refuzul meu și, deși știam că luasem decizia corectă, 
atitudinea ei schimbată mă făcea să mă simt stânjenit. A fost o 
ușurare, într-o oarecare măsură, să mă distanţez de ea când mi 

s-a oferit postul de director al unui program de reabilitare în 
clădirile F. M-am mutat acolo și am renunţat la vechea unitate. 
e 

S-a dovedit, desigur, că am subestimat-o. Când n-a mai vorbit 
despre proiect, am presupus că a abandonat ideea, însă n-a fost 
aşa. Nu la mult timp după ce am plecat din unitate, am aflat că 
a continuat cu proiectul și nu numai că reușise dincolo de orice 
așteptări, dar i se dăduse undă verde să meargă personal în 
Kyzyl Kum. Așa că, la doar câteva luni după ce m-am instalat la 
noul loc de muncă, Anna și câţiva experţi, în mod cert aleși pe 
sprânceană din celelalte unităţi, au trecut granița dintre 
Turkmenistan și Uzbekistan. Spre surprinderea multora, 
proiectul s-a dovedit a fi un mare succes. Mai întâi, au fost 
șușoteli despre asta la nivel intern, apoi totul a început să iasă 
la iveală încetul cu încetul. Toţi știau cine era Anna Francis și 
vorbeau despre ea ca și cum ar fi cunoscut-o personal, chiar și 
persoane despre care știam că n-o întâlniseră niciodată. Cu cât 
era mai multă neliniște în zonă, cu atât se discuta mai mult 
despre proiectul Annei, în termeni din ce în ce mai admirativi. 
Un jurnalist de la una dintre agenţiile statale de știri călătorise 
până acolo pentru a face un reportaj din tabăra de refugiaţi din 
Kyzyl Kum, unde Anna era detașată în calitate de coordonator. 

Au urmărit-o peste tot prin tabără: conducea jeepuri, ajuta 
copii, mustra militarii, împărțea medicamente. A fost filmată de 
la distanţă în timp ce ea, o femeie singură, negocia cu o gherilă 
înarmată până-n dinţi și în prim-plan pe când îi dădea un măr 
unui bărbat sărman. Și exact ca atunci când punea întrebările 
enervante la întâlnirile noastre, era greu de spus dacă știa sau 
nu, dacă juca un rol oferindu-le jurnaliștilor ce-și doreau sau 
dacă nici măcar nu știa cât de bine se potrivea în reportaj. 
Trăsăturile ei ascuţite, părul blond, privirea pătrunzătoare și, în 
mod deosebit, seriozitatea despre care n-avea habar o făceau 
să arate ca un arhanghel, cu un cort bătut de vânt în spate și cu 
o eșarfă deasupra capului, ca să nu provoace armata locală. 
Jumătate din reportaj era făcut din secvenţe în care Anna privea 
încruntată în zare un peisaj searbăd, în timp ce eșarfa îi flutura 
în vânt. Un povestitor cu vocea domoală vorbea admirativ 
despre cât de periculos era în Kyzyl Kum, despre cât de minunat 
era proiectul și cel mai mult despre Anna. O epopee eroică, pur 
și simplu. Era lesne de înțeles că partidul jubila. 

După reportajul acela, Anna Francis era mai peste tot. Un ziar 
de seară a nominalizat-o pentru un studiu intitulat „FEMEI CARE 
SUSŢIN UNIUNEA - Votaţi cea mai însufleţitoare femeie a 
anului!” și mulţi oameni chiar au votat pentru ea. (In mod destul 
de ciudat, câștigătoarea a fost o prințesă care-și moștenise titlul 
inutil cu mult timp în urmă.) Am urmărit cu meticulozitate toate 
știrile despre Anna. Am citit tot ce era scris despre ea, am 
vizionat fiecare apariţie la televizor, i-am studiat unghiurile feţei 
pe tot felul de ecrane, i-am căutat numele de mult prea multe 
ori. În mod sigur, eram impresionat de ce reușise să realizeze, 
dar era mai mult de atât. M-am trezit vânând defecte și 
neajunsuri, căutând vreo urmă de eșec, că a supărat pe careva 
sau că a fost măcar blamată în vreun articol de opinie sau în 
vreun editorial. Am descoperit, de asemenea, că petreceam 
foarte mult timp, în special noaptea când nu puteam dormi, 
gândindu-mă dacă am greșit sau nu refuzându-i oferta. Și deși 
de fiecare dată concluzionam că am luat o decizie rezonabilă, 
tot nu mă simţeam bine. Eu luasem hotărârea corectă, iar ea pe 
cea greșită, judecând după toate cele enumerate aici, și totuși, 
într-un mod bizar, ea a fost cea care a câștigat. 

e 

Ceva ce sunt convins că mi-a sporit interesul pentru Anna 
Francis a fost că propria carieră în serviciile publice ajunsese 
într-un punct mort de când părăsisem unitatea. Slujba mea nouă 
îmi oferea, într-adevăr, o nouă titulatură, un salariu mai mare și 
alte beneficii, dar misiunile mele s-au dovedit a fi de ordin 
administrativ, monotone, supuse regulilor și adeseori de-a 
dreptul plictisitoare. Ceea ce păruse o promovare s-a dovedit a 
fi, în realitate, o mutare pe orizontală, un pic mai încolo pe un 
coridor lung și cenușiu. Când am întrebat despre misiunile mult 
mai dinamice care-mi fuseseră promise, despre 
responsabilitatea și influenţa crescute, șefa mea m-a privit cu 
coada ochiului și mi-a zâmbit scurt și neutru. Am bănuit imediat 
că n-avea de gând să facă nimic în privinţa asta. 

Sentimentul că mă blocasem undeva pe drumul vieţii mă 
afecta într-o măsură surprinzătoare. În trecut evoluasem 
constant, primind noi oportunități și oferte, atât în domeniul 
militar, cât și în cel civil. Am muncit din greu și am avut 
rezultate. Deodată însă, lucrurile nu mai stăteau așa. 
Nemulțumirea m-a afectat fiziologic. Mai întâi, am luat în 

greutate, încet, kilogram după kilogram, și vedeam în oglindă 
cum ascuţimea feţei dispărea treptat. Fără să mă gândesc din 
ce motiv se întâmpla asta, am început să merg cu mașina la 
muncă din ce în ce mai des și să-mi petrec serile acasă. 

Toate astea au continuat până când mi-am dat seama ce se 
petrecea. Apoi mi-am revenit și m-am apucat de jogging. 
Kilometru după kilometru, seară după seară, alergam pe trasee 
din ce în ce mai largi în jurul casei. Nopți singuratice cu muzica 
dată la maximum; cartiere întunecate și goale, unde mai dădeai 
din când în când peste stăpânul vreunui câine, adolescenţi care 
fumau pe ascuns în grupuri de câte trei la marginea pădurii și 
câte o mașină ale cărei faruri străpungeau întunericul luminând 
difuz strada. Kilogramele au dispărut; mi-am recăpătat conturul. 
Am început să-mi aleg cu grijă dieta, să citesc reţete și articole 
despre nutriție; am cumpărat mâncare sănătoasă şi-mi făceam 
meniuri săptămânal. 

Mi-am luat un cântar care calcula procentul de grăsime 
corporală, îmi măsurăm ritmul cardiac și cantitatea de apă din 
corp, făceam diagrame până când am ajuns într-o formă mai 
bună ca oricând, chiar mai bună decât pe vremea anilor 
petrecuți în armată. Și totul a fost minunat până când am 
conștientizat că nu ajungeam nicăieri. Oricât de mult aș fi 
alergat, eram încă blocat în același loc din biroul meu de pe 
coridorul cenușiu. De când mi se încheiase cariera militară, mă 
concentrasem pe minimalizarea riscului de a face ceva care ar fi 
putut include implicarea mea personală. Am păstrat distanța ca 
să nu devin prea apropiat de vecini și de cei de la serviciu; am 
evitat să am animale de companie sau o familie sau orice alt 
angajament care mi-ar fi putut solicita atenţia atunci când nu 
simţeam nevoia s-o ofer. Câștigam suficient de bine cât să-mi 
permit să plătesc (pe sub masă) pentru servicii de curăţenie, 
fructe proaspete și mâncare gata pregătită, pentru propriul meu 
generator pe care-l porneam ori de câte ori era o pană de curent 
și, din când în când, pentru băuturi importate din Vest. 

Cât mai confortabil cu putinţă, cât mai puţine zone de conflict 
posibil. Eram independent, fără obligaţii; nu existau legături sau 
cerințe care să mă oprească din nimic. Puteam să muncesc cât 
de târziu și de mult voiam sau să-mi petrec weekendul 
dedicându-mă hobby-urilor mele fără să se plângă nimeni. Am 
considerat întotdeauna că ăsta era un mod ideal în care să-ţi 

trăiești viaţa, însă dintr-odată părea că nu era suficient. Mă 
simţeam de parcă aș fi fost păcălit de cineva, dar nu știam de 
cine. 

e 

Atunci a apărut proiectul RAN. Chiar și în timpul primei 
conversații (cu un secretar cu o voce tăioasă și stridentă) părea 
să fie urgent. Ca un telefon pe care-l așteptam fără să știu când 
voi fi sunat. Când Anna îmi oferise un loc în echipa ei, am 
refuzat; eram hotărât să nu mai fac aceeași greșeală dacă o 
nouă echipă avea să vină să mă recruteze. Așa că am stabilit o 
întâlnire cu secretarul și peste câteva zile pășeam în holul unuia 
dintre cele mai bune restaurante de cinci stele din oraș. Purtam 
cel mai scump costum de import, în care speram să arăt cât de 
cât respectabil. Secretarul m-a primit într-un salon privat al 
restaurantului și a comandat pentru amândoi fără ca măcar să 
mă întrebe ce voiam să mănânc. 

— Bine, spuse secretarul, deci sunteţi interesat. 

Afirmația asta mă năuci din moment ce abia dacă aveam cea 
mai vagă idee despre ce era vorba. 

— Oh, absolut. Dar, desigur, sper să aflu ceva mai multe pe 
durata acestei întâlniri. 

Secretarul făcu o față care dădea de înţeles că găsea inutilă 
întâlnirea, însă apoi trase aer în piept și începu să vorbească: 

— După cum sunt convins că aţi înțeles de la telefon, aceasta 
este o misiune de ajutorare. Veţi participa la un proces de 
recrutare foarte sensibil în calitate de observator. Nu vă pot da 
foarte multe detalii până când nu sunteţi de acord. Această 
misiune se va derula în secret, într-un loc îndepărtat, într-un 
grup închis. Va implica agenţi sub acoperire și în anumite 
circumstanţe situaţia va fi... să spunem, tensionată? Vă vrem 
acolo ca factor stabilizator, cineva care să fie de ajutor și să 
ofere sprijin în timpul fazelor critice ale operaţiunii și în același 
timp cineva care să intervină dacă situaţia s-ar schimba. V-am 
citit documentele și am deplină cunoștință despre trecutul 
dumneavoastră militar. Vă preţuim competenţa. Vă este de 
folos, iar dumneavoastră ne veţi fi util nouă. 

Mă simţeam confuz. Mă așteptam să mi se ofere o poziţie în 
Secretariat, poate în departamentul de operaţiuni secrete. În 
schimb, mi se oferise acea vagă misiune de ajutorare. Nu era 
nici pe departe ceea ce speram. 

— Îmi pare rău, nu prea înţeleg ce anume voi face. Despre ce 
este vorba? 

Secretarul scoase un plic și mi-l înmână. M-am uitat la el 
curios, iar el încuviinţă cu un semn din cap spre plic. 

— Deschide-l! 

Am scos un teanc de hârtii, după câte se părea un dosar 
personal, și când am întors teancul, un chip familiar se holba la 
mine de pe copia unui pașaport dintr-o poză fixată în colţul din 
stânga, sus. Era Anna Francis. 

Anna 


Henry trebuie să-mi fi citit foarte repede expresia de 
surprindere chiar acolo, pe stâncă, deoarece atunci când ochii ni 
s-au întâlnit, clătină ușor din cap, cu subințeles. „Prefă-te că nu 
mă cunoști!” Și de parcă voia să prevină o neînțelegere din 
partea mea, păși direct către mine și se prezentă folosind 
prenumele și numele, ca și cum nu ne mai întâlniserăm 
niciodată până atunci. Am intrat în jocul lui, puţin uimită. Primul 
impuls a fost să simt recunoștință. Din motive pe care nu le pot 
reda, aveam senzaţia că m-aș fi expus în faţa Președintelui și a 
secretarului dacă aș fi recunoscut că noi ne cunoșteam deja. Dar 
apoi mi-am dat seama că, după toate probabilitățile, ei știau 
foarte bine că noi ne cunoșteam, din moment ce lucraserăm 
împreună, iar în ochii lor acţiunile noastre curente trebuie să fi 
părut tare ciudate. Și apoi mă săgetă un gând și mai neliniștitor. 
Dacă ei știau că noi ne cunoșteam și i-au cerut lui Henry să 
ascundă acest lucru, atunci care era rolul lui acolo? 

a 

În hol, secretarul ne înmână cheile de la camere. A mea era la 
capătul holului de la etajul doi, iar alături stătea Katja. În cameră 
se afla geanta pe care fusesem rugată s-o pregătesc de dragul 
aparenţelor, în așa fel încât lucrurile care rămâneau în urma 
mea să nu trezească suspiciuni. Adevărata mea geantă, care 
conţinea în mare parte haine și lenjerie, se afla la Nivelul 
Strategic. Am lăsat ușa crăpată, ca să-i pot auzi pe ceilalţi. 
Bărbatul care arăta a afacerist avea camera vizavi de mine și 
când secretarul intră să strângă telefoanele, calculatoarele și 
orice altceva ar fi putut fi folosit pentru a stabili un contactul cu 
exteriorul, l-am auzit plângându-se în gura mare de camera lui. 
Secretarul își ceru scuze supus, pe un ton complet diferit față de 
cel pe care-mi vorbea, atât pentru lipsa standardelor, cât și 
pentru inconvenienţa de a fi obligat, afaceristul, să renunţe la 
bunurile personale. După aceea veni în camera mea. l-am dat 
telefonul personal. 

— Adunarea e în salon în cincisprezece minute. Ești pregătită? 
întrebă secretarul. 

— Da, presupun că ar fi bine să fiu, deoarece acum nu prea 
mai am de ales, nu-i așa? 

Secretarul nu-mi răspunse la întrebare. 

— După cum am zis, cincisprezece minute. 

Inchise ușa în spatele lui cu zgomot; eram singură în cameră. 
Mi-era greu să înțeleg de ce anume se plângea afaceristul. 
Odaia nu era extravagantă, ci elegantă și curată, cu 
echipamente și mobilă care păreau să fie simple și de bun-gust, 
deși la o privire mai atentă se vedea că erau de calitate. Fotolii 
din piele de oaie, stofă produsă de compania Svenskt Tenn, 
măsuțe delicate făcute din lemn de calitate superioară. Nimic nu 
era ieftin sau ales la întâmplare. Era un frigider plin cu sticle de 
apă minerală, nuci, ciocolată și sticluţe mici de vin și de băuturi 
spirtoase ale unor mărci locale, dar și străine. Fiecare detaliu 
transmitea același mesaj discret: clasă și bani. Doar una dintre 
piesele acelea ar fi valorat mai mult decât toate bunurile unei 
familii întregi din Kyzyl Kum. Probabil mai mult decât întreaga 
lor casă. 

M-am îndreptat spre fereastră și am privit afară. În spatele 
casei, stâncile ţâșneau direct din mare, iar în dreapta era o mică 
plajă care părea să fie protejată de un canion. Colţuri de granit 
ca niște dinţi ieșeau din apă. Mi-am amintit de golful acela din 
desenele insulei și cum secretarul menţionase că era uneori 
posibil să pătrunzi acolo cu barca dacă nu bătea vântul. Nu erau 
prea multe locuri în care să mergi ori să te ascunzi; dincolo de 
faptul că întreaga casă era plină de ascunzișuri. M-am descălțat 
de tenișii uzi și i-am pus în fața focului care trosnea într-un 
șemineu; apoi m-am întins pe cuvertura crem a patului și m-am 
holbat la pereţi, încercând să-mi dau seama unde se aflau 
camera de supraveghere și trapele glisante care ascundeau 
orificiile prin care vedeam în casă. Era o dungă întunecată de 
stucatură de jur-împrejurul tavanului; ar fi fost simplu să ascunzi 
o cameră minusculă acolo. 

Orificiile erau mai greu de găsit, și totuși le-am descoperit în 
cele din urmă: găuri mici, întunecate în partea de jos a unui 
tablou agăţat pe perete. M-am ridicat din pat, m-am dus la 
perete și m-am uitat prin ele, însă n-am văzut nimic în afară de 
întuneric. Mi l-am imaginat pe secretar stând dincolo de zid, 
privind cu ochii lui palizi de animal nocturn. M-am întins înapoi 
în pat și mi-am trecut mâinile pe țesătura cuverturii, urmărind 

liniile de sub palme cu buricul degetelor și încercând să privesc 
situaţia în ansamblu. Era neliniștitor faptul că Henry era pe 
insulă. Una era să ascunzi informaţii și să dai reprezentații 
teatrale de amator în faţa unor străini, și cu totul altceva și mult 
mai dificil să faci asta în fața cuiva cunoscut. Și cel mai 
îngrijorător aspect: de ce se afla acolo? Chiar era unul dintre 
candidaţi? Auzisem de la colegi că-i mergea bine la noul loc de 
muncă, dar fusese chiar atât de plin de succes, încât să fie luat 
în considerare pentru grupul RAN? Nu-mi puteam pune 
gândurile în ordine și cu cât încercam să mă gândesc la asta, cu 
atât deveneam mai agitată, așa că m-am ridicat din pat, am luat 
o pereche de încălțări din geantă, mi-am periat părul și am 
coborât în salon. 
e 

Cei mai mulţi erau deja adunaţi acolo. Franziska Scheele 
stătea într-un colț, purtând o conversaţie cu bărbatul din 
camera aflată vizavi de mine. În celălalt colţ, bărbatul mai în 
vârstă şedea pe o canapea discutând cu Katja Ivanovici. Henry 
era așezat pe un scaun lângă ei, încuviințând plin de interes. 
Nici măcar n-a ridicat ochii când am intrat în cameră. M-am oprit 
în cadrul ușii și m-am uitat la oamenii adunaţi acolo, apoi am 
privit pereţii, cercetându-i; am încercat să localizez locul în care 
stătusem și observasem nu cu mult timp în urmă prin spaţiul 
dintre pereţi. Am auzit pași în urma mea și, când m-am întors, i- 
am văzut pe Președinte și pe secretar coborând scările 
împreună și pălăvrăgind cu femeia care era cam de seama mea. 
Ea se duse în partea din spate a camerei, în timp ce 
Președintele și secretarul au rămas în mijloc. Conversaţiile au 
încetat imediat și toţi ochii s-au aţintit asupra lor. Foarte sobru, 
Președintele își drese vocea. 

— Bine ați venit! Vorbesc în numele Ministrului când spun că 
suntem foarte bucuroși că aţi acceptat să veniţi aici și să luați 
parte la prima etapă a procesului de recrutare. Voi rezuma 
imediat programul, însă, înainte de asta, am o rugăminte: nu 
discutaţi între voi despre motivele pentru care vă aflați aici! 
Poate sună ciudat, dar vă asigur că avem motive întemeiate. 
Discreţia absolută este crucială pentru poziţia pentru care vă 
aflaţi aici, așa că trebuie, efectiv, să înțelegeți textual: n-aveţi 
voie să discutaţi despre misiune. 

Ne privi pe fiecare în parte, ca și cum ne sugera să-i 
confirmăm că am înțeles, pe urmă continuă: 

— Dincolo de aceasta, bineînţeles că aveţi voie să vă 
cunoașteţi cât de mult vreţi. Sunteţi toţi niște oameni deosebiți 
cu multe de spus și cred că vă veţi bucura unul de compania 
celuilalt. Prin urmare, putem începe cu o rundă scurtă de 
prezentare, iar detaliile le puteţi afla la cină. 

Președintele se întoarse nerăbdător către secretar, care luă 
cuvântul: 

— Deci avem aici pe cineva care nu cred că mai are nevoie de 
prezentare din moment ce o știți cu toţii de la televizor. Bine ai 
venit, Franziska Scheele! 

Franziska făcu un pas mic în faţă și aruncă tuturor un zâmbet 
regal, mândră de faptul că era în centrul atenţiei. 

Secretarul îi rezumă virtuțile și meritele și apoi trecu la 
bărbatul cazat vizavi de camera mea. Mi se părea de neînțeles 
cum de nu l-am putut recunoaște. Jon von Post era unul dintre 
mai bogaţi oameni din ţară; își transformase afacerea cu mobilă 
ieftină din plastic într-una dintre cele mai profitabile din Suedia. 
Cu câţiva ani în urmă, fusese catalogat de toate ziarele „cel mai 
de succes”, „cel mai admirat” și, pur și simplu, „cel mai bogat”. 
Dar apoi, cumva surprinzător, se retrăsese din mai toate 
afacerile lui și, din câte știam, momentan mai făcea parte doar 
dintr-un consiliu de administraţie ori două. Circulaseră zvonuri 
despre nu știu ce scandal și, văzându-l în momentul acela, nu 
păreau deloc adevărate. Sub hainele scumpe, părea epuizat și 
trebuie să fi pus vreo câteva kilograme de când nu mai ţinea 
prima pagină a ziarelor. Și avea o faţă durdulie, într-o nuanță 
alarmant de roșu-purpurie. Ridică mâna fluturând-o rezervat, de 
parcă cineva abia îi dăduse voie să intre în trafic. 

— Apoi o avem pe Katerina Ivanovici, continuă secretarul. Ea 
este singura de aici care nu este prezentă pentru a primi o 
slujbă, ci se află la slujbă, am putea spune. Se află aici pentru 
voi; veți petrece câteva zile în această casă, la urma urmelor, în 
condiţii de izolare... 

— Chiar nu pot înţelege de ce este necesară izolarea, îl 
întrerupse Franziska Scheele, cu autoritatea cuiva care fusese 
plătită decenii de-a rândul pentru a-i întrerupe pe alţii. 

Secretarul aruncă o privire nervoasă câtre Președinte, care 
interveni imediat: 

— Draga mea Franziska, știi că preţuim părerea ta, însă pot 
să te rog să ai încredere în noi de data aceasta? De dragul meu, 
dacă nu pentru altceva? 

Președintele întinse mâinile și-i zâmbi cuceritor. M-am gândit 
încă o dată cât de abil se dovedea când era vorba să știe exact 
cine de ce avea nevoie. Tocmai o informase că știau amândoi că 
era ridicol că trebuia să se joace de-a tabăra de vară cu niște 
adulţi, dar astea erau regulile și amândoi trebuiau să se supună 
acelei șarade. Şi a funcţionat. Franziska ridică ușor din umeri, îi 
aruncă o privire graţioasă și consimţi. Secretarul continuă s-o 
prezinte pe Katja: 

— După cum am spus, avem un doctor la faţa locului pentru 
siguranţa tuturor. La subsol este un centru medical complet 
echipat, unde ţinem și echipamentul de comunicare radio. Ne 
vom strădui să rezolvăm orice problemă care s-ar putea ivi, aici, 
pe insulă, însă dacă doar intervenţia medicală de urgenţă este 
singura opţiune, atunci Katerina va avea, cu siguranță, 
posibilitatea de a cere asistenţă. Oricum, nu e ca și cum v-aţi 
petrece vremea făcând alpinism, așa că... Totuși vreau să 
menţionez următorul aspect: Katerina Ivanovici este unul dintre 
cei mai de încredere colegi ai noștri și ea lucrează îndeaproape 
cu proiectul RAN încă de la început. 

Katja se simţi stânjenită în timp ce secretarul o elogia. Nu 
părea nici pe departe la fel de degajată în lumina reflectoarelor 
precum cei doi participanţi prezentaţi anterior. 

Secretarul se întoarse apoi și-l prezentă pe colonelul Per Olof 
Ehnmark. Citirea listei lui de realizări luă ceva vreme: 
contraspionaj în ambele Războaie Reci, activitate pe plan 
internaţional; fusese numit în tot felul de ordine. N-am fost prea 
atentă; căutam, în schimb, semnele a ceea ce secretarul 
menţionase despre el înainte, știind în acel moment că el era cel 
cazat în camera de la parter. Așa că el avea să fie cel care urma 
să mă descopere „moartă”, peste douăsprezece ore. 

— ȘI-l avem și pe Henry Fall, zise deodată secretarul, 
smulgându-mă din propriile gânduri. Munca lui în strategia 
psihologică s-a dovedit de nepreţuit pentru organizaţia noastră. 

Henry schiță un zâmbet în timp ce secretarul vorbea despre 
realizările lui recente. Cum toţi ochii erau aţintiţi asupra lui 
Henry, îmi puteam permite să-l studiez. Trecuseră mai bine de 
doi ani de când îl văzusem ultima oară. Părea neschimbat, poate 

cu mai mult păr alb și cearcăne un pic mai adânci. Secretarul își 
drese vocea și continuă: 

— Ultima, dar nu cea din urmă, poate că unii dintre voi ați 
recunoscut-o deja, Anna Francis. 

Se întoarse și se uită la mine, iar eu ţineam privirea în podea 
în timp ce secretarul vorbea despre eforturile mele neprețuite 
pentru Uniune depuse în Kyzyl Kum. Presupun că eram singura 
care-i observase tot timpul sarcasmul. Când termină, am ridicat 
capul să văd cum reacţionează ceilalți. Am întâlnit privirea 
colonelului, care era caldă și prietenoasă, dar Franziska Scheele 
îmi întoarse spatele în mod vădit când m-am uitat în direcţia ei. 
Henry îl urmărea cu atenţie pe secretar, care cu o simplă bătaie 
din palme spuse: 

— Și cu asta, cred că am terminat. 

— Nu, nu chiar. 

Toţi întoarseră privirea către canapea, iar femeia de vârstă 
mijlocie cu pantofi comozi se ridică în picioare. 

— Poate că ar trebui să mă prezint singură, din moment ce 
dumneata ai uitat de mine. Mă numesc Lotte Colliander. Sau 
cumva nu mai fac parte din acest grup? Ar trebui, oare, să revin 
acasă? întrebă ea și râse zgomotos, un râs care semăna mai 
mult a lătrat. 

Secretarul privi neajutorat către Președinte și apoi amândoi, 
în tandem, începură cu scuzele. Desigur că nu trebuia să 
meargă acasă, firește că intrau în pământ de rușine că o 
săriseră tocmai pe ea. Lotte Colliander încercă să mimeze că 
asta n-o afectase, de parcă nu fusese cine știe ce, însă venele 
roșii de la gât îmi spuneau că era la fel de furioasă pe cât de 
înjosită. Lista ei de merite nu era deloc de trecut cu vederea: 
manager expert și recrutor, director Resurse Umane pentru un 
lung șir de firme importante, maratonist, două doctorate, unul în 
Economia afacerilor și unul în Psihologie; și avea și grad militar. 
Nu mai auzisem de cineva care să se priceapă, efectiv, la toate. 

— Acestea fiind zise, sper să rămâi, să participi la misiune și 
să-l ierţi pe secretarul meu, care uneori e cam repezit, 
concluzionă Președintele. 

In spatele lui, secretarul tresări de parcă fusese lovit în 
moalele capului. Lotte Colliander încuviinţă și se așeză fără să 
mai scoată o vorbă, însă imediat ce Președintele își luă ochii de 
la ea, își încrucișă defensiv braţele la piept. 

— În continuare, să facem o informare despre ce se va 
întâmpla în zilele următoare. 

Secretarul se întinse după un morman de dosare negre, pe 
care erau trecute nume, și începu să le împartă, în timp ce 
Președintele continuă să vorbească: 

— Tot ce aveţi nevoie să știți se găsește în dosarul pe care l- 
ați primit. Sunt personale, așadar, nu le lăsaţi la voia întâmplării 
prin casă. Mâine veţi fi împărţiţi în echipe, pentru a lua parte la 
anumite exerciţii, majoritatea academice, dar sunt și unele un 
pic mai... practice, am putea spune. Citiţi-le și veţi afla mai 
multe detalii. Vă puteți petrece restul zilei cunoscându-vă mai 
bine, ceea ce vă va folosi în activităţile de mâine, deci profitaţi 
de ocazie. In seara asta, veţi servi cina împreună, iar în 
bucătăria de la etajul acesta se găsesc mâncare și băutură, la 
fel ca și în crama alăturată. Aveţi mâncare în bucătărie și pentru 
zilele următoare și vă asigur că v-am răsfăţat. Nu va suferi 
nimeni de foame, însă va trebui să vă descurcați cu prepararea 
- consideraţi asta un exerciţiu de echipă! Și acum, încheie 
Președintele întorcându-se spre secretar, e timpul ca noi să ne 
întoarcem pe continent. 

e 

Nu i-am însoţit până la debarcader așa cum au făcut ceilalţi; 
în schimb, am rămas în salon. Am urmărit pe fereastră cum 
Președintele împreună cu Franziska Scheele și Jon von Post 
mergeau către scara care cobora către debarcader. Din puţinul 
pe care-l văzusem deocamdată, am presupus că încă se 
plângeau de aranjamente. Franziska se tot împiedica în 
cizmulițele ei negre cu toc și părea că vântul avea s-o ia pe sus 
în orice moment, purtând-o pe deasupra mării. În urma primului 
grup erau Katja și secretarul. Colonelul și hipersensibila Lotte de 
la Resurse Umane nu se vedeau nicăieri. 

— Deci ești aici. 

Nu-l auzisem strecurându-se în spatele meu. M-am întors din 
reflex. Henry mă privea cu obișnuita lui expresie neutră. 

— Și tu, a trecut ceva vreme! Ce mai faci? 

Henry ignoră politețurile. 

— Nu cred că trebuie să le dăm celorlalți de înțeles că ne 
cunoaștem. 

Își vârf mâinile în buzunarele de la pantaloni și privi pe 
fereastra din spatele meu cu fața la fel de inexpresivă. Vorbea 
pe un ton normal, de parcă pălăvrăgeam și noi, pur și simplu. 

— De ce nu? 

— Ne oferă un avantaj, nu crezi? 

— Adică? 

Henry chicoti arătându-și dinţii albi și drepţi și se întoarse 
spre mine. 

— N-ai jucat niciodată jocuri de strategie? Alianţele secrete 
sunt alfa și omega. 

— Așadar, noi doi vom avea o alianţă secretă? 

— Cred că ar trebui, răspunse Henry și mă privi în ochi. 

Mai demult, când eram mică, am primit de la Nour o vedere 
color cu o imagine tridimensională arătând un scaun gol pe o 
plajă. Când mișcai puţin vederea, zăreai deodată o pisică fericită 
cu ochelari de soare, stând pe scaun, cu o lăbuţă ridicată într-un 
salut vesel. Henry era ca genul acela de vederi: cum îl mișcai un 
pic, vedeai ceva diferit, ceva mult mai rebel, ceva ce era acolo 
doar dacă reușeai să privești la momentul potrivit și din unghiul 
potrivit. Și la fel ca în trecut, pe vremea când lucram împreună 
și din când în când arăta o fărâmă din sinele lui secret, un mic 
fluture dădu din aripi în pieptul meu. 

— N-ai încredere în mine? adăugă Henry, întorcându-se cu 
spatele la fereastră. 

Mi s-a uscat gura și am rămas acolo fără să spun nimic, 
întrebându-mă cum să răspund mai bine la întrebarea lui. 

— Nu, am spus eu după câteva secunde. Am încredere în tine. 

— Atunci, avem alianţa noastră secretă, rosti Henry pe același 
ton obișnuit, de parcă nici el nu era sigur dacă glumea. 

— Bine, am zis eu întinzând degetul mic. 

Râse, mă privi cercetător, apoi întinse și el degetul mic. Ne- 
am atins solemn degetele mici pentru noul nostru pact, pe urmă 
el băgă mâna înapoi în buzunar și continuă să privească pe 
fereastră fără niciun cuvânt. Am rămas acolo, lângă el, privind și 
eu și gândindu-mă la sumedenia de lucruri pe care nu i le 
puteam dezvălui. În cele din urmă nu m-am putut abţine să nu 
întreb: 

— Și deci ce presupune acest pact secret? 

Henry continuă să se holbeze la marea cenușie, unde barca 
pe care se aflau secretarul și Președintele se vedea cum se 
îndrepta către casă. 

— Vom vedea, spuse el. Vom vedea. 

M-am scuzat și am plecat grăbită spre camera mea. Odată 
ajunsă acolo, m-am întins pe pat, încălţată, holbându-mă la 
tavan. Deodată, totul mi s-a părut mult mai complicat decât mă 
așteptasem. Cel mai sigur părea să fie să stau cât mai departe 
de Henry, dar ăsta era și cel mai dificil plan și poate chiar nu cel 
mai deștept. Era ceva adevăr în vorbele lui, că asta era o 
situaţie în care ar fi fost nevoie de aliaţi și era cel mai potrivit să 
fac jocul pentru a căpăta credibilitate în calitate de participant. 
Însă la asta se adăuga faptul că el avea ceva care mă făcea să 
mă port ca un copil avid de atenţie, în stare să danseze cu 
pantalonii pe cap doar ca să fie remarcat. Mi-am dat seama că 
lucrurile stăteau așa cu Henry încă de când am primit e-mailul 
acela ciudat. De câte ori vorbeam cu el începeam să analizez și 
să critic orice spuneam sau făceam. Am părut furioasă sau prea 
fericită? Am vorbit prea mult sau prea puţin? Mi-am pierdut 
însușirea de a mă purta normal în preajma lui, pentru că nu mai 
știam cum mă percepea. Poate că nu știusem cu adevărat 
niciodată și poate că ăsta era motivul pentru care nu mă 
puteam abţine să nu mă gândesc la el. 

M-am întins după dosarul pe care-l primisem de la secretar și 
l-am deschis. Conţinea patruzeci de foi goale. M-am holbat la ele 
o vreme, întrebându-mă ce putea să se găsească în dosarele 
celorlalţi. Apoi am scos un pix din geantă și mi-am petrecut 
câteva minute notând tot ce aflasem din materialele 
preliminare, pe care secretarul mă forțase să le memorez. Pe 
urmă am adăugat câteva observaţii personale în legătură cu 
întâlnirea de după-amiază. Am notat detaliile pe care mi le 
aminteam, tonul vocilor, privirile și gândurile proprii legate de 
cele mai mărunte lucruri care se întâmplaseră până atunci, ca 
să mi le întipăresc în memorie. În timp ce lucram, am înţeles 
două lucruri. Primul, cât de disparată era, în realitate, acea 
selecție de oameni. Am reflectat asupra acestui gând și mai 
devreme, că reprezenta un grup ciudat, dar în acel moment 
parcă mă străfulgerase și mai tare. Nici Președintele, nici 
secretarul nu scăpaseră vreun detaliu despre poziţia pentru care 

se recruta și despre ce presupunea ea, însă era greu să-ți 
imaginezi de ce fuseseră selectați toţi acei oameni. 

O gazdă de emisiuni TV, un fost militar, un afacerist, o vedetă 
maratonistă și expertă în Resurse Umane... Apoi mi-am dat 
seama că ar putea exista, într-adevăr, un numitor comun. Aveau 
toți experienţă în poziții de conducere și în controlarea altora. 
Am înţeles brusc de ce se potrivea și Henry. Logica asta m-a 
condus la cel de-al doilea lucru: în materialul care mi-a fost dat 
pentru studiu în biroul secretarului, nu era nimic despre Henry. 
Niciuna dintre informaţiile pe care le primisem nu se potrivea cu 
profilul lui Henry. Astfel că n-am aflat mai multe, decât ceea ce 
știam dintotdeauna, și asta reprezenta în mod cert o problemă, 
dar mă întrebam, din nou, care să fi fost explicaţia. Fusese 
inclus mai târziu? Mai exista vreo altă explicaţie? De ce nu 
fusesem informată despre toţi participanţii? Situaţia mă făcea să 
mă simt extrem de neliniștită. La sfârșitul documentului scris de 
mâna mea, în dreptul lui Henry am notat „CINE ESTE EL? DE CE 
SE AFLĂ AICI?” și am subliniat cu linii groase. 

Am recitit de câteva ori tot ce scrisesem despre fiecare dintre 
ei înainte să arunc hârtiile în focul din șemineu. Când în urma lor 
rămase doar cenușa, am luat-o și am aruncat-o în WC. Pe urmă 
am curăţat șemineul. Secretarul fusese foarte clar în legătură cu 
asta: nu trebuie să existe nicio urmă care să compromită natura 
secretă a misiunii. 

Henry 


Când am zărit-o pe Anna pe gazonul maroniu și înghețat al 
casei, m-a șocat. Părea să fi îmbătrânit cu zece ani de când ne 
văzuserăm ultima oară. De la subţirică la costelivă, de la palidă 
la străvezie. Pielea îi era întinsă pe craniu și trăsături cândva 
ascuţite păreau în acel moment scobite. Era clar că proiectul de 
la Kyzyl Kum nu fusese o vacanţă. Dimpotrivă, părea s-o fi 
afectat foarte mult. Și nu era doar faptul că părea epuizată, ci și 
de-a dreptul distrusă, într-o manieră oribilă. 

Judecând-o după expresia feţei, în mod evident nu era 
pregătită să mă vadă, dar cumva am reușit să-i dau de înțeles 
că n-ar fi trebuit să dezvăluim că ne cunoșteam, pentru că într-o 
fracțiune de secundă a preluat controlul asupra mimicii și m-a 
întâmpinat indiferentă. l-am strâns mâna subţire și rece, 
semănând mai mult cu o legătură de rămurele uscate, și am 
schimbat câteva politețuri. Am observat că secretarul urmărea 
cu atenţie scena cu coada ochiului. Anna reușise cumva să 
rămână ultima încolonată pe drumul către casă și-mi era greu să 
întorc capul și să mă uit la ea în timp ce trăgeam ditamai geanta 
după mine. Casa părea la fel de neprimitoare și de impozantă ca 
întotdeauna și, apropiindu-mă de ea, mă trecu un fior pe șira 
spinării. M-am făcut că mă chinui să urc valiza pe scări și astfel 
m-am întors ca să arunc o privire în spate pe când mă luptam cu 
bagajul. 

Cerul și marea păreau unite în diferite nuanţe de gri, într-un 
contur ondulat și încețoșat. Jos, lângă debarcader, barca se 
legăna încet pe valuri. Barcagiul o acostase într-un loc atât de 
nepotrivit, încât ambarcaţiunea se hârșâia de debarcader, iar 
bufniturile puteau fi auzite până la treptele de la intrare. 
Îmbrăcată în geaca neagră din piele, Anna își târâia picioarele 
pe poteca pietruită de pe coastă, mărginită de tufișuri joase. O 
rafală rece de vânt mă învălui pe scări și am urmărit cum Anna 
se împleticea pe dealul de dedesubt. Studiasem prognoza 
meteo câteva săptămâni, încercând să stabilesc ce zile puteau fi 
optime, dar în cele din urmă a trebuit să renunţ. Era imposibil în 
circumstanţele acelea să prezici dacă vremea avea sau nu să 
țină cu noi, la cât de schimbătoare era pe insulă. 

Odată intrat în hol, secretarul mi-a dat cheia de la camera 
mea, am urcat scările, am descuiat, am închis ușa după mine și 
am început să despachetez repede. Chiar când am terminat, 
secretarul a deschis ușa fără să bată. 

— Adunarea în zece minute. Coboară și încearcă să fii cât mai 
plăcut. Nu te purta suspicios. Nu pierde nimic. 

Voiam să-l întreb despre starea de sănătate a Annei și să-i 
spun că era destul de îngrijorător ceea văzusem până atunci, 
însă n-am apucat, că și trase ușa după el. 

Runda de prezentare de la parter a fost destul de plictisitoare. 
Am observat că secretarul nu mi-a menţionat gradul militar 
când m-a prezentat, dar am înţeles, de asemenea, că era mai 
bine dacă nu știau ceilalţi. „Nu atrage atenţia inutil asupra ta; 
nu lăsa senzaţia că ești o ameninţare sau că ești competitiv”. 
Singurul lucru de notat, pe lângă faptul că Lotte Colliander s-a 
supărat când au uitat de ea, a fost stânjeneala Annei atunci 
când venise rândul ei să fie prezentată. Secretarul era exact 
genul de autoritate cu care Anna avea, de obicei, probleme, deci 
am presupus că gândea despre el că era un imbecil și m-am 
așteptat să înceapă să-l pună în dificultate în legătură cu un 
detaliu sau altul, așa cum făcea mai tot timpul când eram 
colegi. („Păi, tehnic vorbind, nu ne-am aflat, efectiv, în Kyzyl 
Kum, ci imediat în afara lui sau cel mult la graniţă...”) În schimb, 
ea nu spuse nimic, părând să studieze nu știu ce detaliu al 
covorului, cu maxilarul încleștat, în timp ce secretarul vorbea 
despre meritele ei. Când se termină ședința și camera se goli, 
ea rămase în urmă, privind pe fereastră. 

Umerii îi păreau mai ascuţiţi și mai înguști și am simţit 
imboldul de a o înveli cu o pătură. Am mers lângă ea și am 
încercat să intru în conversaţie cât mai natural posibil, ca să mă 
asigur că n-avea să mă dea de gol și străduindu-mă în același 
timp să înțeleg cât de mult ghicise. La început a mers bine, însă 
apoi, deodată, în timp ce vorbeam, afișă iar zâmbetul acela. Se 
scuză pe nepregătite, iar eu am rămas acolo, urmărind cum 
silueta ei subțire dispăru pe scări și din câmpul meu vizual. Am 
urcat în aceeași direcție, doar că am mers în camera mea și m- 
am întins pe pat. Știam de ce am acceptat misiunea. Era decizia 
corectă, perfect rezonabilă, iar gândul ăsta mă făcea un pic mai 
calm, dar tot nu mă puteam abţine să-mi doresc să fi existat o 
altă cale de ieșire din asta. 

Anna 


N-am observat că se întunecase afară până să cobor pe scara 
principală și să mă alătur celorlalţi. Mă întrebam dacă Henry era 
încă în cameră și pentru o clipă chiar luasem în considerare să 
bat la ușa lui, ca să văd dacă voia să coboare cu mine, însă am 
decis să n-o fac, ca nu cumva să risc să fiu refuzată. Simţeam că 
tot ce avea de-a face cu el era atât de chinuitor pentru mine. 
Am coborât pe scara principală și m-am oprit la jumătate, unde 
prin niște ferestre uriașe până în tavan se vedea marea. Casa 
purta aceleași semne ca toate clădirile oficiale ale partidului. Pe 
pereţi erau fotografii ale marilor conducători și în culori pastel, 
picturi în stil naţional romantic pe care membrii partidului 
păreau să le îndrăgească - păduri și cascade, copii blonzi 
jucându-se în jurul unor utilaje agricole într-o fermă, elani 
trăgând cu ochiul din păduri pe lângă uzinele hidroelectrice. 
Toate etajele erau acoperite cu linoleum. 

Dar mai erau câteva detalii care indicau vechimea casei, la fel 
ca în cazul Nivelului Strategic. Un birou de scris vechi, un scaun 
capitonat în catifea cu ţinte din alamă. Lemn închis la culoare; 
sculpturi masive. Obiecte care fuseseră făcute de mână, și nu în 
fabrici. Oare cât de veche era, în realitate, clădirea aceea? 
Trebuie să fi fost construită cu mult timp înainte să ne alăturăm 
Uniunii, odinioară, pe vremea lui Nour. Scara pe care mă aflam 
arăta de parcă ar fi fost salvată de pe Titanic și când am 
mângâiat balustrada din lemn negru și lucios am simţit un 
sentiment de siguranță, ca și cum Nour era acolo veghind 
asupra mea. Sentimentul ăsta mă surprinse, din moment ce 
Nour nu fusese niciodată genul de mamă-cloșcă. Mai degrabă o 
mamă-dinozaur, genul de mamă care depune oul și apoi pleacă. 

M-am întrebat în clipa aceea ce făceau ea și Siri. Poate că 
luau cina, poate că urmăreau o emisiune la televizor, poate că 
Siri era deja sub pătura cu bule albastre, uitându-se în tavan și 
întrebându-se ce făceam eu. Poate că nu se gândea deloc la 
mine. M-am trezit privind pe fereastră în întuneric, de parcă ar fi 
existat vreo șansă să văd ce făceau, până când mi-am dat 
seama că fereastra era orientată spre cealaltă direcţie, dincolo 
de țărm, spre largul mării. M-am apropiat și mai mult de 

fereastră ca să văd dacă pot distinge ceva în întuneric. 
Respirația mea a lăsat un cerc de abur pe geam; afară era frig, 
iar răcoarea ferestrei m-a făcut să mă cutremur înfiorată. 
Auzeam  vuietul rafalelor de vânt puternice și ferestrele 
zumzăind cu un zgomot surd, ca într-o peșteră. Prin fereastra 
mare se vedea Luna suspendată deasupra orizontului, uriașă și 
galbenă ca într-un desen, lăsând o dâră luminoasă pe suprafaţa 
mării. Nu mai era nimic altceva afară, doar marea. Lucioasă, 
rece, udă, întunecată, adâncă. Nicio altă insulă, nicio altă barcă, 
nimic. 

Deodată, ceva lovi cu viteză geamul chiar sub ochii mei. Am 
tipat și am sărit înapoi, împiedicându-mă, pe urmă am alunecat 
pe treapta din spatele meu, cât pe ce să mă rostogolesc pe 
scări. Am întins mâinile spre balustradă și am prins-o. Nivelul 
adrenalinei care crescuse instantaneu scăzu la fel de rapid, 
imediat ce am înţeles că vreo ramură trebuie să fi lovit geamul. 
Dintr-un copac, probabil; era prea întuneric ca să-mi pot da 
seama. M-am uitat înapoi la fereastră, dar eram deja mult prea 
departe ca să disting vreun detaliu în întunericul de afară. 
Lumina din interior transformase fereastra într-o oglindă și mi- 
am văzut propria reflexie, o făptură speriată și plutind aievea. 
Mi-am cuprins obrajii în palme ca să mă liniștesc și când am 
simţit că deţineam din nou controlul am continuat să cobor. 

e 

Pregătirile pentru cină erau în plină desfășurare când am 
intrat în bucătăria spațioasă. M-am uitat de jur-împrejur și 
aproape că nu-mi credeam ochilor. Nu mai văzusem niciodată 
atâta abundență. Tejghele pline ochi cu mâncare: cărnuri, 
pateuri, colțunași umpluţi, aspic - toate aranjate metodic și cu 
instrucţiuni. Cina serii părea să fie formată din antreuri pe care 
ceilalți tocmai le băgaseră la cuptor învelite în foi mari de hârtie 
de copt. Am observat sigiliul familiar al restaurantului 
parlamentar pe tăvi. Aparent, ei erau cei responsabili de 
aprovizionarea cu mâncare și băutură. M-am întrebat dacă 
genul acela de extravaganţă era menit să menţină vreun soi de 
standard așteptat de candidaţii mai importanţi. Pentru Jon și 
Franziska era ceva perfect normal să ia prânzul și cina în 
restaurante în care cetățenii de rând n-aveau acces. Bineînţeles 
că n-am fost niciodată acolo și, dacă aș fi fost vreodată, sunt 
convinsă că nu m-aș fi bucurat de mâncare, deoarece mi-aș fi 

pierdut toată energia simţindu-mă din altă lume: observată și 
neobservată, deopotrivă. Pe masă era un coș mare cu fructe 
proaspete: banane, ananas, papaya, struguri, fructul pasiunii și 
nuci de cocos. Holbându-mă la nuca de cocos, am înțeles că nici 
măcar nu știam ce gust avea. 

Ceilalţi munceau deja din greu, scoteau și băgau mâncare în 
frigidere și cuptoare, vorbind tot timpul. Am rămas în cadrul ușii 
și, ca de multe alte ori înainte, simţeam că între mine și ceilalţi 
era o folie subţire din plastic. Păreau atât de relaxaţi, atât de 
incredibil de naturali. Mi-a fost greu întotdeauna să petrec timp 
cu alţi oameni și-i invidiam profund pentru faptul că nici măcar 
nu păreau conștienți de ce făceau: erau împreună și se 
comportau firesc, nu se gândeau de ce sau filosofau pe 
marginea acestui subiect. „Dar ce fac? m-am întrebat eu. Ce 
știu despre asta? Poate că sunt ca niște gimnaști, care par 
mereu să facă salturi în aer fără niciun efort, când, în realitate, 
dexteritatea lor ascunde mii de ore de durere, de repetiţii, de 
lacrimi și lipsă de speranţă. Poate că așa este și aici. Însă tot îi 
invidiez”. 

— Roșu sau alb? 

M-am întors și am privit peste umăr. Lângă mine stătea 
colonelul cu braţele pline de sticle cu vin care arătau precum 
recuzita dintr-o piesă de teatru cu pirați. Ba chiar unele dintre 
ele erau prăfuite. 

— Ce cramă minunată au aici! Sunt foarte bine aprovizionați. 
E orice-ți dorești, ba chiar și vinuri franțuzești și italienești! L-am 
întrebat pe Președinte și a spus că ne putem servi. 

Ridică una dintre sticle și o privi cu un soi de uitătură 
drăgăstoasă pe care, de obicei, bărbaţii o rezervă pentru 
nevestele sau poate chiar pentru mașinile lor. 

— Doamne sfinte, vinuri Bordeaux... au trecut ani de când..., 
mormăi el, apoi se uită la mine cu ochii ăia albaștri strălucitori 
care-l făceau să arate ca un băieţandru. Fie vorba între noi, fără 
să jignesc vinurile de la Marea Neagră, dar asta... asta este 
altceva, dă-mi voie să-ţi spun. Pot să te tentez cu Sancerre 
sec... sau poate cu ceva mai tare? 

— Habar n-am despre ce vorbiţi. Roșu e perfect, am răspuns 
eu. 

— Aha! Bine, bine. Și aveţi vreo preferință? Demisec? Dulce? 
Sec? 

— Nu, alegeţi dumneavoastră. Păreţi a fi persoana potrivită 
pentru asta. 

Colonelul zâmbi satisfăcut, se răsuci pe călcâie și se furișă 
înapoi în forfota din bucătărie. Mi s-a părut de treabă. Un gând 
neliniștitor, ţinând cont la ce urma să-l supun. 

Colonelul se întoarse ţinând în mână două pahare cu vin 
ridicol de mari și-mi întinse unul. Deși părea să fie puţin vin pe 
fundul paharului, suspectam că turnase acolo jumătate de sticlă. 

— Vedeţi dacă vă place ăsta! 

Am acceptat paharul și am luat o sorbitură. Am simţit arome 
de fructe, arome lemnoase, ceva abia perceptibil, ceva puternic. 
Era cel mai bun vin pe care-l gustasem vreodată. M-am holbat la 
el uimită și încuviinţând în semn de încântare. 

— Exact cum am crezut. Deci aţi fost în Kyzyl Kum? 

Am întors în mod reflex privirea, așa cum făceam mereu când 
venea vorba despre asta. Colonelul părea să fie o persoană cu 
simț de observaţie, cineva care-și petrecuse întreaga viață 
antrenându-se să ghicească felul de a fi al oamenilor și să 
evalueze ce spun (și ce nu spun). Am încercat să par cât mai 
nonșalantă posibil. 

— Da. 

Colonelul agită vinul din pahar o clipă, apoi continuă pe 
același ton scăzut, ca să nu ne audă cei din jur: 

— Sper că nu vă deranjează că întreb. Chiar sunt interesat. 
Am fost detașat în zonă, înainte de noul secol. 

Știam deja, de pe vremea când lucram cu dosarele personale, 
că aveam ceva în comun cu colonelul, deși nu fusesem pregătită 
ca el să aducă vorba atât de deschis. 

— Inţeleg dacă e un subiect despre care nu vreţi sau poate nu 
puteţi discuta. E genul de lucru despre care este foarte dificil să 
vorbeşti. Sunt foarte puțini cei care înţeleg. 

Tonul lui nu era nici critic, nici acuzator, doar prietenos. 
Amândoi îi urmăream pe cei din bucătărie. L-am văzut pe Henry 
tocând legumele de cealaltă parte a mesei, absorbit de ceea ce 
părea a fi o conversaţie captivantă cu Lotte, în timp ce Franziska 
scoase o tavă din cuptorul strălucitor cu convecţie. Mi-am 
multumit în sinea mea pentru că n-am bătut la ușa lui Henry, 
cruțându-mă de sentimentul stânjenitor pe care l-aș fi avut când 
n-ar fi deschis. Probabil că aș fi făcut din ţânţar armăsar. 

— Mulţumesc, i-am replicat eu simplu colonelului. 

Aveam impresia că ar fi trebuit să spun mai mult, dar nu 
știam ce, așa că am stat acolo, lângă el, tăcută, ţinând în mână 
paharul cu vin. Tăcerea nu era jenantă; ba chiar se simţea 
odihnitoare. În alte circumstanţe, poate că ar fi fost o persoană 
cu care chiar să am ce vorbi. 

— Cum de aţi ajuns aici? l-am întrebat eu. 

Deși nu eram la fel de iscusită ca Henry, tot înțelegeam 
principiul lui de bază - adu cealaltă persoană în centrul discuţiei 
în loc să schimbi subiectul. Oamenilor le place să vorbească 
despre ei, aproape tuturor. 

Colonelul mă privi cu o sprânceană ridicată, amuzat. 

— Sunteţi cumva de părere că arăt un pic prea în vârstă 
pentru genul ăsta de misiune? Că ar trebui să mă pensionez, să 
locuiesc pe Insula Rügen și să mă îngrijesc de artrită? Ei bine, aţi 
putea avea dreptate. Dar știți, e greu pentru cineva care și-a 
petrecut întreaga viaţă dând și executând ordine să refuze 
atunci când cineva îi spune: „Pensionează-te!” Și totuși, 
muncesc. Nu la fel ca înainte, desigur, însă sunt încă în serviciu. 
La birou. De-a lungul anilor am descoperit că poţi avea realizări 
și acolo, nu-i așa? 

— Unde sunteţi detașat acum? 

— La Personal. Din păcate, doar atât vă pot spune. 

— Înţeleg, am zis eu, în mare parte doar ca să nu tac. 

— Chiar înţelegeţi? mă iscodi el, la fel de amuzat, de parcă nu 
prea îi venea să mă creadă. Pare un pic prostesc, în vremurile 
astea, tot misterul ăsta. Firește că sunt unele cazuri în care se 
justifică, dar în mare parte este doar o modalitate a oamenilor 
de a se crede speciali și interesanți. Sau poate că aveţi altă 
părere? continuă colonelul. Sunteţi genul care-și dorește 
ştampila de „confidenţial” pe orice? 

— Este acesta unul dintre acele cazuri? 

— Mai exact ce anume? 

— Unul dintre acele cazuri în care confidenţialitatea este 
justificată. 

Colonelul rămase tăcut pentru o clipă, mângâindu-și bărbia și 
gândindu-se. 

— Da, răspunse el într-un târziu. Da, de data aceasta cred că 
este justificată. 

Înainte să formulez următoarea întrebare, Lotte Colliander se 
apropie de noi și întinse un teanc de farfurii. l-am dat colonelului 
paharul cu vin, ca să le pot lua. 

— Te superi dacă așezi masa? 

Fără să aștepte vreun răspuns, ea adăugă un teanc de 
șerveţele peste grămada de farfurii. Un turn neechilibrat mi se 
bălăngănea în brațe. 

— Unde mâncăm? 

— În salon. Mesele se aranjează chiar acum. 

M-am uitat din nou în bucătărie. Jon von Post și Katja lipseau. 
M-am întrebat dacă era Katja deja în salon, pregătindu-se pentru 
următoarea fază a misiunii noastre. Dacă da, atunci probabil că 
o subestimasem. Am urmat-o pe Lotte. Avea un pas grăbit; era 
îmbrăcată într-o fustă-creion bleumarin și purta niște pantofi 
practici cu tocul scurt. Nici prea înalţi, nici prea joși. Deși era 
destul de scundă și probabil cu doar un an sau doi mai mare 
decât mine, mă simţeam de parcă duceam cărțile pentru o 
profesoară. Era genul de persoană care dădea impresia că se 
născuse adult. Întoarse ușor capul ca și cum îmi auzise 
gândurile și le dezaproba. 

e 

L-am auzit pe Jon von Post chiar înainte să intrăm în salon. 

—... așa că atunci i-am spus că n-avea nicio șansă să 
primească aprobarea. Însă e încăpățânat. Desigur că n-a 
ascultat, deși... 

Lotte bătu la ușă și nu mai așteptă să i se deschidă. Odată 
înăuntru, am rămas amândouă, pur și simplu, în prag. Jon și 
Katja erau în cealaltă parte a camerei, Katja cu spatele la 
perete, iar Jon aplecat peste ea, blocându-i orice cale de 
scăpare. Nu-ţi dădeai seama că stătea atât de aproape, așa că, 
dacă n-ar fi fost expresia de om suferind a Katjei și cât de 
ușurată păru să ne vadă intrând, nici n-am fi observat. 

— Minunat, avem farfurii! 

Jon nu părea nici pe departe la fel de stânjenit precum Katja. 
De fapt, părea mulţumit. În mod clar n-avea nicio problemă cu 
faptul că stătea mult prea aproape de o femeie care nu-și dorea 
asta. Nimic nou sub soare. 

N-am reușit să-i văd fața lui Lotte, dar își îndreptă spatele și 
lăsă să-i scape un oftat greu, de parcă văzuse astfel de scene de 
mult prea multe ori. Și sunt convinsă că așa era. Centre de 

conferință, cine, baruri cu băuturi alcoolice. Bărbaţi din ce în ce 
mai beţi cu portofele groase și diverse privilegii, bând pahare cu 
votcă unul după altul și devenind din ce în ce mai haotici și 
indiscreţi. Pe urmă cuprinși de o dorinţă arzătoare de a avea și 
de a lua, mai înclinați ca oricând să dea vina atât pe femeile 
care spun „da”, cât și pe cele care spun „nu”. Ea o cerea. „A 
naibii curvă care-o face pe pudica!” În ciuda tuturor proiectelor 
de egalitate și a documentelor de politică a statului în privinţa 
tratamentului binevoitor, era mereu la lucru. 

— Nu vrem să întrerupem nimic, doar am venit să așezăm 
masa. 

Lotte păși hotărâtă, luă o față de masă care era împăturită pe 
tăblia strălucitoare din lemn de jacaranda și începu s-o scuture. 
Katja profită de moment, se furișă pe lângă Jon, apucă de 
celălalt capăt al feţei de masă și o ajută pe Lotte s-o întindă pe 
masă. Am intrat în cameră și cu un oarecare efort am pus 
grămada de farfurii pe o măsuţă mică de servit. Jon rămase 
lângă perete, bălăngănindu-se pe picioare cu un pahar în mână. 
Nici măcar nu-i trecu prin minte să ajute. 

Katja aruncă o privire scurtă către mine, ca să vadă dacă ne 
aflam pe aceeași lungime de undă, apoi întrebă cu glas tare: 

— Știe cineva unde sunt paharele de vin? N-am găsit aici 
decât paharele mici de vin de Porto. 

Lotte, care părea să fie genul de persoană despre care ziceai 
că era patologic programată să preia frâiele oricărei situații, 
mușcă momeala imediat și răspunse: 

— Știu eu unde sunt, în bucătărie. Să mergem să le luăm. 
Haide, mă poţi ajuta să le aduc. 

Îi aruncă lui Jon o privire impunătoare și în final păru să se 
prindă că se aștepta de la el să dea o mână de ajutor. Am făcut 
câţiva pași în urma lor și am închis încet ușa de la salon imediat 
ce plecară. M-am întors către Katja. 

— Ai paharele? Am sticluța aici. Va trebui s-o faci tu, îmi șopti 
ea. 

e 

Secretarul scoase o sticlută transparentă și mi-o dădu. În 
lumina galbenă a Nivelului Strategic, lichidul părea tot galben. 

— E un sedativ. N-are gust, n-are culoare și e nevoie doar de 
o picătură ca să inducă somnolență. Are avantajul că-și face 
complet efectul după câteva ore. 

Se uită la Katja de parcă vru să i se confirme că înțelesese 
corect efectele medicale și apoi se întoarse din nou către mine. 

— Așa că e mai bine să aveți grijă de paharele voastre. 

— O să-l punem în paharele cu vin de Porto, ne lămuri Katja. 
După ce o să servească vreo două pahare la cină, n-o să-și dea 
seama că au băut un somnifer. 

— Bine, spuse secretarul, deci tot ce trebuie să faci este să 
pui câte o picătură în fiecare pahar fără să observe nimeni. N-o 
să-i amețească de tot, desigur, nici nu vrem asta, pentru că ar 
trezi suspiciuni, însă va ușura un pic lucrurile atunci când va 
trebui... Ei bine, fă ce ai de făcut. Și nu uita - două picături în 
paharul martorului principal. 

e 

Când rămase doar paharul colonelului, am auzit pași 
apropiindu-se și niște voci. 

— Grăbește-te, grăbește-te! sâsâi Katja în timp ce turnam 
doza dublă, cu foarte mare atenţie: picături minuscule, care nu 
puteau fi văzute pe fundul paharului. 

Am închis sticluța și am vârât-o în sutien. Katja se holba la 
ușă. Păruse atât de calmă și de stăpână pe ea mai devreme, dar 
în acel moment se panicase și nu puteam să nu mă întreb câtă 
muncă de teren avea, de fapt, la activ. 

— Nu mai afișa faţa aia vinovată și începe să aranjezi masa, i- 
am sâsâit eu printre dinţi în timp ce-i înmânam toate 
cartonașele cu nume pe care trebuia să le pună pe fiecare loc, 
în afară de cel așezat în dreptul locului meu și cel de lângă 
mine. 

Apoi am mers să iau teancul de farfurii de pe măsuţa de servit 
și abia le ridicasem, când ceilalţi intrară pe ușă. Colonelul și 
Franziska fură primii, iar Henry îi urmă. Se opri în cadrul ușii 
pentru o clipă și se uită de jur-împrejur. 

— Ai nevoie de ajutor? 

— Poţi să iei câteva din astea, am zis eu, făcând semn cu 
capul spre farfuriile din braţe. 

Se apropie de mine și ridică jumătate din teanc. 

— În stilul Anna Francis, trebuia să le iei pe toate în același 
timp, spuse el încet, rânjind. 

— Ce spirit de observaţie ai, să faci o analiză atât de profundă 
a personalităţii mele când m-ai cunoscut cu doar câteva ore în 
urmă, am replicat eu la fel de încet. 

Zâmbi din nou și pe urmă întrebă pe un ton normal: 

— Cum vrei să le așez pe masă? 

— Una mare și una mică pentru fiecare mesean. Sunt 
convinsă că te vei descurca. 

Henry consimțţi și începu să așeze farfuriile, începând dintr-un 
capăt al mesei. Am făcut și eu la fel, dar din celălalt capăt. Mi-au 
atras atenţia mâinile lui aranjând farfuriile. Avea o anumită 
precizie în mișcări, ca și cum făcea economie de energie. Mi-am 
luat privirea de la el și m-am concentrat pe treaba mea. 

Când eram mică, Nour îmi zicea „domnișoara Cioburi”, pentru 
că spărgeam foarte des farfurii și pahare. Mă sfătuia mereu să 
strâng după mine când spărgeam ceva. „Trebuie să înveţi preţul 
lucrurilor”, îi plăcea ei să spună. Insă de data asta, nu scăpasem 
nimic. Henry și cu mine ne învârteam unul în jurul celuilalt cu 
farfuriile mari și mici și apoi cu șervețelele, cuțitele, furculiţele și 
alte tacâmuri, și paharele de vin (pe care le aduseseră Jon și 
Lotte), fără să vorbim; parcă era o coregrafie tăcută și 
armonioasă felul în care ne mișcăm amândoi în tandem de jur- 
împrejurul mesei. Au fost aduse mâncarea și băutura și, în final, 
se puteau așeza cu toții la locurile lor. 

e 

Eram adunaţi în jurul mesei. Un grup neobișnuit care începuse 
să dea din mână în mână apetitivele. Mezelicuri, tartine, făcute 
din ingrediente apetisante și greu de identificat. O salată 
roșiatică, alta verzuie; un soi de frunză, un cub de carne 
afumată, o bucată de pește alb. Era versiunea de apetitiv 
specific tradiţiei „șapte feluri de prăjituri”. Colonelul, pe care-l 
așezasem lângă mine, îmi dădea la mână fiecare platou, iar eu i- 
| pasam lui Henry, care stătea în faţa mea. Lângă el erau Lotte și 
Franziska - și când m-am uitat la farfuria ei, mi-am dat seama 
că nu luase, desigur, câte un fel din fiecare, ci își selectase două 
bucățele microscopice pe care le plimba de colo colo prin 
farfurie. N-o puteam blama. Nu erau prea multe femei care să 
reușească să rămână în televiziune atâţia ani, chiar decenii la 
rând. Cele mai multe erau înlocuite cu câte un tânăr talent când 
aveau vreo cincizeci de ani. Femei care nu făceau atâtea nazuri 
și care costau foarte puţin. Care erau mult mai plăcute. Faptul 
că ministrul Informaţiei era cumnatul ei trebuie să-i fi fost de 
folos, în mod sigur; de fapt, o și auzisem intrând în detalii 

despre asta. Relaţiile înseamnă putere și dacă le ai, îţi poţi 
permite să ceri. Dar fără să te îngrași, se pare. 

Franziska observă că mă uitam la farfuria ei și-și aţinti ochii 
asupra farfuriei mele pline. 

— Vai, chiar ţi-e foame! 

Puteai mărunți hârtie în colțurile gurii ei, atât de tăios îi era 
zâmbetul. Am vrut să răspund ceva, s-o scrutez aspru, să-i dau 
de înțeles că știam că încerca să mă intimideze, însă am 
conștientizat imediat că nu merita efortul. Aveam să petrec doar 
o noapte cu ea. Așa că am ales să-mi văd de mâncarea mea. 
Dar mă deranja că avea să rămână cu ideea că mi-a închis gura 
și că m-a făcut de rușine. 

e 

Secretarul îşi întoarse privirea către mine. 

— Sarcina ta este să îmbeţi martorul. 

M-am uitat la el și am așteptat explicațiile. 

— Martorul, adică persoana pe care Katja o va trezi când vei fi 
„moartă”. Care va confirma că „ai murit”. Asigură-te că stai 
lângă ea la cină. Nu știi cine va fi încă, însă va fi persoana căreia 
fi va fi desemnată camera de la parter. 

Secretarul arătă către schița etajului, întinsă pe masă. 

— Vom bloca unele camere de la etaj, o să dăm vina pe niște 
tevi de apă, deci una dintre persoane va trebui să doarmă la 
parter, ceea ce în mod logic o va transforma în persoana pe 
care doctorul o va trezi când te va „găsi. 

— Și sarcina mea este s-o îmbăt la cină. 

— Da. La urma urmelor, nu vrem să fie prea receptivă atunci 
când va trebui să vadă și să mute un cadavru viu. 

— Așadar, vom droga și îmbăta persoana? 

Secretarul tuguie buzele ca răspuns la tonul meu 
dezaprobator 

— Ei bine, în astfel de situații e mai bine să-ți iei măsuri de 
siguranță decât să regreti. Cu cât va bea mai mult, cu atât 
efectul drogului se va intensifica. Și dacă martorul va fi mahmur 
când se va trezi, cu atât mai bine. Plus că nu va fi o misiune 
grea. E alcoolic. 


— Mai doriţi niște vin? 
N-am așteptat să-mi răspundă, ci, pur și simplu, am luat sticla 
și am umplut paharul colonelului. 

— Mulţumesc, mulțumesc! 

Își duse imediat paharul la gură și luă o ditamai înghiţitura. M- 
am uitat rapid în jur, la paharele celorlalți; cu siguranţă, 
colonelul își dădu pe gât băutura cu mult înaintea altora. Cei 
mai mulţi oameni terminară primele trei pahare cumva 
organizat, ca un grup, adică beau cam cu aceeași viteză ca 
vecinii lor de masă. După câteva pahare, imediat ce s-au amețit 
și nu mai sunt stăpâni pe reacţiile lor, dispare și tendința asta. E 
neobișnuit să vezi oameni precum colonelul, care beau mai 
repede decât ceilalţi chiar de la început. Doar dacă n-au o 
problemă cu băutura. 

e 

La masă, începuse o discuţie oarecum ciudată. Toţi 
participanţii erau unici, interesanţți, competenţi, obișnuiți să fie 
sufletul petrecerii. Și-n plus, erau toţi într-o competiţie pentru 
același post. Și chiar dacă nu știau pentru ce fel de poziţie se 
pregăteau, se pare că era atât de dorită, încât toţi considerau că 
merita să participe câteva zile la o misiune pe o insulă uitată de 
lume dincolo de arhipelag. Deocamdată, cel puţin, toţi ascultau 
de Președinte și nu discutau despre sarcinile lor. Am presupus 
că nu voiau să-și distrugă șansele bârfind. Jon și Franziska 
găsiseră un soi de metodă conversaţională în care făceau cu 
rândul vorbind despre propriile persoane. Imediat ce unul din ei 
se oprea să tragă o gură de aer, începea celălalt. Conversaţia 
era încâlcită, din moment ce niciunul din ei nu asculta ce spunea 
celălalt. l-am auzit făcând referire neîncetat la diferite celebrităţi 
din politică și afaceri și spunându-le pe numele mic. Și ca atare 
și ei se simțeau niște VIP-uri care încercau, se pare, să se 
impresioneze unul pe altul. Katja stătea la un capăt al mesei, 
între ei, ascultând. În puţinele dăţi în care voia să intre în 
conversaţie și să aibă și ea un cuvânt de spus, era repede 
redusă la tăcere. 

e 

La capătul nostru de masă, Henry era cel care preluase în 
mod vizibil comanda, în stilul lui obișnuit, făcându-i pe alţii să 
vorbească. Din felul în care punea alternativ întrebări colonelului 
și-i umplea paharul, suspectam că și el știa de slăbiciunea lui și 
se străduia s-o exploateze, la fel cum făceam și eu. Pe de-o 
parte, era bine, deoarece însemna că puteam să mă relaxez și 
să-l las pe el să facă treaba; însă pe de altă parte, mă întrebam 

ce motiv ar avea Henry să încerce să-l îmbete pe colonel. Poate 
că era firea lui competitivă; poate că voia să-și sporească 
șansele de a primi slujba scoţțându-l pe colonel din joc sau 
măcar punându-l într-o lumină proastă. Lotte mai intervenea 
uneori în conversaţie, dar ulterior renunţă să mai iasă în 
evidență. Pe urmă deveni din ce în ce mai interesată de noi. La 
un moment dat, se întoarse direct către mine și mă întrebă: 

— Și ce faci acum, că te-ai întors acasă? 

Am ezitat înainte să răspund. 

— M-am întors la slujba mea. 

Lotte păru uimită. 

— Surprinzător! Mă gândeam că ai primit vreo funcţie de 
conducere, după toată agitația din jurul tău. 

Nu știu dacă-mi observase reacţia, deoarece adăugă cu 
același aer prietenesc, de parcă ar fi vrut să înlăture tensiunea 
din tonul ei prefăcut: 

— Se pare că ai făcut o treabă minunată. Dificilă. Trebuie să fi 
fost incredibil de solicitant să muncești într-un asemenea loc. 

Am bâiguit ceva în semn de aprobatoare și am continuat să 
mănânc. 

— Bine măcar că n-ai o familie pentru care să-ţi faci griji. 
Soţul și copiii mei nu m-ar lăsa niciodată să plec într-un 
asemenea loc. 

— Am o fiică, am precizat eu neputându-mă abţine și am 
regretat imediat. 

Lotte păru uimită și de data asta. 

— Oh, câţi ani are? 

— Nouă. 

— A, înțeleg. Bine. A fost cu tine? Nu, n-are cum să fi fost, nu-i 
așa? 

— A stat cu mama cât am fost plecată. 

Lotte părea să aștepte să spun mai multe. Rotiţele din minte 
se învârteau și mă gândeam ce să zic înainte de a lăsa timp 
pentru invitaţii la alte explicaţii și mai dureroase. 

— Câţi copii ai? interveni Henry salvându-mă. 

M-am întrebat dacă citise panica în ochii mei. Lotte se 
întoarse spre el. 

— Păi, sunt mari acum și nu mai au nevoie tot timpul de 
întreaga mea atenţie, așa că din acest motiv am luat în 

considerare postul acesta de la bun început, da, au doisprezece 
și paisprezece ani, băieţi, unul... 

A tot sporovăit despre antrenamentele de hochei și despre 
cât de bune erau unele școli. Nici nu îndrăzneam să mă uit la 
Henry; mă concentram asupra lui Lotte și în cele din urmă am 
reușit să strecor o întrebare care o făcu să continue să 
vorbească despre ea, iar conversaţia alunecă încet spre o zonă 
mai sigură. 

e 

Când m-am decis să-i spun lui Nour că eram însărcinată, am 
făcut în așa fel încât să amân cât mai mult cu putință vestea, 
până când ar fi fost mult prea târziu ca să mai pot face avort. 
Probabil deoarece știam că asta mi-ar fi sugerat și am avut 
dreptate. Eram în bucătăria ei, era duminică. Nour a părut 
surprinsă când o anunțasem mai înainte că voiam s-o vizitez și, 
fără să mă întrebe motivul, mi-a spus doar că eram bine-venită. 
Când am ajuns acolo, se deranjase să pună cafea pe masa din 
bucătărie și un fel de chifle uscate, pe care cred că le avea prin 
dulap de luni bune. Mă întrebam de unde le avea, mai ales că, 
din câte știam, Nour nu primea prea multe vizite. Părea puțin 
probabil să le fi cumpărat ea și cu atât mai puțin să le fi făcut în 
casă. 

M-am gândit să-i ofer informaţiile și răspunsurile potrivite la 
toate întrebările printr-o singură formulare elegantă, în așa fel 
încât să-i dau explicația pe care deja o alesesem. 

— Am aflat că sunt însărcinată și, din moment ce e prea târziu 
să fac avort, voi păstra copilul. 

Trebuia s-o fi convins și totuși n-a fost așa, pentru că Nour nu 
spuse nimic. Apoi își scoase pachetul nelipsit de ţigări de foi 
maronii Cigarillos, se întinse după chibriturile de pe masă, pufăi 
până se aprinse ţigara, trase un fum adânc, îl suflă și se uită 
gânditoare la norul de fum. 

— Pe bune, fumezi acum? 

— E bucătăria mea, iar tu te afli aici pentru că așa vrei, 
răspunse Nour ridicându-se să ia o scrumieră. 

Se întoarse, se așeză și continuă să mă privească iscoditoare. 

— In a câta săptămână ești? 

— A nouăsprezecea. Deci, după cum știi, e prea târziu să-l 
dau afară. 

— Și dacă ţi-aș spune că nu e prea târziu? 

— Cum adică? 

Am simţit o transpiraţie rece pe șira spinării. Mirosul de cafea 
amestecat cu cel de ţigară îmi făceau greață. 

— Se poate să știu pe cineva care să rezolve problema. 
Înainte se puteau face avorturi până la cinci luni și jumătate, știi, 
dacă erau circumstanţe atenuante. Viol sau boală sau nebunie. 
Dacă mama era considerată ca fiind nepotrivită. Genul ăsta de 
lucruri. 

Greaţa devenea din ce în ce mai acută; simţeam un gust acru 
în gură și inima îmi bătea nebunește în piept. 

— Deci asta-i părerea ta? Că sunt o mamă nepotrivită și ar 
trebui să-l dau afară? 

— Spun doar că nu e simplu să fii o mamă singură. 

Tonul lui Nour era puternic și tăios. Se aplecă peste masă. 

— Chiar îţi dorești copilul ăsta, Anna? Vrei să fii ca mine? De 
una singură cu un copil care te va împiedica să muncești, să... 

Se opri brusc. Îmi ardeau obrajii. Era de parcă m-ar fi plesnit. 
M-am ridicat, cu picioarele tremurând și m-am clătinat puţin. Nu 
era tocmai genul de moment decisiv pe care mi-l dorisem. Nour 
refuza să mă privească în ochi și se uita încăpăţânată pe 
fereastră. 

— Spun doar că nu-i chiar atât de ușor, adăugă ea în cele din 
urmă. 

— Nour, îmi pare teribil de rău că ţi-am distrus viața 
încântătoare și cariera prin faptul că m-am născut și-mi cer 
scuze din suflet... 

Vocea îmi era falsă și auzeam clar cât de ridicol suna ce 
spuneam, însă nu-mi păsa. 

— Dar copilul ăsta este al meu și nu voi face avort. Voi avea 
grijă de el și-l voi iubi. Doar pentru că se pare că a fost atât de 
al naibii de greu pentru tine nu înseamnă că o să fie greu și 
pentru mine. Îl voi păstra și va trebui să accepţi asta. 

Continuă să privească pe fereastră, țuguindu-și buzele ușor 
deranjată și apoi rosti pe un ton caustic: 

— Păi, atunci mă văd nevoită să-ți spun: Felicitări și mult 
noroc! Ne vedem când ai să vii dărâmată. Deoarece așa va fi. 
Fără doar și poate. 

Mi-am tras puloverul de pe spătarul scaunului pe care 
stătusem, oarecum tulburată, însă înainte să plec m-am aplecat 
peste masă. 

— Ştii care-i partea ironică, Nour? Că tu îmi dai sfaturi despre 
a fi părinte. Dacă aș fi în locul tău, aș ţine gura închisă. 

Am ieșit în hol, cu capul sus, apoi m-am aplecat să-mi leg 
șireturile de la pantofi cu mâinile tremurându-mi de furie. Imi 
era deja greu să mă aplec, deși abia dacă mi se vedea burta. Pe 
urmă mi-am tras repede jacheta și am ieșit pe ușă, coborând pe 
scări. Ştiam că-mi voi petrece următoarele zile, săptămâni, luni 
derulând conversaţia asta în minte, că voi regreta fiecare cuvânt 
de o mie de ori, că-mi voi dori să le retrag; că urma să mă 
blestem deoarece n-am zis altceva sau fiindcă am deschis gura, 
dar în momentul acela eram foarte furioasă și parcă pluteam pe 
stradă. Mă simţeam de parcă mă eliberasem. 

N-am mai văzut-o pe Nour decât atunci când s-a născut Siri, 
când a apărut la maternitate cu rochia aceea gigantică roz cu 
alb, din dantelă, care arăta ca un profiterol. Atunci s-a deschis 
un nou capitol. 

e 

Mâncarea era adusă și servită, din ce în ce mai multe sticle 
erau deschise și trecute de la unul la altul. Brânză și desert. Și 
mai mult vin. Mesenii se împărţiseră în mai multe grupuri mici. 
Franziska schimbă locul cu Katja și faimoasa gazdă de emisiuni 
TV și Jon erau absorbiți într-o conversaţie care părea mai mult a 
preludiu. Franziska râdea cu capul pe spate, pipăindu-și 
clavicula; Jon stătea cu picioarele desfăcute și aplecându-se 
către ea, ca și cum urma să-și îngroape faţa în decolteul ei în 
orice clipă. Katja iniţie o conversaţie cu Lotte; părea să le 
intereseze pe amândouă, ceva despre schi fond. Zumzetul 
conversațţiilor deveni din ce în ce mai puternic în jurul mesei. 
Mai toţi se ameţiseră, inclusiv eu, așa cum descoperisem spre 
groaza mea. Când Katja servi paharele mici cu vin de Porto, 
niciunul dintre meseni nu refuză și nu observă că nici eu, nici ea 
nu ne-am atins de paharele noastre. Era aproximativ zece seara, 
ceea ce însemna că „moartea” mea iminentă avea să survină 
peste cinci ore. 

L-am surprins pe Henry scrutându-mă în unele momente pe 
parcursul cinei, fără să-și întoarcă privirea când m-am uitat la el. 
Și când câţiva dintre cei de la masă începură să se ridice, sări 
deodată în picioare, înconjură masa și-mi puse o mână pe umăr. 

— Te pot servi cu ceva? Whisky, brandy, vin? 

— Mi-ar plăcea un pahar mare cu apă. 

Mă întrebam dacă Henry avea să procedeze așa cum obișnuia 
să facă la acele puţine petreceri de serviciu la care fusese în anii 
trecuţi: să le mulţumească tuturor și să dispară. Însă se întoarse 
cu paharul și se așeză din nou pe locul din fața mea. Degetele ni 
s-au atins când îmi dădu paharul; m-am întrebat dacă o fi fost 
doar un accident. După o vreme, i-am simţit piciorul frecându-se 
de al meu. M-am uitat la el; îl asculta pe colonel cu atenție, 
făcându-se că nu mă observă chiar când își mută piciorul ușor 
între picioarele mele, până când genunchii ni s-au atins. Faţa de 
masă era destul de lungă la capătul unde stăteam noi, așa că 
nimeni nu putea să vadă ce se petrecea. Am strâns ușor 
genunchii în jurul genunchilor lui; strânse și el drept răspuns. 

Deci așa era. Nu era doar în mintea mea, tot ce se întâmplase 
cu mine se întâmplase și cu el. Aveam deopotrivă un sentiment 
de eliberare și de tristețe. Nici că putea fi mai prost momentul. 
Când colonelul făcu o pauză în conversaţie, Henry se aplecă 
spre mine. Avea ochii mari și pupilele dilatate. 

— Știi cumva dacă mai există vreo altă cale de a acosta o 
barcă într-o altă parte a insulei? 

— N-am nici cea mai vagă idee, am minţit eu. De ce? 

— Acum că vântul s-a întețit, ar fi o idee bună să știm dacă 
mai există vreun loc în afară de debarcader unde să acosteze 
barca și să ne ia. 

M-am uitat la el confuză, până când i-am înțeles apropoul. 

— Poate că ar trebui să mergem să vedem. 

Henry afișă o expresie de parcă asta ar fi fost o idee nouă 
pentru el și am înţeles încă o dată cât de bine se pricepea la 
disimulat. 

— Isteaţă idee! Mergem la o plimbare? 

Ne-am ridicat în același timp. 

— Vă duceţi deja la culcare? 

Colonelul părea dezamăgit. Alcoolul și poate chiar și drogul 
din paharul de vin de Porto pe care-l golise începuseră să-l 
afecteze serios. În locul persoanei atente pe care o cunoscusem 
mai devreme în acea zi era un om bătrân cherchelit și absorbit 
de propria persoană, care tot povestea cu aventurile lui. 
Secretarul avusese dreptate - colonelul era alcoolic și golea și 
umplea paharul din ce în ce mai iute. 

— Mergem doar să vedem cât de puternic este vântul. Ne 
întoarcem imediat! 

Colonelul se dădu în spate cu scaunul și mi-a fost teamă că se 
va oferi să ne însoțească, dar Henry îl asigură că nu era nevoie 
să se ridice și-i zise: 

— Între timp, ce-ar fi să vizitaţi crama? Am auzit că știți foarte 
multe despre vinurile vechi și despre struguri și alte asemenea. 
Anna mi-a spus că dumneavoastră trebuie să vă mulţumim 
pentru vinul fantastic pe care l-am băut la cină. 

Colonelul se simţi flatat și promise că va încerca să aleagă 
câteva sticle pentru masă până când ne vom întoarce noi și, 
înainte să turuie în continuare, am reușit să ieșim din cameră. 

e 

Henry îmi luă jacheta din cuierul de pe hol și mi-o întinse. Ne- 
am îmbrăcat în liniște și am deschis ușa mare de la intrare. 
Afară, vântul era aspru. Deși nu era un bărbat masiv, el împinse 
ușa cu umărul și reuși s-o deschidă. Am mers unul lângă altul, 
până la plaja din spatele casei, în tăcere. Vântul năprasnic se 
pare că ne împiedica să flirtăm. Henry își ţinea mâinile vârâte 
adânc în buzunarele de la haină și mă întrebam dacă nu cumva 
regreta propunerea făcută sau dacă, pur și simplu, fusese doar 
un gest spontan; poate că am înţeles greșit, la urma urmelor. 

Ne-am oprit când am ajuns la țărm. Henry privi de jur- 
împrejur. 

— Nicio șansă să acostezi aici cu vântul ăsta, spuse el după 
un moment. Uită-te la stâncile alea din larg. Și dacă o ţine așa, 
barca n-o să poată acosta nici în partea cealaltă, chiar dacă-i 
mai adăpostit acolo. Dacă se iscă furtuni, vom fi complet izolaţi. 

Aproape că uitasem motivul pentru care eram afară, deoarece 
am presupus că era doar un pretext, însă aspectul acela mi-a 
atras atenţia. Se întoarse și mă privi. 

— Se iscă furtuna. Uită-te la nori! Uită-te cât de repede se 
mișcă! 

Nori mari și cenușii goneau prin faţa Lunii, incredibil de 
repede, ca într-o animaţie. M-am uitat la Henry. Feţele noastre 
erau apropiate. Privirea lui era ca fumul într-un glob de cristal. 
Nu-mi puteam lua ochii de la el și nici nu mă puteam apropia 
mai mult. 

— Ce facem, de fapt, aici? șopti el. 

— Ce vrei de la mine? am șoptit eu drept răspuns. 

Deodată, Henry rupse vraja. 

— Păi, poate că ar fi mai bine să ne înapoiem, zise el tăios, 
apoi se întoarse și porni către casă. 

Îmi târșâiam picioarele în urma lui. Cu fiecare secundă care 
trecea, mă simţeam din ce în ce mai proastă, păcălită, expusă, 
demascată. Lăsasem garda jos, m-am arătat slabă; acţiunile 
mele erau la fel de prostești și de stânjenitoare ca ale unui 
amator fără pic de experienţă în misiunile strict secrete. M-am 
purtat ca o adolescentă îndrăgostită, exact la fel de ciudat cum 
îmi era teamă că mă voi purta în compania lui. Știam partea 
asta a sinelui meu ameţit de băutură, o parte din mine care 
putea să rămână fixată pe o nedreptate, pe o vorbă, pe o jignire 
și apoi să le analizeze ore în șir - și uram asta. Simţeam un nod 
în stomac și aproape că mi-au dat lacrimile. 

Chiar când eram pe cale să deschid gura și să-i spun ceva, mă 
trase de braţ și mă târî cu brutalitate după marginea unei 
stânci, îmi puse mâna la gură ușor și șopti „ssstt!”, pe urmă 
arătă către Lotte, care cobora panta. Se opri și rămase acolo, 
după colţul casei, destul de aproape de locul în care ne aflam 
noi. Spre marea mea surpriză, își deschise geanta și scoase un 
telefon cu conexiune prin satelit, mare și diform, care părea să 
fie funcţional. Formă și am auzit-o salutând persoana de la 
capătul liniei. M-am concentrat ca să aud ce spunea, însă era 
mult prea departe și vântul șuiera prea tare. 

Henry stătea aproape, în spatele meu. Îi simțeam respiraţia. 
Se lipi de mine și mă sărută pe gât. M-a invadat brusc o emoție 
puternică și mi-am dat seama că nu-mi păsa de nimic altceva, 
că voiam în continuare atingerile lui. 

Am auzit-o pe Lotte încheind conversaţia și dispărând înapoi 
în casă. Am rămas în brațele lui Henry, nemișcată, de parcă 
eram la o vânătoare și aș fi văzut deodată o căprioară. 

— Haide! spuse el. Nu putem rămâne aici. 

e 

Corpul lui era un pic mai zvelt decât îmi imaginasem. Faţa îi 
era ușor rotundă și probabil că din acest motiv mă așteptam să 
aibă corpul tipic al unui bărbat de vârstă mijlocie care făcea 
muncă de birou, puţin grăsuţ și cu o burtică rotunjoară. Dar în 
timp ce bâjbâiam în întunericul albăstrui al camerei lui, mi-am 
dat seama că era mai degrabă sfrijit. Pieptul lui era plat și 
claviculele erau mult ieșite în afară; mi-am trecut degetele 
peste stern. Trupul lui, care fusese atât de greu de imaginat, 

deveni real sub mâinile mele. Să-l văd atât de aproape, fiecare 
fir de păr, fiecare unghi, era ca o rază de lumină care-mi bătea 
în ochi, așa că i-am închis. Mâinile lui se mișcau pe trupul meu 
de parcă ar fi citit ceva scris în alfabetul Braille, înregistrând 
linia care era marginea omoplatului, protuberanţele verticale ale 
coloanei vertebrale, rotunjimile tari ale șoldurilor. Când eram 
mică, aveam o „carte magică de colorat”, cu pagini albe, însă 
când dădeai cu pensula udă pe ele, apăreau forme, culori și 
flori. Așa simțeam când Henry își mișca mâinile pe trupul meu, 
ca și cum fiecare parte atinsă din mine revenea la viaţă ca sub 
un indigo. 

N-am ţipat când am avut orgasm și nici el, deoarece nu era 
genul de partidă de sex în care să exagerezi. Și nici nu fusese 
cea mai bună partidă pe care o avusesem. 

e 

După aceea, în timp ce stăteam întinși pe spate unul lângă 
altul în pat, mi-a trecut distrat degetul pe obraz. Camera era 
întunecată, însă draperiile de la ferestre nu erau trase, iar norii 
încă se vedeau cum treceau grăbiţi și neobosiţi prin dreptul 
Lunii, pe cerul nopţii. 

— La ce te gândești, Anna? murmură el, aproape pentru sine. 

— La trădare, am răspuns eu. 

Își întoarse faţa adormită către mine. 

— Trădare. Știu cum e. 

M-am holbat în tavan și am studiat micile crăpături; ieșeau în 
evidență în lumina palidă a Lunii ca niște vase de sânge. 
Gândurile m-au năpădit, repede și copleșitor. Puteam simţi 
gustul de fier pe limbă, aroma trădării, a sentimentului de a fi 
înșelat, a eșecului, a unei decizii greșite. Nu-mi puteam îngădui 
să mă gândesc la asta, știam că nu-mi făcea bine. Dar gândurile 
mele pluteau după vrerea lor și deodată mă aflam din nou în 
cortul rece din tabără. Eram cuprinsă de dorinţa subită de a-i 
spune totul despre Kyzyl Kum și ce se întâmplase acolo cu 
adevărat la sfârșit, totul despre misiune, totul despre trădarea 
pe care urma s-o comit și pe care, cumva, deja o săvârșisem. 

Henry îmi mângâie din nou obrazul cu dosul degetului. 

— Incearcă să dormi, spuse el, și apoi mă sărută pe obraz, se 
întoarse cu spatele la mine, își trase pătura pe cap și rămase 
nemișcat. 

Am continuat să mă holbez la tavan, ascultându-i ritmul 
respirației: lung, uniform și adânc. Se auzea un horcăit surd de 
fiecare dată când trăgea aer, așa că am mai rămas un pic, doar 
ca să fiu mai aproape de el câteva momente. Apoi m-am ridicat, 
am tras hainele pe mine, m-am furișat din camera întunecată în 
picioarele goale, am apăsat clanţa ușii și m-am strecurat cu grijă 
afară ca să fiu „ucisă”. 

e 

Odată ajunsă în bucătărie, Katja era deja acolo. Se plimba 
enervată de colo-colo. 

— Trage ușa și încui-o! Am crezut că nu mai vii. 

Katja îngenunche pe podea. Era îmbrăcată într-un costum de 
balet și, cât căută prin geanta ei, am observat pe spate logoul 
Teatrului Mariinsky, care vreme de două secole a încântat lumea 
cu cântăreţi celebri de operă și balerini de legendă. Asta explica 
postura ei dreaptă, însă am presupus că trebuie să fi fost foarte 
tânără când a renunţat, înainte să se fi rănit, pentru că părea să 
se miște fără urmă de durere sau rigiditate chiar și în acel 
moment, în mijlocul noptii. 

— Când ai renunţat la dans? am întrebat eu, mai mult să mă 
aflu în treabă. 

— Chiar vrei să discutăm nimicuri acum? șușoti Katja încet. 

M-am așezat pe podea lângă ea și am tăcut în timp ce 
scotocea în geantă. Seringi, canule, sticluțe mici cu etichete, 
comprese - le aranjă pe toate în linii drepte și uniforme pe un 
prosopel, despre care bănuiam că era verde ca de spital, 
deoarece era greu să-mi dau seama de culoare în întuneric. M- 
am uitat la instrumente și m-am cutremurat. 

— Intinde-te pe spate! șopti Katja. 

_ M-am conformat. Și apoi a început. Katja luă o tușieră ciudată. 
Işi trase o pereche de mănuși din vinil și presă degetele în 
tușieră pe rând. Pe urmă mă apucă de gât și strânse ușor, 
lăsând unghiile să pătrundă un pic mai adânc în carne. 

— Mișcă-ţi capul un pic, altfel n-or să rămână urme credibile. 

Am făcut cum mi-a cerut și ea mă strângea în continuare cu 
blândeţe, dar și cu fermitate. Când termină, scoase lanterna și- 
mi lumină gâtul, după aceea încuviință mulțumită. 

— Arată bine, spuse ea. 

Din reflex, eram cât pe ce să-i mulțumesc, însă m-am oprit și 
am rămas acolo în liniște, în timp ce Katja mânuia diferite 
seringi. Se aplecă peste mine. 

— O să-ţi fac o injecție în vârful limbii, ca să pară că, într- 
adevăr, ai fost strangulată, doar pentru eventualitatea în care se 
uită careva în gura ta. Căile respiratorii vor rămâne deschise, ca 
să poți respira. 

Am consimţit. 

— Eşti pregătită? mă întrebă Katja și, fără să aștepte 
răspunsul meu, mă apucă ferm de cap. Deschide gura și scoate 
limba! 

M-am conformat. Dar chiar când era să mă înțepe, am 
întrebat îngrijorată: 

— Katja? Eşti sigură că o să funcţioneze? 

— Desigur. Sunt medic, poţi să ai încredere în mine, răspunse 
ea, privindu-mă nedumerită. 

Se aplecă din nou să mă înțepe, însă am ridicat mâna și am 
pus-o pe braţul ei. 

— Spune-mi că am să mă trezesc. 

Oftă, dar am insistat: 

— Îmi spui să am încredere în tine și am, însă nu tu ești cea 
care face asta - eu sunt. Așa că vreau, pe cât de încredere zici 
că ești, să-mi promiţi că mă voi trezi. 

M-am holbat la ea; era greu să-i citesc ochii pe întuneric, 
pentru că atunci când s-a aplecat spre mine nu vedeam decât 
două găuri mari și negre. Nu spuse nimic preț de o clipă, apoi 
vorbi: 

— Îți promit că ai să te trezești. Ai cuvântul meu, pe onoarea 
mea de doctor. 

— Bine. 

Mi-am lăsat capul înapoi pe spate. 

— Poţi deschide gura, te rog? 

Am deschis-o, scoțând limba și am simţit înțepătura. Limba mi 
s-a umflat imediat. Simţeam cum mă cuprindea panica. 

— Relaxează-te, respiră pe nas. Așa, respiră lung pe nas. 
Gândește-te la copii; ei respiră mereu pe nas când dorm. lată! 
Bravo! 

Mi-am reglat respiraţia și am simţit cum panica dispărea. 

— Acum o să-ţi pun niște picături în ochi care-ţi vor paraliza 
pupilele. O să ai și niște firișoare roșii în ochi. O să treacă. ţi 

deschid pleoapele acum... Bun. Ține ochii închiși și n-o să se 
simtă chiar atât de ciudat. 

Am făcut cum mi-a spus, iar ea continuă să vorbească. 
lritarea îi dispăru din voce; rostea cuvintele cu o voce calmă de 
doctor. 

— Acum, Anna, o să-ţi fac ultima injecție. Este un sedativ și 
relaxant muscular. O să-ţi reducă respiraţia, iar corpul o să fie 
amorțit, în doar o secundă îţi vei simţi pleoapele grele. Este 
posibil să auzi sau să vezi ceva cât ești în starea asta, dar totul 
va fi vag și nu vei putea comunica. Imediat ce vei adormi, voi 
aștepta până când sunt sută la sută sigură că ești inconștientă 
și abia atunci mă voi duce să-i bat colonelului în ușă, exact așa 
cum ne-am înțeles. O să vină cu mine aici și să sperăm că va fi 
suficient de beat și de drogat cât să fie de acord că ești 
„moartă” și să mă ajute să te duc în lada frigorifică, unde te voi 
trezi cu o altă injecție imediat ce voi putea. Nu va fi deloc 
confortabil, Anna, însă ai să te descurci. Apoi am să-i trezesc și 
pe ceilalţi și... 

Vocea ei deveni din ce în ce mai stinsă, de parcă mergea cu 
spatele printr-o sală de marmură. 

— Numără invers, Anna, am auzit-o eu din cealaltă parte a 
sălii de marmură. 

Am început să număr în gând, după fiecare respiraţie. Zece, 
nouă, opt, podeaua se simțea rece și lipicioasă sub mine, șapte, 
șase, cinci, m-am gândit la Siri în pătuţțul ei, înconjurată de 
animalele din pluș care se holbau cu ochii lor de năsturași, 
mirosea ca zăpada sau poate avea și gust de zăpadă, patru, trei, 
braţe uscăţive, obraji moi, părul pe care-l dau într-o parte cu 
degetul arătător, dol, unu, la revedere. 

e 

Când m-am trezit mă simțeam de parcă un elefant stătea pe 
pieptul meu. Durerea era violentă și de nedescris. Nu-mi 
dădeam seama dacă era o contracție sau o dilatare a coastelor, 
doar că era extrem de dureroasă. Am încercat să trag aer în 
piept, dar fără prea mult succes. Mă străduiam în zadar să mă 
concentrez asupra feţei care se mișca prin faţa ochilor mei și 
după câteva secunde am conștientizat că trebuia să fi fost Katja, 
cu părul blond și palidă. 

— Anna! Anna! Mă auzi? 


VP - 92 


Am încercat să răspund, însă sunetul care-mi ieși pe gură era 
neinteligibil. Aveam ceva în gură. Am întors capul și am încercat 
să scuip, până când mi-am dat seama că încercam să-mi scuip 
propria limbă. Saliva mi se prelingea pe obraz. Insă Katja părea 
mulțumită. 

— Bun. Îţi revii. Ți-am făcut injecţia, ia-o ușor, încă ești sub 
influenţa medicamentelor. 

Am dat să mă ridic, dar corpul nu prea mă asculta. Katja mă 
apucă de braţ și înfipse un ac în el. 

— Ai să te simţi mai bine în curând, spuse ea și-mi flutură o 
lanternă micuță prin faţa ochilor. Ai încă pupilele un pic leneșe, 
însă e perfect normal. Crezi că te poţi ridica în șezut? 

Am încercat iar și de data asta am reușit să-mi îndrept partea 
de sus a corpului și să mă ridic. Deodată, camera a început să 
se învârtă și am bâjbâit după ceva de care să mă agăţ. Katja mă 
prinse și totul în jurul meu părea o secvență dată cu 
încetinitorul, într-un film. Am simţit-o clătinându-se un pic când 
m-am prins de brațele ei. 

— Anna, ascultă-mă! Înţeleg că nu te simţi prea bine, dar ne 
cam grăbim. Trebuie să sigilez lada frigorifică, iar tu să ajungi la 
Nivelul Strategic înainte să dea cineva năvală aici. Colonelul e 
sus, îi trezește pe ceilalţi și trebuie să ne întâlnim cu toţii în 
salon în zece minute. E încă mort de beat, așa că nu se mișcă 
prea repede. Ești în stare să cobori? 

Am înţeles că nu eram într-un pătuţ, ci în lada frigorifică. 
Exact când am conștientizat acest lucru, am simţit și cât de frig 
era în jurul meu. Ca și cum mi-ar fi citit gândurile, Katja luă o 
pătură termică, strălucitoare, de pe un raft din spatele ei. 

— la asta cu tine! Trebuie să cobori acolo acum! 

Katja apăsă butonul de pe perete și se deschise trapa în 
podeaua lăzii frigorifice. Nu părea la fel de sprintenă și în formă 
ca atunci când am cunoscut-o pe debarcader. Ochii îi erau 
umflaţi și injectați. 

— Cum a reacţionat colonelul? am întrebat-o eu. 

— Nu prea bine. Ascultă, vorbim mai târziu despre asta. 

Se uita nervoasă peste umăr, de teamă să nu vină cineva. Cu 
greu, m-am întors pe burtă și am încercat să găsesc scara de 
sub picioarele care-mi tremurau. 

— Încui acum. Nimeni nu poate deschide trapa. Tu poți 
deschide din interior folosind codul, însă n-o face decât dacă n- 
ai încotro. 

Am încuviinţat, am apucat pătura termică și am aruncat-o 
prin trapă. Chiar înainte să dispar și eu, Katja îmi puse mâna pe 
braţ. 

— Succes! 

Trase capacul lăzii frigorifice și am auzit clicul încuietorii când 
apăsă. Eram singură în întuneric. 

e 

Mi-am croit drum bâjbâind pe scară. Ajunsă jos, m-am 
înfășurat în pătură și am căutat întrerupătorul de pe peretele din 
spatele meu. Lumina galbenă îmi dădea senzaţia că era seară, 
deși era aproape în zori. M-am apropiat de frigider cu picioarele 
încă tremurând, am găsit o sticlă cu nu știu ce lichid pentru 
sportivi și am dat-o pe gât în gâlgâituri mari. Îmi simţeam buzele 
și limba amorţite; o picătură din băutura dulce și artificială mi se 
prelinse în colțul gurii și pe gât. 

Am mers la chiuveta mică și mi-am dat cu apă rece pe faţă 
până când am început să-mi mai revin. Am pus deoparte pătura 
termică, am căutat prin geantă și am găsit un maiou, pe care l- 
am tras pe mine. Apoi am mers la ușa care ducea către lumea 
secretă a casei, spaţiul dintre pereţi, și am intrat. Încă 
tremurând, am orbecăit pe scara îngustă și, în final, am ajuns la 
draperia care-mi arăta că mă îndreptam spre peretele salonului. 
Am găsit stucatura de pe tavan, am tras trapele glisante care 
acopereau orificiile și am privit în cameră. 

e 

Nu coborâseră încă toți. Katja stătea cel mai aproape de 
orificiile din perete, cu spatele la mine. Am presupus că alesese 
locul acela ca să-i urmăresc cât mai bine pe ceilalți. Jon stătea 
pe un scaun, îmbrăcat în niște pijamale ridicole de flanel cu 
dungi, uitându-se în jur somnoros. Lângă el era Franziska, într- 
un halat portocaliu, elegant, cu volane, cu părul strâns în același 
coc sobru și părea că avusese timp să se machieze, ori nu se 
demachiase deloc. Când Jon se uită în altă direcţie, am observat 
că ea profită de ocazie să-și aranjeze decolteul. Lotte stătea 
lângă Jon într-un halat de baie și cu șosete groase în picioare, 
îndreptându-și bretonul. Lângă Lotte era colonelul, în pantaloni 
de trening și bluză din lână, cu ochii roșii. Și apoi intră Henry. 

Am rămas mască și mi-am dus uimită mâna la gură. Cu doar 
câteva ore în urmă stătuse gol, întins lângă mine, iar în acel 
moment era acolo. Aruncă o privire șovăielnică prin încăpere, pe 
urmă se așeză pe un scaun și se uită atent la ușă. Aveam 
impresia că aștepta pe cineva, probabil pe mine. Franziska 
începu imediat să se plângă întrebând suficient de tare cât s-o 
audă toţi de ce a trebuit să se dea jos din pat. Katja o întrerupse 
și luă cuvântul: 

— Mulţumesc că aţi venit. Îmi pare rău că am fost nevoită să 
vă trezesc în mijlocul nopţii, însă adevărul este că... s-a 
întâmplat ceva. 

— N-ar trebui s-o așteptăm pe Anna? interveni Henry, care 
căută din nou cu privirea prin cameră, de parcă aș fi fost pe 
acolo pe undeva, iar el nu mă văzuse. 

Katja se întoarse către el. 

— Tocmai asta e. Nu prea știu cum să spun asta, dar... 

Se opri, trase aer în piept și apoi continuă: 

— Anna a murit. 

Deși eram pregătită s-o aud spunând ceva de genul ăsta, tot 
am simţit un fior străbătându-mi corpul. Arma a murit. Dacă ar fi 
fost să mor de-adevăratelea, acolo, în acel moment, nu m-ar fi 
căutat nimeni. În ceea ce-i privea pe oamenii aceia, eram 
moartă. Totul era mult mai macabru decât mă așteptam. Am 
încercat să mă concentrez la ce se întâmpla în cameră. Toţi se 
holbau la Katja ca și cum nu înțelegeau ce spunea. Păreau niște 
copii mult prea mari, cu fețele uimite și gata să meargă la 
culcare. 

— ... Şi, din păcate, trebuie să vă informez că a fost ucisă. 

M-am străduit să privesc fiecare persoană în parte și să le 
notez în minte reacţiile. Jon tocmai se holba la Katja cu gura 
căscată, de parcă vorbea limbi străine. Lângă el, Franziska avea 
aerul uneia care căuta înnebunită în minte întrebarea potrivită, 
dar degeaba. Lotte cerceta încăperea nervoasă, în timp ce-și 
mușca unghia de la degetul mare, mai s-o smulgă, iar 
colonelului îi atârna capul greu. Era, firește, singurul care nu 
fusese surprins. Cu puţin timp în urmă îmi cărase trupul în lada 
frigorifică din centrul medical. Mă întrebam ce faţă trebuie să fi 
făcut atunci. 

Însă, desigur, cea mai interesantă dintre toate fu reacţia lui 
Henry. Nu doar pentru că era el, bărbatul cu care făcusem 

dragoste, ci pentru că fu diferită de a celorlalţi. Se făcu mic de 
parcă fusese împușcat în spate, pe urmă se aplecă în faţă obosit 
și respirând atât de greu, încât îi săltau umerii. Katja încercă să 
rezume ce se întâmplase, cum m-a găsit în bucătărie când s-a 
trezit să-și ia un pahar cu lapte, cum l-a trezit pe colonel și cum 
m-au dus la lada frigorifică, unde mă încuiaseră. Henry se ridică 
deodată și merse către Katja; îi spuse ceva pe un ton scăzut. N- 
am înțeles ce anume, însă când ea răspunse, am înțeles că 
solicitase să mă vadă. Katja se adresă tuturor celor din 
încăpere: 

— Mi-e teamă că nu se poate. L-am contactat deja pe secretar 
și am primit instrucţiuni foarte clare. Trupul neînsufleţit al Annei 
este într-o ladă frigorifică sigilată în centrul medical și nimeni nu 
va atinge cadavrul înainte de a sosi personalul care va îndeplini 
procedurile specifice în astfel de cazuri. 

Abia atunci începură și ceilalți să înțeleagă veștile și izbucni 
un talmeș-balmeș de întrebări și speculaţii. Vorbeau unii peste 
alţii și-mi era greu să-i urmăresc. Franziska se obișnui în cele din 
urmă cu situaţia și o bombarda pe Katja cu întrebare după 
întrebare: Ce s-a întâmplat? Cum s-a întâmplat? Era sigură că n- 
a fost un accident? Era Katja cu adevărat calificată să 
stabilească astfel de lucruri? Și când va veni echipa de 
salvatori? N-avea nici cea mai mică intenţie să rămână pe o 
insulă unde s-a petrecut așa ceva și cerea să i se permită să-l 
sune personal pe Președinte, și asta imediat. 

— Mi-e teamă că nici asta nu se poate, spuse Katja din nou, 
mecanic, și eu mă întrebam de câte ori, oare, avea să rostească 
vorbele acelea înainte de a se încheia misiunea. Se pare că 
echipamentul de comunicare radio din subsol nu funcţionează. 

— Poftim?! întrebă colonelul. 

— Prima oară când am luat legătura cu secretarul a funcţionat 
perfect, însă legătura s-a întrerupt și când am încercat să sun 
din nou, n-a mai mers. Poate fi din cauza vremii. 

Era o noutate și pentru mine și mă întrebam cum de se 
întâmplase. Era chiar adevărat că furtuna afectase comunicațiile 
sau Katja o minţea pe Franziska pentru a nu fugi la subsol ca să- 
| sune pe Președinte? Am încercat să mă conving că era ultima 
variantă, dar nu mă puteam abţine să nu cred că era un semn 
rău. Se pare că și colonelul era de aceeași părere, fiindcă 
deodată păru mai treaz decât oricând. 

— Nu-i de bine, rosti el laconic. 

— Nu-i posibil să se fi sinucis? întrebă brusc Lotte fără să se 
adreseze cuiva anume. 

Când observă că toţi ochii erau aţintiţi asupra ei, continuă, 
frământându-și mâinile nervoasă în poală: 

— De fapt, n-o cunosc pe Anna, însă, din câte am văzut, ei 
bine... părea destul de ciudată și nefericită. Poate că a trecut 
prin vreun fel de traumă cât a fost plecată și apoi a venit aici 
și... 

Vocea îi deveni din ce în ce mai puternică și vorbea din ce în 
ce mai repede, ca și cum ar fi vrut să se convingă pe ea însăși. 

— Mi-a spus că și-a lăsat copilul în urmă și a mers acolo, a 
participat la războiul ăla lungi perioade de timp. Și când am 
întrebat-o despre asta, s-a oprit, pur și simplu, din vorbit și 
părea devastată, și... 

— Nu, nu s-a sinucis, o întrerupse Katja. 

— De unde știi? Depresia e un lucru obișnuit printre oamenii 
care trăiesc astfel de experienţe. Are un nume... Cumva 
tulburare de stres posttraumatic? Poate că ea... 

— Nu te poți strânge singur de gât, spuse Katja direct. 

— Dar... 

Lotte se temperă un pic și nu mai adăugă nimic. 

— Nu-i stătea în fire, zise Henry, aproape doar pentru sine, 
însă nimeni nu răspunse. 

Toţi erau tăcuţi, mai puţin Lotte, care începuse să suspine 
încet și-și șterse câteva lacrimi cu mâneca halatului. Stând acolo 
în întuneric, în spaţiul strâmt, urmărindu-i pe ceilalţi, am simţit 
cum îmi amorţeau picioarele și cum o transpiraţie rece îmi 
curgea pe frunte. 

— E posibil să mai fie cineva pe insulă? 

Vorbise Jon. Se uită la Katja și apoi la colonel. Acesta păru să 
se gândească puţin, pe urmă răspunse: 

— E o variantă, desigur. Va trebui să cercetăm insula cât mai 
curând, dar înainte de asta ar trebui, probabil, să încercăm să 
ne dăm seama ce s-a întâmplat aseară. Cine a văzut-o ultima 
oară pe Anna? 

Mi-am îndreptat atenţia asupra lui Henry. De când mersese la 
Katja să-i ceară să mă vadă, se prăbușise înapoi în scaun și 
stătea, pur și simplu, acolo, cu capul plecat. 

— Probabil că eu am fost ultimul..., răspunse el fără să ridice 
ochii. 

N-am înţeles ultima parte a frazei. 

— Ce? întrebă colonelul. 

— Am spus că dormeam când a plecat. Am văzut-o ultima 
oară în dormitorul meu; era acolo când am adormit și după ce 
m-a trezit Katja eram doar eu. 

Ridică ochii. Părea absolut dărâmat, ceea ce mă bucura într- 
un mod bizar. Am încercat să mă forțez să nu mă holbez doar la 
el, ci să-i urmăresc și pe ceilalţi. Jon rânji când înţelese faza cu 
dormitorul, însă apoi păru să se reţină și zâmbetul îi dispăru. M- 
am simţit stânjenită că toţi cei de pe insulă știau că mă 
culcasem cu Henry și mă întrebam ce părere va avea 
Președintele despre această „mică improvizație”. Am presupus 
că n-o să-i placă, dar era prea târziu să mai pot face ceva. 
Colonelul nu comentă ceea ce tocmai aflase. In schimb, pe un 
ton neutru, întrebă: 

— Și ai vreo idee cât era ceasul când ai adormit? 

— Era după două, probabil înainte de trei. 

— Deci asta înseamnă că între două și patru Katja a găsit-o la 
parter. 

Am observat cum colonelul îl privea încă pe Henry de parcă 
și-ar fi dorit să-l mai întrebe și altceva, însă nu mai spuse nimic; 
în schimb, începu să-i chestioneze metodic pe toți cei de faţă 
despre cum și-au petrecut seara și noaptea. Când veni rândul lui 
Jon și al Franziskăi, amândoi părură dubios de nedoritori să 
ofere detalii clare, până când ieși la iveală că și ei părăsiseră 
grupul împreună și urcaseră în camera lui „pentru un pahar 
înainte de culcare”, așa cum se exprimară. Franziska părăsise 
camera lui pe la două, ceea ce mă făcu să tresar. Dacă m-aș fi 
întâlnit cu ea pe hol, asta ar fi complicat mult mai mult lucrurile. 

— Ce fel de comportament adolescentin este ăsta?! exclamă 
Lotte. 

— Am crezut că vom avea dreptul la o viaţă privată aici, 
izbucni Franziska. 

Mi se părea că ea era cel mai puţin mâhnită dintre toți; totuși 
am simţit că lipsa de intimitate o afecta personal. 

După ce fiecare își spuse declaraţia, în încăpere se lăsă iar 
tăcerea. Toţi se uitau la colonel, iar eu mi-am notat în minte că 
el fusese cel care preluase controlul asupra situaţiei. Sau, mai 


VP - 98 


degrabă, toţi îi dăduseră lui comanda. Speram să-mi amintesc 
cum a decurs conversaţia; creierul meu era încă ameţit de la 
medicamente și picioarele îmi tremurau de la efort. Mă întrebam 
cât mai puteam rezista în perete până să leșin și mă rugam să 
se termine cât mai repede. 

— Bine, iată ce-o să facem, zise colonelul, după ce rămăsese 
tăcut o vreme. 

Își frecă ochii injectaţi. Dat fiind sedativul și cantitatea de 
alcool băută seara, părea surprinzător de inteligent și cu mintea 
limpede. 

— Începe să se lumineze. Ne vom împărți în echipe și vom 
cerceta insula ca să vedem dacă suntem sau nu singuri. Dar 
înainte să facem asta, vreau să precizez două lucruri. 

Ceilalţi îl priveau ca și cum era profesorul lor. 

— În primul rând, trebuie să ne păstrăm calmul. Nu trebuie să 
ne speriem, pentru că frica este mai periculoasă decât orice. 
Nimeni nu acuză pe nimeni de nimic. Nu știm ce s-a întâmplat și 
nu vom trage concluzii pripite înainte să aflăm. 

Își luă răgaz să-și treacă privirea de la unul la altul; mi s-a 
părut că s-a uitat la Franziska mai mult. 

— În al doilea rând, trebuie să fim atenţi. Am văzut și eu 
trupul neînsuflețit al Annei și din puţinele cunoștințe de 
patologie pe care le am sunt de acord cu Katja. A fost 
strangulată. 

Rămase tăcut pentru o clipă cu privirea în pământ, apoi 
continuă: 

— Asta înseamnă că fie sunt mai mulţi oameni pe insula asta, 
fie... 

Se opri. Am observat că Lotte avea ochii mari și speriaţi în 
timp ce se uita prin cameră la toţi suspecţii de crimă. În mod 
clar nu se gândise până atunci că ăsta era cel mai probabil 
scenariu. Nu mă aşteptam să reacționeze atât de prost. 
Zguduită emoţional, conștientizând cu dificultate ceea ce era 
evident. Experienţa mea de la Kyzyl Kum ar fi sugerat opusul, și 
anume că mamele reacţionau, de obicei, cel mai bine sub 
presiune, în timp ce bărbaţii înfumuraţi ca Jon erau cei care 
cedau. „Oare Lotte ar fi reacţionat diferit dacă ar fi fost și copiii 
ei cu ea pe insulă?”, m-am întrebat eu în gând și mi-am notat în 
memorie să trec asta în raportul final. 

— Ce încercaţi să spuneți? întrebă Lotte cu vocea stinsă. 

Colonelul se întoarse către ea. 

— Spun că niciunul dintre noi n-ar trebui să fie lăsat singur. 
Trebuie să fim împreună tot timpul. Ne putem împărți în echipe, 
însă nimeni nu umblă de unul singur. Ne supraveghem unii pe 
alții. Asta-i tot ce putem face acum. 

În interiorul peretelui, îmi tremurau picioarele total lipsite de 
control și simţeam o transpiraţie rece pe piept și pe gât. 
Vederea îmi era încețoșată. Dacă nu mă așezam sau beam 
ceva, aveam să leșin. Vocea colonelului se auzea mai slab. Se 
ridică. 

— lată ce propun: mergeţi în camera voastră și schimbaţi-vă 
hainele, dar lăsaţi ușa întredeschisă - să ne asigurăm că ne 
putem auzi unii pe alţii în permanenţă. Apoi ne vedem aici în 
cinci minute și ieșim afară împreună. 

Nimeni nu se opuse; începură să părăsească împreună 
camera, ca un grup. Am rămas nemișcată acolo câteva secunde, 
holbându-mă la încăperea goală, înainte să-mi croiesc drum 
afară din perete pe picioarele nesigure și să mă îndrept spre 
bârlogul meu subteran. 

e 

Încă de la început secretarul recunoscuse că era un mare 
inconvenient în legătură cu sistemul antic de supraveghere - 
pierdeam contactul cu participanţii imediat ce ieșeau din casă. 
N-aveam cum să-i urmez afară. 

— E o cameră video chiar deasupra ușii principale, însă ne-a 
fost imposibil să montăm altele. Sunt distruse, pur și simplu, 
explică secretarul. 

În loc să-i spun că ar trebui să monteze camerele undeva 
unde să nu se ajungă la ele, l-am întrebat ce aveam de făcut 
dacă grupul ieșea din casă. 

— Presupun că ar trebui să încerci să te întremezi, răspunse 
el. 

Când îmi văzu privirea ezitantă, continuă: 

— Aş recomanda la modul cel mai serios să-mi urmezi sfatul 
în privinţa acestui lucru. N-o să ai ocazia să dormi prea mult în 
zilele astea două, așa că va trebui să profiţi de odihnă când faci 
o pauză. Mergi și dormi când ei ies afară. Dacă vei putea. 

A fost cât pe ce să cad în nas pe scara către Nivelul Strategic. 
Sfatul secretarului părea mult mai rezonabil în acel moment 
decât prima oară când îl auzisem. M-am împleticit până la 

frigider, am luat o altă băutură energizantă care ocupa jumătate 
din spaţiul dinăuntru și am golit-o dintr-o înghiţitură. Apoi am 
tras pe mine pătura și m-am întins pe podea, sprijinindu-mă de 
perete și așteptând să mă simt mai bine. Tremuratul picioarelor 
începu încet să dispară, dar îmi simţeam în continuare capul 
greu și inert, iar luminile și culorile din micul meu buncăr îmi 
încetineau mișcările, de parcă m-aș fi aflat sub apă. 

Cum am fost sigură că mă ţineau picioarele, m-am ridicat, am 
scos tot de pe mine, mai puţin lenjeria și camizolul, m-am târât 
în patul mic și am încercat să reiau și să memorez tot ce tocmai 
se întâmplase în camera de deasupra mea. Insă am aţipit și am 
visat că eu, sau poate Siri, mă aflam într-o tabără, unde 
petrecusem o vară îngrozitoare când eram mică, și prindeam 
raci într-un lac. Nour mă forțase să merg și am sunat acasă în 
fiecare zi plângând, până când cu greu a acceptat să vină să mă 
ia. Nici măcar nu-mi amintesc dacă, într-adevăr, fusese rău 
acolo; poate că a fost vorba mai mult de o luptă de putere între 
mine și ea. 

Când, în sfârșit, a fost de acord să vină să mă ia, am simţit-o 
ca pe o victorie, dar când a coborât din Trabantul ei vechi, cu o 
grimasă în colţul gurii, iar eu stăteam acolo pe aleea pietruită cu 
valiza și un consilier de tabără resemnat, am înţeles că, de fapt, 
ceea ce-mi părea a fi o victorie nu era nici pe departe așa ceva. 
Nici atunci Nour nu se pricepea deloc să lase trecutul în urmă. 
Partea cea mai rea a fost că exact când am primit ce voiam și 
eram pe cale să merg acasă, tabăra devenise cu adevărat 
distractivă. Am luat parte la o expediţie de prindere a racilor în 
noaptea de dinaintea sosirii lui Nour. „Ar trebui să ai măcar o 
amintire plăcută din tabără”, îmi spusese Ivan, un consilier de 
tabără cu mâini prietenoase și ochi mari căprui. Unul dintre cei 
mai drăguţi. 

Am coborât la mal cu lanternele, în jurul nostru pădurea 
întunecată fremăta, iar noi umpleam oală după oală cu raci. Se 
iveau deja zorii când ne-am întors înapoi la cabană cu picioarele 
umede și reci. Revenind, în visul meu eram deopotrivă cu și Siri, 
însă de fiecare dată când băgăm mâna să caut raci, părea că 
oala se mărea și devenea infinit de uriașă. Simţeam racii 
mișcându-se pe lângă mâna mea, dar nu-i puteam prinde. Mi- 
am scos lanterna și am făcut lumină; capcana era plină de raci 
negri care se târau unii peste alţii, însă imediat ce-mi vâram 

mâna înăuntru dispăreau iar. Visul a continuat până când am 
auzit ceva care m-a readus la realitate. Părea că deasupra, în 
centrul medical, căzuse ceva. 

STOCKHOLM 


PROTECTORATUL SUEDIEI 
MAI 2037 


Președintele intră pe ușa camerei de interogatoriu. Ea se 
ridică repede, ca un soldat, iar partenerul ei făcu la fel când ea fi 
aruncă o privire insistentă. 

— Văd că sunteți surprinși! zise Președintele zâmbind larg și 
fluturându-și mâna în semn de pe loc repaus. Vă rog, luaţi loc. 
Putem rămâne singuri, vă rog? 

Gardianul  încuviinţă și se întoarse în camera de 
supraveghere. Președintele se așeză în faţa lor pe scaunul celui 
care urma să fie interogat. 

— N-am vrut să vă șochez, venind așa neanunţat. Vreau doar 
să vă urez succes și să mă asigur că ne-am înţeles în legătură 
cu aceste interogatorii. 

Absent, Președintele își trecu mâna peste rever de parcă ar fi 
vrut să scuture praf sau niște firimituri invizibile. 

— Că ne-am înţeles? 

Ea își dădu seama că partenerul ei era supărat și încerca să-și 
țină-n frâu vocea. Apoi el își drese glasul. Președintele îl privi cu 
blândețe. 

— Nimic dramatic, vreau doar să verific și să mă asigur că 
suntem toţi pe aceeași lungime de undă din moment ce intrăm 
în faza finală a investigaţiei. 

— Și la ce anume vă referiţi, domnule Președinte? 

Femeia se pricepea mai bine la a-l linguși pe Președinte, care 
avusese dintotdeauna o ușoară slăbiciune pentru ea. Amândoi 
știau asta, precum și că ea se prefăcea că nu-și dădea seama. 
Era un aranjament practic, din punctul ei de vedere. Erau niște 
avantaje. Președintele zâmbi din nou, mulțumit că i se pusese 
întrebarea pe care o aștepta. 

— E destul de simplu, nu-i așa? La urma urmelor, pare clar că 
o singură persoană este responsabilă pentru tot. O persoană 
care n-a făcut ce trebuia să facă, nu sunteți de acord? 

La asta se aștepta ea și de asta se temea. Cineva avea să fie 
sacrificat. Desigur. Președintele gesticula deasupra mesei, 
arătând spre ceva ce doar el putea vedea. 

— Cred, continuă el pe un ton blând, că tot asta a dezvăluit și 
investigația, nu-i așa? Că anumite lucruri n-au fost lămurite așa 
cum ar fi trebuit. Că lucrurile, pur și simplu, au mers prost. 

— Dar..., ridică el vocea. 

Ea îi trase un ghiont pe sub masă și el se opri din vorbit. 
Președintele nu făcu nimic să reia șirul conversației. Și rămaseră 
toţi acolo, tăcuți. 

— Și cum vă percepetți propriul rol în toate astea, domnule 
Președinte? întrebă ea în cele din urmă. 

Președintele o privi din nou. 

— A, păi, n-a fost evident când aţi citit ancheta preliminară și 
interviurile inițiale? N-am știut nimic! 

Aflat pe scaunul de lângă ea, partenerului ei i se tăie 
respiraţia, însă ea îl lovi din nou cu coapsa, preventiv. 

— N-aţi știut nimic? întrebă ea accentuând ușor fiecare silabă. 

— Nimic! răspunse Președintele, părând aproape fericit. Din 
păcate, dar nu ilegal. Asta se întâmplă uneori când ești 
responsabil de mai mulţi oameni și mai multe proiecte în același 
timp. Nu poți fi la curent cu toate, adăugă el și se uită la 
amândoi, ochii plimbându-i-se de la unul la altul. Deci suntem 
pe aceeași lungime de undă? 

Ea observă că partenerul ei părea cuprins de dubii, însă 
ignoră asta și consimţi scurt cu o mișcare din cap. 

— Desigur, domnule Președinte. 

Președintele se ridică și întinse mâna lată întâi către el, apoi 
către ea, care se simţi de parcă apucase o vâslă. 

— Excelent, atunci, vă urez amândurora succes în activitatea 
de astăzi! Aștept cu nerăbdare să citesc raportul. lar acum, 
dacă-mi permiteţi, trebuie să mă ocup și de alte lucruri. 

Se ridicară din nou, iar Președintele părăsi camera. Ei i-ar fi 
plăcut să-l întrebe despre Anna Francis, unde se afla în acel 
moment și ce făcea. Nici măcar nu știa dacă procedase bine sau 
rău abținându-se. Probabil bine, atâta vreme cât Președintele 
însuși n-a spus nimic. Dacă și-ar fi dorit ca ea să știe, ar fi 
informat-o. Ea lucra cu proiectul RAN îndeaproape și de suficient 
de mult timp cât să cunoască ce rol jucase Anna Francis în jocul 
acela și se întreba dacă Anna aflase deja asta. Presupunea că 
misiunea de a-i explica avea să pice pe umerii Președintelui. 

Ea și partenerul ei se treziră că stăteau unul lângă altul, cu 
ochii ațintiţi asupra ușii pe care Președintele tocmai ieșise. Ea 
întoarse capul către el și-i întâlni privirea. 

— Dumnezeule! rosti el încet, lăsându-se greu în scaun. 

e 

Preşedintele mergea pe coridor. Imediat ce părăsise camera, 
îi și dispăruse zâmbetul de pe față. Cei doi bodyguarzi în costum 
veneau în urma lui ca niște umbre. Ușile se deschideau și 
închideau pentru el de parcă ar fi fost manevrate de mâini 
invizibile. 

— Adu mașina, îi ordonă el tăios unui bodyguard, care o luă 
repede pe scări, pe când celălalt aşteptă lângă lift. 

Liftul sosi și urcară. Bodyguardul rămas stătea în faţă către 
dreapta, în timp ce Președintele se sprijinea de peretele din 
spatele bărbatului. 

e 

Când liftul ajunse la parter, mașina era trasă chiar în fața 
ușilor ascensorului. Bodyguardul din lift merse către mașină și 
deschise portiera din spate pentru Președinte, care urcă 
întrebându-se câtă vreme era de când nu mai făcuse singur 
asta. După ce închise portiera, bodyguardul urcă pe locul din 
faţă și demară. 

Președintele se cufundă în scaunul din piele neagră. Privea pe 
fereastră în timp ce ieșeau din parcarea subterană, trecură de 
punctul de control și apoi pătrunseră în traficul din oraș. Norii 
cenușii de dimineaţă se împrăștiaseră dezvăluind o minunată zi 
de primăvară, lucru de altfel foarte rar, deoarece, în realitate, 
nu erau decât vreo două sau trei pe an. Puţinii copaci rămași în 
centrul orașului erau de un verde proaspăt, cu un luciu aproape 
irizant. 

Președintele nu prea era înclinat spre autocritică, dar de data 
aceasta se blestema. In mod clar nu era nimic în neregulă cu 
rezultatul operaţiunii, deznodământul, însă era, totodată, forțat 
să admită că situaţia scăpase de sub control. Trebuia să fi 
prevăzut asta. Prea multe caractere tari și oameni acționând din 
propria iniţiativă. Nu se blestemă doar pe el, ci îi blestema și pe 
oameni în general. Dacă ar putea să nu se mai gândească la ei 
și ar urmări, în schimb, instrucţiunile, totul ar fi mult mai simplu. 
Însă dată fiind situaţia, trebuia să accepte o parte din vină, 
măcar față de el. Nu public, desigur, deoarece dacă devenea 

oficial vina lui, n-ar mai fi îndreptat niciodată lucrurile. Își 
scutură din nou reverul, trecându-și degetele peste buzunarul 
interior. Miza era mare, dar avea să se descurce. Depindea de 
el. 

e 

Mașina trase în fața unei clădiri pătrăţoase, înalte și cenușii. 
Complexul medical se numise cândva „Karolinska”, însă după 
mai mulţi ani cuiva îi dădu prin minte să aducă un omagiu 
regelui Carol al XII-lea și soldaţilor lui. „Chiar și la sute de ani 
după moartea ta, încă riști să fii dezbrăcat de regalitate”, 
reflectă Președintele în timp ce mașina trecea încet de 
perimetrul spitalului. Mai întâi considerat a fi un erou câteva 
secole, suveranul fusese apoi recatalogat drept disident și 
dușman al Uniunii. Statuia lui Carol al XII-lea, care stătuse 
cândva în Grădina Uniunii din centrul orașului, fusese înlăturată 
cu mult timp în urmă. Președintele era suficient de în vârstă cât 
să-și amintească zbuciumul anilor '90, când membrii skinhead 
se adunau acolo și aduceau tribut vechiului rege războinic, care 
și-a petrecut scurta viaţă de adult bătând drumurile cu o armată 
uriașă și iscând războaie. Acest gen de comportament, se 
gândea Președintele, n-avea cum să fie chiar atât de greu de 
înțeles pentru conducerea Uniunii. Dar desigur că n-ar fi afirmat 
asta dacă ar fi fost întrebat. 

Mașina se opri la punctul de control și ei așteptară să se 
deschidă porţile. Apoi trecură pe lângă intrarea de urgenţă către 
una dintre aripile mai joase, care ieșea din lateralul clădirii 
pătrățoase asemeni unui picior de crab. Mașina opri în faţa unei 
intrări nemarcate și, cu aceleași mișcări coordonate ca și mai 
devreme, bodyguardul cobori și-i deschise Președintelui ușa, pe 
urmă se alinie imediat în spatele lui când intrară pe ușa glisantă. 

În interiorul clădirii, se opri să studieze un tablou cu un peisaj 
care se afla în hol, în vreme ce un gardian se apropie de 
fereastră anunţându-i sosirea. Celălalt bodyguard parcă mașina 
teribil de repede, din moment ce i se alătură colegului lui după 
doar câteva minute. În scurt timp, își făcu apariţia un îngrijitor, 
care însoți grupul după ce deschise mai multe uși încuiate. 
Mergeau pe coridoare cu lumini puternice și cu chenare verzui 
vopsite pe perete. Ici-colo erau măsuţe din lemn deschis, 
acoperite cu feţe de masă înguste și moi. Îngrijitorul se opri și 

bătu la o ușă. Un bărbat cu o barbă sură își făcu apariţia și 
tresări când văzu că în faţa biroului său stătea Președintele. 

— Bună ziua, spuse Președintele cu voioșie. M-am gândit să 
vin să văd ce face pacientul nostru. Pot intra? 

Fără să aștepte vreo invitaţie, trecu de bărbatul cu barba 
sură, cu pasul apăsat și hotărât, iar bodyguarzii închiseră ușa. 
Bărbatul cu barba sură arăta de parcă încerca să se orienteze. 

— M-aţi luat puţin cam pe nepregătite... Dar, desigur, e în 
regulă. Luaţi loc, aveţi un scaun acolo... 

Președintele ignoră semnul prin care bărbatul arătă către un 
scaun Windsor din colţul biroului și se așeză, în schimb, pe 
scaunul de la biroul bărbatului, așa încât acesta din urmă 
rămase în mijlocul camerei în picioare, un pic pierdut și neștiind 
cum ar fi trebuit să se poarte. 

— Sper că nu deranjez, spuse Președintele, însă m-am gândit 
că e timpul să vizitez personal pacientul. Aș vrea să schimb 
două vorbe cu el, se poate? 

Bărbatul începu să clatine din cap înainte ca Președintele să 
termine de vorbit. 

— Nu cred că este un moment bun. Pacientul este sedat și se 
află încă într-o stare foarte proastă. 

Președintele îl privi chiorâș. 

— Fizic sau mental? 

— Ambele. Vindecarea fizică merge în direcţia bună, dar 
mental... 

Clătină iar din cap. Președintele își plesni genunchii cu ambele 
mâini. 

— Păi, în cazul ăsta, e mai bine să vorbesc cu pacientul chiar 
acum, pentru că am vești bune! Cred că sunt niște vești care-l 
vor face să se simtă mult mai bine. 

Bărbatul nu părea să fie convins. 

— Nu cred că e o idee prea bună... 

— Ba da, este. Dacă nu se poate purta o conversaţie simplă 
despre niște vești bune cu pacientul de aici după săptămâni de 
îngrijire, va trebui să iau serios în considerare să trimit astfel de 
cazuri în altă unitate pe viitor. Și finanţările la fel. Oricum, să nu 
vorbim despre astfel de lucruri nefericite acum. Vreau să văd 
pacientul! 

Președintele se ridică hotărât de pe scaun și-și încheie 
nasturele de sus al sacoului. Bărbatul părea să chibzuiască în 

sinea lui, apoi încuviinţă scurt. Luă un set de chei și bătu la ușă 
pe dinăuntru. Garda de corp le deschise ușa. Președintele îl 
urmă pe bărbat pe coridor. Se opriră în fața unei uși și bărbatul 
ciocăni din nou, de data aceasta cu mai multă grijă. Când văzu 
că nu răspunde nimeni, vâri cheia în ușă și intră. În cameră era 
doar un pat pe care, sub o pătură, se vedea forma unui corp 
care stătea cu spatele la ușă. La capătul patului era o măsuță cu 
câteva buchete de flori ofilite. Bărbatul se apropie de pat și 
scutură ușor umărul persoanei care stătea întinsă acolo. Pe 
urmă se întoarse către Președinte cu faţa radiind de ușurare. 

— Pacientul doarme. N-ar fi mai bine să reveniţi într-o altă zi? 

— Ba voi rămâne. Oamenii se și trezesc la un moment dat. 

Bărbatul oftă adânc. 

— Staţi așa, spuse el, apoi dispăru și reapăru un minut mai 
târziu cu un scaun. 

Cadrul scaunului era din metal și părea să fie acoperit cu 
același tip de linoleum verde ca și podeaua. Îl puse lângă pat, 
aproape de o fereastră crăpată și după aceea rămase acolo cuo 
expresie de nesiguranță pe faţă. Președintele făcu un gest din 
mână, lăsându-l să înţeleagă că e liber. 

— Mulţumesc. Voi anunța când plec. Sunt convins că mai 
aveți și alte treburi de făcut. 

Nu prea părea că bărbatul își dorea să plece, totuși părăsi 
camera. Președintele se așeză, pipăi încă o dată conţinutul 
buzunarului interior și cu fruntea încreţită privi fața adormită din 
patul dinaintea lui. 

ISOLA 


PROTECTORATUL SUEDIEI 
MARTIE 2037 


Anna 


Zăceam nemișcată în patul meu mic, ascultând sunetele care 
veneau din centrul medical a cărui podea era tavanul meu. O 
voce de femeie (Katja?) strigă „Nu, nu”, se auziră mai mulţi pași 
și bufnituri și apoi un țipăt. Câteva bubuituri puternice, de parcă 
obiecte mari ar fi căzut pe podea și pe urmă se lăsă liniștea. 
După aceea pași care păreau că părăseau camera. M-am gândit 
câteva minute ce să fac, apoi m-am hotărât. Mușchii picioarelor 
îmi erau slăbiţi și m-am chinuit să mă ridic din pat; pe urmă m- 
am împleticit prin cameră, am urcat scările înguste, am deschis 
trapa și am intrat în lada frigorifică. Dacă fusese greu să cobor 
până acolo, să mă întorc era aproape imposibil fără să fac 
zgomot sau să nu rămân blocată. Intr-un târziu, am reușit să 
găsesc o poziţie în care să tastez codul pe panoul de control 
care era ascuns la fel ca și butonul pentru trapă. După aceea, 
cât mai ușor posibil, am întredeschis capacul și am privit în 
cameră. 

Era haos. Obiectele erau împrăștiate de parcă fusese o luptă. 
Patul de spital era răsturnat și sub el era Katja, care părea 
moartă. Dintr-o rană la cap se scurgea sânge. 

Am deschis capacul mai mult, iar camera părea părăsită, așa 
că am decis să risc. Am ieșit cu greu din lada frigorifică și am 
mers împleticit până la Katja. 

— Katja, am șoptit eu. Katja? Mă auzi? 

Nu reacţionă. Am pus o mână pe umărul ei și am zgâlţâit-o 
ușor. Tot nu reacționă. Am îngenuncheat în balta alunecoasă și 
lipicioasă de sânge, încercând să-mi dau seama dacă respira. Nu 
i-am perceput suflul și n-am îndrăznit să-i ridic capul ca să-l 
examinez atâta vreme cât patul era peste toracele ei, țintuind-o 
la podea, așadar, m-am ridicat și am încercat să-l mut. 

Dar mișcările îmi erau foarte încete, probabil din cauza 
medicamentelor. Am auzit pași în spatele meu și m-am întors, 

însă n-am fost suficient de rapidă să văd cine era și să mă apăr. 
O lovitură puternică în tâmplă și totul deveni negru în faţa 
ochilor. 

Henry 


L-am găsit pe colonel pe limba de pământ din spatele casei, 
exact în locul pe care Anna și cu mine îl vizitaserăm în noaptea 
de dinainte. Stătea acolo, holbându-se la apă. Vântul bătea cu 
putere, dar el se ţinea bine pe picioare. Era un bărbat masiv și 
puternic, însă apropiindu-mă de el, am observat că avea umerii 
căzuţi. 

— Vedeţi ceva? am strigat eu ca să știe că veneam din spate. 

Se întoarse dezvăluindu-și ochii roșii, umezi și umflaţi. Se uita 
prin mine și atunci am înțeles că trebuia să fi fost teribil de 
mahmur. Sau poate trecuse de stadiul ăsta. Cei care sunt 
alcoolici de multă vreme adeseori nu suferă prea mult de pe 
urma mahmurelii sau mai degrabă le e rău în lipsa ei. 

Colonelul își întoarse privirea către mare. 

— E foarte trist, zise când m-am apropiat de el. Era o fată tare 
drăguță. 

Chiar dacă „drăguţă” n-ar fi fost cuvântul pe care l-aș fi ales 
ca s-o descriu pe Anna, era imposibil să nu remarc tristețea din 
vocea lui. Era rezonabil ca o persoană precum colonelul să placă 
pe cineva ca Anna. Doi obsedaţi de muncă. Am vrut să spun 
ceva, dar n-am știut ce, așa că am rămas acolo tăcut, în furtună. 
Am vârât mâinile cât mai adânc în buzunare și am ridicat umerii 
până la urechi încercând să mă protejez de frig, însă era în 
zadar. Lumina cenușie a zilei și vântul tăios plin de picături mici 
de apă sărată se simțeau ca șmirghelul pe fața mea. 

— E ceva în toată chestia asta care nu se leagă! strigă 
deodată colonelul în vânt. 

— Cum adică? 

Vântul făcea ca ochii să-mi lăcrimeze. l-am șters cu dosul 
palmei. Vârfurile degetelor încă-mi miroseau a Anna și o serie de 
imagini - corpul său în întuneric - îmi trecură prin minte într-o 
fracțiune de secundă. Curba sprâncenelor ei. Gaura de deasupra 
șoldului, adâncă. 

— Asta. Tot. Insula asta. Moartea asta. Adunarea asta de 
oameni pentru misiunea asta. 

Se întoarse spre mine și mă scrută, ca și cum ar fi așteptat să 
spun ceva, să-i ofer informaţia care-i lipsea. Când văzu că nu 
spun nimic, își întoarse privirea către nicăieri. 

— Pur și simplu, nu se leagă, rosti el scurt. 

O urmărea cu privirea pe Lotte, care, în haina ei din lână, cu 
coafura practică, ușor ciufulită, urca dealul într-o zonă în care 
tufișurile rare se transformau într-un hăţiș aproape de 
nepătruns. Din când în când, bătea câte-o rafală de vânt care 
aproape că o târa înapoi la vale. Mă întrebam dacă era înțelept 
ca ea să meargă acolo sau dacă ar fi trebuit s-o chem înapoi. În 
umbra casei mari, care se înălța deasupra ei ca un uriaș, 
semăna mai degrabă cu o bătrână care-și pierduse portofelul 
decât cu cineva care căuta un asasin. 

— Și mai e și chestia cu echipamentul de comunicaţii radio, 
adăugă colonelul. Faptul că s-a stricat este neliniștitor. Foarte 
neliniștitor. Și chiar așa, știi ce-i aici? 

Am clătinat din cap. 

— Nici eu nu știu și ăsta e un alt motiv care mă neliniștește. 
Am crezut că e un loc de care să fi auzit. Voi fi sincer, încep să 
mă gândesc la scopul pentru care a fost creat. Pentru ce ar avea 
ei nevoie de o stâncă inaccesibilă cu o casă în vârf? 

— La ce vă gândiţi? am întrebat eu. 

— Nu mă gândesc la nimic. Însă îmi pun tot felul de întrebări. 

— ÎI cunoașteţi pe Președinte? 

Vântul îmi spulberă cuvintele, dar colonelul păru să le 
înțeleagă oricum. 

— N-aș putea spune că-l cunosc. Însă am auzit despre el cu 
multă vreme în urmă. E un carierist cu ambiţii. Ăștia-s cei mai 
răi. 

— Aveţi încredere în el? 

— Nu mai mult decât am în tine. Ori în oricine altcineva de 
aici. Bănuiesc că la fel simţi și dumneata, nu? 

Când văzu că nu răspund, colonelul continuă: 

— Doar pentru că sunt un bețiv nu înseamnă că sunt și prost. 
Observ lucruri. Despre dumneata, de exemplu. Îmi dau seama 
ce faci. Și o faci bine. Dar tot te văd. 

Mi-am simţit inima bătând cu putere. „Nu înseamnă nimic, 
este un agent bătrân, vede fantome, suspectează pe toată 
lumea”. Speram ca vocea să-mi pară neafectată când l-am 
întrebat la ce se referea. 

— Oh, cred că știi prea bine, răspunse colonelul. Ești foarte 
atent. Imi dau seama. 

Nu părea să vrea să spună mai mult și nici eu nu voiam să-i 
sporesc paranoia cu întrebări suplimentare. „Și mai zicea să nu 
răspândim frică și suspiciune!” Mă întrebam dacă procedasem 
corect lăsându-l să preia comanda. 

— Ce v-a trecut prin minte când aţi găsit-o? 

Intrebarea îmi scăpă fără să vreau. Eram convins c-o 
formulasem doar în mintea mea. M-am hotărât să fiu mai atent 
la propriile simptome de oboseală. 

— La început, am crezut că a căzut cumva. Poate c-a leșinat, 
așa cum păţește adeseori nevastă-mea, îi scade brusc tensiunea 
când se ridică. Și m-am gândit că s-a lovit la cap. Nu nevastă- 
mea, desigur... Dar urmele alea de pe gâtul ei... 

Vocea i se stinse. Niciunul din noi nu dădu vreun semn că ar fi 
vrut să plece de pe plajă în căutarea vreunui ucigaș necunoscut. 
Mi-am dat seama că nici el nu credea într-o astfel de variantă. 
Se întoarse deodată cu faţa către mine și întrebă: 

— Apropo, de unde ai venit? 

— Din partea cealaltă a casei. 

— Cine mai era acolo? 

— Jon și Franziska. 

Colonelul se holbă la mine, iar ochii lui umezi deveniră 
deodată ageri. 

— Jon și Franziska? 

— Da, căutam pe la debarcader, dar păreau că se descurcau, 
așa că m-am gândit să vin aici ca să vă ajut pe voi doi. 

— Jon și Franziska? întrebă colonelul a două oară, de data 
aceasta pe un ton și mai tăios. Doar Jon și Franziska? 

— Da, am răspuns eu. 

— Păi, atunci, unde-i doctorul, Katja? 

Am rămas perplex și mă uitam la el ca un nebun. Înainte să 
pot deschide gura, colonelul se întoarse și începu să alerge. 

— Staţi așa! am strigat eu după el. 

— Rămâi acolo, mi-a zis el, continuă să cercetezi insula! 

L-am auzit spunându-i ceva lui Lotte când urca, iar ea îl urmă 
imediat în casă. l-am privit intrând, în lumina cenușie, și 
simţeam c-o să-mi plesnească inima. Când dispărură din câmpul 
meu vizual, m-am uitat la ceas și apoi am început să alerg și eu. 

Anna 


M-am trezit auzind un zumzăit insistent. Primul lucru pe care 
l-am văzut a fost podeaua și mi-a luat câteva secunde până să- 
mi dau seama ce era în neregulă cu ea. Era goală. Nici urmă de 
Katja. Am încercat să-mi ridic capul, însă durerea din tâmplă mă 
făcu să cad din nou. Eram amețită. Am dat iar să mă ridic și am 
reușit să mă târăsc în poziţie de șezut. Cineva strânsese prin 
cameră. Patul nu mai era răsturnat; era la locul lui. Podeaua 
fusese spălată; o persoană care n-avea habar de balta de sânge 
provenită din rana de la cap a lui Katja n-ar fi remarcat firavele 
urme lăsate de mop în urmă. Singurul lucru ciudat în momentul 
acela în cameră eram eu stând acolo și purtând doar lenjerie. 
Am reușit să mă ridic, deși picioarele îmi erau moi. Îmi simţeam 
capul ca o bilă de bowling și gura năclăită de sânge. Apoi mi-am 
dat seama de unde venea sunetul care mă trezise: cineva suna 
insistent la soneria centrului medical. lar după aceea am auzit 
cum băteau în ușă și trăgeau de mânerul acesteia. 

— Adu cheia din bucătărie! strigă cineva. 

Era clar că trebuia să mă mișc și să mă întorc la Nivelul 
Strategic, și asta repede. M-am împleticit până la lada frigorifică, 
am deschis capacul, am reușit să intru și pe urmă l-am închis. 
Am încercat cu înfrigurare să-mi amintesc codul. Nouă cifre. 
Greșit la prima încercare. l-am auzit luptându-se cu 
încuietoarea. Ușa centrului medical s-a deschis. Doar o singură 
încercare rămasă. Vocile se auzeau în cameră. O voce de 
femeie, fie Lotte, fie Franziska; era greu să-mi dau seama care 
din ele. 

— Nu pare să fie aici. 

— Ești sigură? întrebă colonelul. 

l-am auzit foindu-se prin cameră. Era doar o chestiune de 
timp până când cineva avea să ridice capacul lăzii frigorifice. Am 
tastat încet cifrele, ultima mea șansă. Mâna îmi tremura 
incontrolabil. 

— Vrei să verifici dulăpiorul cu medicamente? se auzi mai 
aproape vocea colonelului. 

Mai aveam doar trei cifre de introdus. 

— E ciudat că a dispărut, nu crezi? 

Eram aproape sigură că era Lotte. Vocea ei venea de mai 
departe. Părea afectată. 

Am introdus ultima cifră și tabloul de control se întunecă. 
Lada frigorifică era încuiată. Chiar atunci, capacul se zdruncină. 
Mi-am ţinut respiraţia. Colonelul mai trase încă o dată de capac. 

— Da, e foarte ciudat și regretabil. Știi cum să-l deschidem? 

Tabloul de control din interior se aprinse chiar lângă fața mea. 
Mi-am dat seama că încerca tot felul de coduri și speram să fie 
la întâmplare. Din câte știam, Katja și cu mine eram singurele 
care ar fi putut debloca lada, dar Katja dispăruse și nu știam 
unde era, doar că cineva o înlăturase. Dacă fusese colonelul, 
atunci poate că făcuse rost de coduri. Mâinile lui pipăiau tabloul 
de control la câţiva centimetri de fața mea. Mi-am ţinut 
respirația. 

— Nu găsesc nimic aici. N-ar trebui să mergem în bucătărie? 
întrebă Lotte. 

L-am auzit pe colonel ridicându-se; tabloul de control se 
întunecă. Pe urmă colonelul părăsi camera. Deci oricine o 
atacase pe Katja reușise s-o ascundă undeva pe insulă, 
asigurându-și calea liberă, din moment ce toți ceilalţi aveau să 
pornească în căutarea ei. Această persoană trebuia cel mai 
probabil să fie cea care mă lovise. Cineva de acolo știa că, până 
la urmă, nu murisem. 

Am zăcut acolo pentru un moment, respirând și evaluându-mi 
opţiunile. Am înţeles că persoana care ne atacase pe mine și pe 
Katja ar putea să se ascundă la Nivelul Strategic, unde ar fi dus- 
o și pe Katja. Dacă era așa, coborând, mă aruncam exact în 
braţele lui ori ale ei. Oricum, părea și mai periculos să rămân în 
cutia frigorifică până când aveau să sosească salvatorii de pe 
continent. Prin urmare, am decis să cobor. 

Cât mai încet și precaut cu putinţă, m-am strecurat pe scara 
abruptă. Camera de jos era goală, așa cum am lăsat-o. Speram 
că asta însemna că doar Katja și cu mine eram cele care știau 
despre Nivelul Strategic și despre cum se ajunge acolo. Aveam 
încă genunchii pătaţi de sângele uscat și am udat un prosop ca 
să mă curăţ. Apoi am pus prosopul într-o pungă pe care am 
sigilat-o, în cazul în care ștergarul ar fi putut fi servi drept 
dovadă. Erau medicamente pe raftul de deasupra mea și cu 
ceva efort am reușit să ajung la o sticluţă cu analgezice, am 
scos trei pastile și le-am înghiţit. Aveam gura uscată și a trebuit 

să înghit de câteva ori ca să se ducă. Gustul de medicamente 
îmi rămase în gură cât am stat la ecranele din cealaltă parte a 
camerei. Am încercat să-mi alung gândurile despre Katja și 
despre ce însemna dispariţia ei, însă era dificil. Să-mi întrerup 
misiunea și s-o caut pe ea? Ezitam. Instrucţiunile îmi indicau că 
nu trebuia să mă expun, indiferent ce s-ar fi întâmplat. Am decis 
că aveam mai multe șanse s-o găsesc pe Katja dacă o căutam 
din locul unde mă aflam și cu uneltele disponibile: ecranele și 
pereţii. 

Am început să cercetez imaginile, ecran cu ecran. La parter, îi 
vedeam pe Lotte și pe colonel căutând metodic prin bucătărie și 
în salon; la etaj, Jon și Henry alergau pe hol și deschideau ușile 
de la toate camerele. Franziska stătea lângă trepte, cu braţele 
încrucișate, și nu părea să facă sau să spună nimic. Cu silueta 
mică, de un verde-albăstrui, părea să sufere de frig și se vedea 
clar în imaginea verzuie că-și strângea haina cu blană tot mai 
strâns, de parcă n-o acoperea suficient de mult. Cei trei 
dispărură de pe ecranul care arăta holul de la etaj și apărură, în 
schimb, pe cel ce reda imagini din holul mare. Intrară în 
bucătărie, unde erau strânși toţi și, pentru a auzi ce se discuta, 
m-am grăbit să deschid ușa îngustă și să-i urmăresc din nou din 
spatele peretelui. 

e 

— Cum s-a putut întâmpla așa ceva? Nu era cu tine? 

Lotte cedă; părea că se afla în pragul unei căderi nervoase. 

— Oamenii sunt responsabili pentru ei înșiși, nu? Era cu noi 
când am ieșit, sunt sigură de asta și nu este de datoria mea să 
țin evidenţa unde se află fiecare, replică Franziska. 

Se sprijinea de scaunul de bucătărie în care se afundase Jon, 
care arăta din ce în ce mai rău. Probabil că și el era mahmur, la 
fel ca și colonelul, și se lăsase cu totul în scaun. 

Franziska, în schimb, parcă-și revenise din șocul iniţial și-și 
recăpătase forțe noi. Găsise cumva timp să se aranjeze și să 
tragă pe ea o ţinută bine pusă la punct. Işi dăduse haina jos și 
purta pantaloni negri evazaţi și pulover roz aprins care se 
încheia în faţă și avea un fel de model neregulat, de genul celor 
care par împletite de mână, dar în realitate sunt extrem de 
scumpe; probabil de import. Era genul de ţinută extrem de 
naturală și comodă pe care ar fi ales-o pentru un interviu acasă 
dat unei reviste pentru femei. 

Urmărind-o liniștită, am observat că avea o mică crestătură 
pe gât exact sub bărbie și că pielea îi părea cam întinsă în jurul 
ochilor când vorbea. Operaţie estetică, probabil. Erau zvonuri că 
membrii de partid sus-puși și alţi demnitari aveau propriile clinici 
și că aduceau chirurgi esteticieni din America pentru operaţii, la 
tarife exorbitante și în taina cea mai mare. Mă întrebam dacă 
era și cazul Franziskăi. Poate. Cumnatul ei din departamentul 
intern i-o fi aranjat operaţiile. De obicei, cam așa mergeau 
lucrurile. Auzeam fornăitul zgomotos al lui Nour în minte. Urâse 
întotdeauna genul ăsta de vanitate și superficialitate cu o 
fervoare care mă făcea să mă întreb dacă nu cumva sugera 
gelozie. 

Mi-a trecut prin gând că Nour și Franziska trebuie să fi 
frecventat aceleași cercuri cândva și mă întrebam dacă se 
cunoșteau. N-ar fi fost imposibil. Poate Franziska fusese una 
dintre cele care pierdeau vremea prin apartamentul lui Nour din 
Hökarängen, ţinând ţigara într-o mână și în cealaltă paharul cu 
votcă umplut constant, cântând cântece de Partid și discutând 
politică, în timp ce eu stăteam în camera alăturată cu perna pe 
cap, încercând să dorm. Mi-ar fi plăcut s-o întreb pe Franziska 
despre asta, doar ca să-i văd reacţia, dar în acel moment era 
prea târziu. Și orice ar fi făcut în tinerețea ei, și-a asigurat, în 
mod evident, un rang înalt în aparatul de partid mult mai bine 
decât Nour, dată fiind actuala ei poziţie. Dacă ar fi fost să le pui 
una lângă alta azi, ar fi fost clar că Franziska era povestea de 
succes. Insă doar privirea rezervată din ochii ei arăta ceva 
diferit. 

e 

Conversația despre ce ar fi putut să se fi întâmplat cu Katja 
continua în încăpere. 

— De unde știm că n-a fugit de pe insulă? întrebă Jon, ridicând 
capul cu mare efort. 

— N-are cum, spuse colonelul îngrijorat. Aţi verificat 
debarcaderul, nu? Din câte știu, nu e nicio barcă pe aici în care 
să se fi îmbarcat pe mare pe vijelia asta. 

— Atunci, s-o fi luat careva? 

Jon nu părea să renunțe la teoria lui. Colonelul continuă să-l 
contrazică. Tonul lui era de parcă vorbea cu un copil obraznic, 
care refuza să asculte. 

— Dac-ar fi luat-o vreun elicopter, am fi observat. Insula asta 
e prea mică și oricine ar fi aterizat ar fi fost văzut. 

— Poate că se ascunde cu bună știință. 

— De ce naibii să facă asta? izbucni Franziska. 

Și tocmai mi-am dat seama că, până în acel moment, am 
auzit-o folosind doar două tonuri. Cel vesel, pe care-l 
întrebuinţase cu Jon la cină seara trecută, și cel ţâfnos și de 
nemulțumire, care părea să fie modul ei normal de a vorbi. Jon 
se uită la ea. 

— Nu știu... Poate că-i este teamă. Poate știe ceva ce noi nu 
știm. 

Jon trase aer adânc și adăugă: 

— Poate că știe cine-i ucigașul și se ţine departe de el... 

— Sau ea, interveni Lotte. 

— Sau ea, fu de acord Jon, sau poate o fi chiar ea cea care... 
Ea a fost cea care a găsit trupul Annei, la urma urmelor, nu? De 
unde știm că n-a sugrumat-o și apoi... 

Se uită la ceilalţi ca să primească susţinere pentru teoria lui, 
pe care părea s-o găsească din ce în ce mai verosimilă. Vocea îi 
devenea din ce în ce mai fermă și didactică; era evident, încă o 
dată, că era obișnuit să fie ascultat. 

— E foarte plauzibil. O ucide pe Anna, închide cadavrul, ca noi 
ceilalţi să nu-l putem examina, și apoi se ascunde. Consider că e 
un scenariu rezonabil și cred că ar trebui să ne purtăm ca atare. 

— Podeaua, spuse colonelul încet. 

Ceilalţi se întoarseră și-l priviră. 

— Ce?! întrebă Jon. 

— Podeaua, repetă colonelul, mai tare de data aceasta. Părea 
că abia fusese spălată. Din câte mi-am dat seama, cineva a 
curățat-o de sânge. 

Scoase o batistă albă din buzunar și o ridică. Pe o parte era de 
un maroniu ruginiu. Toţi cei din cameră se uitară confuzi la 
batistă, iar colonelul conștientiză deodată că nu înțelegeau ce le 
arăta. 

— Când am coborât în biroul medical împreună cu Lotte, am 
observat că cineva ștersese ceva de pe podea. Așa că am luat 
batista și am șters un pic și cred... cred că este sânge și dacă 
este așa, atunci e rezonabil de presupus că este al Katjei. Ceea 
ce înseamnă că ea a sângerat pe podea și cineva - sau poate 
chiar ea - a curăţat mai târziu. Deci după cum stau lucrurile 

acum, varianta cea mai plauzibilă ar fi că cineva i-a făcut rău și 
apoi a curățat sângele. Dar nu știm asta. In momentul ăsta, nu 
văd niciun motiv pentru care Katja să-și fi făcut rău singură și pe 
urmă să curețe după ea și să dispară. Briciul lui Occam”, 
prieteni. Adică... 

— Varianta cea mai probabilă este și cea adevărată. Da, știu, 
nu trebuie să-mi ţii o prelegere, oftă Franziska. 

Fără să-i bage în seamă sarcasmul, colonelul continuă: 

— Asta este tot ce avem acum. Nimic mai mult. Nu știm nimic 
în plus. 

— Însă ar putea să fie doar murdărie, spuse Jon, dar fără prea 
multă convingere în voce. 

— Din întâmplare am testat staţia radio cât am fost acolo, 
zise colonelul. Tot moartă. 

Henry nu spuse nimic. Părea foarte ocupat cu turnatul cafelei 
într-o carafă care se închidea etanș. Un gest ciudat, în loc s-o 
servească direct din vasul cafetierei. Când începu să toarne 
cafea în ceștile tuturor, ai fi zis că era un servitor. Nu 
remarcasem până atunci că avea un fel de a se face neobservat 
uneori și știam c-o făcea intenţionat când mai degrabă prefera 
să asculte decât să vorbească. Privindu-l, am simţit un fior prin 
tot corpul, o dorinţă de a trece prin perete și de a-mi lipi nasul 
de ceafa lui, de a-i cuprinde talia cu mâinile. 

Părea obosit și înfrigurat plimbându-se de colo-colo cu carafa. 
Aș fi dat orice să zac undeva într-un pat cu el, mahmuri, 
urmărind filme vechi. Dar apoi mă invadă o certitudine stranie, 
care-mi spunea că n-avea să fie așa niciodată. Îmi venea să 
plâng. 

— Şi-n plus, zise colonelul aruncând o privire severă către Jon, 
cred că ar trebui să fim foarte atenţi când formulăm o teorie 
despre vinovăţie în problema asta. Dacă transformăm totul într- 
o vânătoare de vrăjitoare, atunci suntem pierduţi; e crucial să 
ținem minte asta. 

Franziska interveni imediat cu multe obiecţii. 

În timp ce stăteam acolo ascultându-i argumentând ce și cum 
să facă în continuare, cu două persoane dispărute și cel mai 
probabil moarte, și cum pomeneau de încă o cercetare 
amănunţită a casei, mi-am amintit că, în realitate, mai era o 

cale de comunicare, în afară de staţia radio din centrul medical. 
Telefonul prin satelit al lui Lotte. Cel la care o văzusem vorbind 
cu o seară înainte. O urmăream cum se plimba agitată prin 
cameră. Spre deosebire de Jon și Franziska, ea nu era îmbrăcată 
extravagant. Singura aberaţie a stilului ei fad era geanta mare și 
lucioasă de care se ţinea aproape cu disperare, cu ambele 
mâini, în timp ce se plimba de colo-colo. Până la fereastră. Până 
la un scaun. Am presupus că telefonul era în geantă și asta o 
făcea s-o care după ea în permanenţă. 

Aveam instrucțiuni clare de la secretar că misiunea mea era 
să observ și nimic mai mult. Orice s-ar fi întâmplat, nu trebuia să 
intervin în cursul evenimentelor. Și totuși, cursul evenimentelor 
a interferat cu mine într-un mod pe care secretarul n-ar fi putut 
să-l prevadă. Mai întâi, eram, într-o oarecare măsură, 
descoperită. Cineva de pe insulă știa că nu eram cu adevărat 
moartă, cel mai probabil rănită, însă vie. Apoi Katja dispăruse și 
ea și dacă nici ea nu era moartă, era cel puţin grav rănită. 
Fusese foarte mult sânge pe podea. Mă tot întrebam dacă n-ar fi 
trebuit să urc și să le spun celorlalţi ce știam, însă am decis că 
era mai sigur să rămân ascunsă. Deocamdată, nimeni, în afară 
de mine, nu știa de existența Nivelului Strategic, deci 
momentan aveam un avantaj. Plus că mi-am amintit și de 
amenințarea Președintelui din camera de conferinţă de la etajul 
paisprezece. Să închei misiunea ar fi avut consecinţe la care nici 
măcar nu mă gândisem. Dar poate că mai exista o posibilitate: 
aș fi putut încerca să-l contactez pe secretar, reflectam eu în 
timp ce o urmăream pe Lotte strângând în braţe geanta de 
parcă ar fi fost o pernă electrică. 

Deodată, colonelul se ridică zelos. 

— Trebuie să cercetăm casa din nou, temeinic. În cazul în 
care Katja se ascunde sau este ascunsă pe undeva, trebuie să 
fie grav rănită. Propun să ne împărțim în două echipe. 

— Cred că am avea nevoie să și mâncăm, rosti Henry calm. 

— Bine. Adevărat, consimţi colonelul și-i aruncă o privire 
recunoscătoare. Tu și Lotte rămâneţi aici, cercetaţi parterul mai 
întâi și apoi, dacă nu găsiţi nimic, puteţi începe să pregătiţi 
micul dejun; noi, ceilalți, vom cerceta restul casei împreună. Și 
ne vom ruga s-o găsim pe Katja înainte să fie prea târziu. 

Și spunând asta, le aruncă Franziskăi și lui Jon o privire 
insistentă, pe urmă plecară toţi din bucătărie. 

Mă tot gândeam cum să gestionez situaţia, de vreme ce 
grupul se împărțise în două. Într-un final, am decis să cobor la 
monitoare și să-i supraveghez pe toţi în același timp. În 
jumătatea de oră care a urmat, am studiat felul în care cele 
două echipe căutau peste tot, cum Lotte și Henry scotociră mai 
întâi prin bucătărie și apoi în salon; după aceea, au luat la 
puricat toate dulapurile și fiecare colţișor dintre ele, în timp ce 
colonelul, Franziska și Jon cotrobăiau camerele de la etaj. Lotte 
ducea cu ea geanta în fiecare cameră, punând-o deoparte doar 
când trebuia să-și folosească ambele mâini. 

Mi s-a părut că l-am văzut pe Henry aruncând ocheade la 
geantă când Lotte era ocupată în altă parte și am presupus că 
se gândea și el la telefon. Poate căuta o ocazie să-l scoată din 
geantă sau poate că era doar curios așa cum eram și eu. Din 
câte se părea, nu-i spuse nimic lui Lotte. În cele din urmă, se 
opriră din căutare și dispărură în bucătărie ca să pregătească 
micul dejun. După o vreme, li se alătură și grupul de la etaj, 
moment în care am părăsit ecranele și m-am întors în spațiul din 
peretele bucătăriei. Nu că aș fi avut prea multe de ascultat. Cei 
cinci oameni își mâncau micul dejun într-o liniște apăsătoare; în 
vremea aceasta, lumina cenușie de afară se transformă aproape 
imperceptibil în dimineaţă târzie, iar vântul se înteţi. 

e 

Brusc, Henry se ridică și merse la fereastră. Se întoarse către 
ceilalți și întrebă: 

— Ce e chestia aia care se mișcă în depărtare? 

Colonelul merse lângă el să vadă. 

— Nu știu. Poate să-mi aducă cineva binoclul? Cred că l-am 
văzut pe hol. 

Lotte se ridică și dispăru din câmpul meu vizual, după care se 
întoarse cu un binoclu pe care i-l dădu colonelului. Acesta îl puse 
la ochi și apoi scoase un strigăt. 

— La naiba! Este debarcaderul! 

Toţi săriră din scaune; colonelul își luă haina și ieși pe ușă în 
grabă. Ceilalţi îl urmară. Pe scaunul de lângă Lotte rămase 
geanta. 

e 

Când am fost extrem de sigură că toţi cei din casă ieșiseră 
alergând către debarcader, m-am strecurat afară din lada 
frigorifică și m-am dus în centrul medical. Fără să mă gândesc 

cu adevărat ce făceam, m-am grăbit până la raftul cu 
medicamente, am găsit sticluța și am vârât-o în buzunar. Apoi 
am ieșit din încăpere. Casa părea enormă când nu era nimeni 
înăuntru. Am fugit în bucătărie, ghemuită, ca să nu fiu văzută pe 
fereastră. Am luat geanta lui Lotte și m-am luptat un pic cu 
mecanismul de închidere înainte s-o deschid. Părea să fie genul 
de persoană căreia îi lipsea doar chiuveta din bucătărie din 
geantă. Portofel, chei, gumă, un orar al autobuzelor, tampoane, 
plasturi, chitanţe prinse cu o agrafă de birou, o ciocolată 
mâncată pe jumătate, clame, un desen de copil, mototolit, cu un 
soi de mâăzgălitură portocalie, o brățară care părea să fi fost 
cumpărată de la un magazin ieftin de gablonzuri. 

Când eram mică, Nour avea o servietă mare pe care o căra cu 
ea. N-aveam voie să mă uit înăuntru, motiv pentru care adoram 
s-o scotocesc când nu era atentă. Era ca un lexicon secret, o 
cale de a o înțelege. 

Adunam dovezi, chitanțe de prin locurile în care-și bea 
cafeaua sau lucruri pe care și le cumpăra; mă uitam prin 
calendarul ei ca să descopăr cu cine se întâlnise. Loială modului 
ei paranoic de a fi, nu trecea prea des informaţii exacte, ci doar 
o iniţială sau ora. Memoram toate astea, ca și cum aș fi avut 
nevoie să deţin informaţii despre Nour, deși niciodată n-am prea 
reușit să-mi explic de ce. 

Am căutat metodic prin geanta lui Lotte, chiar dacă mi-am dat 
seama imediat că telefonul nu era acolo. Am băgat în buzunar o 
clamă, am închis geanta și am pus-o la loc. Apoi am ieșit din 
bucătărie, am luat-o pe scări și pe urmă pe hol. Am numărat 
ușile de pe stânga până când am ajuns la camera lui Lotte. 
Eram pregătită să umblu la încuietoare cu agrafa de păr (o 
abilitate dobândită pe vremea copilăriei și ulterior perfecționată 
la Kyzyl Kum), însă ușa era deschisă, așa că am intrat. Lumina 
era obscură, obloanele trase pe jumătate și hainele aruncate 
peste tot. O pereche de chiloţi din bumbac, în mod clar folosiți, 
erau mototoliți într-o pereche de ciorapi, iar patul era nefăcut, 
de parcă cineva, pur și simplu, aruncase păturile și fugise. 
Probabil că exact așa s-a și întâmplat. Dacă mi se părea ireal 
când mă strecuram prin spaţiile dintre pereți, în acel moment 
eram aproape panicată. Era groaznic și lipsit de bun-simţ să 
mergi prin camera unui necunoscut, să-i cauţi prin haine și 
bunuri, prin dulap, prin baie. Mă simţeam ca o persoană sărită 

de pe fix, care depășise limita. Și deși mă ascundeam de doar o 
jumătate de zi, mi se părea aiurea să stau în mijlocul unei 
camere, la vedere, în loc să fiu ascunsă într-un coridor 
întunecat. Am tras aer în piept, m-am adunat și mi-am început 
scotoceala. 

Am căutat prin cameră, minuţios, și din când în când aruncam 
câte-o privire pe fereastră. Ceilalţi păreau extrem de ocupați la 
marginea stâncii și ţineam pumnii strânși să stea acolo cât mai 
mult. Mi-a luat ceva timp să-i cotrobăiesc prin cameră; mă 
simțeam încă ameţită din cauza medicamentelor administrate 
de Katja cu ore în urmă și după lovitura la cap. De câteva ori m- 
am trezit stând, pur și simplu, cu ceva în mână, fără să știu cum 
ajunsesem acolo sau de cât timp stăteam așa. Am încercat să 
fiu cât mai minuțioasă cu putinţă, căutând până și în rezervorul 
vasului de toaletă, dar oricât de temeinic căutam, telefonul era 
de negăsit. Desigur, exista posibilitatea să-l aibă cu ea, ascuns 
pe undeva, deși era puţin probabil, pentru că telefonul era 
destul de butucănos. Să-l ţină asupra ei ar fi însemnat să-l 
descopere cineva. Insă deodată, un alt gând îmi veni în minte. 
Mai era cineva care știa despre telefon - cineva a cărui cameră 
avea un perete comun cu camera lui Lotte. 

Henry. 

e 

Nici camera lui Henry nu era închisă și am rămas în prag o 
clipă înainte să intru. Odaia părea diferită în lumina zilei, dar un 
lucru era identic: abia dacă exista vreo dovadă că fusese acolo. 
Spre deosebire de dezordinea găsită la Lotte, camera lui Henry 
era liniștită ca o celulă de mănăstire. Nu era nimic în odaie care 
să indice că el stătea acolo, de fapt, că stătea cineva, oricine, 
acolo. Patul era făcut ca într-o cameră de hotel, așternuturile 
întinse și toate bunurile puse deoparte, mai puţin o carte de pe 
noptieră. Am început să mă uit sub pat, unde i-am găsit valiza 
goală. Despachetase tot ce adusese cu el și apoi pusese cu grijă 
valiza simplă, bleumarin, cu eticheta completată, sub pat. 

Din motive pe care nu prea le înţelegeam, găseam 
exasperantă toată ordinea acea a lui. Am mers la dulap și l-am 
deschis. Și hainele erau aranjate într-o ordine perfectă. O 
pereche de pantofi din piele maronie în partea de jos. Două 
sacouri. Pantaloni închiși la culoare. Cămăși călcate pe umeraș; 
câteva maiouri. Pe un raft se aflau două pulovere împletite în 

nuanţe care-mi aminteau de un material folosit pentru 
muncitorii din construcţii. L-am recunoscut pe unul din ele din 
prima noapte. Acea ordine remarcabilă mă irita, însă o găseam 
și atractivă, într-un mod ciudat. Era ceva senzual că mă uitam la 
hainele lui, că le atingeam. Haine care i-au atins pielea, pieptul, 
brațele. Am întins mâna și am mângâiat o cămașă de un 
albastru-cenușiu, apoi m-am aplecat s-o miros. Am perceput în 
nări balsam de rufe. Dungile de la mâneci erau atât de bine 
făcute, că păreau aproape ascuţite și mă întrebam dacă-și călca 
singur cămășile sau și le ducea la curăţătorie. 

Scotocind prin dulapul lui Henry, asta mă făcea să mă simt ca 
și când deţineam cumva controlul, de parcă, în sfârșit, puteam 
să-l observ cât de mult voiam fără ca el să știe. Am ridicat 
puloverul pe care l-a purtat în prima seară și l-am mirosit. Am 
simţit un iz vag de aftershave și, evident, al lui Henry însuși. 

Pentru o secundă mi-a trecut prin minte să-l iau cu mine, dar 
mi-am dat seama repede de absurditatea asumării unui astfel 
de risc. L-am pus la loc și am continuat să caut la întâmplare. Și 
apoi am găsit. In spatele hainelor era un dulăpior în perete. Ușa 
părea se semene cu cea a unui seif, însă am încercat-o și nu era 
închisă; am deschis-o. Și deși era destul de întuneric în dulap, 
am văzut imediat ce conţinea seiful. O grămadă de hârtii - un 
dosar personal - cu o copie a pașaportului meu deasupra. Și un 
pistol. 

e 

Am sărit de parcă ușa seifului m-ar fi fript și am scos un 
strigăt de uimire. Am făcut câţiva pași grăbiţi către fereastră; 
spre groaza mea, ceilalți începeau să se întoarcă, și repede. 
Fără să știu exact de ce, am luat pistolul din seif, am închis ușa, 
am pus hainele la loc, am închis dulapul, am ieșit din cameră și 
m-am grăbit înapoi pe scări. Am auzit ușa principală 
deschizându-se exact când mă băgăm în lada frigorifică. Pe 
urmă cineva strigă: „Du-te jos și ia pătura termică!” Se auzeau 
pași apropiindu-se de mine; de data asta am reușit să blochez 
lada din prima încercare. Am stat nemișcată, inima îmi bătea 
tare, în timp ce cineva cotrobăia prin cameră, în mod clar, în 
grabă. Se pare că a găsit ce căuta și am auzit cum a părăsit cu 
pași repezi încăperea, închizând ușa. Am încercat să mă 
concentrez numărând ușor până la o sută. Apoi mi-am început 
călătoria dificilă prin trapă, străduindu-mă să mă mișc cât mai 

încet pe scările înguste. Am ajuns înapoi în camera mea 
subterană, gâfâind, cu pistolul greu în mână. 

Henry 


— Unde e? Unde e? ţipa Lotte chiar în urechea mea. 

A fost nevoie de o fărâmă de autocontrol ca să nu-i zic să 
tacă. In schimb, mă tot luptam să urc pe scară, în hainele reci ca 
gheața și grele; când am ajuns sus am căzut pe spate și mi-am 
tras suflul. Mi-am desfăcut vesta de salvare, udă și greoaie, și 
am dezbrăcat-o, apoi m-am răsucit pe-o parte și am tușit. Imi 
curgea apă sărată din gură în timp ce mă opinteam. Mi-am 
odihnit fruntea pe iarba călcată și noroioasă, încercând să respir 
normal. Fusese cât pe ce să nu mă mai întorc la țărm. 

e 

Cu un sfert de oră în urmă, dăduserăm toţi năvală la 
debarcader. Sau, mai bine zis, pe gazonul de lângă scară, 
deasupra locului unde fusese cândva debarcaderul. La 
momentul respectiv, cheiul se desprinsese și era asaltat de 
valuri înalte în larg. Fără el, o barcă de dimensiuni mai mari n-ar 
fi putut nicicând să acosteze, cel puţin atâta vreme cât avea să 
dureze vremea rea. Ceea ce însemna că eram cu adevărat 
izolați. 

— Trebuie să încercăm să-l recuperăm! am strigat eu către 
ceilalţi. 

Vântul se înteţise și mai tare și, dacă o ţinea așa, în curând 
avea să fie furtună de-a binelea. Ploaia lovea din toate părțile. 

— E o barcă gonflabilă în garajul pentru bărci, strigă Jon. 

— Fugi și adu-o! i-am zis eu. 

Se întoarse după câteva minute trăgând după el o șalupă 
gonflabilă mare, în stilul celor din marină, cu un motoraș 
exterior. O rafală de vânt aproape că-l azvârli pe Jon de pe 
stâncă. Lotte fugi spre el să-l ajute și împreună începură să 
coboare ambarcaţiunea la apă, dar vântul o dezechilibră și chiar 
fu cât pe ce să mă dărâme și pe mine de pe scară de vreo două 
ori. Odată ce am reușit s-o cobor încet pe limba subţire de plajă, 
am stăpânit-o cu greu și, într-un final, am pus-o pe apă în micul 
adăpost oferit de stâncă. 

— Vii? am strigat eu la colonel. 

Se uită la mine ezitant, dar apoi se hotărî și cobori. Jon vru să- 
| urmeze. 

— O să fie prea grea! Rămâi aici! 

Jon se opri pe prima treaptă a scării și urcă înapoi. Un licăr de 
ușurare îi brăzdă faţa. Colonelul urcă în barcă, trecu de mine și 
se așeză în partea din spate. Am luat vâslele de pe fundul bărcii, 
m-au îndepărtat câţiva metri de stâncă, am pornit motorul și 
apoi am manevrat șalupa pe marea agitată către debarcaderul 
desprins și asaltat de valuri. 

Ajunși la o distanţă sigură de rocile ascuţite și suficient de 
departe cât să nu putem fi auziţi, mi-am ajustat poziţia, sperând 
ca spatele meu să nu le permită celorlalţi să ne vadă. 

— Trebuie să vorbesc cu tine, i-am strigat eu, oprind motorul 
și apropiindu-mă de el. 

e 

Am tras aer adânc în piept și am așteptat reacţia colonelului. 
Mă privea fix în ochi. Nu mai avea privirea umedă și absentă și 
mi-am dat seama cât de mult respect trebuie să fi impus la viaţa 
lui. Era un bărbat care știa ce trebuia făcut. 

— Ești absolut sigur de asta? întrebă el. 

— Absolut, am răspuns eu, sperând că intuiţia nu mă va 
înșela. 

Își mută privirea către plajă și râse încet. 

— Să fiu al naibii! exclamă el. 

Apoi se aplecă și, cu o mișcare iute, de parcă mai făcuse asta 
de nenumărate ori, răsturnă barca și am căzut amândoi în apa 
rece ca gheaţa. 

Anna 


După ce m-am calmat în subsol, am înţeles că nu fusese deloc 
o decizie bună să iau pistolul. Riscam să-i trezesc suspiciuni lui 
Henry, deoarece, evident, arma nu putea să dispară de una 
singură din seif, așa cum, fără îndoială, se va gândi. Și dintre 
multele întrebări care mă măcinau în acel moment, trei mi se 
păreau importante: De ce avea Henry armă? Ce era cu dosarul 
despre mine în posesia lui? Și de ce n-am luat și dosarul, dacă 
tot am luat arma? 

M-am blestemat pentru că am gândit și repede, și încet în 
același timp. Henry nu părea să fie doar un simplu participant la 
misiune; prezenţa lui pe insulă părea să aibă legătură cu mine. 
Fără să reflectez cu adevărat la asta, am presupus tot timpul că 
puteam avea încredere în el, că eram în aceeași echipă. Dar 
arma și dosarul din seif îmi dădeau impresia că dibuisem o ușă 
ascunsă către mintea lui și ce am descoperit înăuntru era ceva 
ce nici nu-mi doream și nici nu mă așteptam să găsesc. 

Am pus pistolul pe biroul din faţa mea și am început să-l 
inspectez. Un model care mi-era necunoscut, însă asta nu 
însemna nimic, din moment ce singurele arme pe care le 
văzusem de aproape fuseseră vechile puști Mauser, revolverele 
și pistoalele-mitralieră AKM sovietice ale armatei din Kyzyl Kum. 
Arma lui Henry nu semăna nicicum cu ele; părea mult mai 
modernă, precum cele militare. Era subţire și prevăzută cu un 
încărcător plin cu gloanţe; n-avea nimic din detaliile rustice pe 
care le asociam cu armele pentru hărţuirea civililor. Ştiam că 
Henry fusese cândva în armată; îmi spusese chiar el despre asta 
cu mult timp în urmă când vorbiserăm despre proiectul de 
asfaltare a unui drum în Kyzyl Kum. Însă erau mulţi cei cu un 
asemenea istoric; nu însemna neapărat ceva. Doar dacă nu 
cumva mai avea încă legături. Spion? Am respirat adânc. 
Reticenţa lui era mereu neobișnuită, ceva ce părea aproape 
patologic. Sau profesional. M-am gândit la camera extrem de 
ordonată, la purtarea lui simplă, la discreția afișată. De fapt, nu 
știam cu adevărat nimic despre el, în afară de câteva lucruri pe 
care mi le spusese el. Până în momentul în care i-am găsit arma. 
Gândurile mi se învârteau în minte. Nici nu-mi puteam da seama 

dacă eram paranoică sau naivă; nu mă puteam raporta la nimic. 
Nu existau sfaturi sau indicaţii pentru cum să reacționez într-o 
astfel de situaţie. 

e 

M-am așezat și m-am holbat apatică la ecrane, cu arma în 
față și încercând să-mi dau seama ce să fac, când deodată 
întregul grup se ivi pe holul principal. Deși nu era chiar întreg. 
Lipsea colonelul. N-am avut timp să mă întreb de ce, pentru că 
Henry urcă pe scări, îndreptându-se spre camera lui. Mi-am croit 
drum în perete, am alergat repede pe scările capitonate și am 
intrat imediat după el în spaţiul dintre pereţii camerei lui, unde 
erau orificiile. Mai întâi își dădu jos hainele ude. Trăgea de ele 
de parcă nu putea să se dezbrace suficient de repede. Haină 
după haină, până când rămase gol. Mi-era greu să înțeleg că 
făcuserăm dragoste cu mai puţin de douăzeci și patru de ore în 
urmă; corpul lui părea și străin, și cunoscut în lumina cenușie a 
zilei. Vedeam că avea o serie de cicatrice: una lungă pe coapsă 
și una care părea a fi o urmă de pistol, pe piept, foarte aproape 
de inimă. Îi simţisem cicatricele de pe piept, dar eram mult prea 
captivată de el ca să le dau cu adevărat atenţie. Merse în baie. 
Am auzit dușul. Am început să mă mișc ca să-l pot urmări prin 
perete. 

Am rămas acolo, nehotărâtă, câteva clipe, fără să trag trapele 
glisante care acopereau orificiile. Mă simțeam ciudat să 
urmăresc necunoscuţi prin perete, însă era o nimica toată în 
comparație cu ce simțeam urmându-l pe Henry în baie fără ca el 
să știe măcar: dezgust și rușine. lar stările astea îmi dădeau 
senzația că nu mă aflam tocmai într-un loc potrivit. Voiam să-l 
văd pe Henry sub duș și mi-era jenă de asta. Am început să 
pipăi după trapa din perete, dar oricât de mult bâjbâiam, tot n-o 
găseam. Nu era niciun orificiu. La început m-am simţit frustrată 
și aproape un pic furioasă, apoi îngrijorată. Fusese Henry 
instalat într-o cameră în care să nu poată fi observat în baie, în 
mod intenţionat? lar el știa de asta? Și ce aveau toate astea de- 
a face cu arma? Am încercat să ascult prin perete, însă tot ce 
auzeam era zgomotul neregulat al jeturilor de apă pe trupul lui 
Henry. 

e 

Într-un târziu, închise dușul și intră înapoi în dormitor cu un 

prosop alb în jurul taliei. Nu vedeam dulapul de unde urmăream, 

dar îl auzeam foindu-se în jurul lui, căutând, probabil, haine. Pe 
urmă, zgomotul fu mai intens, ca și cum mișcările lui deveniră 
mai spasmodice. Făcu un pas înapoi, uitându-se în jur cu ochii 
mari și uimiţi. Nu puteam interpreta asta altfel decât că-și 
dăduse seama că-i dispăruse pistolul. Aruncă toate hainele din 
dulap, pe urmă răvăși patul, scoase valiza, o trânti peste haine 
și cotrobăi peste tot. Era o imagine aproape comică. Ba căută 
chiar și după cartea de pe noptieră. In sfârșit, renunţă. Se așeză 
pe marginea patului, holbându-se în gol. Rămase acolo aproape 
un minut, apoi păru să ajungă la un soi de hotărâre; luă ce-i 
trebuia din grămada de haine, se îmbrăcă în viteză și părăsi 
camera. L-am urmat prin spaţiul dintre pereţi. 
e 

Ultima oară când au luat-o pe Nour a fost când s-a îmbolnăvit 
bunicul. Asta se întâmpla la câţiva ani după ce revenise acasă. A 
fost o procedură dificilă să primească permisiunea de a emigra, 
pentru că Bosnia nu mai făcea parte din Uniune, însă în cele din 
urmă l-au lăsat să plece. N-a fost niciodată prea activ în partid și 
când devenise clar că era pregătit să renunţe la pensie, au 
înţeles, probabil, că ar fi fost mult mai profitabil dacă scăpau de 
el. Nu știu dacă Nour l-a jelit atunci, pentru că n-a spus nimic. 
Nu fusese o problemă, până când el s-a îmbolnăvit. Nour voia să 
meargă să-l viziteze, dar nu i se permitea. „E nevoie de tine aici, 
i se spunea. Nu putem permite să iasă atâtea informaţii din 
țară”. Le era teamă că ar fi cerut azil politic. Asta se întâmpla 
după ce m-am mutat, așa că n-am văzut prea multe, însă știu că 
înainta cerere după cerere. „CERERE DE ÎNGRIJIRE A PĂRINTELUI 
AFLAT PE PATUL DE MOARTE”, scria ostentativ pe unul dintre 
plicurile pe care le trimitea; l-am văzut în hol, gata de dus la 
poștă. Chiar și atunci, suspectam că nu-i mergea prea bine când 
era vorba despre o viză externă și știam că exista deja o ruptură 
între ea și partid, dar nu cred că am înţeles cât de disperată era 
în realitate. 

Într-o zi, am primit un telefon de la Nour. Îmi cerea s-o iau de 
acasă și s-o duc la spital. Mi s-a părut ciudat, nu-i stătea deloc în 
fire; ba chiar se mândrea, de obicei, că nu era niciodată 
bolnavă. Când am ajuns la ea, ușa era deschisă, iar în 
apartament mirosea a închis și a stătut. Am strigat-o. N-am 
primit niciun răspuns. Vasele din chiuveta din bucătărie păreau 
că stăteau acolo de zile bune. Pe masă era un tub cu niște unt 

uscat. Am mers pe vârfuri până în dormitor. Nour era în pat, 
dormind. N-o mai văzusem dormind de pe vremea când eram 
copil. Arăta foarte rău. Era palidă, aproape verzuie, și se părea 
că i se umflaseră brațele. Trebuie să-i fi fost rău destul de mult 
timp. Camera avea un miros dulceag de corp nespălat, iar pe 
podea, lângă pat, erau pahare, cești, farfurii și multe cutii goale 
de analgezice. M-am așezat pe marginea patului și am atins-o 
pe brat. Nu știam dacă s-o trezesc, dar după o vreme mi-a simţit 
prezenţa. Întoarse capul și mă privi. 

— Anna? întrebă ea surprinsă. 

— De când ești bolnavă? 

Nour mă privea de parcă nu înţelegea prea bine ce spuneam. 

— De când ești bolnavă? am întrebat eu din nou. _ 

Își drese vocea un pic. l-am întins un pahar cu apă. ÎI luă și 
ridică puţin capul să bea, apoi căzu la loc pe pernă și mă privi cu 
ochii pierduţi. 

— Anna, trebuie să mă ajuţi să ajung la spital. Trebuie să fiu 
cercetată. 

— Examinată, am corectat-o eu. Ai nevoie de un examen 
medical. Ești bolnavă. 

Clătină din cap enervată. 

— Nu, nu, trebuie să mă cerceteze. O să mă pensioneze pe 
motiv de handicap. 

Părea hotărâtă. Ridul obișnuit dintre ochi îi reapăru. N-am 
înţeles ce voia să spună. 

— Nour, ești doar bolnavă, de ce te-ar pensiona? 

— Vor fi nevoiţi s-o facă, spuse ea strângând din buze ca un 
copil încăpățânat. Vor fi nevoiți acum. 

Deodată, am înţeles. M-am cutremurat. 

— Nu, am rostit eu sec. 

— Ba da, zise ea privindu-mă cu fermitate în ochi. 

Am rămas așa o vreme, uitându-ne fix una la alta. Mai 
auzisem de asta înainte, că oamenii apelau la soluții extreme ca 
să devină inutili pentru partid și să obţină aprobare de ieșire. 
Însă crezusem mereu că nu erau decât legende urbane. 

— Ridică-te ca să mă uit, am spus eu. 

— Nu-i nevoie, replică Nour. O să vadă cei de la spital. 

— Vreau să văd. Te rog, ridică-te! 

Fără tragere de inimă și cu mare efort, se ridică în șezut. l-am 
tras cămașa de noapte. Avea o compresă pătată lipită de șale. 

Emana un miros de acru. Am înlăturat cu atenţie leucoplastul, 
iar ea scânci în timp ce suprafaţa lipicioasă se dezlipea. In urma 
leucoplastului rămaseră urme cenușii. Rana din care scoseseră 
mult prea mult lichid spinal era în mijlocul coloanei între două 
vertebre și dădea pe afară de puroi. 

— Stai aici; am să te curâţ. 

Nour nu protestă, ci doar oftă, așa că am intrat în baie, am 
umezit cu apă călâie niște hârtie igienică, am căutat prin 
dulăpiorul de medicamente până ce am găsit ceva în loc de 
compresă și m-am întors în dormitor. Era exact așa cum o 
lăsasem. Părul negru îi atârna în ochi; nu-i vedeam expresia 
feței. 

— Nu prea pot merge, spuse ea deodată. Trebuie să mă ţii tu. 

— Dar în rest cum ești? Te mai doare și altceva? 

— Capul, răspunse ea. Însă era de așteptat. 

— Nu puteai să-ţi scapi un fier pe picior? am spus eu, 
mângâindu-i ușor părul. 

Nour clătină din cap. 

— Nu fi proastă! Oasele rupte se repară. Trebuie să fie ceva 
credibil. 

l-am spălat rana cu grijă. Arăta oribil. Am vrut s-o întreb cine 
i-o făcuse, dar știam că n-avea să-mi spună și oricum era mai 
bine așa. Persoana ar fi riscat să aibă probleme; la fel și eu dacă 
aș fi știut. 

— Ești o fraieră, am rostit eu încet. 

Era, desigur. 

— E tatăl meu, rosti ea stins. Nu-l pot lăsa să moară singur. 

l-am pus o compresă curată și am mângâiat-o pe spate. Apoi 
i-am aranjat pernele în așa fel încât cea mai moale să-i stea sub 
coloană. 

— Bun, acum întinde-te! 

Se conformă oftând și mă privi cu o expresie serioasă. 

— Aș fi făcut la fel și pentru tine, să știi. Și tu ai face la fel 
pentru mine. E tot ce poţi face. 

— Știu, am replicat eu. 

Pe urmă n-am mai rostit nimic; doar am stat acolo pe 
marginea patului o vreme. 

e 

La spital, evident că a fost o întreagă scenă. Primul doctor 

care a examinat-o a chemat un altul. După aceea au venit cei de 

la poliţia secretă. Am fost dusă într-o cameră fără ferestre, unde 
o persoană în uniformă, a cărei poziţie oficială era neclară, m-a 
interogat ore în șir. Am știut ce plănuia să facă? Știam cine a 
realizat procedura și motivul pentru care a făcut-o? N-avea 
niciun sens să refuz să răspund la ultima întrebare, deoarece 
știam după întrebările puse că știau deja, deci le-am declarat 
cum stăteau lucrurile: bănuiam că avea legătură cu faptul că 
bunicul era bolnav în Bosnia, iar ea voia să fie pensionată pe caz 
de boală, ca să meargă acolo pentru a avea grijă de el. M-au 
bombardat cu același întrebări iar și iar, cu variaţii prea puţine 
sau deloc. Într-un târziu, stăteam în faţa spitalului, în lapoviţă, și 
mi s-a permis să merg acasă, fără să fiu lăsată s-o văd pe Nour. 

Am aflat ulterior că o mutaseră la spitalul penitenciarului și că 
rămăsese acolo o lună și jumătate. Ei i-au spus (și asta a ieșit la 
iveală foarte târziu) că am renunţat la ea. Șase săptămâni mai 
târziu, când am sunat la spitalul penitenciarului, m-au informat 
că se întorsese acasă. Și așa era. Cu pensia de handicap și în 
cârje. Între timp, bunicul murise, iar Nour a rămas cunoscută ca 
o disidentă care avea nevoie de cârjă oriunde trebuia să 
meargă. N-am mai vorbit niciodată despre toate astea, dar de 
gândit mă gândesc deseori. Ce nu faci pentru ai tăi! 

(J 

Am văzut mulți oameni mutilați în Kyzyl Kum. Mamele își 
mutilau fiii acasă; bărbaţii se împușcau în picioare, ca să nu fie 
înrolați. Am văzut atât de multe cadavre, că-mi părea ceva 
normal. Unii erau necunoscuţi, alţii îmi erau dureros de 
apropiaţi; unii erau atât de desfigurați, încât aproape că 
simțeam ușurare că nu mai trebuiau să trăiască, iar alţii păreau 
că dormeau. Unii erau bătrâni, alţii, mult prea tineri. Dar 
nicicând nu mi-a trecut prin minte că voi trăi vremuri în care să- 
mi doresc să văd în față un cadavru, ceea ce se aplică în mod 
cert misiunii mele: două persoane dispărute pe o insulă din 
mijlocul pustietăţii și ale căror cadavre erau de negăsit. Cel 
puțin așa am înțeles situaţia ascultându-i pe Franziska, Jon, 
Lotte și pe Henry, care stăteau în bucătărie și încercau să pună 
cap la cap ceea ce tocmai se întâmplase. Colonelul dispăruse în 
apă când barca s-a răsturnat și în acel moment furtuna era prea 
înteţită ca să mai iasă în larg să-l caute. Ca să nu mai vorbim că 
se pierduse și barca gonflabilă. Așadar, eram cu adevărat izolați. 

Jon nu părea să fie satisfăcut de răspunsurile pe care le primea 
de la Henry. 

— Și ce-a spus când eraţi acolo? 

— Am vorbit doar despre ce s-a întâmplat cu debarcaderul, 
cum s-a desprins. 

— Și la ce concluzie aţi ajuns? 

— Păi, n-aveam cum să știm până când nu ajungeam să-l 
examinăm, însă presupun că există... o oarecare suspiciune că |- 
ar fi slăbit cineva. 

— De ce ar fi vrut cineva să-l slăbească? 

Henry se opri din a studia punctul invizibil la care se tot 
holbase până atunci și se întoarse către Jon. 

— Ca să ne izoleze, bineînţeles. Acum nu mai putem pleca de 
aici. N-au cum să vină cu barca. Oricum, nu până când nu se 
potolește vântul. 

— Dar... 

Henry continuă tăios: 

— Cert e că cineva de pe insulă chiar vrea să ne facă rău. Însă 
n-avem cum să știm sigur, așa cum nu știm dacă debarcaderul 
s-a desprins, pur și simplu, sau dacă nu cumva colonelul care a 
ucis-o pe Anna și a făcut-o pe Katja să dispară a sabotat mai 
apoi și cheiul. Deoarece a dispărut și el, și barca, iar 
echipamentul staţiei radio din subsol nu funcţionează... 

— Și cine-i de vină că au dispărut barca și colonelul? îl 
întrerupse Jon. Ai de gând să stai aici dând din gură când tu ești 
vinovatul... 

— Dacă ai vreo sugestie despre cum ar trebui să rezolvăm, 
sunt numai ochi și urechi, rosti Henry scorțos. 

Nimeni nu mai spuse nimic. Apoi camera păru neobișnuit de 
liniștită. Franziska fu cea care sparse liniștea. Pentru prima oară 
în tonul ei nu se simţea nici reproș, nici lingușeală, ci doar 
epuizare. 

— Suntem toţi obosiţi. Și în stare de șoc, presupun. Cel puţin 
în ceea ce mă privește. Aș propune să mâncăm ceva și să ne 
odihnim, pe urmă să ne dăm seama ce e de făcut. 

Era o sugestie rezonabilă, iar vorbele ei mă făcură să-mi 
amintesc că nici eu nu mai mâncasem de câteva ore. Imi 
simţeam picioarele grele, umflate și eram slăbită și înfometată. 
Pe când ceilalţi se organizau (Franziska și Jon în bucătărie, după 
mâncare; Henry și Lotte, în salon, făceau focul și aranjau masa), 

m-am Împleticit până în subsolul meu și am ajuns la frigider. Am 
făcut un sandviș uriaș cu de toate și apoi l-am devorat în treizeci 
de secunde la lumina galbenă a lămpii și cu ochii lipiţi de 
ecrane. Franziska și Jon se alăturară, într-un final, celorlalţi doi 
din salon. 

Scena era una aproape liniștită. Ei stăteau în faţa focului în 
scaunele lor confortabile, mâncând sandvișuri și servindu-se cu 
ceai dintr-un samovar frumos. Au rămas acolo ceva vreme. Am 
presupus că se simțeau epuizați. Când și când, urcam și 
ascultam dacă vorbeau despre ceva interesant, dar în mare 
parte stăteau, pur și simplu, tăcuți. Nimeni nu sugeră că ar 
trebui să iasă afară să-și reia căutările. Păreau deciși să aștepte. 
Toţi, în afară de Franziska, își luară cărţi din biblioteca mare și 
se adânciră în lectură. Franziska n-avea astâmpăr. Se așeza pe 
sofa lângă Jon uitându-se apatică la foc sau se plimba agitată 
prin cameră și se holba pe fereastră la mare. Soarele apunea. La 
un moment dat, Henry și Jon coborâră la centrul medical ca să 
testeze staţia radio. Vântul părea deja să bată cu forţă maximă 
și lovea casa făcând ferestrele să vibreze. 

Abia dacă era trecut de nouă seara când Franziska și Jon 
anunţară că merg la culcare și părăsiră camera. Îi urmară 
curând Lotte și Henry, care urcară în camerele lor. Când i-am 
verificat la scurt timp, păreau să fie toţi în pat; Jon dormea pe 
canapeaua din camera Franziskăi; ceilalți doi erau fiecare în 
patul lui. Am decis să dorm și eu, așa că m-am ghemuit în pat și 
am setat alarma, ca să mă trezesc în câteva ore, să-i verific pe 
toţi. Nici n-am apucat să pun capul pe perna tare, să trag pătura 
cenușie de armată peste mine și să meditez la faptul că tot ce 
ţinea de armată era al naibii de incomod, că am și adormit 
cufundată în întuneric. 

e 

Eram înapoi la Kyzyl Kum. Deși era întuneric în jurul meu, am 
știut imediat unde mă aflam. Aerul rece și aspru al nopții, 
mirosul de cărbune arzând într-un cuptor, sunetul vântului 
lovind corturile. Fâl, fâl, fâl' Era noapte. Purtam mănușile cu un 
deget și căciula, din moment ce nu mă puteam baza pe cuptor 
și nu știam niciodată dacă n-aveam să mă trezesc tremurând de 
frig. Insă nu din cauza asta m-am trezit. Cineva se mișca în jurul 
cortului medical. Nu erau zgomotele obișnuite ale oamenilor 
care se răsuceau de pe-o parte pe alta în paturile lor de 


VP-135 


campanie. Era o altfel de mișcare. M-am întors ușor și am 
încercat să mă uit printre draperiile subțiri care separau colțul 
meu de dormit de restul încăperii și am văzut o siluetă 
deplasându-se iute, de parcă ar fi vrut să umble nestingherită și 
nevăzută de nimeni. Am bâjbâit cu grijă sub saltea și am găsit 
revolverul. Chiar și în vis știam că era periculos să dorm cu o 
armă veche și nesigură sub saltea. Oricând, mișcările corpului 
meu ar fi putut declanșa percutorul, accidentându-mă sau 
rănind pe altcineva. Sau omorându-ne. Și totuși, acolo îl tineam. 
Mă făcea să simt că dețineam controlul și, când l-am găsit sub 
salteaua subțire, l-am tras încet, încet până jos pe podea. 
Umbra se mișcă din nou, într-o altă parte a camerei. 

M-am îndreptat ușor către siluetă, mergând pe vine. Cu cât 
mă mișcam mai mult, cu atât aveam senzația că draperiile se 
înmulțeau. Umbra era când aici, când dincolo, ca o fantomă pe 
care-o zăream cu coada ochiului. Camera părea să fi devenit 
infinit de mare și simțeam cum panica îmi cuprindea pieptul în 
timp ce încercam să dau deoparte fiecare draperie, dar erau 
peste tot, blocându-mi calea și în față, și înapoia mea. Nu mai 
știam unde mă aflam. Deodată, am simtit mișcare în spatele 
meu. M-am întors. Draperia din spatele meu atârna în aer la 
câțiva metri depărtare. Vedeam o pereche de ghete pe sub ea. 
Stăteau nemișcate. Am ridicat arma. Am ţintit. M-am întins să 
dau la o parte draperia. Apoi, deodată, fu trasă din cealaltă 
parte. În fața mea era trupul unui băiat sfrijit care purta o 
pereche de bocanci gigantici. Avea haine subțiri și rupte, deși 
era mijlocul iernii. Fulgii de nea făceau rotocoale în jurul lui. 
Avea capul ca un măr mare și roșu. Trăsesem și mărul 
explodase. 

e 

M-am ridicat atât de brusc, încât m-am lovit cu capul de patul 
de deasupra. Ceva era în neregulă. Aveam corpul ud și lipicios, 
de parcă cineva turnase apă pe mine în timp ce dormeam, iar 
așternuturile miroseau a acru. Probabil că oprisem alarma în 
somn; era mult mai târziu decât mă așteptam. M-am dat repede 
jos din pat și m-am dus la monitoare. Pe ecranele verzui, îl 
vedeam pe Jon care alerga încolo și încoace pe coridor, trecând 
prin faţa mai multor camere de supraveghere. Bătea în fiecare 
ușă în timp ce striga ceva. Deodată, cobori pe scări, iar eu m-am 
vârât repede în perete, tremurând din cauza transpiraţiei și 

încercând să-mi dau seama ce se petrecea. Când intră alergând 
în bucătărie, am conștientizat pe cine striga și căuta. Franziska. 
e 

După câteva minute, cei trei care mai rămăseseră se aflau 
adunați în bucătărie. Henry făcea cafea - din nou - și Lotte 
încerca să-l liniștească pe Jon, care era în pragul unei căderi 
nervoase. Când stătea cu capul căzut între picioare ca o 
persoană care se străduia să scape de ameţeală, când sărea să 
se uite pe fereastră, când se plimba prin cameră, când izbucnea 
și apoi o lua de la capăt. O ţinu așa o bucată de vreme. În 
halatul ei pufos, Lotte îl privea îngrijorată cum se plimba și-l 
mângâia ușor pe spate atunci când se așeza. Uneori schimba 
priviri îngrijorate cu Henry, care părea că îmbătrânise deodată 
de când pășise pe insulă cu doar o zi și jumătate în urmă. 

Dar am observat că-l urmărea și pe Henry la fel de îngrijorată, 
chiar dacă era cu spatele la ea. Am presupus că ajunsese la 
concluzia că, dacă nu era niciun necunoscut misterios care să se 
ascundă pe insulă, ceea ce părea din ce în ce mai puţin 
probabil, atunci Henry era principalul suspect. Îi observam 
mișcările prin bucătărie, când deodată privi fix către spaţiul din 
perete unde mă ascundeam și se holbă direct în acel loc. M-am 
speriat și m-am îndepărtat de lângă orificii. Mi-a trecut din nou 
prin minte că persoana, oricine ar fi fost ea, care m-a lovit când 
am găsit-o pe Katja trebuie să fi dedus că eram în viaţă. Poate 
că persoana era Henry. Pe de altă parte, Lotte era singura care 
adusese cu ea un telefon prin satelit. Încă nu știam sigur. Henry 
merse către masă cu cănile de cafea, le împărţi și se așeză. Cei 
doi îl priviră când spuse: 

— Cred că e vremea să vorbim deschis. 

Henry 


— Se petrece ceva aici. Ceva ce nu înțelegem. 

Repetasem replica asta de câteva ori în minte, ca să mă 
asigur că va avea impactul pe care-l scontam. Lotte și Jon se 
holbau la mine și, pentru că nimeni nu spunea nimic, am 
continuat: 

— E clar că cineva sau ceva de aici face oamenii să dispară. 
Am fost șapte la început. Acum am rămas trei. Unul dintre noi se 
află în lada frigorifică la subsol, iar altul pe fundul mării. Ceilalţi 
doi au dispărut, pur și simplu. Îmi poate spune vreunul dintre voi 
ceva care să ne ajute să înţelegem ce s-a întâmplat? 

Niciun răspuns. Lotte se agită un pic, dar speranţa mea că 
avea să vorbească nu se îndeplini. Așa că am adăugat: 

— Atunci, am să încep eu. Am venit aici pentru o misiune 
specială. 

Lotte pufni scurt. 

— Ai ceva de zis înainte să continui? 

Clătină din cap tăcută, evitând să mă privească în ochi. Duse 
mâna stângă la gură și începu să-și roadă unghiile, părând 
absentă. Am precizat înainte să aibă timp să-și adune prea mult 
ideile: 

— Am venit aici s-o urmăresc pe Anna Francis. 

Lotte făcu ochii mari, dar tot nu scoase niciun cuvânt. 

— Nu pare să-ţi fi ieșit prea bine, nu-i așa? întrebă Jon, obosit 
și furios. Și care era planul ca s-o urmărești? S-o îmbeţi, să 
faceţi dragoste și apoi să te culci? 

Mă privea ca și cum voia să spună că totul era din cauza mea. 

— Nu, n-a mers prea bine. Nu mi-am dat seama că exista 
posibilitatea să avem de-a face cu situaţii care să ne pună în 
pericol viaţa; am înțeles doar că trebuia s-o observ. 

— Și de ce ar fi fost Anna Francis sub observaţie? continuă 
Jon. 

M-am uitat la Lotte. Încă își rodea unghiile și se uita pe 
fereastra întunecată. Am încercat să fac să pară că vorbeam 
direct din inimă, însă, în realitate, îmi alegeam cuvintele cu 
mare atenţie. Fără să spun prea mult sau prea puţin. 

— Din câte am înțeles, ea se număra printre cei mai 
interesanţi candidaţi, dar exista o oarecare incertitudine despre 
cum ar fi putut să se descurce sub presiune, așa că voiau s-o 
observ și să văd dacă cedează. 

Lotte nu părea convinsă. 

— Nu înțeleg. De ce ar aduce pe cineva aici dacă exista riscul 
să cedeze? 

— Nu știu mai mult de atât. Se pare că sunt multe amănunte 
din trecutul ei care nu sunt clare, însă, din câte am înțeles, 
voiau s-o testeze în speranţa că avea să se descurce. Presupun 
că era prea bună ca să renunțe la ea. 

Îmi dădeam seama că Jon încerca să înţeleagă ce spuneam. 

— Deci Henry..., spuse el încet, ce ești, de fapt? Candidat? 
Sau doar agent secret? 

— Asta nu sunt sigur că am voie să-ţi spun, am răspuns eu, pe 
urmă am continuat să vorbesc înainte ca el să mai adauge ceva: 
Vă spun asta ca să știți că ăsta este motivul pentru care am 
adus cu mine un pistol; este o armă de serviciu și am voie s-o 
deţin datorită gradului și poziţiei mele militare. lar acum, pistolul 
a dispărut. 

— Ce naiba spui? întrebă Jon. 

— Arma mea de serviciu a dispărut. Și vreau să știu dacă a 
luat-o vreunul din voi. Așa că am o întrebare și sper să-mi 
răspundeţi sincer. Și înainte să răspundeţi, vreau să vă gândiţi 
la faptul că undeva pe insula asta se află un pistol încărcat și 
patru oameni sunt deja morți sau dispăruţi. Nu cred că trebuie 
să vă reamintesc gravitatea situaţiei. 

Mi-am mutat privirea de la unul la altul, ca să mă asigur că-i 
am pe fiecare în parte în câmpul vizual. 

— A luat vreunul din voi arma? 

Jon se holbă la mine cu ochi tulburi și clătină încet din cap. 
Am încercat s-o fac pe Lotte să mă privească; până la urmă, nu 
mai putu să se eschiveze și începu să vorbească: 

— Nu, n-am arma ta. Dar nici eu n-am fost tocmai sinceră. Mă 
aflu aici în calitate de candidat, însă și cu altă misiune. Trebuia 
să vă observ pe toţi ceilalţi și apoi să raportez secretarului și să-l 
ţin la curent despre cum se desfășoară evenimentele. 

— Cum trebuia să faci asta? 

Lotte deveni agitată. 

— Nu vreau să spun. 

— Adică n-ai adus cu tine un telefon cu conexiune prin satelit? 

Ea păru să bată în retragere. 

— De unde știi? 

— N-ai de ce să fii atât de suspicioasă; te-am văzut și eu, și 
Anna Francis în spatele casei în prima seară. N-ai fost tocmai 
discretă. 

Lotte păru îndurerată. 

— Despre ce este vorba? exclamă Jon, care auzise destul. Ai 
avut un telefon în tot acest timp? Scoate-l, pentru numele lui 
Dumnezeu, și cere ajutor! Ce mai aștepți? 

Lotte părea și mai nefericită. 

— Nu-l mai am. 

— Ce? La naiba, unde este atunci? 

— A fost furat. A dispărut din prima zi. 

Jon sări din scaun și începu să se plimbe. Se opri deodată și 
ne privi cu ură. 

— Ce-i în neregulă cu voi toţi? Tu ai un telefon, tu o armă - nu 
spuneţi nimic despre ele și apoi reușiți să le pierdeţi! SUNTEM 
PE O BLESTEMATĂ DE INSULĂ! N-AI CUM SĂ PIERZI NIMIC! 

Niciunul din noi nu scoase o vorbă. leșirea păru să-l fi secătuit 
de ultima picătură de energie și se așeză înapoi privind-o 
disprețuitor pe Lotte. 

— Un telefon. De ce n-ai pomenit nimic? 

— Poate din cauză că am primit ordine stricte de la bun 
început să nu dezvălui faptul că aveam un telefon. 

Lotte părea că era pe cale să plângă, ca la finalul unei certe 
lungi și violente. 

— Ce anume trebuia să observi și să raportezi? am întrebat 
eu. 

Se întoarse către mine și mă privi cu ochii mijiți. 

— E ciudat că tocmai tu întrebi. 

— De ce? 

— Pe tine trebuia să te supraveghez. 

Simţeam cum totul îmi aluneca printre degete ca săpunul în 
cada de baie. 

— Pe mine? 

— Da, pe tine. 

Intr-o încercare de a câștiga ceva timp și de a prelua iar 
controlul, m-am ridicat repede și m-am îndreptat către cafetieră. 

Cu spatele la ceilalți, am ridicat carafa și mi-am umplut încet 
ceașca încercând să gândesc repede. 

— De ce? am întrebat eu încă fiind cu spatele la ei. 

— Din câte am înţeles, erai candidatul imprevizibil, răspunse 
ea cu un soi de bucurie răutăcioasă. 

Mi-am acoperit ochii cu mâna. Era prea mult. Mai mult decât 
mă așteptasem. L-am blestemat pe secretar și tot misterul pe 
care l-a ţesut în jurul misiunii. Ar fi fost de mare folos să știu 
asta. 

— Și-mi spui acum că ai făcut nu știu ce servicii secrete în 
armată și că ai adus o armă cu tine! Oare ce motive aș avea să 
cred că nu ești tu criminalul? continuă Lotte pe un ton isteric. 

Pierdusem complet controlul situației și trebuia cumva să-l 
recapăt. Am făcut un pas către ea, însă Lotte se dădu înapoi; 
vocea îi deveni ascuțită. 

— Nu te apropia! Tu ai fost! Oh, Doamne, tu ai fost! Cum am 
putut să fiu atât de proastă? Cum de mi-a scăpat asta? Tu ai fost 
cel care a fost cu Anna, tu ai fost în barca gonflabilă cu 
colonelul, tu ai fost, tu, tu, tu, TU, TU, TU, CRIMINAL BLESTEMAT, 
CRIMINAL BLESTEMAT! 

Am mai făcut un pas și am plesnit-o peste obraz. În șocul și 
liniștea densă care urmară loviturii, i-am prins faţa în mâini și 
am rostit cu o voce foarte calmă: 

— Nu sunt ucigaș. 

Se holbă la mine. Avea ochii mari și panicaţi, aproape dați 
peste cap. Am privit-o fix și am mai rostit încă o dată calm și 
încet: 

— Nu sunt ucigaș. Trebuie să mă crezi. 

Deodată se relaxă și privirea îi căzu în pământ. 

— Îmi pare rău, șopti ea. Îmi pare rău. Sunt atât de speriată. 

Am continuat s-o ţin, însă mai delicat. Îi simţeam toată 
greutatea doar sprijinindu-i capul în mâini. 

— Ești speriată, pe bună dreptate. Este o situaţie foarte 
tensionată; nu există nicio reacţie normală la așa ceva. Dar dacă 
vrem să ieşim de aici în viaţă, trebuie să cooperăm și să 
rămânem împreună. Trebuie să rezistăm până când ajunge 
ambarcaţiunea mâine după-amiază, pentru că este singura 
noastră speranţă. 

— Dacă vine, spuse Jon cu vocea stinsă. Cine știe ce se 
întâmplă cu adevărat pe insulă? Poate că ne-au adunat pe toţi 

aici ca să scape de noi. Cine știe ce vor scrie ziarele în 
următoarele zile? Accident de avion? Naval? Nu v-aţi gândit la 
asta? Dacă asta își doresc, de fapt? Poate că la urma urmelor 
nu-i vorba despre niciun proiect. 

Am simţit cum isteria se răspândea iar prin cameră. Lotte 
începu să tremure din tot corpul, speriată. Am încercat să preiau 
controlul înainte să fie prea târziu. 

— Indiferent ce s-ar întâmpla, nu putem face nimic acum. E 
mijlocul nopţii, e încă întuneric și nu vom găsi ceva nici dacă 
încercăm. Sugerez să ne întoarcem în pat, toţi. Fiecare în 
camera lui, cu ușa închisă sau să dormim toţi în aceeași odaie. 
Imediat ce se luminează, cercetăm iar insula în căutarea 
celorlalți. Suntem prea obosiţi și înspăimântați acum. Avem 
nevoie de somn și de lumină ca să facem ceva. 

M-am uitat și la unul, și la celălalt. Două perechi de ochi 
obosiţi și roșii mă priveau. Jon încuviință scurt. Lotte era încă 
lângă mine și am simţit-o cum se sprijinea de umărul meu. 
Măcar părea că o calmasem suficient cât să nu mai creadă că 
urma s-o omor. 

— Pot să dorm în camera ta? întrebă ea cu vocea stinsă. 

— Desigur, am răspuns eu, apoi m-am întors către Jon: E 
suficient loc pe podea pentru tine. 

Clătină din cap. 

— Merg în camera mea. 

— Incuie ușa. 

— Nu trebuie să-mi spui de două ori. 

Se ridică de pe scaun și părăsi brusc bucătăria cu pași 
apăsaţi. Lotte și cu mine l-am urmat. 

Anna 


În timp ce ei urcau pe scări, eu am rămas în interiorul 
peretelui de la bucătărie încercând să-mi controlez respiraţia și 
gândurile. Să-i urmăresc până la capăt? Sau să mă întorc în 
subsolul meu și să mă străduiesc să înțeleg ceva din ce tocmai 
auzisem? Nu prea reușeam să-mi dau seama. Aveam senzația 
că mă aflam la un bal mascat și toți invitaţii își scoteau subit 
măștile doar ca să dezvăluie altele noi și grotești dedesubt. 
Lotte îl urmărea pe Henry? Henry mă urmărea pe mine? Sau era 
așa cum spusese Jon, că cineva încerca să scape de noi? Și dacă 
da, de ce? Părea atât de absurd, însă la fel părea orice explicaţie 
în acel moment. Teoriile se formau și se spulberau ca baloanele 
de săpun. Am început să respir din ce în ce mai greu și simţeam 
că o să leșin. Deodată pereţii păreau mult prea strâmţi, de parcă 
mă apăsau încet pe piept. Mă cuprinse un atac de panică. 

Știam că trebuia să ies înainte ca momentele de frică foarte 
intensă, cu bătăi puternice ale inimii, transpiraţie, durere în 
zona pieptului, dificultăţi respiratorii, amețeală sau amorțeală, 
uneori greață sau senzaţie de leșin, să se declanșeze cu toată 
forța și cu pași mărunți m-am mișcat prin perete până jos, în 
pivniţă, unde am căzut în hol în patru labe, chinuindu-mă să 
respir. Mă luase ameţeala și simțeam cum mă sufocam. Și cu 
cât încercam să respir, cu atât senzaţia de ameţeală se acutiza. 
Buzele au început să-mi amorţească, la fel și mâinile. Știam ce 
se întâmpla, dar n-aveam cum să mai rezist acelor simptome ale 
atacului de panică. 

M-am întins pe podea în poziţie fetală și am încercat o tehnică 
de relaxare prin respiraţie, așa cum învăţasem. „O respiraţie 
pentru fiecare colț al încăperii”, se arăta într-o carte pe care mi- 
o împrumutase cineva când atacurile de panică mi se 
agravaseră în Kyzyl Kum. Mă ajuta uneori, însă în acel moment 
era mult prea târziu pentru șmecheria asta. Stăteam pe o parte 
și mi-era greață; am încercat să mă întorc pe burtă, dar era și 
mai rău. Am dat să mă ridic, însă din cauza ametelii am ajuns 
tot pe spate cu picioarele ridicate. 

Lumina galbenă a subsolului-peșteră făcea camera să pară și 
mai mică și am vrut, însă fără să reușesc, să alung gândul că mi 

se termina oxigenul. Asta-i cea mai rea parte la atacurile de 
panică, imediat ce ai un gând, ai senzaţia că se materializează, 
indiferent cât de puţin probabil sau fantastic poate să fie. Inima- 
mi bătea tare. Tavanul cobora din ce în ce mai mult, respiram 
din ce în ce mai greu și aveam privirea înceţțoșată. M-am 
ghemuit din nou în poziţie fetală și am încercat să mă 
concentrez asupra ceasului de pe perete; minutele treceau, 
zece, cincisprezece, treizeci. Panica venea și trecea în valuri, 
dar fără să se oprească. 

Și apoi mi-am amintit de sticluța cu analgezice pe care am 
luat-o din centrul medical. Sau nici nu uitasem? Așteptam doar 
momentul potrivit s-o deschid? Scuza perfectă. 

e 

Când m-am întors din Kyzyl Kum, eram dependentă de FLL. 
Cel puţin așa mi-au spus doctorii. Nu eram atât de sigură. Prima 
oară, unul dintre doctorii de pe teren îmi dăduse FLL după ce m- 
am plâns că nu mă puteam concentra. Deoarece îmi era din ce 
în ce mai greu să întreprind ceva pe măsură ce situaţia în Kyzyl 
Kum devenea haotică. Migrenele de pe urma exploziilor durau 
cu săptămânile. Simţeam în permanenţă un vâjâit în cap, din ce 
în ce mai puternic. Doctorul care mi-a dat FLL mi-a explicat că 
era un medicament experimental pentru oameni care aveau 
probleme serioase de concentrare. Că nu fusese testat și că nu 
se cunoșteau prea multe despre efectele pe termen lung. lar 
partea bună era că în urma experimentelor au fost raportate 
efecte pozitive. Și chiar dacă în cazul FLL nu existau suficiente 
studii clinice pentru a fi folosit în sistemul de sănătate de acasă, 
medicamentul era bun. Vraiștea din capul meu dispărea și 
puteam deodată să muncesc cu mare putere de concentrare 
până când, efectiv, finalizam ceva, chiar dacă eram înconjurată 
de haos. 

La început luam pastilele doar când eram extrem de stresată. 
Nu mi se părea nimic ciudat. Alţii beau; eu nu beam. Deși în 
trecut mă autotratam uneori cu alcool, nu îndrăzneam să fac 
asta atunci, pentru că aș fi devenit mult prea neîndemânatică și 
mahmură. În plus, sufeream și de anxietate excesivă, care-mi 
agrava durerile de cap. FLL nu avea efectele astea, dimpotrivă, 
mă făcea să mă simt mai calmă și mai concentrată în loc să fiu 
bombardată în permanenţă de gânduri îngrijorătoare. Treptat, 
am început să iau tabletele aproape în fiecare zi, fiindcă mă 

țineau pe linia de plutire. Alţi oameni aveau nevoie ca eu să fiu 
sănătoasă și aptă de muncă. Și cu toate astea, nu-mi părea a fi 
un obicei. Mă puteam abţine fără probleme într-o zi liniștită. 

În timp, efectele adverse și-au făcut apariţia. Nu puteam să 
dorm. În loc să mă relaxez, stăteam trează, holbându-mă la 
tavan sau încercând să-mi ordonez viaţa. Am ajuns din ce în ce 
mai epuizată și am început să iau somnifere ca să mă pot 
odihni. Din această cauză, simțeam că nu mai eram pe linia de 
plutire. Gândurile mi-au devenit din ce în ce mai confuze, iar 
mâinile îmi tremurau. Așa că luam alte pastile ca să scap de 
tremurat. În același timp, situaţia din regiune se tensionase și 
devenise din ce în ce mai periculoasă, atât în afara taberei, cât 
și înăuntrul ei. Intram constant în conflict cu armata, cei care 
voiau doar să bombardeze întreaga regiune. Oamenii mă evitau. 
Am început să fac greșeli. La început mici, iar ulterior de 
neiertat. 

Când am fost în cele din urmă trimisă acasă și internată, mi- 
au argumentat că era din cauza dependenței și că trebuia să 
intru la dezintoxicare. Am acceptat, însă în sinea mea n-am 
crezut niciodată că FLL era problema. Pentru mine n-a fost chiar 
atât de greu să nu mai iau pastilele, mai ales când m-au 
ameninţat că o vor lua pe Siri de tot dacă nu treceam cu bine de 
programul  „Abstinenţă în doisprezece pași”. Centrul de 
dezintoxicare la care am fost mutată a fost, probabil, cel mai 
deprimant loc în care am fost vreodată, incluzând aici și tabăra 
de la Kyzyl Kum. Aveam sesiuni de terapie în grup, în care 
mineri de la Kiruna cu nasurile roșii de la vin de Porto plângeau 
despre cum au băut banii obţinuţi din vinderea Volvo-ului 
familiei, iar tinerii membri de partid suspinau după slujbele de 
rang înalt pe care le rataseră din cauza cocainei de import. 

Minţeam la adunările alea. Minţeam cum n-o facusem 
niciodată până atunci. Jucam cel mai bun rol al vieţii mele, 
plângeam și tremuram, sau negându-mi problema ori având 
revelații. Prestaţia mea era răsplătită cu aplauze la scenă 
deschisă și aprecieri pentru eforturile mele. Nu mi-a descoperit 
nimeni gândurile, sentimentele ascunse. Și chiar dacă și-au dat 
seama, atunci nu-i prea interesa. Oricum, nu conta pentru mine; 
am minţit până când am scăpat de tratament, am părăsit 
centrul de dezintoxicare și m-am întors acasă, la vechea mea 
slujbă. Am fost externată în octombrie, într-o zi în care lumina 

zilei abia dacă răzbătea prin norii groși. Am stat în cerc și toți 
mi-au spus câte ceva în semn de la revedere. Ne-am îmbrățișat 
și am schimbat obligatoriile date de contact. Când am ajuns 
acasă, am aruncat toate bileţelele alea și am dus gunoiul 
imediat la ghenă. 

Apoi am revenit la viaţa de zi cu zi, ternă și lipsită de culoare. 
întoarsă la slujbă, am cerut misiuni mai puţin solicitante, 
folosind ca scuză starea mea. Aș putea spune că, efectiv, 
stăteam degeaba. Zi după zi. Colegii mei se chinuiau să pretindă 
că totul era normal, dar îi vedeam cum mă urmăreau și mă 
evitau, așa cum ocolești un accident de mașină, însă fără să te 
poți abţine să nu priveşti. Uneori, când voiau să mă intervieveze 
ziariștii de la unele ziare sau primeam o invitaţie la vreo 
emisiune TV ca să comentez despre situaţia din Kyzyl Kum, 
refuzam. Alteori le scriam, dându-mă drept secretara mea, care- 
i informa că aveam nevoie de liniște și pace din motive nu 
tocmai clare. Sau le scriam că, din păcate, nu eram în oraș. Nici 
măcar nu-mi păsa dacă-și dădeau seama că nu era așa. După 
serviciu, mergeam direct acasă și petreceam serile singură. 
Uneori mă gândeam la Henry. Era iarnă și era întuneric tot 
timpul. 

Vineri seara, la sfârșit de săptămână, mergeam să le vizitez 
pe Siri și Nour. Încercam să găsesc o scuză pentru care să 
anulez de fiecare dată, deși îmi era mereu dor de Siri. Nu 
discutaserăm niciodată despre când avea să revină acasă. 
Uneori o surprindeam pe Nour analizându-mă când credea că 
mă uitam în altă parte. Am mai observat că nu voia să mă lase 
singură cu Siri pentru perioade lungi. Părea că pe ea n-o 
păcălisem. 

e 

M-am târât până la hainele mele, am scos sticluta de 
analgezice din buzunar și mi-am turnat mai multe tablete în 
palmă. Erau atât de familiare, niște medicamente-minune care 
trebuiau să fie acolo de multă vreme, care ar fi trebuit să fie 
mereu acolo. Erau albăstrui și rotunde. Mă costaseră atât de 
mult; doctorii și terapeuţii de la clinică ar fi fost de părere că 
aproape mi-au ruinat viața. Am dat toate gândurile deoparte și 
am vârât pastilele în gură. Am înghiţit și am așteptat să dispară 
senzaţia de panică, așa cum se întâmpla de obicei. Eliberarea 
aia, ca un val care se retrăgea, ca o furtună care trecea. M-am 

întins din nou pe o parte, așteptând în continuare, respirând. Și 
apoi, încet, am simţit cum panica dispărea, dar nu era chiar cum 
îmi imaginasem. Mă simțeam ciudat, amețită, de parcă aș fi fost 
într-un balon. Nu prea reușeam să mă orientez în cameră. 
Probabil că nu mai aveau același efect ca înainte, când le luam 
zilnic, uneori chiar de câteva ori pe zi. Tocmai ce înghiţisem un 
pumn de pastile și nu știam exact cum aveau să mă afecteze. Și 
totuși, era mai bine. Totul era mai bine. 

Stând pe spate, mi-am eliberat mintea de orice gânduri 
negative. Respirația începea să-mi revină la normal. Ochii îmi 
hoinăreau peste tot pe tavan. Și atunci, am văzut. Adânc, într-un 
colț. Un ochi mic și negru. O cameră video. M-am ridicat, 
clătinându-mă, și am încercat s-o ating cu mâna. Era prea sus ca 
să pot ajunge la ea, așa că am tras cu greu un scaun și m-am 
căţărat pe el, cu picioarele tremurânde. Chiar arăta ca ochiul 
unei camere video. Mi-am fluturat mâna prin dreptul ei, cum fac 
copiii când se văd pe camera de supraveghere a unui magazin. 
Era imposibil să-mi dau seama dacă funcţiona. 

Am coborât de pe scaun și m-am uitat de jur-împrejur prin 
odaie. Într-o parte era un taburet din metal cu trei picioare. L- 
am luat, m-am urcat pe scaun iar și am azvârlit cu toată forța 
taburetul în perete, chiar lângă camera de supraveghere. A 
lăsat o urmă mică, nimic mai mult. Am întors taburetul și am 
încercat să mă folosesc de picioarele lui. A funcţionat mai bine. 
Peretele a cedat un pic și după alte câteva izbituri am reușit să 
fac o gaură. Am băgat mâna și am tras de cameră un pic. Era 
atașată de perete cu niște cabluri. Un bec albastru mic se vedea 
pe carcasă. Se pare că funcţiona. In ciuda stării în care mă 
aflam, știam ce însemna asta. Cineva mă urmărea. 

Deodată, am simţit că nu mai suportam. O decizie pripită. Am 
apucat camera, am tras de ea cu toată puterea, desprinzând-o 
din perete. Un ghem de cabluri apăru. Luminiţa albastră se 
stinse încet. Am pus camera pe podea, am luat taburetul din 
metal și am lovit. La prima încercare, taburetul a izbit podeaua 
la câţiva centimetri de cameră; am nimerit din a doua. O bucată 
neagră din plastic zbură. Apoi lentila se făcu ţăndări și câteva 
cioburi ajunseră pe podea. Mi-a trecut prin minte că, dacă eram 
urmărită în momentul ăla, atunci știau deja că am găsit camera, 
dar nu conta, pentru că oricum mă hotărâsem că nu-mi păsa. 

Când am terminat, mi-am tras hainele la nimereală, am vârât 
arma la spate, la betelie, și m-am căţărat afară prin trapă. 
e 

Am stat în lada frigorifică o vreme, străduindu-mă să-mi 
amintesc codul. În cele din urmă am reușit să deschid. Am ieșit 
din centrul medical, luând-o apoi pe hol. În casă era o linişte 
perfectă, de parcă era cu adevărat cufundată în somn. Nu doar 
oamenii dinăuntrul ei, ci casa în sine. Am deschis ușa principală. 
Mă simţeam ca atunci când eram adolescentă și încercam să mă 
strecor beată în casă fără să știe Nour, doar că de data asta mă 
furișam afară. Imediat ce am ieșit pe ușă mi-am dat seama cât 
de frig era. Vântul nu mai bătea cu intensitatea unui uragan, 
însă era încă rece și neiertător. Era prima oară când mă aflam 
afară, expusă, după două zile și mă simţeam ciudat, ca și cum 
m-aș fi schimbat de haine într-o piaţă publică. 

Am stat pe gazonul din faţa casei, în picioarele goale, privind 
marea. Nu se vedea nimic din nicio direcţie. N-aveai unde să 
mergi, nu era nicio ușă la care să baţi, niciun număr de urgență 
la care să suni. Începeam să mă simt de parcă eram iar în 
tabăra de la Kyzyl Kum. Poate că nici nu plecasem vreodată. 

În timp ce picioarele îmi amorţeau încet, încet din cauza 
frigului, am stat acolo și am încercat să mă gândesc cu calm la 
ce urma să fac. Mi-a trecut prin minte să vorbesc cu Jon. Orice 
se petrecea pe insula aceea, aveam impresia că el nu era 
implicat. Și dacă era, atunci era un actor mult mai bun decât mi- 
aș fi imaginat. Din momentul dispariţiei mele n-arătase decât că 
era cu adevărat confuz și supărat de ceea ce se petrecea. M-am 
întors în casă plănuind cum să-i explic că nu eram moartă, dar 
apoi mi-am dat seama că era un lucru evident, desigur, când 
avea să mă vadă cu ochii lui. Și pe urmă m-am gândit că poate 
nici n-avea să fie nevoie să dau o explicaţie. 

e 

M-am strecurat pe scara principală încet și cu discreţie, 
lăsându-mi mâna să alunece pe sculpturile extravagante din 
lemn. Odată ajunsă în hol, am făcut la stânga, departe de aripa 
în care se aflau camerele lui Henry și Lotte. Am mers la ușa 
masivă a lui Jon, am tras aer în piept și am bătut. Niciun 
răspuns. N-am îndrăznit să bat din nou, pentru că aș fi făcut 
prea mult zgomot, însă am încercat clanţa. Ușa nu era închisă. 
Am întredeschis-o și am tras cu ochiul în cameră; apoi am 

deschis mai mult, cu un scârțâit. Am făcut câţiva pași înăuntru. 
Ușa de la baie era larg deschisă, dar nu era nimeni înăuntru. O 
geantă neagră din piele pentru articole de toaletă se 
bălângănea pe marginea chiuvetei, iar pe podea erau niște 
prosoape de mâini. Capacul și colacul WC-ului erau ridicate. Insă 
nici urmă de Jon. 

(J 

Am auzit un zgomot, dar nu mi-am dat seama de unde venea. 
Am dus mâna la arma de la betelie și am scos-o. O simţeam 
rece și grea. M-am strecurat cu atenție înapoi în hol. Ușa de la 
camera lui Henry era tot întredeschisă. Simţeam că ameţeam, 
iar inima-mi bătea cu putere; ceva îmi făcea ochii lipicioși și am 
înţeles repede că era transpiraţia rece care mi se prelingea de 
pe frunte pe tot trupul. Am mers către camera lui Henry și am 
încercat să trag cu ochiul. Lotte era în pat, băgată sub pătură. 

— Lotte! Lotte! 

Nicio reacție. Am făcut câţiva pași spre ea. Stătea cu spatele 
la mine și de sub un capăt al păturii se vedea un pic din halatul 
ei pufos. l-am atins umărul. Nicio reacţie. Am zdruncinat-o mai 
tare și s-a întors pe spate lipsită de viaţă. l-am strigat numele și 
am zdruncinat-o cu putere, însă nu s-a întâmplat nimic. Inima 
îmi bătea nebunește și o auzeam în urechi de parcă aș fi stat 
lângă un marfar. Am încercat să gândesc, dar aveam senzaţia 
că era în van. Nu rămăsese decât un singur răspuns la toate 
întrebările. Am auzit un sunet în spatele meu și m-am întors, iar 
în mâna mea arma se simţea curios de grea. 

În ușă stătea Henry. Mâna îmi tremura în timp ce tineam 
arma îndreptată către el, așa că a trebuit s-o ţin cu ambele 
mâini. Ne-am uitat unul la altul. Câteva secunde trecură fără ca 
vreunul din noi să spună ceva. 

— Deci tu ai fost, am zis eu în cele din urmă, cu senzaţia că 
vocea Îmi suna ciudat. 

— Da, eu am fost, confirmă Henry pe un ton stins. Insă nu 
este ceea ce crezi. Lasă arma jos, ca să-ţi explic. 

Făcu o jumătate de pas în față. Am tras mecanismul de 
siguranţă. 

— Nu te apropia! Să nu îndrăznești să te apropii de mine. 

Henry rămase nemișcat. A 

— Anna, spuse el cu o voce joasă și fermă. Lasă arma! Iți pot 
explica. Nu ești în apele tale. Ce ai luat? 

Mai înaintă o jumătate de pas. 

— NU TE APROPIA! am urlat eu. 

Sudoarea îmi curgea în ochi; îmi simțeam corpul rece și 
lipicios. Arma părea absurd de grea în mâinile mele, iar brațele 
îmi tremurau vizibil. 

— Un dosar despre mine și o armă în seif! m-am forţat eu să 
spun. Persoane dispărând una după alta! Ştiai, știai de la 
început, tu ai fost cel care m-a lăsat inconștientă în centrul 
medical, nu-i așa? 

— Da, eu am fost. 

— Tu ai fost cel care i-a făcut pe toţi să dispară, nu-i așa? 

— Da, eu am fost, dar ascultă-mă, te rog, Anna, nu este așa 
cum crezi, dacă ai lăsa deoparte arma... 

Făcu brusc câţiva pași repezi în direcţia mea, întinzând mâna 
spre armă. Am închis ochii și am tras. 

Henry fu catapultat înapoi, tocmai până la perete, și se 
prăbuși. O dâră de sânge i se prelingea de pe frunte. Peretele 
din spatele lui era împroșcat cu roșu. Pe podea era ceva ca 
ovăzul. Corpul îi mai zvâcni de câteva ori și apoi alunecă până 
când rămase pe jumătate întins, ca o păpușă aruncată într-un 
colț. Am dat drumul armei pe podea și am plecat din cameră, 
am străbătut holul, am coborât scările și am ieșit pe ușă. 

Părea că urma să fie o zi frumoasă. Vântul se potolise și norii 
începeau să se împrăștie. Câteva raze de soare luminau gazonul 
care lucea în nuanţe ireale de cenușiu și argintiu. Am mers în 
picioarele goale prin iarbă și am coborât până la scara de la 
marginea stâncii. Pescărușii survolau apa, iar soarele strălucitor 
dansa pe marea liniștită, de parcă bancuri de pești aurii ar fi 
înotat chiar la suprafaţă. Mi-am legănat piciorul peste marginea 
stâncii și am observat că aveam stropi de sânge până sus pe 
pantaloni. Dedesubt, vedeam spuma albă a valurilor care spăla 
stâncile și mănunchiurile de alge de la marginea apei. Valurile 
veneau unul după altul, iar și iar, ca un perpetuum mobile. M- 
am uitat în larg. În depărtare, la orizont am văzut apropiindu-se 
un elicopter. Întâi unul, apoi două. 

STOCKHOLM 


PROTECTORATUL SUEDIEI 
MAI 2037 


Colonelul 


Colonelul Per Olof Ehnmark stătea în faţa lor. Arăta groaznic. 
Avea ochii roșii, iar carnea părea să-i atârne pe oase ca o pătură 
grea trasă peste o ramură firavă. Lăsa impresia că abia se putea 
ridica. În jurul lui plutea un miros vag, dar inconfundabil, de 
băutură. Nu părea să-i pese. 

Investigatorul principal fu cel care începu. Hotărâseră 
împreună. Anchetatorii în vârstă cu funcţii militare preferau să 
interogheze bărbaţii. Se întinse după reportofon, apăsă butonul 
și se aplecă puţin, de parcă n-ar fi avut încredere în capacitatea 
lui de a înregistra sunetul din cameră. 

— Caseta înregistrează. Primul interogatoriu al colonelului 
Ehnmark. Aș vrea mai întâi să vă mulțumesc pentru că v-aţi 
făcut timp să ne ajutați. 

— Nu prea cred că aveam de ales, zise colonelul cu o voce 
care suna la fel de obosită cum arăta și corpul lui. 

— Desigur, aveți libertatea de a pleca oricând doriţi, interveni 
ea. 

— Păi, ce drăguţ din partea dumneavoastră! spuse colonelul, 
fără să mai adauge nimic. 

Nu părea că voia să le ușureze munca. Liniștea domni un 
moment, până când ea își înghionti discret partenerul. Trebuiau 
să înceapă. 

— Deci? îl întrebă el încurajator pe colonel. 

— Deci? 

— Domnule colonel, am nevoie de o confirmare din partea 
dumneavoastră. Participaţi la interogatoriul acesta de bunăvoie? 

Colonelul părea și mai obosit. 

— Chiar trebuie să trecem prin procedura asta? Da... 

— Poftim? 


VP - 151 


— Da, particip benevol la acest interogatoriu cu privire la 
incidentele petrecute pe Insula Isola. Deoarece presupun că 
despre asta vreţi să vorbim? 

Investigatorul principal se foi un pic, stânjenit. 

— Imi cer scuze, însă... 

— Nu, desigur, eu sunt cel care trebuie să ofere informaţii 
aici. Da, particip de bunăvoie. Putem trece la subiect? 

Umerii lui și ai ei se relaxară, iar el începu interogatoriul. 

— Sigur că da. Bine, aș vrea să încep prin a vă întreba când 
ați aflat că Anna Francis era ţinta? 

— Ținta? 

— Adevăratul candidat. 

Colonelul păru să se gândească. Era imposibil să-ţi dai seama 
dacă, într-adevăr, avea nevoie să se gândească sau dacă 
încerca doar să-i enerveze trăgând de timp. 

— Am bănuit de la început. Din câte am înţeles despre 
proiect, ea avea profilul perfect. Și-n plus, auzisem zvonuri că ar 
fi... 

Colonelul se opri. Investigatorul principal îl încurajă. 

— Da? 

— Păi, cum să-i spun? Ar fi existat posibilitatea de a fi 
constrânsă. 

— Puteți fi mai clar? 

— Nu știu; cred că au fost doar zvonurile pe care le-am auzit. 

— In legătură cu ce? 

Colonelul nu părea să se simtă comod și se foia în scaun. 

— Că eșuase cumva spre finalul misiunii ei în Kyzyl Kum. Că a 
avut niște necazuri. 

— Ce fel de necazuri? 

Colonelul ridică din umeri. 

— Nu știu, ceea ce se întâmplă de obicei, sindrom 
posttraumatic, droguri, căderi nervoase, niște decizii nesăbuite. 
Aceleași lucruri care, mai devreme sau mai târziu, îi afectează 
pe toţi cei care fac genul ăsta de muncă. Aceeași veche 
poveste, după cum am zis. 

— Și dumneavoastră aţi fost detașat în regiunea aceea pentru 
o perioadă considerabilă de timp, nu-i așa? 

Intrebarea fu pusă pe un ton blând, dar colonelul păru să 
remarce imediat amenințarea subinţeleasă. 

— Da, și sunt absolut convins că mi-aţi citit dosarul și aţi aflat 
tot ce vă interesa. Însă dacă interogatoriul acesta se îndreaptă 
chiar și pentru o secundă către deciziile me/e din trecut, greșite, 
am terminat, așa că ar fi bine să nu folosiţi tactica asta cu mine. 
Sunt conștient că-mi puteţi face viaţa un calvar, în multe feluri, 
dar sunt prea bătrân ca să-mi pese. Am pierdut deja cam tot ce 
însemna ceva pentru mine și, dacă nu mă înșel, voi sunteţi cei 
care vreţi să vorbiţi cu mine acum. Înţelegeţi diferenţa? Vreţi 
ceva de la mine și, dacă doar îmi daţi de înţeles că totul este un 
joc, mă ridic și plec de aici. 

— Îmi cer scuze, domnule colonel. 

Investigatorul principal părea mâhnit. 

— Vă accept scuzele, spuse colonelul, însă nu părea prea 
convingător. 

Investigatorul principal îi dădu un ghiont investigatorului 
secundar cum că trebuia să continue discuţia, dar ea rămase 
tăcută. Nu era încă vremea. Deci continuă tot el: 

— Aţi afirmat că aţi auzit aceeași veche poveste despre Anna 
Francis. Aţi mai auzit și altceva care să fie descris drept aceeași 
poveste veche? 

— Păi, asta ar fi partea despre..., ezită colonelul. 

— Continuati. 

— Presupun că ar fi partea despre băiat. 

— Partea despre băiat? 

— Că l-a împușcat pe băiatul ăla. Asta a terminat-o. 

— Puteți detalia? 

Colonelul oftă adânc de parcă ar fi fost extrem de obosit de ei 
și de tacticile lor stângace. 

— Nu, de fapt, nu pot și, dat fiind faptul că sunt convins că 
știți mai mult decât mine despre aceste incidente, mi se pare 
de-a dreptul inutil să stau aici și să speculez. 

Investigatorul principal aruncă o privire pe hârtiile lui, însă, în 
realitate, se uita la mâinile ei. Făcea un cerc cu degetul arătător, 
încercând să-i spună să continue. Aveau micile lor semne. O 
ridicare ușoară a degetului însemna „rândul meu”, îndreptat 
înainte însemna „continuă să întrebi despre asta”. Era timpul ca 
ea să treacă mai departe, pentru a evita să-l enerveze degeaba. 
Şi-n plus, obţinuseră ce voiau. 

— Bine. O lăsăm așa. Spuneaţi că aţi suspectat de la bun 
început că ea era candidatul de care erau interesați. V-aţi 
schimbat părerea? 

— Mi-am schimbat-o când a dispărut, cum e de înțeles. Saua 
murit. Sau oricum ar trebui să spun. 

— Aţi fost convins că era moartă când s-a întâmplat? 

— Da, eram cu doctoriţța Katja, care a găsit-o. M-aţi drogat? 
Presupun că da. 

Își ridică privirea și-i privi pe amândoi cu ochii injectaţi. Ea 
mișcă degetul arătător înainte și înapoi: „Nu răspunde”. 

— Îmi pare rău, domnule colonel, n-am autoritatea să dau 
niciun detaliu despre operaţiune. 

Colonelul chicoti; un râs lipsit de plăcere. ` 

— Bineînţeles că m-aţi drogat. Bănuiesc că Anna a făcut-o. In 
timpul cinei, presupun? Foarte bine, n-am observat nimic. Ați 
ales în mod clar un candidat potrivit. Inteligent din partea 
voastră să mă lăsați să văd cadavrul. Altfel, aş fi devenit în mod 
clar suspicios. 

— Ați mai întâlnit-o pe Anna Francis înainte de a o cunoaște 
pe Insula Isola? 

— Nu și sunt convins că știaţi deja și asta. A fost prima oară 
când am cunoscut-o. 

— Care a fost prima impresie despre ea? 

Colonelul se aplecă și rămase tăcut multă vreme. Când 
răspunse, păru să-și aleagă cuvintele cu mare atenţie: 

— Părea încordată. Era evident că trăise sub o presiune 
extremă. Chiar dacă n-aș fi știut nimic despre ea, aș fi suspectat 
că a trecut prin experiența războiului; avea expresia aia în priviri 
pe care o au acești oameni. 

— Cum adică? 

— E greu de precizat exact. Dar lasă niște urme. Am văzut că 
era vigilentă. Nu stătea niciodată cu spatele la cameră; nu se 
lăsa niciodată descoperită în cazul unui atac. Și eu sunt la fel, 
deci recunosc comportamentul. Așa rămâi când trebuie să-ţi 
păzești cu adevărat spatele. 

— Aţi descrie-o ca fiind stabilă? 

— Da, așa cred. Nu era nebună, nici nevrotică, dacă la asta vă 
referiţi. Lăsa impresia că era echilibrată. Insă era în gardă. 

— Cum aţi descrie relaţia ei cu Henry Fall? 

— N-am prea înţeles-o. Uneori, se purtau de parcă nu se 
cunoșteau, alteori, că se știau. Părea să fie și mai vigilentă în 
legătură cu el și din acest motiv și Henry adopta aceeași 
atitudine față de ea. Când Anna a dispărut, teoria mea a fost că 
el trebuia să fi fost candidatul. Ar fi explicat vigilența ei. Dar 
apoi m-am gândit că ar mai fi putut să fie un motiv. 

— Care anume? 

Colonelul părea amuzat și-și plimbă încă o dată privirea de la 
unul la altul. 

— În mod clar, nici măcar voi, cu experienţa voastră, nu puteţi 
fi atât de afectaţi de jocurile puterii și de tactici încât să nu vă 
gândiţi la un motiv pentru care un bărbat și o femeie își acordă 
unul altuia o atenţie sporită. 

— A, la asta vă refereaţi. Înţeleg, spuse investigatorul 
principal. 

Colonelul îi răspunse lui, însă o privi pe ea cu un licăr de 
amuzament în ochi: 

— Sunteţi complet sigur de asta? 

— Poftim? 

Investigatorul principal păru ofensat. Ea se gândea că trebuia 
să preia controlul în curând, din moment ce colonelul deţinea 
avantajul și conducea interogatoriul. Când intrase prima oară în 
cameră, îi fusese greu să potrivească imaginea acelui bărbat 
distrus din faţa lor cu aceea a ofițerului eficient despre care 
citise în rapoartele de pe Insula Isola, dar în acel moment 
începea să-i deslușească adevărata personalitate. Investigatorul 
principal continuă: 

— Aţi suspectat vreodată că nu era moartă? 

— Iniţial, nu, însă când a dispărut și Katerina Ivanovici, 
desigur că am început să mă gândesc. Era mult prea frumos ca 
să fie adevărat. 

— Prea frumos? 

— Știţi ce vreau să spun. Oamenii nu dispar așa, pur și simplu, 
când e vorba despre un astfel de proiect. Sunt prin preajmă de 
mult prea mult timp cât să știu asta. 

Investigatorul principal își răsfoi documentele. 

— Să ne întoarcem la momentul în care a dispărut Anna. Cum 
au reacționat ceilalţi? 

— Cu îngrijorare, aș zice. 

— A fost vreo reacţie care să iasă în evidenţă în mod special? 

— Păi, Fall părea destul de afectat. 

— Aţi putea afirma că a fost cineva mult prea afectat? 

Colonelul păru să înțeleagă încotro bătea investigatorul 
principal. 

— Dacă întrebaţi dacă vreunul dintre ceilalți a început să 
devină suspicios atunci și acolo, răspunsul este nu. Era mult 
prea deștept pentru asta. lar povestea de dragoste a fost 
acoperirea perfectă, desigur. A fost plănuită? 

— Din păcate, nu vă pot... 

Colonelul oftă tare. 

— Nu puteţi da detalii, da, știu. În orice caz, a fost o mutare 
deșteaptă, indiferent cine s-a gândit la ea. 

Veni rândul ei. Voia să schimbe subiectul, de preferat fără să-l 
facă pe colonel suspicios. 

— Să trecem mai departe. Ce a urmat apoi? 

— Ne-am hotărât să cercetăm insula. 

— Cine a avut iniţiativa? 

— Nu-mi amintesc. 

Se lăsă pe spate și continuă să-l privească. Încerca să-și 
păstreze tonul blând. 

— Alţii cu care am vorbit au spus că dumneavoastră ați 
preluat iniţiativa. 

— Tot ce este posibil. Dar ar fi putut fi oricine; era cel mai la 
îndemână lucru de făcut. 

— Aș vrea să mergem înainte în timp, continuă ea. Aș vrea să 
aud acum despre ce s-a întâmplat când ați primit instrucţiunile 
de la Henry Fall conform cărora trebuia să dispăreți. 

Colonelul rămase tăcut un moment, gândindu-se. De data 
aceasta, răspunsul lui fu ezitant: 

— A început când cineva a strigat că debarcaderul se 
desprinsese și, privind retrospectiv, trebuie să presupun că 
Henry Fall l-a slăbit când făcea parte din grupul de cercetare din 
jurul debarcaderului. 

— Și atunci, ce aţi făcut? 

— Am fugit până la poalele stâncii și am scos barca. Fall s-a 
asigurat că doar noi doi vom ieși în larg. Von Post a vrut să vină 
și el, din câte îmi amintesc, însă Fall a refuzat. 

— Deci ați urcat amândoi în barcă... 

— Și acolo am primit instrucţiunile. 

— Care au fost...? 

— M-a informat că operaţiunea se axa pe Anna Francis, așa 
cum suspectasem la început. Că nu era moartă, ci că ea era cea 
care ne observa pe noi și că testul de stres presupunea ca noi 
toți să dispărem unul după altul. Voiau să se asigure că făcea 
faţă presiunii și că asculta ordinele. Pe scurt, că nu ceda nervos. 

— Ce fel de instrucţiuni tehnice aţi primit? 

— Trebuia să-mi pun în gură dispozitivul de respirat, să 
răstorn barca și să aștept sub ea, iar când ceilalţi intrau înapoi în 
casă, întorceam barca, dădeam ocol insulei și mă întâlneam cu 
Katerina Ivanovici la locul de adunare de pe partea cealaltă a 
întinderii de pământ. 

Ea căută printre hârtii, găsi o hartă a insulei și o puse în 
mijlocul mesei. 

— Îmi puteţi arăta cum aţi înconjurat insula? 

Colonelul se aplecă deasupra mesei și studie harta, arătând 
cu un deget cum înconjurase jumătate de insulă și ajunsese la 
un mal foarte îngust din partea de nord-est a casei, un loc care 
nu prea era vizibil dinăuntru, pentru că se afla chiar sub 
mansardă. Ca să ajungi acolo pe uscat, trebuia să treci prin 
mărăcinișul stufos de pe dealul abrupt. 

— Am mers pe aici și am ajuns aici. 

— Adică în adăpostul subteran? 

— Da, în partea din spate a insulei, sub casă. 

— A fost greu să ajungeţi la locul de întâlnire fără să fiţi 
observat? 

— Nu, n-a fost o problemă. Toţi ceilalţi erau ocupați în casă și, 
desigur, Katja era deja în adăpost. 

— Și barca? Nu exista riscul s-o remarce cineva la un moment 
dat? 

Colonelul părea obosit. 

— După cum vă amintiţi, barca era gonflabilă. Am dezumflat-o 
și am luat-o cu mine. 

— Deci să înțeleg că, atâta vreme cât aţi participat activ la 
evenimente, operaţiunea a decurs fără probleme. 

— Da, așa aș spune. Oricât de crudă a fost. 

Investigatorul principal interveni din nou. Ea îi aruncă o privire 
iritată. Nu plănuiseră să decurgă așa interogatoriul. Nu aprecia 
că nu urma protocolul. 

— Care a fost impresia pe care v-aţi făcut-o când vi s-au 
alăturat și ceilalţi? Aparent, totul mergea bine? 

— Da, asta a fost impresia mea. 

— N-a fost nimeni care să aibă vreo îndoială în legătură cu 
acțiunile lui Henry Fall? 

— La ce fel de îndoieli vă referiți? 

— Păi, eu vă întreb. 

— E greu să răspunzi când nu înţelegi întrebarea. 

Erau amândoi aplecațţi peste masă. 

— Au fost motive să credeţi că Fall pierdea controlul 
operaţiunii? insistă investigatorul principal. 

Ea vru să-l oprească. Încercă să-i facă semnale cu degetul, să- 
i dea de înțeles să nu insiste, dar era prea tărziu. 

— Nu înţeleg unde vreți să ajungeţi. De ce nu-l întrebaţi direct 
pe Fall? 

Investigatorul principal își dădu seama prea târziu că 
îndreptase conversaţia pe o cale greșită. Se lăsă pe spate 
încercând să afișeze o expresie nepăsătoare. 

— Din păcate, nu vă pot... 

Colonelul părea din ce în ce mai nedumerit. 

— S-a întâmplat ceva? E ceva ce n-a mers bine? 

— Domnule colonel... 

— A păţit ceva Anna? E moartă? 

— Anna Francis este încă în viață, domnule colonel. 

Ea îi trase una cu putere pe sub masă investigatorului 
principal. Trebuia să intervină, însă nu prea știa cum. Colonelul 
se aplecă peste masă și părea în acel moment că el îl interoga 
pe investigatorul principal. 

— Deci problema e cu Fall. Ce s-a întâmplat? Și-a deconspirat 
rolul? 

— Îmi pare rău, dar nu vă pot..., bâigui investigatorul principal 
ridicându-și mâinile în semn de disperare. 

Colonelul se ridică și se aplecă peste masă. Faţa îi era 
aproape de cea a investigatorului principal, care începu să ţipe. 

— Răspunde-mi sau o să-l întreb eu însumi! 

— Din nefericire, trebuie să vă informez că asta ar fi imposibil. 
Henry Fall e mort. 

Colonelul se holbă la el. Investigatorul secundar se abţinu cu 
greu să nu-și îngroape faţa în palme. 

— Mort? Ce naiba... 

— Îmi pare rău, domnule colonel, am crezut că știaţi, spuse ea 
încet, deși știa că nu era adevărat. 

Ar fi fost de preferat ca el să nu afle niciodată, dacă s-ar fi 
putut evita să nu-i spună. Colonelul îi privea pe amândoi cu ochi 
sălbatici. 

— Fir-ar să fie! Oh, Doamne... ce aţi făcut? 

Ea se aplecă deasupra reportofonului și rosti tăios: 

— interogatoriu finalizat la 12:36. 

Apoi îl închise. Colonelul își luă haina, pe care o avea agăţată 
de spătarul scaunului. Îi tremurau mâinile. leși din încăpere fără 
ca măcar să-i privească. 

Katja 


Katja și colonelul se întâlniră pe coridor. El mergea repede, cu 
capul în pământ și aproape că dădu peste ea. Katja tocmai se 
pregătea să-l salute, însă cuvintele îi îngheţară când colonelul își 
ridică privirile și-i văzu expresia feței. Se aplecă spre ea și o 
întrebă tăios: 

— Ai fost implicată în mizeria asta? 

Gardianul din spatele lui veni și-l luă. 

— Domnule colonel, îmi pare rău, martorii n-au voie să 
vorbească între ei. 

Se holbă la ea fără să mai spună nimic. Se desprinse din 
mâinile gardianului. 

— Fir-ar al naibii! exclamă el, uitându-se la ea cu ură și 
străbătând abătut coridorul. 

Ea înghiţi în sec și-și continuă drumul până la ușa camerei de 
interogatoriu. 

(J 

— Când v-aţi alăturat operațiunii? 

Investigatorul principal punea întrebările. Partenera lui stătea 
tăcută, fluturând un stilou, evident pregătită să ia notițe. Tinea 
carnețelul înclinat, astfel încât Katja să nu vadă dacă scria sau 
nu. Katja se întrebă dacă asta era o tactică prin care s-o facă să 
se simtă nesigură. 

— Imediat ce s-au hotărât asupra Annei Francis. 

— Ce știți despre felul în care s-a ajuns la această decizie? 

— Înţeleg că mai erau și alţi candidaţi, dar au ales-o pe ea. 

Investigatorul principal se uită prin hârtii și murmură: 

— Ce știaţi despre trecutul Annei? 

„Răspunde la întrebare, reflectă Katja. Nici prea mult, nici 
prea puţin. Răspunde la întrebare”. 

— Ştiam de ea, însă la fel ca toţi ceilalți. 

— Cum aţi aflat despre ea? 

— Păi, din reviste, de la televizor... munca ei de la Kyzyl Kum. 

— Dar știaţi mai multe despre ea decât ce se scria în reviste, 
nu-i așa? întrebă investigatorul secundar zâmbind. 

Era un soi de intimitate și franchețe în felul în care vorbea. De 
parcă doar confirmau ceea ce ei deja știau. 

— Păi, am avut acces la raportul despre perioada petrecută 
de ea în Kyzyl Kum, răspunse ezitant Katja. 

— Și ce scria? 

— Scria... nu mi se pare tocmai în regulă să discut despre 
asta aici. Știţi, unele informaţii sunt... 

— Secrete? o completă investigatorul secundar încă zâmbind 
curtenitor. 

— Nu știu dacă am voie să răspund la întrebarea asta. 

Investigatorul secundar se aplecă peste reportofon și spuse: 

— Pauză. 

e 

Imediat ce reportofonul fu repornit, investigatorul secundar 
continuă: 

— Katerina Ivanovici a arătat documentele în care 
Președintele ne autorizează pe amândouă să discutăm 
informaţiile care se găsesc în dosarul secret SOR 234:397 Clasa 
3. Întreb din nou: Ce informaţii erau în documentele care v-au 
fost arătate înainte să plecați pe insulă? 

— Păi, erau ceva informaţii. Suferise de SPT, cum e de 
înțeles... 

— Sindrom posttraumatic. 

— Da, și am înţeles că avusese niște probleme cu consumul 
de FLL. 

Investigatorul secundar o privi cu atenţie, ridicând o 
sprânceană. 

— Spuneţi consum, nu abuz? 

Katja se foi în scaun. Știa că avea să se vorbească despre 
asta și se simţea destul de bine pregătită. 

— E greu de precizat. A trăit momente dificile pentru o 
perioadă destul de lungă de timp. Aș spune că nu e anormal să 
te autotratezi cu narcotice și medicamente împotriva anxietăţii 
sau să suferi de SPT în astfel de situaţii extreme. De fapt, toate 
astea sugerează că avem de-a face cu o persoană funcţională. 
Ar fi anormal să nu-ţi permiţi să fii afectat de astfel de 
evenimente. 

— Înţeleg, spuse investigatorul secundar, chiar dacă părea că 
nu voia sau nu era în stare să înțeleagă. Acesta este motivul 
pentru care aţi acceptat în cele din urmă ca ea să aibă acces la 
FLL pe insulă? 

— Păi, nu... Nu. Nu cred că a fost o idee bună. 

— Aţi depus chiar o obiecţie scrisă - de ce? 

Întrebarea fu pusă cu același ton blând, dar și aspru. 

— Mi s-a părut că era inutil de crud. Cineva care a reușit să se 
oprească n-ar trebui expus riscului de a recidiva. Nu în aceste 
circumstanţe presante. 

Investigatorul secundar înclină capul de parcă nu prea reușea 
să înţeleagă. 

— Și totuși, nu vreți s-o catalogaţi ca dependentă? Nici măcar 
în lumina evenimentelor petrecute? 

— Nu, cred că e un cuvânt cam exagerat și înșelător. 

— Știaţi că a urmat tratament pentru dependenţă? 

— Da, știam și mai știam că fusese un succes. 

— Cine v-a spus asta? 

— Secretarul Nordquist. Și era evident și din raport. 

Investigatorul secundar mai notă ceva, apoi continuă: 

— Cum v-aţi decis să acceptaţi în cele din urmă ca FLL să fie 
disponibil în centrul medical? 

— Secretarul mi-a explicat cât de important era pentru noi să 
aflăm dacă era suficient de reabilitată cât să nu recidiveze, 
indiferent cât de presantă ar fi fost situaţia. Era de părere că nu 
ne puteam permite să alegem persoana nepotrivită când era 
vorba de poziția aceasta. 

Investigatorul secundar se uită prin hărtiile ei. 

— Astea au fost cuvintele lui? „Să alegem persoana 
nepotrivită? 

— Da, din câte îmi amintesc. 

Investigatorul secundar continuă să ia notițe. Katja se întreba 
ce tot scria. 

— Deci, în cele din urmă, aţi fost de acord să plasați FLL pe 
insulă, ca un fel de test de caracter? 

— Da. Însă n-a fost întreaga operaţiune un test de caracter? 
zise Katja, regretând instantaneu că întrebase. 

Secretarul 


— Cine a avut ideea să aduceţi FLL pe insulă? întrebă 
investigatorul secundar. 

Secretarul ar fi preferat să fie chestionat de investigatorul 
principal. Întotdeauna e mai ușor să vorbești cu un bărbat. 
Poate că știa că așa simţea; poate că de asta o lăsau pe ea să 
se ocupe de interogatoriul lui. Decise să nu se lase afectat. Insă 
nu prea avea chef să fie interogat de o târfă cicălitoare în 
uniformă. 

— Cum adică cine a avut ideea? 

— Așa cum am întrebat. Cine a avut ideea să aduceți FLL pe 
insulă? 

— Va trebui să trec prin notițele mele, dacă vreți un răspuns 
la întrebarea asta. Nu-mi amintesc altfel. 

Ea îi oferi un zâmbet dezarmant, de parcă exact asta aștepta 
să răspundă. 

— Nicio problemă! Avem tot materialul aici. Putem face o 
mică pauză ca să căutați. 

Secretarul clătină din cap. La naiba! 

— Nu, ar dura prea mult până să găsesc. Nici măcar nu-mi 
amintesc pe unde am notat asta. 

Zâmbetul ei deveni și mai larg. Secretarului îi părea că 
semăna cu un șarpe gata să-și înghită prada. 

— Putem lua o pauză? Ca să aveți timp să căutați ce aveţi 
nevoie să știți și să răspundeţi la întrebările astea? La urma 
urmelor, e timpul dumneavoastră, așa că sunt convinsă că n-o 
să dureze chiar atât de mult. Și-n plus, noi avem tot timpul din 
lume. Deci..., zise ea și întoarse privirea către colegul ei, care 
încuviinţă scurt. 

— Bine, pauză la 16:49... 

Secretarul scutură din cap și flutură din mână. 

— Nu, nu... nu e nevoie. Putem continua. 

Ea îl privi cu capul înclinat. Îi dădea senzaţia că secretarul 
luase o decizie. 

— Atunci, vă întreb a treia oară: cine a avut ideea? 

Bărbatul trebuia să spună ceva. Își drese vocea și răspunse: 

— A fost o întâlnire în care s-a discutat despre ce slăbiciuni 
ale candidatului trebuie testate. lar asta era pentru noi destul de 
îngrijorător, având în vedere trecutul Annei Francis legat de 
dependenţă. Era crucial să aflăm cât de grav era. Și apoi cineva 
a sugerat ca drogul să fie disponibil și astfel să vedem dacă-l lua 
în condiții de stres intens. 

— Deci a fost ideea dumneavoastră? insistă ea. 

— Nu-mi amintesc a cui a fost. 

Cu același zâmbet amuzat pe care și-l păstrase tot timpul pe 
buze, ea luă câteva foi de hârtie din faţa ei, găsi ce căuta, dădu 
la pagina potrivită și începu să citească textul cu voce tare: 

— „Prin urmare, secretarul sugerează ca FLL să fie disponibil 
pe insulă, pentru a vedea dacă AF va recidiva în timpul unei 
situaţii extrem de stresante”. Procesul-verbal al ședinței din 16 
ianuarie. Vă sună familiar? 

— După cum am menţionat, a fost o discuţie, răspunse 
înțepător secretarul. Nu-mi amintesc dacă am fost eu sau 
altcineva care a venit cu ideea. 

— Există vreun motiv pentru care să ne îndoim de acurateţea 
procesului-verbal? 

Secretarul mormăi ceva în barbă. Ea continuă să se holbeze la 
el cu sprâncenele alea afurisit de îngrijite și de ridicate. Se uită 
la partenerul ei, care părea să se gândească la altceva, privind 
dincolo de capul secretarului. Nu prea avea ajutor. 

— Vă rog să răspundeţi la întrebare, spuse ea refuzând să 
cedeze. 

— Nu. Nu este, răspunse laconic secretarul. 

Investigatorul principal ieși din reverie. Începu să caute prin 
documentele din faţa lui. Investigatorul secundar se aplecă și-i 
șopti ceva, iar el încuviinţă scurt înainte să vorbească: 

— Aş vrea să discutăm puţin despre cum a fost selectată 
Anna Francis. Este adevărat că v-aţi împotrivit ca ea să fie unul 
dintre candidaţi? Că Președintele a fost cel care a vrut-o? 

— Este adevărat că Președintele a sugerat-o. 

— Eraţi de altă părere? 

— Erau și alţi candidaţi cu alte calităţi. 

— Și care anume consideraţi că erau slăbiciunile Annei? 

— Într-o organizaţie de genul grupului RAN, este important ca 
oamenii să se concentreze asupra scopului. Să fie pragmatici. 
să vadă imaginea de ansamblu. 

Secretarul simţea că se afla pe un teren sigur. Își dădea 
seama din propria voce. Părea mai normală, mai încrezătoare. 

— Și Anna Francis nu se potrivea acestui profil? 

Revenise iar afurisita cu sprâncenele. Secretarul se făcu că 
nici n-o vede; continuă, în schimb, să se uite la investigatorul 
principal când răspunse: 

— Să admitem doar că avusese probleme cu astfel de lucruri 
înainte. 

— La ce vă referiţi? întrebă ea, care nu voia să renunţe nici în 
ruptul capului. 

— Metoda asta socratică pe care o folosiţi este destul de 
enervantă, izbucni secretarul. Nu puteți să întrebaţi, pur și 
simplu, ce vreţi să știți? 

Ea încă zâmbea. lar el își dorea ca ea să-și șteargă odată 
rânjetul ăla. 

— Cu mare drag, dacă intraţi în câteva detalii, zise ea. De ce 
eraţi împotriva Annei Francis? 

— Era prea obsedată de etică. 

Investigatorul secundar ridică și mai mult din sprâncene. 

— Dumnezeule, ce obiecţie neobișnuită! Prea obsedată de 
etică? Nu credeţi că etica servește în grupul RAN? 

— E o diferență între a avea etică și a suferi de sindromul 
lerusalim, care se manifestă prin „transformarea” persoanei în 
lisus. Uneori trebuie să iei decizii dure și nu servește la nimic 
dacă ești sentimental. 

Îi aruncă investigatorului principal o privire stăruitoare, din 
moment ce trăia sub impresia că el îl înţelegea mai bine. Însă 
bărbatul rămase tăcut, permițându-i partenerei lui să continue: 

— Și așa era? 

— Păi, a fost destul de evident că a fost implicată sentimental 
în timpul unor situaţii sensibile din Kyzyl Kum, nu-i așa? 

— La ce situaţii vă referiți? 

— Pentru numele lui Dumnezeu! exclamă secretarul, deja 
obosit de întreaga situaţie. Nu mai staţi acolo rânjind și 
pretinzând că habar n-aveţi ce s-a întâmplat când n-a mai urmat 
ordinele. 

Își regretă ieșirea imediat când văzu că zâmbetul 
investigatorului secundar deveni și mai larg. 

— Știu ce s-a întâmplat, dar sunt foarte curioasă să aflu ce 
anume consideraţi dumneavoastră a fi sentimentalism excesiv. 

Secretarul rămase tăcut. Era afectat de faptul că ea fusese 
cea care-l făcuse să-și piardă cumpătul. 

— Oare nu cumva catastrofa s-a petrecut tocmai din cauza 
faptului că n-a ascultat-o nimeni? interveni investigatorul 
principal. 

Secretarul oftă adânc. 

— Nu, n-am înțeles așa. Ea a fost problema. Un civil în 
misiune de ajutorare pe teren nu trebuie să deţină controlul. Ea 
trebuia să se supună superiorilor din armată. 

— Chiar dacă se înșelau? 

Secretarul își încrucișă braţele la piept și nu mai spuse nimic. 
Investigatorul principal se uită prin hârtii și continuă: 

— Deci se pare că n-aţi fost niciodată prea încântat de Anna 
Francis, în calitate de candidat? 

— Avea și puncte forte, și puncte slabe. Asta era valabil 
pentru toţi cei pe care i-am luat în considerare, răspunse scurt 
secretarul, pe urmă își țugui buzele și privi în altă parte. 

Katja 


— Aţi fost prima care a dispărut din casă, după Anna. Ne 
puteți povesti? 

Investigatorul principal așeză pe masă cafeaua pe care un 
gardian în uniformă o adusese cu o clipă în urmă. Tocmai 
reveniseră după o scurtă pauză; Katja fusese la baie când 
investigatorul secundar comandase cafea pentru toți. Katjei i se 
părea că investigatorii arătau obosiţi. Se întreba cu cine mai 
vorbiseră până atunci și cine mai rămăsese pe listă. Nu prea 
înţelegea de ce era atât de important pentru ei să aibă o 
imagine clară a fiecărui detaliu și, mai presus de orice, nu 
pricepea de ce se desfășurau interogatoriile acolo și de ce erau 
conduse de ofițeri ai serviciilor secrete. Işi dădea seama că 
misiunea nu decursese bine, dar nu știa de ce. lat-o deci iar 
acolo, încercând să-și amintească să răspundă, pur și simplu, la 
întrebări. Era mai greu decât se așteptase; părea că tot spunea 
prea mult față de cât voia să spună. Insă asta era o întrebare la 
care putea răspunde. 

— A fost un plan destul de simplu. Aveam o cameră jos, la 
Nivelul Strategic; imaginile erau trimise pe ecranul ceasului lui 
Henry. Calitatea nu era prea bună, dar puteam măcar să vedem 
unde se afla Anna. Henry „aranjase” debarcaderul când 
cercetase insula împreună cu Franziska și Jon. Ei erau ocupați la 
debarcader. Eu m-am strecurat înăuntru înaintea lui, iar el a 
intrat imediat ce a avut posibilitatea. Am înscenat o luptă între 
noi și, când Anna a urcat, am rămas pe podea într-o baltă de 
sânge. 

Investigatorul principal încuviința, de parcă evenimentele în 
speță erau deja știute, cum de altfel așa și era. 

— Și ce s-a întâmplat când ea a ieșit? 

— Noi speram să se întoarcă în lada frigorifică și să coboare 
imediat ce mă vedea zăcând acolo, presupunând că eram 
moartă. Important era ca ea să mă vadă. Și atât. 

— Dar? insistă investigatorul principal. 

— În schimb, ea a venit să mă examineze. Henry a fost nevoit 
s-o doboare. 

— S-o doboare? întrebă investigatorul secundar, accentuând 
fiecare silabă. 

Katja își drese vocea și răspunse: 

— Da, cu o lovitură la tâmplă. N-a fost pusă în pericol; e un 
profesionist. 

— Nu v-a fost teamă că i-ar fi putut afecta sănătatea? 

Tonul investigatorului secundar era blând, dar privirea aspră. 

— Repet, Henry este un bun profesionist, iar eu sunt medic. 
Eram conștienți că putea interveni o astfel de situaţie și că asta 
era o soluţie optimă care să n-o pună pe Anna în pericol. 

Investigatorul secundar se aplecă peste hârtiile ei și notă 
ceva. „Notiţele alea. Ce-o fi scriind?” se întrebă Katja încă o 
dată. Investigatorul secundar continuă cu ochii tot în hârtii: 

— Și după ce ați doborât-o? 

— Am curăţat sângele și am supravegheat-o până când a 
început să dea primele semne că-și revenea. Apoi Henry a 
plecat, eu m-am ascuns după ușa de la bucătărie și când ceilalţi 
au fugit din spatele casei, am luat-o pe acolo până la adăpostul 
subteran. Și astfel am ieșit din joc. 

— Interesant. Mi-ar plăcea să trecem la alt subiect. Să ne 
întoarcem la raportul pe care l-aţi primit înainte de a ajunge pe 
insulă. Ce aţi mai citit despre Anna Francis? 

— Păi, a avut niște probleme pentru că n-a urmat ordinele. 

— Puteți dezvolta un pic? o rugă investigatorul principal. 

— I s-a cerut să nu mai negocieze cu armata. 

— Și ce s-a întâmplat? 

— A continuat să negocieze, dacă nu mă înșel. Pe la spatele 
superiorilor. lar ei au aflat. Și pe urmă au fost niște necazuri. 

— Necazuri? 

— | s-a cerut să oprească negocierile o dată pentru 
totdeauna. Și apoi s-a iscat situaţia aceea... 

Investigatorul principal consimţi în semn de încurajare și 
spuse: 

— Continuati. 

— ... când superiorii au vrut să sisteze negocierile, armata a 
atacat transporturile medicale. Mulţi oameni au murit, într-un 
răstimp scurt. 

— Și de unde știți toate astea? interveni investigatorul 
secundar, care din unele motive o neliniștea pe Katja, iar 

acesteia din urmă îi era mult mai greu să se apere de tehnicile 
anchetatoarei. 

— Versiunea Annei despre incident se află în raport. La fel și 
cea a superiorilor ei. 

— Care au fost consecinţele? 

— Cam pe atunci a început să cedeze nervos și să consume și 
mai mult FLL, dacă am înţeles bine. Pur și simplu, nu reușea să- 
și revină după incident. 

Investigatorul secundar mai notă ceva, lăsând să pară că-și 
gândea următoarea mișcare, apoi întrebă: 

— Ce părere aveţi: A fost corect sau greșit din partea ei să nu 
asculte ordinele? 

— Nu e de competenţa mea să evaluez, răspunse repede 
Katja iute. 

„Fără speculaţii. Răspunde doar la întrebări”, reflectă ea. 

— Voiau s-o aducă în faţa unui tribunal militar. S-o trimită 
acasă, chiar atunci, știaţi asta? 

— Nu. 

Katja fu cât pe ce să spună că mai bine ar fi procedat așa, 
pentru că Anna ar fi fost cruţată de toate astea, dar se abţinu. 
Investigatorul secundar o privi o vreme ca să vadă dacă plănuia 
să mai adauge ceva la răspunsul ei. Pe urmă se sfătui în șoaptă 
cu investigatorul principal. Acesta răsfoi paginile din faţa lor, 
găsi ce căuta și-i înmână documentul. 

— Acum aș vrea să mai vorbim despre ce s-a petrecut pe 
insulă, continuă chestionarea investigatorul secundar. Vă aflați 
acolo ca responsabil medical. Aţi putea spune că resursele 
medicale erau suficiente pentru a gestiona traume severe, cum 
ar fi plăgile împușcate? 

— Nu. 

— Știaţi că era o armă pe insulă? 

Katja nu anticipase întrebarea. 

— Nu, nu știam asta. 

— Înţeleg, zise investigatorul secundar fără să-și ia ochii de la 
Katja. Ce părere aţi fi avut despre asta dacă ați fi fost 
consultată? 

— Că era extrem de nepotrivit. 

— Ce părere aveţi despre faptul că n-aţi fost consultată? 

Katja ezită să răspundă. Fu surprinsă să afle despre armă, 
însă încercă încă o dată să-și amintească să nu speculeze 

despre lucruri care nu ţineau de atribuţiile sale în misiune. În 
același timp, știa că n-avea să scape fără să spună ceva. Incercă 
să-și aleagă cuvintele cu mare grijă. 

— Eram responsabilul medical de pe insulă, așa cum ați 
menţionat. Bănuiesc că nu era sarcina mea să iau o astfel de 
decizie. Dar dacă vreţi să-mi știți părerea, ei bine, e o idee 
foarte proastă. 

— De ce? întrebă investigatorul secundar continuând s-o 
privească de parcă și-ar fi dorit s-o hipnotizeze. 

— Păi, nu poți fi niciodată sigur despre cum poate reacţiona o 
persoană în condiţii extreme de stres și izolare, nu-i așa? Despre 
ce ar putea să facă... 

— Dar dacă eraţi responsabil medical, nu credeți că era 
sarcina dumneavoastră să vă asiguraţi că aveaţi suficiente 
resurse pentru a trata orice fel de rană? N-ar fi trebuit să știți 
mai multe? 

— Așa s-ar putea crede. 

— Dumneavoastră ce credeţi? 

— Nu vreau să răspund la această întrebare. 

Investigatorul secundar își luă, în sfârșit, privirea de la ea și se 
lăsă pe spate în scaun. În aceeași clipă, se aplecă în față 
investigatorul principal. Nu mai părea la fel de prietenos. „Se 
pricep la asta, chibzui Katja. Au experienţă”. 

— Bine. Să ne întoarcem la genul de informaţii pe care le-aţi 
primit despre Anna Francis înainte. Mai e ceva ce ar trebui 
menţionat? 

Katja se gândi la ce ar trebui să răspundă. Salturile acestea 
constante prin timp și schimbările de subiect o făceau să nu fie 
sigură. Nu știa unde voiau să ajungă cu întrebările și nici ce 
anume spusese ea. Probabil că ăsta era scopul, se gândi Katja. 

— Da. 

— Ce anume? 

— Păi, era că... Îmi pare rău, nu mă simt confortabil să 
vorbesc despre asta. 

Katja trase aer în piept. 

— Înţeleg, însă trebuie să dăm de capăt lucrurilor care s-au 
petrecut, insistă investigatorul principal. 

— Da. Bine, a fost despre împușcătura aia. 

— Spuneţi-ne ce știți. 

— Păi, a tras într-un civil din spital. Presupun că ăsta este 
motivul pentru care au trimis-o acasă, în cele din urmă. 

— Cine era civilul? 

Vocea investigatorului principal era joasă și neutră, dar corpul 
îi trăda atenţia sporită. Investigatorul secundar își fixă privirea 
asupra ei. 

— Era un băiat din sat. 

— Care au fost circumstanţele? 

— A intrat pe ascuns în spital. Ea a crezut că era cineva care 
voia să fure medicamente. 

— Medicamente? Nu FLL? întrebă investigatorul secundar, 
care se aplecase și ea peste masă. 

— Păi, probabil că se aflau în același loc, răspunse Katja 
încercând să-și amintească detaliile din raport. 

„De ce vreau s-o apăr?”, se întrebă ea în sinea ei. 

— Însă nu era așa? 

— Nu, din câte știu. Căuta mâncare. A împușcat în cap un 
băiat de zece ani care furase un măr. 

Investigatorul principal afișă un zâmbet mieros. 

— Ei, aproape că am terminat! Au mai rămas doar vreo două 
întrebări în încheiere. Înţeleg că e solicitant, dar trebuie să avem 
o imagine clară a tuturor detaliilor. 

— De ce? întrebă Katja. 

Investigatorul principal se făcu că n-o aude, în schimb, întrebă 
dacă voia un taxi și-i chemă unul folosindu-se de telefonul negru 
de pe masă, de lângă reportofon. Katja simţea că începea să se 
relaxeze. Investigatorul secundar stătea liniștită, revăzându-și 
notițele. Fără să-și ia ochii de pe ele, întrebă pe un ton blând: 

— Știaţi că pe insulă nu era doar un singur candidat? 

Katja tresări. 

— Ce? 

— Știaţi asta? 

— Nu... îmi pare rău. Sunteţi siguri? 

Inima începu să-i bată deodată cu putere. Ce-i asta? Ambii 
investigatori se uitau la ea, studiindu-i fiecare reacţie, de parcă 
ar fi vrut să se asigure că nu pierdeau niciun indiciu care să 
dezvăluie dacă minţea sau nu. 

— Reacţia dumneavoastră sugerează că nu știaţi asta? 

— Nu. Adică... așa e. Nu știam. Cine era? 

— Din păcate, n-am voie să vă dezvălui informaţia asta, spuse 
investigatorul secundar. 

— Totuși... ce s-a întâmplat cu cel de-al doilea candidat? 
întrebă Katja clătinând din cap meditativ. 

Jon von Post 


— Aș vrea să sărim direct la partea finală a operaţiunii. 
Putem vorbi despre asta? 

Jon își șterse sudoarea de pe frunte; degeaba, transpira 
abundent. Aerul din încăpere părea îmbâcsit. 

Stătea acolo în camera luminată artificial, cu ferestre negre și 
asuda. Il dureau genunchii. In faţa lui erau așezați o femeie și un 
bărbat la vreo patruzeci de ani, investigatorul principal și cel 
secundar; ai fi zis că erau fraţi. Până atunci trecuseră doar 
printr-o serie interminabilă de detalii. Când a aflat și ce? Cine a 
spus aia? Dacă-și amintește ce s-a întâmplat și-n ce ordine... 
Răspunse cât de bine putu, în timp ce devenea nerăbdător. 
Președintele îi spusese clar că era necesar ca el să facă asta, 
așa că o făcea. Dar nu însemna că trebuia să-i și placă. 

Investigatorul principal se întoarse către femeie și-i șopti ceva 
la ureche. Ea încuviință, luă un dosar de pe masă și i-l dădu. 
Investigatorul principal îl răsfoi, apoi îl puse la loc și așteptă 
răspunsul lui Jon. 

— Dacă trebuie neapărat. 

Investigatorul principal înclină capul. 

— Pare că n-aţi prea prefera. 

— Pur și simplu, n-am chef. 

— De ce vi se pare atât de greu? întrebă femeia, de parcă nici 
nu l-ar fi auzit. 

Sau poate că-l ignora. 

— De ce mi-aş dori să trec iar prin toată nebunia asta? Știţi că 
nu mai dorm noaptea de când m-am întors de pe insula aia 
blestemată? M-aţi distrus. Trebuie să știți că distrugeți oameni. 

— Suntem foarte recunoscători pentru cooperarea 
dumneavoastră, declară mecanic investigatorul principal. 

De fiecare dată când Jon avea ceva de obiectat, răspunsul era 
similar. 

— Este important pentru noi să înţelegem ce s-a petrecut pe 
insulă, continuă investigatorul principal. Așadar, putem discuta 
despre etapa finală a operaţiunii? 

— Da. Îmi puteţi da niște apă? 

Investigatorul secundar luă carafa și-i turnă un pahar cu apă. 

— N-o puteți întreba pe Lotte despre asta? întrebă Jon după 
ce luă o sorbitură. 

— Lotte Colliander este scutită de aceste interogatorii. Ea va 
raporta direct Președintelui, mai ales că face parte din 
personalul lui, răspunse investigatorul principal. 

Ea îi aruncă o privire plină de iritare; era de părere că spunea 
prea mult. Jon întinse paharul pentru a fi umplut din nou, fără să 
scoată un cuvânt. Investigatorul principal i-l umplu și întrebă: 

— Cum aţi primit instrucţiunile lui Henry Fall? 

Jon luă paharul și-l goli din trei înghiţituri, apoi răspunse: 

— A venit la mine în cameră și mi-a confirmat identitatea lui 
de agent secret. Mai avea ceva de spus în plus faţă de ce zisese 
deja în bucătărie, așa că a explicat situaţia, m-a lămurit că 
trebuia s-o drogheze pe Lotte... adică s-o împiedice să n-aibă o 
cădere nervoasă. Și a mai precizat că urma s-o mute în curând 
în adăpostul din spatele casei, unde așteptau ceilalţi. Mi-a spus 
s-o iau pe cărare, în jurul casei, prin mărăciniș, de-a lungul 
peretelui, până la adăpostul subteran de sub colţul nord-vestic 
al casei. Mi-a zis că Anna era cea testată, nu noi, și că era în 
viaţă. Insă că situația devenise periculoasă de vreme ce nu știa 
unde-i era arma și că trebuia să ne punem la adăpost cât mai 
curând posibil. M-a rugat s-o iau înainte, pe scările care duceau 
către bucătărie, de la capătul holului, și apoi să ies pe ușa din 
spate a bucătăriei. Avea să vină și el cu Lotte în curând, doar că 
trebuia să-și strângă lucrurile. 

— Și cum aţi reacţionat? întrebă investigatorul principal. 

— Am făcut cum mi-a spus. Ce altceva aș fi putut face? 

— Deci l-aţi crezut? vru să afle investigatorul principal. 

Jon se gândi. 

— Da, povestea lui părea plauzibilă. Și, desigur, m-am simţit 
ușurat să aud că Franziska... sau, mai bine zis, ceilalţi erau 
nevătămaţi. 

Îi părea ciudat să-i rostească numele. Încercase s-o 
contacteze de câteva ori după misiunea pe insulă, însă primise 
mereu același răspuns. Că era ocupată și apoi că plecase din 
țară ca să se recupereze. Se întreba ce însemna asta. N-o mai 
văzuse la televizor de la experienţa pe Insula Isola. Îi întrebase 
pe investigatori mai devreme despre asta, dar și ei spuseră cam 
același lucru: se odihnea după evenimentele trăite pe insulă. 
Poate c-o proteja cumnatul ei; dacă făceai parte din familia 

ministrului de Interne, probabil că nu trebuia să treci prin 
interogatorii. 

— Deci aţi ajuns la adăpostul subteran. Care era situaţia 
acolo? 

— Destul de liniștită. Franziska tocmai sosise cu câteva ore 
înainte. Parcă de nicăieri. Şi, vă daţi seama, totul părea cam de 
domeniul fantasticului. 

— Adică? 

— Păi, ziceai că erai la Judecata de Apoi. Oameni pe care-i 
credeai morți. lar ei, pur și simplu, erau acolo. 

Jon se cutremură. Își aminti senzaţia ciudată pe care o trăise 
în adăpostul subteran. Cum ceilalţi se holbau la el în lumina 
oarbă din refugiu. Cum se simțeau toţi de parcă n-ar fi fost 
siguri dacă erau vii sau morți. Cum încă se trezea noaptea, 
întrebându-se același lucru. 

— Aproape că am terminat aici, spuse investigatorul 
secundar. Mai este ceva. Henry a vorbit de două ori cu 
dumneavoastră despre misiunea lui. Prima oară era și Lotte, 
însă a doua oară s-a întâmplat în camera dumneavoastră, nu? 

Jon confirmă, iar investigatorul secundar continuă: 

— Cum s-a prezentat Henry Fall când v-a dat informaţiile în 
cameră? 

— A spus că era agent secret și că avea misiunea de a o 
supraveghea și proteja pe Anna. 

— Nimic mai mult? se miră investigatorul secundar privindu-l 
cu sprâncenele ridicate. 

— Nu, răspunse Jon. Mai e ceva? 

Secretarul 


Veni iar rândul investigatorului secundar. Răsfoi hârtiile de 
parcă ar fi căutat ceva. 

— Mai durează mult? întrebă secretarul aruncând o privire 
enervată la încheietura mâinii, deși nu mai avea ceas. 

— Depinde doar de dumneavoastră, răspunse ea fără să-l 
privească. 

— AȘ dori o cafea, spuse el pe un ton plângăcios. 

Ea se făcu că nu-l aude și începu interogatoriul cu un alt 
subiect de discuţie: 

— Deci, când aţi decis să aveţi doi candidaţi, respectiv Henry 
Fall și Anna Francis? 

Secretarul înghiţi în sec. Avea gura uscată. Chiar ar fi avut 
nevoie de o cafea. 

— Am înţeles de la bun început că misiunea era mult prea 
amplă și riscantă ca să ne punem toate speranţele într-un singur 
candidat. 

— Și toţi gândeau așa? 

— Adică? 

— Știau toţi că se aflau doi candidaţi pe insulă? 

Secretarul încercă să înțeleagă ce întreba, de fapt, dar nu 
reuși. 

— Ce insinuaţi? o chestionă el. 

Investigatorul secundar își aranjă documentele până când avu 
în faţă o grămadă bine aranjată și apoi continuă să vorbească: 

— Bine, să formulez așa: Știa Președintele că aţi plasat doi 
potenţiali candidaţi, Anna Francis și Henry Fall, pe insulă? 

Secretarul simțea cum aerul devenea din ce în ce mai dens, 
ca înaintea unei furtuni. 

— Ce întrebare prostească! spuse el. Nu înţeleg ce încercați 
să sugerati. 

Investigatorul secundar îl privea. Nu mai era nicio urmă de 
zâmbet pe fața ei. 

— Vă rog, răspundeţi la întrebare, interveni investigatorul 
principal, reamintindu-i astfel că încă era acolo. 

— Da, bineînţeles că l-am informat pe Președinte. De ce aș 
lua o astfel de decizie de capul meu? 

— Președintele, rosti tărăgănat investigatorul secundar, zicea 
că habar n-avea că aţi plasat un al doilea candidat pe insulă. El 
a crezut că Henry Fall era doar unul dintre cei care trebuiau s-o 
testeze pe Anna Francis. 

Secretarului nu-i venea să creadă. 

— Ce?! 

Ea repetă, ca și cum n-ar fi auzit-o: 

— Președintele zicea că nu știa... 

Secretarul se ridică de la masă. Tremura din tot corpul. 

— Ce naiba-i asta? Ce spuneţi? Închideţi naibii reportofonul 
ăla! 

Fără vreun cuvânt și cu o expresie de satisfacție pe față, 
mândră că tocmai dăduse lovitura de graţie, investigatorul 
secundar se aplecă și închise reportofonul. 

(J 

Un pic mai târziu, ea se aplecă și apăsă butonul de 
înregistrare. 

— Se reia interogatoriul. Haideţi să revenim la întrebarea 
dacă l-ați informat pe Președinte despre planul de a plasa mai 
mult de un candidat pe insulă. 

Secretarul vorbea repede și se bâlbâia. 

— Am înțeles greșit întrebarea de mai devreme. Răspunsul 
este „nu”, am luat de unul singur decizia de a plasa doi 
candidați pe insulă. Am considerat că aveam autoritatea să iau 
o astfel de hotărâre fără a-l informa pe Președinte. 

— Mai știa altcineva în afară de dumneavoastră cine era al 
doilea candidat? 

— Doar cei din subordinea mea. Foarte puţini oameni. 

Ea întinse mâna, iar investigatorul principal îi dădu un dosar. 
Nu-și dezlipi ochii de la secretar. Avea pupilele mari și negre. „A 
mirosit sânge”, reflectă el. 

— Sunt unele documente, adăugă investigatorul secundar, în 
care confirmaţi că există un al doilea candidat și-i daţi și 
numele. Dacă decizia aceasta a fost, în realitate, una oficială, 
cum de nu l-aţi informat pe Președinte? Nu vi s-a părut corect să 
respectaţi scara ierarhică, fiind vorba despre o decizie de o 
asemenea importanţă? 

— Repet, am înţeles greșit întrebarea de mai devreme; am 
crezut că aţi vrut să întrebaţi dacă n-ar fi trebuit să-l fi informat 

pe Președinte. Bineînţeles că așa ar fi trebuit să procedez. Dar 
n-am făcut-o. 

— Henry știa că era candidat? 

— Nu, răspunse secretarul. Nici Anna Francis, nici Henry Fall 
nu știau despre ei că erau testati pentru plasarea în grupul RAN. 
Însă Henry știa despre Anna că era candidat. Știa și că nu 
murise în acea primă noapte, că era în viaţă. 

— Și care era planul cu doi candidaţi pe insulă? 

— Păi, voiam doar să vedem care din ei era capabil să facă 
faţă situaţiei. 

— Și cum puteaţi stabili asta? 

— Se evalua la final. 

Investigatorul secundar ridică iar din sprâncene. Secretarul i- 
ar fi aruncat o cărămidă exact între blestematele de sprâncene. 

— Și cum aţi fi evaluat la final? întrebă ea. 

— Păi, cum se întâmplă de obicei. Analizam situaţia, le citeam 
rapoartele. Nimic senzaţional. Proceduri standard. 

Secretarul încerca să păstreze același ton moderat pe care-l 
folosea ea, dar își dădu seama că vocea lui era foarte ascuţită. 

— Asta-i tot? 

— Da, desigur. Aveţi alte informaţii? întrebă el înainte să se 
poată stăpâni. 

— Deci nu-i adevărat că aţi spus, citez: „Vedem noi care 
scapă viu de pe insulă”? 

O transpiraţie rece curgea pe spatele secretarului. Vedea 
încotro ducea totul. „Mă sacrifică, se gândi el, de data asta 
nenorocitul ăla de Președinte mă sacrifică”. Își aminti de 
întâlnirile pe care le avusese cu Președintele înainte să înceapă 
interogatoriile. „Ar arăta mai bine dacă ai primi tu loviturile, însă 
normal că-i doar de ochii lumii, în cele din urmă ai să fii 
exonerat. Te sprijin sută la sută”. Nu arătase un pic ciudat 
atunci? Nu evita să-l privească în ochi? Secretarul înțelese cât 
de prost fusese. Un naiv. lar în acel moment era pe cont propriu. 

— Cine spune că am zis asta? 

— Răspundeţi la întrebare: ați afirmat așa ceva? 

— Nu-mi amintesc. 

— Nu vă amintiţi? 

— Nu-mi amintesc. Vorbesc mult. Poate că am zis-o în glumă. 
Nu-s mulți cei care-mi înțeleg simţul umorului. 

Investigatorul secundar se strâmbă, se uită la hărtiile ei și 
apoi notă ceva. 

— Cine a avut ideea de a aduce un pistol pe insulă? interveni 
subit investigatorul principal. 

— Nu-mi amintesc, repetă grăbit secretarul. 

— Dumneavoastră i-aţi spus lui Henry Fall să aducă o armă? 

— Nu-mi amintesc. 

Investigatorul principal se dezmorți, îndreptându-și corpul. 

— Domnule secretar, rosti el cu o voce autoritară, trebuie să 
vă reamintesc de gravitatea situaţiei. Unul din candidații pe care 
i-aţi selectat pentru evaluarea în condiţii extreme, preţuitul 
ofițer Henry Fall, se află acum la morgă. Celălalt candidat e 
internat în spital, pentru că a încercat să-și ia viaţa. Rezultatul 
acestei evaluări, așa cum o numiţi, nu poate fi descris decât ca 
fiind un dezastru, atât din punct de vedere etic, cât și strategic. 
Cineva va trebui să răspundă pentru acest incident. Ințelegeţi ce 
spun? Nu este suficient să invocaţi pierderea memoriei în 
această situaţie. 

— Nu, și este absolut regretabil, dar chiar nu-mi amintesc 
fiecare cuvânt și faptă. 

Investigatorul secundar ridică privirea. Lăsă hârtiile pe masă 
și se aplecă spre el. 

— Însă dacă punem întrebarea așa, spuse ea încet, făcea 
parte din planul dumneavoastră ca doar unul din ei să plece de 
pe insulă viu? Asta a fost, de fapt, testul? 

Secretarul se aplecă și el. Doar câţiva centimetri le separau 
feţele. 

— Puteţi întreba de câte ori vreţi, zise el pe un ton scăzut. Am 
doar un singur răspuns: Singurul lucru pe care l-am făcut a fost 
să încerc să-mi asum responsabilitatea pentru siguranţa Uniunii. 
Puteţi afirma același lucru și despre voi? 

Investigatorul secundar nu-și dezlipi ochii de la el. Deschise 
gura ca să spună ceva, dar apoi o închise la loc. 

— Și voi aţi fost păcăliţi, îi șopti secretarul investigatorului 
secundar. Nu înțelegeţi? Ne-a păcălit pe toți. 

— Domnule secretar, interveni investigatorul principal, trebuie 
să vă reamintesc că asta este... 

Deodată secretarul se lăsă pe spate în scaun și-și încrucișă 
mâinile la piept; bluza lui de închisoare formă o cută mică 
deasupra sternului. 


VP - 179 


— Nu mai răspund la nicio întrebare. E vremea să mă întorc în 
celulă. 

Investigatorul secundar se întinse după reportofon, se aplecă 
și zise: 

— Interogatoriu încheiat. 


VP - 180 


SFÂRȘITUL 
(SAU ÎNCEPUTUL) 


Anna 


Am fost trezită de un cântec de păsărele. Camera era albă, 
ceva lucea și se legăna în faţa ochilor. Am încercat să mă 
concentrez și mi-am dat seama că era dispozitivul acela atârnat 
deasupra paturilor de spital, care le ajută pe persoanele slăbite 
să se ridice. Soarele bătea în lanţul care se bălăngănea înainte 
și înapoi, de parcă tocmai fusese folosit. Am întors încet capul. 
La marginea patului stătea Președintele; răsfoia o revistă pentru 
femei. M-am întrebat de câtă vreme stătea acolo și cât de mult 
dormisem. Mi-au dat atât de multe somnifere, încât nu-mi mai 
dădeam seama dacă era somn sau o comă indusă. Nu voiau să- 
și asume riscuri, așa ziceau ei. Aveam nevoie de odihnă. Nu 
voiau să mă omor, asta nu mai ziceau, însă presupuneam că la 
asta se refereau, de fapt. Intrebarea era dacă asta era ce-mi 
doream. Nu știam. 

Am încercat să mă mișc un pic; brațele nu prea voiau să mă 
asculte. 

— Anna? Ești trează? 

Președintele puse deoparte revista și se aplecă zâmbind 
părintește. 

— Îmi puteţi da niște apă? 

Se ridică, merse la chiuveta de lângă perete și umplu cu apă 
un pahar din plastic. L-am urmărit cu privirea. Se întoarse la pat 
și-mi dădu paharul, pe urmă se așeză înapoi pe scaun. 

— M-am gândit că era vremea să te văd personal. 

Mi-am lăsat privirea să plutească pe lângă capul lui până pe 
fereastră, care era puţin crăpată. Norii albi străbăteau cerul 
albastru. M-am gândit la ultima oară când am văzut nori 
mișcându-se atât de repede pe cer și am conștientizat că a fost 
atunci când eram cu Henry în spatele casei. Amintirea mă făcu 
să mă încordez. Președintele mă privi și adăugă cu o voce 
blândă: 

— Să ştii că ne facem griji pentru tine. 

Chiar când mă întrebam la cine se referea când spunea noi, el 
continuă: 

— Noi, cei din grupul RAN, însă mai ales familia ta. Mama și 
fiica ta. Au nevoie de tine. Nu vor să te piardă. Și nici noi. 

Am înghiţit în sec. Aveam gura uscată, așa că am sorbit din 
paharul de plastic. La capătul patului era un buchet ofilit de flori 
și lângă el, o felicitare de la Siri: „Fă-te bine repede, mamă”, a 
notat ea cu litere de copil atent scrise. M-am întrebat ce le-or fi 
spus că am păţit. Speram să nu le fi zis adevărul. M-am întors 
către Președinte. 

— De ce vă aflaţi aici? 

Acesta ezită un moment. 

— De ce mă aflu aici...? Păi, bineînţeles că voiam să văd cu 
ochii mei cum ești, ca să zic așa. 

Arătă către o cutie cu bomboane de ciocolată de pe pervaz, 
una dintre acelea scumpe cu imaginea Ministrului. Mă întrebam 
dacă Președintele visa la o cutie de bomboane cu faţa lui pe ea. 
M-am uitat la el, stând acolo în același costum. Judecând după 
expresia lui, sănătatea mea nu era singurul motiv pentru care se 
afla lângă patul meu. N-am spus nimic, doar m-am uitat la el 
până când a început să vorbească din nou: 

— Cred că a venit vremea să stea de vorbă cineva cu tine, 
direct, și să explice situația. Toată ascunderea asta după degete 
și cocoloșeala asta înrăutățesc și mai mult lucrurile. Doctorii 
sunt de părere că de așa ceva ai nevoie, dar am convingerea că 
ești mult mai puternică... 

Trase aer în piept. În vocea lui se simţea făţărnicia care mă 
irita și mă făcea să fiu suspicioasă. 

— ... Și mai cred că singura cale ca să te vindeci este să fii 
cinstită. Cu tine și cu noi. Sunt lucruri pe care trebuie să le știi și 
pe care să le iei în considerare atunci când va veni vremea să iei 
decizii privind viitorul tău. Înţelegi ce spun? 

Am încuviințat. 

— Bine atunci. Crezi că știi suficient despre ce s-a întâmplat 
pe Insula Isola și despre ce n-a mers bine? 

Am consimţit. Da, citisem raportul; era absolut de nesuportat. 

— Atunci, aș vrea să-ţi cer, personal și sincer, iertare. După 
cum știi, sunt multe lucruri care n-ar fi trebuit să se întâmple și, 
deși sunt responsabil în calitate de director, tot aș vrea să insist 
că secretarul a recunoscut că a acţionat din proprie iniţiativă, 


VP - 182 


fără să-și informeze superiorii așa cum cere procedura. Va fi pus 
sub acuzare pentru asta. Da - s-a hotărât ca Henry să meargă și 
să te supravegheze. Totuși nu s-a hotărât în mod oficial să aibă 
o armă cu el. Și nici nu s-a decis ca el să fie cel de-al doilea 
candidat și nici n-a fost iniţiativa mea ca pe insulă să fie FLL. 
Lucrurile acestea s-au întâmplat din anumite motive din vina 
mea, în sensul că persoana care a luat aceste decizii se afla în 
directa mea subordonare, însă vreau să te asigur că n-am avut 
niciodată intenţia ca lucrurile să se sfârșească așa cum s-au 
sfârșit. 

M-am uitat la el. 

— Prostii! 

Tresări. 

— Ce vrei să insinuezi? 

— Chiar vreţi sa-mi ziceți că secretarul a făcut toate astea de 
capul lui? Fără să vă informeze? „Eu nu știam nimic”. 
Bineînţeles că știaţi tot; doar că sunteți dezamăgit că s-a dus 
totul naibii, pentru că trebuie să curăţaţi mizeria. 

Președintele se sprijini de spătarul scaunului și ridică mâna de 
parcă ar fi vrut să-mi facă semn să mă opresc. Buzele i se 
strânseră într-o linie subțire. 

— Lasă-mă să-ţi spun înainte de toate că mă bucur să văd că 
ţi-ai recuperat ceva din vechea ta ardoare, deși normal că sunt 
afectat că n-ai mai multă încredere în mine. Dar presupun că e 
de înţeles, cumva. Însă haide să ne întoarcem la discuţie, dând 
cărţile pe față. Sunt aici pentru că vreau să-ţi ofer slujba. 

— Poftim? 

Am crezut că am înțeles greșit. 

— Exact cum am zis. Te-am evaluat în cele mai dificile situații 
și încă apreciez că deciziile pe care le-ai luat au fost bine 
motivate pe tot parcursul operaţiunii. Miza a fost mare, desigur, 
dar suntem toţi de acord că te-ai descurcat în situaţia dată cu 
genul de hotărâre și raționalitate cerute în asemenea condiții. 

Nu-mi puteam crede urechilor. Simţeam că aveam un vulcan 
în mine; o furie subită care-mi zăcea latentă în piept ţâșni cu o 
putere neașteptată. 

— DESPRE CE NAIBA VORBIŢI? MI-AM ÎMPUȘCAT PRIETENUL! 
ERA NEVINOVAT! am zbierat eu. 

Și apoi mi-au dat lacrimile. Mă abținusem să plâng încă din 
momentul în care am suspectat că era ceva în neregulă, din 

momentul în care cele două elicoptere militare au aterizat. Unul 
lângă mine, celălalt în cealaltă parte a insulei. Paramedicii 
alergau; doi dintre ei m-au înfășurat într-o pătură și mi-au dat să 
beau ceva. Am încercat să le spun că Henry era în casă, însă 
intrau deja cu tărgile și genţile medicale. Am ţipat, dar cuvintele 
erau atât de incoerente, încât ei păreau să nu mă înțeleagă 
deloc. „Bea, bea. Trebuie să te încălzești”, doar atât spuneau. 

Am început să mă gândesc la celălalt elicopter. Ce căuta în 
spatele casei? Nu înţelegeam. În momentul ăla, a ieșit cineva 
din casă, sprijinit de doi paramedici. Era Lotte. Am alergat către 
ea. Paramedicii m-au prins și m-au oprit. Am încercat s-o strig, 
însă ea se uita la mine cu ochi mici și goi în timp ce se 
împleticea mergând către partea din spate a casei, ţinută de doi 
paramedici. 

— Trăiește! Trăiește! 

Eram încântată, aproape la modul isteric, chiar dacă mintea 
suprasolicitată nu conștientiza ce însemna asta. Trăiam un 
amalgam de senzații; vedeam soldaţi și paramedici alergând pe 
insulă, ca și cum aș fi nimerit brusc într-o filmare și nu prea 
înțelegeam ce se petrecea sau de ce. 

Apoi am văzut cel de-al doilea elicopter ridicându-se în aer. 
Avea cabina deschisă și era plin cu oameni. L-am văzut pe 
colonel. Vântul îi flutura părul, iar el a ridicat mâna de parcă m- 
ar fi salutat, dar elicopterul s-a îndepărtat înainte să-i răspund; 
zbura spre continent. L-am apucat de guler pe unul dintre 
paramedicii care mă ţineau, l-am tras jos și i-am zbierat în faţă: 

— El DE CE SUNT ÎN VIAȚĂ? 

— Anna, trebuie s-o iei ușor. Nu ești într-o formă prea bună. 
Trebuie să te luăm de aici. 

În clipa aia am mai văzut ceva. Alţi paramedici coborau din 
casă cu o targă acoperită. Așa cum scoţi oamenii care sunt sigur 
morţi. Oamenii care au fost împușcați în cap. Nu înțelegeam ce 
însemna, cum se întâmplase sau de ce, însă deodată am înțeles. 
Ca într-un vis, am retrăit misiunea de pe insulă, în toată 
splendoarea și oroarea ei. Am înțeles brusc ce făcusem și ce 
aveam de făcut. 

Am tras aer adânc în piept, am expirat și mi-am relaxat tot 
corpul. Am simţit cum strânsoarea paramedicilor se slăbea. Apoi 
am respirat din nou, adânc, m-am smuls din strânsoarea lor, am 
alergat către marginea stâncii și m-am aruncat în gol. 

Într-o altă secvenţă din vis, am văzut că după stâncă erau 
doar imagini mici, precum cadrele individuale ale unui film. Un 
coridor de spital cu lumini pe tavan. Un ac în braț. Un guler 
cervical care-mi ţinea capul fix. O masă de operaţie. O imagine 
încețoșată a lui Siri și Nour printr-un panou din sticlă. O 
asistentă schimbându-mi ghipsul. Un bisturiu pe care cineva îl 
lăsase deoparte pe o masă de examinare. O toaletă. Sânge, 
sânge, sânge. Alte ace în braţ. Bandaje noi. Legături în jurul 
brațelor. Somn, întuneric. Cineva care-mi schimba perna. Voci 
îngrijorate care vorbeau ușor. Cineva care-mi dădea pastilele. 
Cineva care mă căuta sub limbă să se asigure că le înghiţeam. 
Cineva care mă forța să le înghit. Perioade de claritate și atenţie 
de nesuportat. Somn, întuneric. 

Și apoi, ziua de azi, un cântec de păsărele. Și Președintele la 
marginea patului meu. Mi-am amintit toate astea, stând acolo 
întinsă. Ce începuse ca niște lacrimi care se prelingeau se 
transformă în curând în suspine cum nu mai trăisem vreodată. 
Era de parcă întreg corpul plângea și venea dintr-un loc vechi și 
atât de adânc în mine, încât n-avusesem niciodată habar de 
existenţa lui. Președintele nu făcu nicio mișcare ca să mă 
liniștească; stătea acolo, pur și simplu, și mă lăsa să plâng. Intr- 
un târziu, șiroiul de lacrimi se potoli. 

— Putem continua? întrebă Președintele cu vocea stinsă. 

Am încuviințat. 

— Atunci, aș vrea să revin la expunerea condiţiilor. Slujba 
este a ta dacă o vrei. Înainte să te hotărăști să refuzi oferta, aș 
vrea să asculţi alternativele. Slujba asta este o poziţie 
permanentă în grupul RAN. Munca ta va fi secretă și cred că vei 
ajunge s-o găsești deopotrivă solicitantă și plină de satisfacţii. 
Nu vei mai avea niciodată nevoie de nimic din punct de vedere 
material. Valoarea pe care am menţionat-o ca plată 
compensatorie pentru misiunea pe Insula Isola va fi salariul tău 
anual. Fiica ta va putea merge la cele mai bune școli. Vom 
distruge vechile rapoarte despre mama ta. Vom acoperi toate 
nevoile pe care le-ar putea avea familia ta: casă, transport, atât 
în timpul orelor de serviciu, cât și în vacanţă. Nu vei munci 
mereu. Ar putea fi săptămâni și luni în care să n-avem nevoie de 
tine. În acele perioade, vei fi în concediu, dar vei fi plătită 
normal. Însă vei fi mereu disponibilă. Când avem nevoie de tine, 

vii. Va fi solicitant uneori, dar nu va fi nici pe departe mai rău 
decât prin ce-ai trecut deja. Sună rezonabil? 

Am consimţit. Președintele continuă pe tonul lui calm, cu ochii 
la ușă, de parcă ar fi vrut să se asigure că nu intra nimeni să ne 
întrerupă: 

— Mă rog, dacă alegi să refuzi această ofertă, atunci trebuie 
să te informez că, din păcate, nu vei mai fi angajatul nostru și, 
prin urmare, nu te vei mai bucura de imunitatea Uniunii, ceea ce 
înseamnă că te poţi aștepta să fii pusă sub acuzare pentru 
omucidere sau omor prin imprudenţă în cazul fostului tău coleg 
Henry Fall. E păcat, desigur, însă nu pot face nimic în privinţa 
asta. In mod sigur poţi angaja un avocat, cineva care să-și dea 
silința în sala de judecată, dar aș spune că dovezile împotriva ta 
sunt copleșitoare, iar șansele să scapi sunt minime. Ai putea 
invoca circumstanțe atenuante și să pledezi pentru o sentinţă 
mai blândă, probabil zece ani sau mai puţin, poate mai mult, în 
loc de închisoare pe viaţă sau pedeapsa cu moartea. Apropo, 
câţi ani are fiica ta? 

N-am spus nimic. 

— Trebuie, de asemenea, să subliniez că, dacă-ţi iei viața, 
fiica ta nu numai că-și va pierde părintele, însă va pierde și tot 
ce are. E o crimă împotriva statului să te sinucizi când urmează 
să fii pusă sub acuzare. Se numește obstrucţionarea legii și se 
pedepsește prin confiscarea proprietăţii, sancţiune care se 
extinde și la rudele rămase în viaţă. E o reminiscență de pe 
vremea celui de-al Doilea Război Rece și rareori este pusă în 
practică, dar în cazul ăsta va fi aplicată. Va trebui să cercetăm și 
cât de familiară era mama ta cu vederile tale și s-ar putea să fie 
nevoie să trecem prin dosarele ei vechi și să luăm în considerare 
motivele pentru care a părăsit partidul, zise Președintele și mă 
privi direct în ochi. Înţelegi ce spun? 

Se căută în buzunarul sacoului și scoase ceva. „E un pistol; o 
să mă omoare”, m-am gândit eu. Însă nu era. Erau două plicuri 
și le aruncă pe pătură în faţa mea. 

— Într-unul este contractul tău de muncă; în celălalt este un 
mandat de arestare. Tu alegi. 

Nu l-am privit și am ignorat plicurile - în schimb, m-am uitat la 
buchetul de flori ofilite de la capătul patului. Nu era chiar un 
buchet, ci mai degrabă o legătură de iarbă și frunze. Știam că 
Siri trebuia să le fi cules din curtea lui Nour probabil, unde 

buruienile creșteau printre bolovanii pavajului și unde lui Nour îi 
plăcea să pună câteva ghivece și încerca să cultive roșii, chiar 
dacă era prea frig și prea umbră și în fiecare an nu creștea 
nimic. Mâinile aspre ale lui Nour îmbătrâneau din ce în ce mai 
mult, erau tot mai ridate și tremurânde; mâini care n-aveau să 
se mai descurce mult, mâini care râneau în pământ împreună cu 
cele moi ale lui Siri, cu urme negre sub unghiile subţiri. Mâinile 
ei erau atât de mici când era doar un bebeluș, rotunde ca niște 
pernuțe umflate, cu gropiţe mici la încheieturi. Mâinile ei în jurul 
degetului meu, în părul meu. Inima ei lângă a mea. Nimic între 
ele. Acum mâinile ei sunt subțiri și puternice, totuși încă mici. 
Înfiorător de mici. 

Și deodată am înţeles. Am înțeles tot. 

— Anna? Aș vrea să aflu părerea ta despre toate astea. Ce 
plic alegi? Accepţi oferta? 

— N-a fost niciun test. 

Propria voce suna ca a unui străin, uscată și scârțâită. 
Președintele rămase tăcut, nemișcat. 

— N-a fost niciun test, nu-i așa? am continuat eu. Nici pentru 
mine, nici pentru altcineva. Deoarece dacă ar fi fost, aș fi eșuat 
pe toate fronturile. A fost o capcană. M-aţi adus exact unde aţi 
vrut, să nu mai am variante. Aţi vrut ca eu să accept slujba asta; 
nu înțeleg de ce mă vreţi pe mine, însă asta este. Dar știați că n- 
aș accepta niciodată de bunăvoie, așa că m-aţi pus într-o 
situaţie în care să n-am de ales. Și aţi scăpat și de secretar. Nu 
știu de ce ați vrut să faceţi și asta, însă sunt sigură că aţi avut 
motivele dumneavoastră. Acum îl puteţi închide pentru tot 
restul vieţii lui. Gata, a dispărut! 

Am râs. A sunat ciudat. Pe faţa Președintelui nu se mișcă nici 
măcar un mușchi. Tot ce auzeam era propria respiraţie. 

— Totuși e ceva ce nu înțeleg. De ce aţi vrut să scăpaţi de 
Henry? Ce v-a făcut? 

Am așteptat ca Președintele să spună ceva, deși eram 
conștientă că n-aveam să primesc niciun răspuns. După o tăcere 
lungă, Președintele vorbi pe un ton blând: 

— Este, cu siguranţă, o teorie interesantă. Și poate unele 
dintre întrebările tale vor primi un răspuns cândva, ce știu eu? 
Și, desigur, sunt motive pentru care grupul RAN are nevoie de 
tine în mod special, motive pe care nu le putem discuta acum, 
dar care vor ieși la lumină la momentul potrivit. Dacă-mi accepţi 

oferta. Altfel, firește că nu vei afla. Deci, acum, Anna, aș vrea 
să-ţi cer răspunsul. Care este? 

L-am privit fix în ochi. Avea pupilele dilatate și negre. 
Înăuntrul lor am zărit o urmă de nebunie rece, ireală și 
terifiantă. Chiar n-aveam încotro. Cumva am știut de la început 
că așa se va termina. Prin urmare, am făcut un semn din cap 
spre plicul cu contractul de muncă. Și asta a fost. 

Un zâmbet strălucitor îi brăzdă fața; ridică plicul cu mandatul 
de arestare, îl vâri înapoi în buzunar și întinse mâna dreaptă. 

— Excelent! Anna Francis, aș vrea să-ţi urez un călduros bine 
ai venit în grupul RAN! 

Henry 


— Îmi pare rău, chiar nu înţeleg ce trebuie să fac. Despre ce 
este vorba? 

Secretarul scoase un plic și mi-l înmână. l-am aruncat o 
privire confuză, iar el făcu un semn din cap către plic. 

— Deschide-l! 

Am deschis plicul și am scos un dosar din carton; când l-am 
întors, un chip familiar se holba la mine dintr-o copie a unui 
pașaport prinsă în colţul din dreapta. Era Anna Francis. 

— Ea este candidatul nostru, zise secretarul. Sarcina ta este s- 
o supraveghezi și s-o protejezi. 

M-am uitat la el. Nu știam ce să spun. 

— N-o să fie chiar atât de greu. O să fie „moartă” pentru o 
anumită perioadă. Sau cel puţin așa va crede toată lumea. Toți 
în afară de tine și încă un participant de încredere. 

M-am uitat la poza Annei. Trebuia să fi fost făcută de un 
fotograf, deoarece nu prea semăna cu ea. Era frumoasă într-un 
mod fals cumva, de parcă i-ar fi luat sufletul. Am încercat să mă 
gândesc - ce întrebare era potrivit să pun în acel moment? 

— Cum se va petrece totul? 

— Ea va dispărea prin înscenarea unei crime. Apoi tu îi vei 
elimina pe ceilalți. 

Îmi observă expresia de uimire. 

— Nu, nu de-adevăratelea, însă ei așa trebuie să-i pară, că 
toţi ceilalți dispar unul după altul. Vrem să vedem ce face, cum 
reacționează, ce fel de slăbiciuni manifestă. Mai presus de toate, 
vrem să ne asigurăm că este capabilă să urmeze un ordin, să nu 
se deconspire, chiar dacă totul sugerează că ar trebui să 
acţioneze exact invers. Vrem s-o supunem unui test de stres, 
mai pe scurt. 

Totul părea teribil de ciudat. Am încercat să-mi adun 
gândurile și să-mi dau seama cum va decurge misiunea. 
Secretarul mă privea, așteptând să-i pun alte întrebări. 

— Deci... în cele din urmă, ea și cu mine suntem ultimii care 
vom rămâne. Ce voi face atunci? 

— Îi vei putea spune ce se petrece, dacă vrei. Dar nu înainte. 

Îmi trecu un gând prin minte. 

— O să creadă că eu sunt criminalul dacă noi doi vom fi 
singurii rămași. Desigur, voi argumenta că nu e așa. Dar dacă 
nici în acest caz nu va fi convinsă? 

— Ăsta este motivul pentru care este atât de important să fii 
acolo. Are încredere în tine, dacă nu mă înșel. O cunoști, știi 
cum gândește. Te place, din câte-am auzit. 

„Oare de unde a auzit asta, am reflectat eu, însă n-am 
întrebat”. Secretarul păru să-și dea seama că nu înţelegeam. 

— Ai jucat vreodată Wink Murder când erai mic? 

Am clătinat din cap. Secretarul începu să explice: 

— Se joacă așa: o persoană aleasă la întâmplare este asasinul 
și o alta, detectivul. Ceilalţi jucători, victimele, știu cine este 
detectivul, dar nu știu cine este asasinul. Apoi toată lumea se 
plimbă prin cameră. Asasinul omoară oameni făcându-le discret 
din ochi. Când unei persoane i s-a făcut cu ochiul, cade jos 
moartă. Când detectivul crede că știe cine este asasinul, 
numește suspectul. Dacă detectivul are dreptate, câștigă; dacă 
nu, câștigă asasinul. 

Secretarul înfipse cuțitul în somonul din farfurie. Avea carnea 
atât de roz, atât de fragedă. Imediat am avut senzaţia că ar fi 
tăiat într-un nou-născut. 

— Perfect, spuse secretarul cu un oftat de multumire, fără să- 
și ia ochii din farfurie. E la fel de simplu ca la jocul ăsta. Trebuie 
să privești acest mic exerciţiu ca o versiune a jocului Wink 
Murder. 

Vâri o bucată de pește în gură și păru s-o înghită 
nemestecată. Mi-am dres vocea. 

— Nu, n-am jucat niciodată jocul ăsta. Dumneavoastră? 

Secretarul mă privi. Ochii cenușii îi străluciră. 

— Era jocul meu preferat. 


VP - 190 


Multumiri 


Anna nu există. Insula Isola nu există. Uniunea Prieteniei nu 
există. Stockholm există, desigur, la fel și arhipelagul, însă mi- 
am permis niște libertăți semnificative în privinţa lor. Toate 
asemănările cu persoane reale, structuri statale și instituţii sunt 
pure coincidente și nu merită să se mediteze prea mult asupra 
lor. Pe scurt, totul este inventat. Pentru mine, acesta a fost 
scopul pentru care am scris romanul. 


Sunt, desigur, multe persoane care au contribuit la inventarea 
acestei povești. Din toată inima: mulţumesc! 


Stephen Farran-Lee, Hanna Skogar Sundström, Molly Uhlman 
Lindberg, Bonnie Halling, Richard Herold de la editura Natur och 
Kultur. 


Astri von Arbin Ahlander, Christine Edhăll, Kaisa Palo de la 
Agenţia Ahlander. 


Cluburilor de carte Kulturkoftorna și Lilla. 


Anna Berg, primul cititor, cea mai bună prietenă. Mats 
Strandberg, se pare că ești cel care mi-ai făcut pachetelul 
pentru prânz și mi-ai dat busola când am pornit în pădurea 
sălbatică a scrisului de cărți. Voi fi mereu uluită și fericită în fața 
generozităţii tale, din toate punctele de vedere. Anna 
Andersson, care, pe lângă prietenia și înțelepciunea ei, m-a 
învăţat arta esenţială a scurgerii macaroanelor. Mathias 
Andersson, cu inima lui caldă și capul limpede. Jenny Jăgerfeld, 
singura persoană care răspunde imediat cu entuziasm când o 
inviţi la un „prânz ciudat”. Sonja Holmquist, toți ar trebui să aibă 
un doctor care să diagnosticheze bolile și tratamentele 
închipuite. Tuturor celorlalţi prieteni minunati care au fost aici și- 
n zile bune, și în cele rele, vă știți care sunteți. 


Și mai presus de orice, ca întotdeauna: F, A și M - fără voi, n- 
ar fi existat nimic. 

„E simplu, Vreau să-ți înscenezi moartea“ 

